biblioteca iscoiaruiui 


BOGDAN-PETRICEICU 


HASDEU 


RĂZVAN 
SI VIDRA 
o 


INTERNAȚIONAL 


biblioteca Pscoraruiui 


| RĂZVAN ŞI VIDRA 


=> 


B.P HASDEU 


RĂZVAN ŞI VIDRA 


Editia a I-a 


INTERNAȚIONAL 


Colecţie iniţiată şi coordonată de Anatol Vidraşcu şi Dan Vidraşcu 
Concepţia grafică a colecţiei: Vladimir Zmeev 
Ilustrații: Emil Childescu 
Coperta: Isai Cârmu 


—.— 


REFERINŢE ISTORICO-LITERARE: 


G. Călinescu, 
Pompiliu Constantinescu, 

M. Zaciu, Tudor Vianu, Nicolae Manolescu, 
Mihai Cimpoi, lon Negoiţescu, lonel Oprişan, 
lon Ciocanu, Florin Faifer, Zigu Ornea, 
Mircea Anghelescu, 

Mircea Eliade 


Editura „Litera Internaţional“ 
O.P. 61; C.P. 21, sector 1, București, România 
tel./fax (021) 3303502; e-mail: info(Qlitera.ro 


Grupul Editorial „Litera“ 
str. B. P. Hasdeu nr. 2, mun. Chișinău, MD-2005, Republica Moldova 
tel./fax +(3732) 29 29 32, 29 41 10, fax 29 40 61; 


e-mail: litera Qlitera-publishing.com 


Difuzare: 


S.C. David D.V. Comprod SRL 
O.P. 61; C. P. 21, sector 1, București, România 
tel./fax +(021) 3206009 


Prezenta ediţie a apărut în anul 2003 în versiune tipărită 
şi electronică la editura „Litera Internaţional“ 
și Grupul Editorial „Litera“ 
Toate drepturile rezervate. 


Editori: Anatol și Dan Vidrașcu 
Lector: Valentina Tifin 
Tehnoredactare: Lorina Gîncu 
Tiparul executat la Combinatul Poligrafic din Chișinău. 


Comanda nr. 30212 


CZU 821. 135. 1-2 
H. 34 


Descrierea CIP a Camerei Naţionale a Cărţii 
Hasdeu, Bogdan Petriceicu 

Răzvan și Vidra: / B.P. Hasdeu; col. init. și coord. / Anatol și Dan 
Vidrașcu; conc. gr. col./ Vladimir Zmeev; cop./ Isai Cârmu — B: Litera Int, 
Ch: Litera, 2003 (Combinatul Poligrafic). — 320 [p] — (Bibl. școlarului, serie 
nouă, nr. 405) 

ISBN 9975-74-552-0 — ISBN 973-7916-53-0 
821.135.1-2 


ISBN 9975-74-552-0 © LITERA INTERNAȚIONAL, 2003 
ISBN 973-7916-53-0 © LITERA, 2003 


TABEL CRONOLOGIC 


1838 26 februarie Se naşte Tadeu Hasdeu în comuna Cârstineşti 


(Cristineşti) lângă Hotin, în Basarabia. (Mai târziu îşi va schim- 
ba prenumele din Tadeu în Bogdan - corespondentul românesc 
pentru polonezul Tadeu —, adăugând la nume şi Petriceicu, voind 
să arate înrudirea cu Ştefan Petriceicu, domnitor în Moldova în 
secolul al XVII-lea, în anii 1672-1674). Este fiul lui Alexandru 
Hajdeu (Hâjdeu) — născut în 1811 - şi al Elisabetei Dauszka 
(Daucş), fiica unui locotenent, nobil lituanian, Teofil Dauszka, şi 
a unei moldovence, Melania, născută Morţun. Această Melanie a 
trăit până în 1889, în ultima parte a vieţii fiind călugăriţă la 
Mănăstirea Pasărea de lângă Bucureşti. 

Arborele genealogic al Hasdeilor urcă mult în istorie, familia 
boierească Hajdeu (Hâjdeu) fiind atestată încă din timpul lui Ştefan 
cel Mare. Bunicul scriitorului — Tadeu Hajdeu (1769-1835) —, 
strănepot al lui Gheorghe Lupaşcu Hajdeu, îşi recapătă drepturile 
asupra moşiilor strămoşeşti din ţinutul Hotinului şi se stabileşte la 
Cristineşti. Acest Tadeu Hajdeu era om instruit, poliglot, poet de 
limbă polonă, a tradus din scriitorul german August von Kotzebue 
în poloneză şi a cules literatură populară românească. Un unchi al 
scriitorului — Boleslav —, deşi de profesie naturalist, se ocupa şi cu 
scrisul, fiind autor de proză de inspiraţie istorică. Tatăl scriitorului — 
Alexandru Hajdeu - a fost un cărturar de seamă al timpului şi 
scriitor (în rusă, polonă şi română). După ce învățase la pensionul 
fiilor de nobili de pe lângă Seminarul teologic din Chişinău, 
urmează Facultatea de Drept de la Universitatea din Harkov, făcând 
paralel şi studii de ştiinţe ale naturii şi filologie (anticipează studiile 
fiului). Continuă studiile la Lemberg şi la München, unde îşi ia 
doctoratul în filozofie. În afară de munca de profesor a practicat şi 
avocatura. A avut preocupări de drept, filologie, istorie, folclor, 
filozofie şi de literatură. S-a dovedit un mare patriot, în preocupările 
sale istorice şi literare făcându-şi loc cu preponderență trecutul 
Moldovei şi al înstrăinatei Basarabii. Ca efor al Şcoalelor din ţinutul 
Hotinului, la 25 iunie 1837 - la închierea anului şcolar — ţine un 
discurs Vechea glorie a Moldovei, care îi va aduce multe necazuri, 
căzând în dizgraţia autorităţilor ruseşti. După 1841 va fi nevoit să 
predea ca porfesor la gimnaziile din Viniţa, Camenița şi Rovno. 
Înfruntând despotismul guvernatorului din Camenița, este considerat 

„tulburător al liniştii publice“, cerându-i-se exilarea. Alexandru 
Hajdeu era o prefigurare spectaculoasă a fiului său. Preocupările 
tatălui au favorizat dezvoltarea unei atmosfere intelectuale cu totul 
deosebite în casa părintească. 

Tatăl călăuzeşte primii paşi spre învăţătură ai micuţului Tadeu 
(Bogdan), dăruindu-i Gramatica românească a lui I. Heliade Rădu- 
lescu, pe care o va păstra cu sfinţenie. Copilul, receptiv, învaţă cu 
tatăl său limbile ştiute de acesta: greaca, latina, slavona, franceza, 
italiana, engleza, germana, rusa, polona, bulgara. „Singurul meu 
dascăl a fost tatăl meu“, va afirma mai târziu B.P Hasdeu. 

1850 Face studii gimnaziale în diverse oraşe din Podolia şi Volânia 
(Vinita, Camenița, Rovno), unde tatăl Alexandru Hajdeu era mutat 
ca profesor. Tânărul gimnazist vorbea polona perfect. Vacanţele şi 
le petrece în casa părintească de la Cristinești. 


1848 La Camenița (în Polonia) încetează din viaţă mama sa, la o vârstă 


până în 30 de ani. 


1850 Alexandru Hajdeu se stabileşte la Chişinău. Fiii săi Tadeu (Bogdan) 


1852 


şi Nicolae devin elevi ai liceului „regional“ al fiilor de nobili din 
Chişinău. O educaţie aleasă primesc cei doi tineri de la tatăl lor, 
Alexandru Hajdeu, care poseda — aşa cum scrie admirativ I. Heliade 
Rădulescu - o bibliotecă de mare valoare, în care la loc de cinste 
erau cărţile şi manuscrisele româneşti. 

La Chişinău era şi poetul Constantin Stamati, rudă îndepărtată din 
partea mamei, care îl încurajează în ale scrisului. De acum datează 
primele încercări poetice: Doină, Ştefan cel Mare („domn şi erou / 
În gloriosul veac de aur“), dar predominante devin preocupările 
pentru istoria Moldovei şi a românilor în general. 

Cu prilejul aniversării a jumătate de mileniu de la întemeierea 
Moldovei, B.P Hasdeu publică o evocare a descălecării lui Dragoş, 
scriere pe care o dedică lui Constantin Stamati, „patriarhul poeţilor 
moldoveni“. 

Din anul 1852 datează însemnările personale ale lui B. P Hasdeu 
privind preocupările asidue pentru istorie: „De mult mă ocup de 
istoria Moldovei“, „M-am ocupat în primul rând de adunarea ma- 
terialului pentru istoria ţării mele...“. 

În vara lui 1852 B.P Hasdeu se înscrie ca student la Universitatea din 
Harkov, unde, până în 1854, face studii de drept, audiind şi cursuri 
de istorie şi filologie. La Harkov are profesor de drept roman pe 
Al. Mickiewicz, fratele poetului romantic polonez Adam Mickiewicz. 
La cursurile de filologie este coleg cu viitorul filolog rus A. Potebnea. 
Ca student, desfăşoară o bogată activitate literară şi ştiinţifică: 
organizează o mică „societate literară“; avea gata o lucrare des- 
pre mitologia dacilor; ducea corespondenţă cu Pogodin, secretarul 
Societăţii pentru istoria şi antichităţile ruse din Moscova, căruia îi 
anunța mai multe lucrări ştiinţifice. 


1853 


1854 


Începe să scrie un Jurnal intim, pe care îl va ţine până în anul 1856. 
Din acest jurnal aflăm că, spre sfârşitul anului 1852, cunoaşte o 
tânără poloneză Alina Merjeewski de care se îndrăgosteşte fulgerător. 
„Desperat de trădarea Alinei“ (cf. Jurnalului său), se hotărăşte să 
intre în armată. La împotrivirea tatălui său, încearcă o sinucidere. 
Scăpat de moarte (pistolul a cărui ţeavă şi-o vârâse în gură înainte 
de a trage nu era încărcat), „nu şi-a mai permis să mai încerce o 
dată voinţa Celui de Sus“. 

Un „vrăjitor“ de lângă Chişinău îi prezice că „încă din tinereţe va 
ajunge la cele mai înalte onoruri“. 

mai Însoţit de tatăl său, mama vitregă, bunica Valeria şi de fratele 
Nicolae, merge la Dubăsari (la granița Basarabiei), unde se înrolează în 
regimentul feldmareşalului conte Radetzki în care fusese primit. Merge 
apoi la Mirgorod, unde se afla „statul major al Diviziei de rezervă a 
cavaleriei uşoare“, în care fusese trecut, şi de acolo la Noua Odesa. 
La Nikolaev provoacă la duel pe un Meyendorf, baron finlandez, pe 
care îl ţinteşte în umăr, Hasdeu scăpând nevătămat. 

Primeşte scrisori de la tatăl său care îl îndeamnă să nu părăsească 
„ocupațiile literare“, „să se cultive şi să înveţe neapărat germana“. 
Ca iunker va participa pentru scurt timp la Războiul Crimeii. 


1857 An hotărâtor pentru întreaga sa activitate viitoare: la 16 februarie 


trece Prutul în Moldova, la moşia cneazului Moruzi şi apoi la laşi. 
Venit în Moldova cu paşaport rusesc, îşi sfâşie paşaportul şi îl trimite 
la Consulatul rusesc de la laşi. Guvernul tarist îl condamnă, în lipsă, 
la exisl în Siberia; totodată îl dezmoşteneşte de drepturile asupra 
averii părinteşti şi asupra averii unchiului său Boleslav care nu avea 
alţi moştenitori (în total 30.000 de galbeni). 

Încă din 1852 îşi schimbă prenumele din Tadeu în Bogdan; de 
acum va fi cunoscut sub numele de Bogdan Petriceicu-Hasdeu. 


1858 8 martie Vogoride (caimacan al Moldovei) îl numeşte judecător la 


Cahul (județul Cahul, împreună cu județele Ismail şi Cetatea Albă, 
revenise României după Răzbiul Crimeii). Refuzând să devină „uneal- 
ta politică“ a lui Vogoride, este destituit peste puţin timp de către 
oamenii lui Vogoride. 

Reîntors la laşi, colaborează la revista unionistă Zimbrul şi vulturul. 
Cu paşaport moldovenesc, pe numele „comisului Bogdan Petriceicu 
Hasdeu“, face o vizită la Chişinău, de unde aduce cea mai mare 
parte din biblioteca tatălui său. 

11 noiembrie Scoate prima sa revistă România (unionistă), scrisă în 
întregime de Hasdeu (două numere până la sfârşitul anului). 
Publică primul său studiu (în numărul dintâi al revistei) Despre lo 
în titlul domnilor români ai Moldovalahiei şi Bulgariei. 


1859 ianuarie Continuă revista, sub titlul România. Revistă ebdomadară 


sub redapciunea dlui Bogdan Petriceicu-Hâjdău (mai apar numai 
trei numere). 

1860 


septembrie Dăruieşte Bibliotecii Şcoalelor din laşi circa 4000 vo- 
lume. Scoate Foaea de istoria română. Sub redapciunea lui Bogdan 
Petriceicu Hâjdău (patru numere). 

octombrie Este numit custode al Bibliotecii Şcoalelor din laşi. 
ianuarie Este numit profesor de istorie, geografie şi statistică la 
şcoala reală din laşi. 

martie-iunie Editează Foiţă de istorie şi literatură (cinci numere). În 
revistă publică Perit-au dacii?, studiu ce anunţă viitoarele cercetări 
ale lui Hasdeu asupra originii poporului român. 

Face o călătorie la Chişinău pentru a achiziţiona cărți şi manuscrise. 
Este numit în Comisia pentru alcătuirea unei hărți a Daciei vechi, 
împreună cu Simeon Bărnuţiu şi Nicolae Ionescu. 

Consulatul rus din Principatele Române intervine pentru extrăda- 
rea lui Hasdeu, dar va fi el ocrotit de către Partidul Liberal. 

Spre sfârşitul anului este înlăturat din funcţiile avute, în urma unor 
intrigi şi inamiciţii pe care le stârnise printre politicieni şi istorici. 
Se stinge din viaţă Nicolae, fratele lui B.P Hasdeu, se pare în urma 
unei întemniţări politice. (Se născuse în 1840.) 


1861 Colaborează la revistele ieşene. 


iulie-septembrie Este trimis în Polonia, într-o misiune pentru docu- 
mentare asupra istoriei românilor. Despre călătoria întreprinsă 
relatează în studiul Luca Stroici. Fragment din „Călătoriile între- 
prinse în părţile Galiției“ (publicat în Ateneul Român, septembrie- 
octombrie 1861). 

Tot în Ateneul Român reproduce texte româneşti vechi, publică 
versuri şi o traducere din Tristele lui Ovidiu. 

Colaborează la Tribuna română, Dacia, Trecutul. 

Şcoala la care fusese numit profesor desfiinţându-se, înfiinţează un 
„Institut privat de educaţiune“, la care acesta renunţă în 1862. 
Îşi reia postul de bibliotecar şi pe cel de profesor la Gimnaziul central. 


1862 Editează revista Din Moldova (de la nr. 10 îi schimbă titlul în Lu- 


1863 


1864 


mina). În Lumina publică Duduca Mamuca, scriere care duce la 
suprimarea revistei şi-i atrage protestul Ministerului Cultelor şi 
Instrucțiunii Publice pentru „frivolităţile“ cuprinse în nuvelă şi apoi 
destituirea din postul de profesor de istorie şi bibliotecar. Urmează 
un proces de presă (3-4 iunie) pentru „imoralitate“, de mare 
răsunet în epocă, încheiat cu achitarea lui. B.P Hasdeu, în urma 
unei strălucite pledoarii a acuzatului. Nu-i va uita pe cei care l-au 
atacat: Titu Maiorescu şi V. A. Urechia. 

În vară se mută la Bucureşti, fiind numit în Comisia moșiilor 
mănăstireşti şi în Comisia istorică. 

3 noiembrie La Bucureşti editează Aghiuţă. Revistă umoristică şi 
critică (apare până la 17 mai 1864). Colaborează la reviste de 
istorie şi lingvistică de peste hotare. 

februarie Se tipăreşte prima lucrare a lui B. P Hasdeu: Luca 


Stroici, părintele filologiei române (după ce apăruse mai întâi în 
„Foiletonul Buciumului“). 

martie În „Foiletonul Buciumului“ şi apoi în broşură publică Filo- 
zofia portretului lui Ţepeş. 

Împreună cu istoricul bulgar G.S. Rakowski, fondează ziarul politic 
Viitorul, scris în română şi bulgară. 

În revista Aghiuţă, apoi în volum, publică Micuța. Trei zile şi trei 
nopti din viața unui student, forma refăcută a nuvelei Duduca 
Mamuca (1863), prin atenuarea unor asperităţi care indignaseră 
pudoarea convenţională a epocii. Nuvela reprezintă un moment 
important în afirmarea prozei realiste. 

17 mai Gazeta Aghiuţă este suspendată din ordinul primului-mi- 
nistru Mihail Kogălniceanu. 

2 iunie-18 august În „Foiletonul Buciumului“, publică textul însoţit 
de note al primei versiuni din Ursita, cel dintâi roman istoric româ- 
nesc. Iniţial, acest prim episod intitulat Ursita, precum şi Pro- 
copseala (un fragment din Episodul II, tipărit tot în Buciumul în 
continuare) făceau parte dintr-un proiect de roman istoric din 
trecutul Moldovei: Copilăriile lui Iancu Motoc. 

8 august Ministerul Instrucțiunii îl însărcinează pe B.P. Hasdeu să 
editeze Arhiva istorică, colecţiune critică de documente asupra 
trecutului istoric românesc, din care va tipări patru volume între 
1865 şi 1867. 


1865 27 februarie La Ateneul Român ţine o conferinţă despre Talmud. 


aprilie Ține două conferinţe la Ateneu: despre stadiul cercetării 
istorice româneşti şi despre scriitorii N. Filimon şi Al. Depărăţeanu. 
10/22 iunie În biserica Sf. Ilie Gorgani se cunună cu lulia Faliciu 
dintr-o familie de moți din Roşia Abrudului. 

Ţine conferințe foarte apreciate la Ateneul Român: despre spătarul 
Milescu şi alta despre trei tipuri în dramaturgia europeană: Shyloc, 
Gobsec şi Moise, conferinţă publicată în volum în acelaşi an: Trei 
ovrei: jupânul Shyloc al lui Shakespeare, domnul Gobsec al lui 
Balzac şi jupânul Moise al lui Alecsandri. 

Publică una din cele mai valoroase monografii istorice româneşti: 
Ion Vodă cel Cumplit: aventurile, domnia, rezbelele, moartea lui; 
rolul său în istoria universală şi în viaţa poporului român (1572-— 
1574) (în colecţia „Oamenii mari ai României“). Bazată pe o docu- 
mentaţie minuțioasă şi corectă, scrierea nu are precedent la noi; 
deschide un drum în cercetarea istorică. 


1866 6 februarie-5 iunie La Bucureşti editează ziarul Satyrul, care conti- 


nuă linia revistei Aghiuţă. 

După lovitura de stat de la 11 februarie ia atitudine împotriva 
principelui străin. 

Societatea Academică Română îl numeşte pe Alexandru Hajdeu 
printre membrii ei, dar autorităţile ruse din Basarabia îi interzic să 

vină la Bucureşti şi să facă parte din Academia Română. Va fi 
primit membru de onoare în 1870. 

La Teatrul Naţional, la începutul stagiunii de toamnă, are loc 
premiera dramei istorice Domnița Ruxanda, sub direcția lui C. De- 
metriad, printre interpreti fiind Costache Caragiale şi Ştefan Velescu. 
Prin articole ca Fraternitatea şi unirea, Unirea, Hasdeu pledează 
pentru ideea de unitate a Transilvaniei cu Muntenia şi Moldova. 
octombrie La Ateneul Român B.P Hasdeu începe cursul public 
Istoria dreptului constituțional al românilor. 

Publică în volum conferința ţinută la Ateneu: Talmudul, ca profe- 
siune de credință a poporului israelit. 


1867 10 februarie Are loc premiera piesei Răzvan Vodă, în interpretarea 


trupei lui M. Pascaly; piesa se publică mai întâi în ziarul Perseve- 
renta, apoi în volum: Răzvan Vodă. Dramă istorică în cinci acte, în 
versuri. Ediţia a Il-a apare în 1867; Ediţia a Il-a apare în 1869 cu 
titlul schimbat în Răzvan şi Vidra, ca şi la ediţia a IV-a din 1895 
care apare cu o introducere de P P Carp. 

1 martie La laşi apare revista Convorbiri literare. 

În vara lui 1867 călătoreşte în Transilvania, zăbovind în Munţii 
Apuseni, în tinuturile natale ale soţiei. 

Face parte din Comitetul de conducere al Societăţii „Transilvania“. 
Din toamnă colaborează cu Partidul Liberal, scriind articole poli- 
tice şi polemice în Românul. 

În decembrie călătoreşte în Basarabia de Sud; este ales deputat la 
Colegiul III de la Bolgrad. 


1868 Are o activitate parlamentară bogată: discursuri în Cameră privind 


1869 


Legea organizării armatei. 

Începe atacurile deschise împotriva Junimii. 

Publică Istoria toleranţei în România. Ediţia a doua revăzută şi adausă 
(scrierea se tipărise mai înainte în foiletonul ziarului Românul, 
între 28 ianuarie şi 28 februarie). (În 1876 va fi tradusă în france- 
ză de Federic Dame şi Bonifaciu Florescu.) 

iunie-august Întreprinde călătorii de studii în Austro-Ungaria, 
Serbia, Boemia, Bavaria şi Franţa. Cu acest prilej îl cunoaşte pe 
Iosif Vulcan. 

La Biblioteca Naţională din Paris descoperă un exemplar prescurtat 
al Basilicalelor în limba greacă (fusese folosit în Ţările Române în 
timpul lui Mircea cel Bătrân şi Alexandru cel Bun). 

16 aprilie Editează revista Traian (respectiv 16 aprilie 1869 — 
14 februarie 1870); programul revistei continuă ideile de la Dacia 
literară. 

La 16 octombrie 1869 renunţă la postul de director, rămânând 
numai colaborator la revista Traian. Publică studii şi documente 
istorice, lingvistice şi folclorice. Publică Oda la boieri, 1848-1869. 
Călătorie de studii la mănăstirile din Serbia. 


august La alegerile pentru primiri de noi membri în Societatea Aca- 
demică Română este respins; au contribuit la aceasta şi numeroa- 
sele polemici în care se angajase B. P Hasdeu. 

2/14 noiembrie Se naşte singurul său copil, lulia; este botezată de 
Ion C. Brătianu. A fost un copil excepţional: la 3 ani ştia să citească; 
la 8 ani vorbea franceza, germana şi engleza; tot la 8 ani trece 
examenele pentru clasele primare. 

15 noiembrie Este ales preşedinte al Societăţii „Românismul“. 


1870 2 martie Apare prestigioasa revistă Columna lui Traian (director şi 


proprietar B.P Hasdeu). (Aici publică Odă la ciocoi.) Cu două 
numere pe săptămână, revista va fi o prezenţă vie în publicistica 
românească până în mai 1875, reluată apoi din ianuarie 1876 
până în decembrie 1877 şi iar reactivată din ianuarie 1882 până 
în 1883. B.P Hasdeu publică numeroase articole antimonarhice. 
8 august Bănuit că ar fi implicat în complotul Candiano-Popescu 
(Republica de la Ploieşti), este arestat pentru 9 zile şi închis la 
Văcăreşti. 

La Societatea „Românismul' 
naționalism. 

aprilie La Bucureşti apare sub conducerea lui B.P Hasdeu Foaia 
Societăţii „Românismul“, care îşi propune să întărească conştiinţa 
naţională a publicului cititor. (Revista apare până în august 1871). 


e 


rosteşte discursul Cosmopolitism şi 


1871 6 iunie În cadrul serbărilor organizate de Societatea „Românismul“ pe 


Câmpul Cotrocenilor, pentru sărbătorirea a 50 de ani de la Revoluţia 
lui Tudor Vladimirescu, rosteşte un discurs. 

iulie-august Călătorii de studii în Serbia, unde la Belgrad descoperă 
prima parte din Pravila lui Matei Basarab, şi în Ungaria, prilej de a 
identifica, la Budapesta, Anonymus Logoshiensis. 

septembrie În Columna lui Traian începe să publice vastul studiu 
istoric Vladislav Basarab. Viaţa politică, socială, militară, religioasă, 
juridică, economică şi literară a românilr din Muntenia între anii 
1350 şi 1380. 

octombrie Începe să scrie Istoria critică. 

decembrie Printr-un articol publicat în revistă anunţă transfor- 
marea Columnei lui Traian în revistă ştiinţifică. 


1871-1872 În Columna lui Traian publică Orthonerozia (Trei crai de la 


răsărit), savuroasă comedie de limbaj împotriva latinismului exage- 
rat şi stricătorilor de limbă. 


1872 30 aprilie În numele presei româneşti, rosteşte o cuvântare la înmor- 


mântarea lui lon Heliade Rădulescu. 

9 noiembrie Se stinge din viaţă, la Cristineşti lângă Hotin, tatăl 
scriitorului: Alexandru Th. B. Hajdeu (născut în 1811), mare pa- 
triot român din Basarabia şi om de mare cultură (filozofie, litera- 
tură, folcloristică), membru de onoare al Academiei Române. Fiul 
află despre moartea părintelui său de-abia pe 20 ianuarie 1873, 

fără să-şi poată explica „motivul unei întârzieri atât de monstruoase“. 
Apar primele două fascicule din Istoria critică a românilor. 

1873 3 februarie I se decernează Marea medalie de aur pentru contri- 
buţiile sale la studiul istoriei naționale. Publică Istoria critică a 
românilor din ambele Dacii în secolul XIV. Tom. I. Pământul Ţării 
Româneşti în secolul XIV. Parlamentul României votează un premiu 
lui B.P Hasdeu pentru continuarea Istoriei critice a românilor. 
Regele Carol îl decorează cu „Medalia de aur“. 

Îi apare volumul de versuri intitulat Poesie. 

1874 În timpul verii întreprinde o călătorie de studiu în Transilvania, care 
durează trei luni. 

Continuă publicarea volumului II din Istoria critică a românilor. 
14 octombrie La Facultatea de Litere din Bucureşti deschide cursul 
de Filologie comparată „îmbrăţişând limbile sanscrită, zendică, 
armeană, elenă, latină, albaneză, celtică, germanică, slavică şi 
limbile romanice, toate în raport cu limba română“. 

1875 Apare volumul I din Istoria critică a românilor (ediția a 2-a „revă- 
zută şi foarte adausă“), însoțit de volumul II: Reacţiunea omului 
contra naturii. 

Titu Maiorescu, ministrul Instrucțiunii, îi suspendă cursul de Filolo- 
gie comparată. 

Publică Principie de filologie comparativă ario-europea (cursul 
ţinut la Facultatea de Litere). 

1876 15 februarie-15 mai Director la Revista literară şi ştiinţifică în care, 
în numerele 2-3, tipăreşte a doua ediţie, revăzută şi adăugită, a 
romanului Ursita. 

17 mai Este numit director al Arhivelor Statului, funcţie în care va 
rămâne până la 1 aprilie 1900. 

5 iunie La Universitate îşi începe cursul de Filologie comparată, 
reînfiinţat de noul ministru al Instrucțiunii Gh. Chițu. 

septembrie În misiune ştiinţifică la Cracovia, trimis de Ministerul 
Instrucțiunii Publice. 

Publică în broşură studiul Baudouin de Courtenay şi dialectul sla- 
voturanic din Italia. Cum s-au introdus slavismele în limba română? 
Colaborează şi la alte reviste ale timpului: Familia, Sentinela româ- 
nă, Românul, Perseverenţa, Ghimpele. 

1877 13 septembrie Este ales membru al Societăţii Academice Române, 
Secţia Filologică, preşedinte al Academiei fiind lon Ghica. 
Publică studiul istorico-lingvistic Dina Filma. Goţii şi gepizii în 
Dacia. 

1878 septembrie Ca delegat al României, participă la al IV-lea Congres 
Internaţional al Orientaliştilor, ţinut la Florenţa. 

Publică Obiceiele juridice ale poporului român (studiu reeditat în 
1882). 

1878-1881 Publică Cuvente din bătrâni. Tom. I-III. Tom. I: Limba 

română vorbită între 1550 şi 1600; Tom II: Cărţile poporane ale 


1879 


1880 


românilor în secolul XVI în legătură cu literatura poporană cea 
nescrisă; Din Tom III publică doar partea introductivă: Conspectul 
ştiințelor Filologice; Lingvistica în general. 

2 octombrie Este numit profesor titular la catedra de filologie com- 
parată a Universităţii din Bucureşti, post pe care îl va onora până 
în anul 1900. 

3 ianuarie Stagiunea teatrală de la Naţionalul din Bucureşti se 
inaugurează cu Trei crai de la răsărit, comedie în două acte (apă- 
rută în Columna lui Traian în 1871-1872). Printre interpreţii piesei: 
Ştefan Iulian, Frosa Sarandi şi Aristiţa Romanescu. La a doua 
reprezentaţie a participat şi familia regală. În acelaşi an piesa se 
tipăreşte în volum. 

Este ales membru al Academiei Literare din Belgrad. Devine secre- 
tar general al Academiei Române şi secretar al Secţiei Literare 
(funcţii în care va rămâne timp de 7 ani). 

10 aprilie Academia Română îi acordă premiul „lon Heliade 
Rădulescu“ (5000 lei aur) pentru primele două tomuri din Cuvente 
din bătrâni. 

Vara Întreprinde o călătorie ştiinţifică la Londra, unde studiază 
manuscrisul Evangheliarului de 1574, păstrat la British Museum. 


1881 Admirator al lui Heliade şi unul din iniţiatorii ridicării unui monu- 


ment în cinstea lui, B. P Hasdeu rosteşte un discurs cu prilejul 
dezvelirii statuii lui I. Heliade Rădulescu în faţa Universităţii din 
Bucureşti. 

lulia Hasdeu, la 11 ani, termină cursul secundar la Liceul „Sf. 
Sava“; însoţită de mama sa, pleacă la Paris, unde urmează cursurile 
Colegiului Sévigné. 


1882 4 februarie Este ales în unanimitate membru al Societăţii de Lingvis- 


1883 


tică din Paris. 

7 februarie Este ales membru al Societăţii Enciclopedice Române. 
13 iulie Trimis la Paris pentru a reprezenta România la dezvelirea 
monumentului lui Jules Michelet, B. P Hasdeu rosteşte un discurs 
reprodus şi comentat elogios de cele mai importante ziare pariziene. 
La reîntoarcere, vizitează Italia, la Arhivele din Genova identificând 
un document emanat de la un strămoş al său. 

La Bucureşti ia fiinţă „Societatea presei“, B. P Hasdeu fiind ales 
preşedinte al Comitetului. 

2 aprilie Academia Română îl desemnează pe B.P Hasdeu ca să 
realizeze dicţionarul Etymologicum Magnum Romaniae. 

În aprilie candidează la alegerile parlamentare de la Craiova, dar 
nu obţine voturile necesare. 

Publică studiul Din istoria limbei române. 

11 iunie la parte la dezvelirea monumentului lui Ştefan cel Mare de 
la laşi, unde rosteşte un entuziast discurs; dezvelirea festivă a monu- 
mentului se face în prezenţa regelui Carol. 

În vară călătoreşte la Budapesta şi Paris. 

29 decembrie Este ales membru al Academiei Imperiale de Ştiinţe 
din Petersburg. 
Călătorie de studii la Budapesta. 

1884 În vara acestui an întreprinde o călătorie de studii la Viena, Miinchen 
şi în special în Elveţia pentru a studia organizarea şi funcţionarea 
învăţământului. 
noiembrie Este ales deputat de Craiova. 

Publică Olteneştele. Patru discursuri (1869-1871). 

1885 Începe lucrul la Etymologicum Magnum Romaniae,; la 2 martie pre- 
zintă Academiei un raport asupra desfăşurării lucrărilor la Dicţionar. 

1886 La Viena se stinge din viaţă unchiul său Boleslav, lăsându-i moşte- 
nire documentele familiei Hasdeu şi moşia din Basarabia. 

2 octombrie La Viena participă la cel de al doilea Congres al 
Orientaliştilor, unde ţine comunicarea Sur les éléments turcs dans la 
langue roumanie (studiu lingvistic tipărit în broşură în acelaşi an). 
iulie lulia Hasdeu ia bacalaureatul în litere la Sorbona şi se înscrie 
la Facultatea de Litere, urmând cursuri şi la Ecole des Hautes Etudes. 
Scrie versuri în franceză. 

Publică primul Tom din Etymologicum Magnum Romaniae. 

1887 15 decembrie Scoate Revista nouă, care va fiinţa până în septembrie 
1895 (una din cele mai prestigioase reviste ale timpului). 
lulia Hasdeu, la Paris, este încercată de primele semne de ftizie. 

1887-1888 Editează opera fundamentală Etymologicum Magnum Ro- 
maniae. Tom I-IV, volumele apar respectiv în anii: 1887 (reeditarea 

Tomului I din 1886), 1883 (două volume) şi 1888. 


1888 La Paris, lulia Hasdeu începe să-şi pregătească teza de doctorat, 


având ca temă Filozofia în literatura nescrisă a poporului român. 
Cu o înzestrare extraordinară, scrie versuri în franceză, are preo- 
cupări muzicale şi de pictură. Dar boala de plămâni agravându-i-se, 
este dusă de tatăl ei la tratament la Montreux, în aprilie, apoi în vară 
la Agapia. Cu toate îngrijirile (la Agapia a stat în permanenţă cu 
părinţii), se stinge din viaţă la 17/29 septembrie, înainte de a 
împlini 19 ani. Este înmormântată la cimitirul Bellu, printre cei 
prezenţi la ceremonie fiind M. Kogălniceanu şi I. C. Brătianu. În 
numărul din 15 noiembrie 1888, Revista nouă publică un studiu al 
lui lonescu-Gion despre opera literară a Iuliei Hasdeu, iar B. P Hasdeu 
publică prima scriere după moartea luliei: Povestea crinului. Cutre- 
murat de moartea fiicei sale, Hasdeu va trăi de acum încolo cu 
credinţa comuniunii mistice cu fiinţa dispărută. Începe să traducă şi 
să publice din opera fiicei sale. 


1889 15 martie În Revista nouă, B. P Hasdeu publică Aşteptând (cea 


dintâi poezie după moartea luliei). 
Apare primul volum postum din opera luliei Hasdeu, Bourgeons 
d'Avril, cu o introducere de Angelo de Gubernatis. 


noiembrie Se întrevăd primele preocupări spiritiste în comentariile 
la O introducere în istoria universală (republicarea unor capitole 
din Istoria critică, vol. II, apărute în Revista nouă). 


1890 Este suplinit de Lazăr Şăineanu la catedra sa de la Facultatea de 


1891 


Litere. 

Cea mai mare parte a activităţii sale din acest an este dedicată 
elaborării scrierii Sic cogito (tipărită succesiv în Revista nouă). 
Publică Anonymus Lugoshiensis. Cel mai vechi dicţionar al limbii 
române, după manuscriptul din Biblioteca Universităţii din Pesta. 


1892 Publică în volum studiul de filozofie spiritistă Sic cogito. Ce e viața? 


Ce e moartea? Ce e omul? 

Apare Strat şi substrat. Genealogia popoarelor balcanice (Introdu- 
cerea la Tomul III din Etymologicum Magnum Romaniae). 

9 februarie Inaugurează la Ateneul Român seria de conferinţe cu 
tema „Noi în 1892“. 

Îşi reia Cursul general de filologie comparată la Facultatea de Litere 
(manuscrisul redactat de un student după notele luate la prelegeri a 
fost descoperit de Mircea Eliade la Arhivele Statului). 

20 decembrie La Ateneul Român inaugurează seria conferinţelor 
„Noi şi voi“. 


1893 19 septembrie În şedinţă solemnă, la Academia Română citeşte da- 


rea de seamă asupra dicționarului Etymologicum Magnum Romaniae. 
Începe construcţia castelului de la Câmpina, ridicat în amintirea 
fiicei sale Iulia. 

Aproape tot anul susţine polemici cu Titu Maiorescu, Al. Vlahuţă, 
C. Dobrogeanu-Gherea, Al. Philippide. 


1894 9 aprilie La Academia Română, de faţă fiind şi regele Corol, 


1895 


B. P. Hasdeu citeşte studiul său asupra Basmului. Publică studiul 
Basarabii. Cine? De unde? De când? 

În Revista nouă publică noi studii spiritiste. 

decembrie În Revista nouă publică poemul Dumnezeu. Apare ediţia 
a doua din loan Vodă cel Cumplit (1572-1574) 

Este ales membru onorific al Academiei de Ştiinţe din New York, 
titlu care se adaugă celorlalte distincţii academice acordate de 
academii de la Paris, Petersburg, Belgrad, Sofia ş.a. 


1896 În amintirea fiicei sale Iulia, face o donaţie de 50.000 lei, din care, 


o dată la trei ani, să se distribuie premii pentru scrieri literare. La 
Facultatea de Litere începe cursul Elemente dacice în limba română. 
(Caietele cursului au fost descoperite de Mircea Eliade la Arhivele 
Statului). Este terminat Castelul „Iulia Hasdeu“ de la Câmpina, o 
construcţie aparte a cărui proiect —- spunea Hasdeu - i l-ar fi 
transmis chiar fiica sa Iulia prin efluvii de natură ocultă. B. P 
Hasdeu devenise un preot la templul fiicei sale. 


1897 Apare Sarcasm şi ideal. 1887-1896. Ultimii nouă ani de literatură. 


Multe din poeziile publicate aici, ca şi Sic cogito (apărut în 1892), 
sunt mărturii ale măcinării lăuntrice după pierderea fiicei sale. 

martie Academia Română îi retrage sarcina de a mai continua 
Dictionarul limbei române (Etymologicum). 

Se retrage la Câmpina. La Bucureşti vine numai pentru a-şi ţine 
cursul Elemente dacice în limba română. 

În vară, I. L. Caragiale îl vizitează la Câmpina şi publică în Epoca 
(27 iunie-1 iulie 1897) reportajul O vizită la Castelul „Iulia Hasdeu“. 

1898 La universitate ține cursul Dezvoltare asupra principalelor puncte din 
vocalismul „ea“ şi „oa“. 

Publică Negru Vodă. Un secol şi jumătate din începuturile statului 
Ţărei Româneşti. 

1899 Se retrage din funcţia de director la Arhivele Statului. Este decorat şi 
i se acordă o pensie viageră de 1500 lei pe lună. 

1900 februarie Ţine un ciclu de lecţii universitare despre Elementele 
dacice ale limbii române. (Manuscrise ale cursului au fost găsite de 
Mircea Eliade la Arhivele Statului). 
martie Se retrage de la catedra universitară prin pensionare. 

1901 Publică studiul Cine sunt albanezii? 

7 decembrie Ţine o conferinţă la Ateneul Român contra propa- 
gandei ruseşti: Papa de la Neva (conferinţă tipărită şi în broşură). 

1902 13 ianuarie Ţine un discurs la Academia Română despre I. Heliade 
Rădulescu. 

19 iunie/2 iulie Se stinge din viaţă soţia sa. 
Din ianuarie până în iulie conduce ziarul Apărarea națională, în care 
publică ultimele sale articole politice. 

1903 Publică O nevastă româncă în traiul pământesc şi-n viața ei după 
moarte, scriere care cuprinde elemente spiritiste. 

1904 Prefaţează volumul Studii al lui N. I. Apostolescu (este ultima sa 
scriere). 

1906 23 noiembrie B. P Hasdeu îşi scrie testamentul. 

1907 25 august Singur şi uitat, se stinge din viaţă în castelul de la Câmpina. 

27 august Corpul neînsufleţit al lui Bogdan Petriceicu-Hasdeu este 
adus şi înmormântat în cavoul de la cimitirul Bellu, alături de cele 
două lulii: soţia şi fiica. Rosteşte un discurs funerar istoricul D. 
Onciul din partea Academiei Române şi a Arhivelor Statului. 
În 1909, la Academia Română, în Discursul de recepţie închinat lui 
B.P Hasdeu, N. Gane declara: „Hasdeu e dintre acele făpturi alese 
care n-ar fi trebuit să moară, căci e păcat să se risipească în neant 
atâtea mari însuşiri izvorâte din dărnicia divină... Hasdeu n-a murit 
şi nu putea să moară. Prin însăşi poarta morţii el a intrat în ne- 
murire. El e mai viu decât oricând în amintirea şi inimile noastre, 
deoarece astăzi figura lui înseninată, dezbrăcată de haina pă- 
mântească, apare mai frumoasă privită prin prisma dreptei ju- 
decăţi. Numele lui va rămâne deci pururea nu numai sub această 
strălucită cupolă, ci şi în orice loc şi în orice timp cât va trăi ginta 
românească pe coaja pământului... “. 

RĂZVAN ŞI VIDRA 
Poemă dramatică în cinci cânturi 


„Mărirea deşartă şi iubirea de arginti, 
acestea sunt nişte neputinți iuți 
ale sufletului...“ 


Mitrop. Teofil, Cazania, 1644 


DEDICAŢIUNE 
Soţiei mele 
lulia Petriceicu-Hasdeu 


Cumplita sărăcie ş-invidia vicleană 
Danţau în jurul meu: 
În inimă durere, ş-o lacrimă pe geană, 
Şi-n piept suspinul greu! 


Tu, însă, ca o lampă rămasă mângâiere 
Cînd faclele s-au stins, 
Cu-o rază de iubire sorbeai acea durere, 
Secai amarul plâns! 


Suspinul singur numai îmi sta mereu în cale: 
Oftam făr'să voiesc, 
Ca umbrele, ce-n fața luminii matinale 
De noapte ne-amintesc. 


In zilele acelea de sumbră poezie, 
Cu-o mână-n mâna ta, 
Am scris această dramă, ce-n viaţă-mi o să fie 


Ca floarea „nu-m-uita“! 


În stalactit se-ncheagă o undă, picurată, 
P-o stâncă nencetat; 

Aşa oftarea-mi lungă aice-i închegată 
Suspin cristalizat! 


Mânia mizantropă a omului în goană, 
Sarcasmul infernal 
Le vezi în astă carte, înfipte-ntr-o icoană 
Cu vârful de pumnal! 


Şi cui să-nchin eu oare, când timpul se răzbună, 
Ecoul amortit 
Din nemilosul viscol pe care împreună 
Abia l-am resimţit? 


O, tu, ce chiar suspinul îl împărțeai cu mine, 
Făcându-l mai uşor: 

Tăiai oftarea-ntreagă în două mici suspine, 
Unite prin amor... 


BPH. 


RAZVAN ŞI VIDRA 


w 
fai 


CÂNTUL I 
UN ROB PENTRU UN GALBEN 


„În Moldova au cei mici despre cei 
mari acest obicei de pier fără judeţ, fără 
vină şi fără seamă. Singuri cei mari jude- 
cători, singuri pârâşi şi singuri plinitori 
legii. Şi de acest obicei Moldova nu scapă...“ 

Ureche, sub anul 1564 


FEŢELE: 


RĂZVAN, ţigan dezrobit 
SBIEREA, boier bătrân 
TĂNASE, cerşitor 
BAŞOTĂ, mare vătav 
DASCĂLUL 
TÂRGOVEAŢA I 
TÂRGOVEAŢA II 
TÂRGOVEAŢA III 
TÂRGOVEAŢA IV 
TÂRGOVEŢULI 
TÂRGOVEŢUL II 
TÂRGOVEŢUL II 
FATA I 

FATA II 


SLUJITORI de la vătăvie 
O piaţă în laşi, în fund o biserică, 
mai încoace o piatră, în laturi case. 


TĂNASE 
(şezînd pe piatră) 


Miluieşte-mă, jupâne! Dumnezeu va da-nzecit 
Sufletelor ce se-ndură de-un sărman nenorocit! 


SBIEREA 
(oprindu-se în drum) 


Cum? ce spui? La sută mia? O camătă minunată! 


De-ar fi astfel, toată starea-mi eu ţi-aş da-o chiar îndată... 
Să ştii însă că dând una, n-o mai vezi, n-o mai găseşti... 


TĂNASE 
(sculându-se) 


Miluieşte-mă, jupâne, cu ce singur socoteşti! 
Ş-un bănuţ o să-mi ajungă... lată, de trei zile-n gură 
N-am luat un pic de pâine, n-am avut o fărmitură... 


SBIEREA 


De trei zile? Ce minciună!.. Ş-apoi cine-i vinovat? 
Pentru mine e totuna de-ai mâncat sau n-ai mâncat... 
Un bănuţ! Cum nu! E lesne!.. Bănişorii nu s-aruncă. 
Decât cerşitor, mai bine ia toporul şi la muncă. 


(Răzvan se arată în fund 
şi se opreşte din dosul lui Sbierea) 


TĂNASE 


Vai, jupâne! vai, jupâne!.. Nu cerşeşte un român, 

Nu cerşeşte cât mai are un pai de nădejde-n sân! 
Nici eu nu cerşeam, jupâne, pe când aveam vitişoare, 
Ş-un pământ cât trage plugul, ş-o prispuliţă la soare; 
Dar vecinii, din rea pizmă, la judecată m-au tras, 
Ş-acum iată-mă-s, jupâne, gol pe poduri am rămas!.. 
Copilaşii plâng de foame... 

SBIEREA 


Copilaşii!... Vrea să zică 
Tu eşti un nebun de frunte! După ce n-ai chiar nimică, 
Te mai apuci de prăsilă. Auzi! Îi trebui copii! 
Un neam de netoţi... Dă-mi pace! Ducă-se pe la pustii! 


TĂNASE 
(aşezându-se) 


Of, of, of! Şi tu, jupâne, o să dai de vreo ispită! 


(Sbierea face trei cruci mari dinaintea bisericii 
şi se depărtează, fără a băga de seamă că 
i-a căzut o pungă din chimir.) 
RĂZVAN 
Aşa cruci evlavioase, aşa faţă răstignită, 
Aşa-nchinăciuni plecate, până la brâu şi mai jos, 
Nu făcea nici sfântul Petre, nici însuşi domnul Hristos!... 


Bre! Jupânul ăsta crede că drept la rai o să meargă, 
Pe când dracii după dânsul cu limba scoasă aleargă!... 


(Face câțiva paşi şi ridică de jos punga.) 
Aoleu! O punguliţă!... Ba-i un săculeț cam greul!... 
Il va fi pierdut boierul cel cu zor de Dumnezeu... 
Măi, opreşte-te, jupâne!... Stai, jupâne, de m-ascultă!... 
SBIEREA 
(din afară) 


La naiba! Ţi-am spus o dată că nu-mi place vorba multă! 


Un singur pas nu poţi face făr'să dai de vreun calic!... 


Fugi! N-am bani! N-am o groşiță! N-am nimic, nimic, nimic! 


RĂZVAN 
Nimic n-are, sărăcuţul! Aşa zice! Prin urmare, 
Omul neputând să piarză tocmai lucrul ce nu-l are, 
Punga nu-i a lui. Atuncea... fie dar a cui o vrea, 
De vreme ce toată lumea mi se leapădă de ea... 


(Numără: „unu..., cinci..., opt...“) 


Douăzeci, şi toţi cu găuri! Parc-ar fi să-mi povestească 
Cum se dezmierdau, sărmanii, în salba sărbătorească, 
Pe-un grumaz de ţărăncuţă, grăsuliu şi răsfăţat, 

Pân'ce gheara ciocoimii din carne i-a înhăţat!... 

De-ar avea banii o limbă, lucrurile ce ne-ar spune 

Pe mulţi albi i-ar face negri, ca cel mai negru tăciune... 
Nu! Eu nu vreau astă pungă!... Şi chiar foame de mi-ar fi, 
Pâinea astfel cumpărată mă tem că m-ar otrăvi!... 

Moşule! 


TĂNASE 
Ce vrei? 
RĂZVAN 
Jupânul nu ţi-a dat lescaie frântă? 
Uite! Eu îţi dau o pungă. Scoală, moşule, şi cântă! 
TĂNASE 
De la un țigan pomană? 
RĂZVAN 
Dec! Şi totuşi, pe boier, 
De-ţi da o scârbă de-aramă, tu l-ai fi urcat în cer? 
TĂNASE 
E român, oricum... 
RĂZVAN 


Jupânul e român? Vai, ce ocară! 
Te-nşeli, moşule! El este piatră, lemn, strigoi sau fiară, 
Dar numai român nu-l cheamă, că mult mai român sunt eul... 
Nu căta că-ţi pare searbăd şi pârlit obrazul meu, 
Că nici noaptea nu-i bălană, dar pământul odihneşte; 
Că şi pâinea de secară este neagră, dar hrăneşte 
Ş-apoi, moşule, eu unul nu-s țigan de rând, mă jur. 
Nu, nu, crede-mă, în pieptu-mi bate suflet de vultur. 
Măiculiţa fu româncă... 


TĂNASE 


Moldoveancă? 

RĂZVAN 
Se-nţelege. 
TĂNASE 


Moldoveancă? Ce-auz, Doamnel!... Dar asta-i o fărdelege! 
Unde s-a aflat 
Că s-ampreunat 
Corbi cu turturele, 
Şerpi cu floricele, 
Urşi cu căprioare 
Şi norii cu soare?... 
Orumbiţă să-ndure un bărbat cioroi... 


RĂZVAN 
Taci, măi! 
Că simţesc cum intră-n mine şaptezeci de năbădăi!... 
N-atinge ţărâna mamei, că nu mai ştiu ce-o să fie! 
Mi se-ntâmplă multe pozne când sunt cuprins de mânie. 
Eu nu-s țigan, ţi-am mai spus-o!... Nu mă mai tot zăpăci!... 
Mai pe scurt, da, iată banii!... Pleacă dracului de-aci! 


TĂNASE 


De la un şerb nu voi cere, nu voi lua niciodată: 
Ursita-mi e neferice, dar a ta-i chiar blestemată. 

De mi-ar fi să mor de foame, mâna mea n-o voi păta, 
Primind milă dintr-o mână, care... nici ea nu-i a ta! 


RĂZVAN 


Eu şerb? Dar bată-te focul, mitropolitul Năstase 

Nu ştii oare că la moarte-i pe toţi robii săi iertase?... 
Singurul vlădică-n lume, sau cel puţin la români, 

Care nu voia ca fraţii să fie slugi şi stăpâni, 

Fiind tot un os ş-o carne... Aşa scris-a în diată, 
Poruncind să plece slobozi toţi țiganii săi deodată; 
Toţi, moşule, pân'la unul: bărbaţi, copii şi muieri... 

S-a spart lanţul! De-atunci, iată, două ierni şi două veri 
Eu zbor în stânga şi-n dreapta, ca voioasa ciocârlie 

Pe care n-o mai popreşte ferecata colivie. 


TĂNASE 
Eşti țigan pe jumătate, nu eşti rob... 
RĂZVAN 


Asta-i nimic, 
Mai este ceva. Văzut-ai?... 


TĂNASE 
Ce? 
RĂZVAN 
Un țigan grămătic? 
TĂNASE 


Grămătic?... nu!... nu, băiete... N-am văzut, căci nu se vede, 
Şi chiar de-aş vedea cu ochii, pare-mi-se că n-aş crede. 


RĂZVAN 
Ţiganii sunt tot ce-ţi place: şelari, fierari, potcovari... 


TĂNASE 
Calăi... 


RĂZVAN 


Adecă, nu-i vorbă, nici călăii nu sunt rari! 
Dar grămătici, ba... Ei bine! Numai singur eu sub soare, 
Dintre mii de țigănime, ştiut-am să-nvăţ scrisoare, 
Sârbească şi românească, încât ajunsei de mic 
În casa mitropoliei cel mai isteţ grămătic... 
Grămătic, moşule dragă!... Acuma ia dară banii, 
Şi te rog a nu mă pune într-un hal cu toţi ţiganii... 


TĂNASE 
Dar aceşti bani, măi băiete, vor fi un lucru... furat. 
RĂZVAN 


Aşa-i! Tocmai! Ai dreptate! Ai vorbit adevărat! 

Toţi banii din ţara noastră poartă, moşule, pe sine 
Semnul furilor ce-i pradă, pintre lacrimi şi suspine, 
De la noi, de la opincă, de la omul cel sărman, 

Ş-apoi nu vor să ne-arunce în obraz un gologan! 
Zburători ce sug în umbră! Javre, moşule, d-acelea 

La care omenească-ţi pare numai faţa, numai pielea, 
lar sufletul pe dobândă fu luat de la Satan, 

Cu tocmeală să se-ntoarcă mai murdar şi mai viclean!... 


TĂNASE 
Bine, bine spui, băietel... 
RĂZVAN 


Lucru furat! ai dreptate! 
Însă n-oi fi eu acela care va prăda pe-un frate! 
Mama, buna măiculiță, din mormânt ar tresări 
De-ar şti că-n pieptu-mi se mişcă păcatul de-a tâlhări!... 
Dar la naiba frunza verde! Ce să mai tocăm degeaba? 
lată banii, mulţumeşte, du-te, caută-ţi de treabă! 
Află, moşule, atâta: fie banii chiar furati, 
Copilaşii tăi te-aşteaptă fără pită şi-nsetaţi!... 


TĂNASE 
(luând punga şi sculându-se) 


Bogdaprosti, măi băiete!... Bogdaprosti! Rău îmi pare 
Ca să văz o lighioană c-un suflet atât de mare! 

De-ai fi român, cale-vale! dar ţigan, păcat! păcat! 
Tat-tău o fi fost, băiete, o groază de blestemat 

De-au întortocheat pe mă-ta în linguşirile lui... 

Multe dragostea mai face pe faţa pământului! 

E curat un fel de boală, ce de noi când se lipeşte, 

Pe român mi-l țigăneşte, pe ţigan mi-l româneşte, 
Toate lucrurile-n lume cu susul le pune-n jos: 

Îngerul urât se pare, ucigă-l crucea, frumos... 

Dar eram să uit, băiete, de-a te-ntreba, cum te cheamă? 


RĂZVAN 


Pe mine Răzvan, Smaranda chema pe drăguta mamă; 
Muri an... ba nu! trăieşte! trăieşte-n cugetul meu, 
Şi va trăi totdeauna, până voi trăi şi eul... 


TĂNASE 
Dumnezeu să mi te-ajute, precum tu m-ajuţi pe mine; 
Zilele tale să curgă tot zile lungi şi senine; 
lar nevoia să doboare pe-oricine-ţi va fi duşman!... 
Rămâi sănătos, băiete!... Ce păcat că eşti ţigan!... 


(Pleacă murmurând: „Răzvan, 
Răzvan, Răzvan“... apoi se întoarce) 


Ştii ce? Mi-am luat de seamă... Nu-mi trebuie 
punga-ntreagă, 
Mi-ajunge ş-un singur galbăn... zău aşa, Răzvane dragă! 
Mai sunt mulţi săraci, băiete, şi eu n-aş vrea de prisos, 
Pe când se zbuciumă fraţii, simțind cuțitul la os! 
(scoțând punga) 
Na!... 


RĂZVAN 
Dar, moşule... 
TĂNASE 


Ascultă, nu mai face vorbă lungă! 
Mai împarte tu ş-altora pâine din această pungă. 


(Ia un galbăn şi dă sacul lui Răzvan.) 


Fă pe gândul meu, căci altfel, zău, nu primesc nici un ban... 


Acuma mă duc, băiete... Mare păcat că-i țigan... 
(lese.) 


RĂZVAN 


Bietul om!.. Ce fudulie! Ce vorbe late! Ce toană! 

Cineva, privind, l-ar crede că-i un împărat în goană! 

Ce dispreţ! D-abia ne vede... Taica lui n-a fost țigan!... 
(Se uită în jur cu pază, apoi scoate din sân o hârtie.) 

Lumea-şi bate joc de mine! Râde lumea de Răzvanl... 

O să râz şi eu de lume!... Da, vom râde fiecare: 

Ea de mine cu trufie, eu de dânsa cu turbare!... 
(Lipeşte hârtia pe un stâlp şi iese, pe când uşa bisericii 


se deschide, venind mai mulţi, dintre care dascălul se opreşte 
lângă hârtie, iar ceilalți se grămădesc.) 

TÂRGOVEAŢA | 


Uf! Nu mai stau pe picioare de necăjită ce sînt! 

Zău, nu-i prea bună zăbava, fie locul cât de sfânt. 
Părinţelul Agaftanghel ar fi un preot cu minte, 

Dar lungeşte, vai!... Te face să fugi chiar de cele sfinte. 


TÂRGOVEAŢA II 


E mai deştept popa Tacu de la Sfântul Nicolai; 

În două vorbe ti-arată calea-n iad şi calea-n rai, 
Ş-apoi îţi zice: alege-ți! — şi-ntr-o suflare sfârşeşte! 
De-ţi place iadul sau raiul, cum vrei, el nu te sileşte... 


(Dascălul, stând lângă hârtie, începe a râde cu hohot.) 
TÂRGOVEŢUL I 


Dar tu ce râzi, măi fârtate, singur, chiar ca un smintit? 
Te ştiam om de ispravă! Doară n-ai înnebunit? 
Spune: ce scrie pe-acolo? 


TÂRGOVEŢELE 
Cine scrie şi cum scrie? 

TÂRGOVEŢUL II 

Nu cumva iarăşi vreun cântec, rânjind de biata domnie? 
TÂRGOVEŢUL II 

Sau poate vreo păcăleală, pe vornici? pe logofeţi? 

DASCĂLUL 

Evo, '&vvEyvov, yatéyvæv!; nişte cai verzi pe pereţi... 
TÂRGOVEŢUL I 

Eşti nerod, şi pace bună! Eu nu-s cărturar ca tine. 
TÂRGOVEŢUL II 

Nici eu! 
TÂRGOVEŢUL II 


Nici eu! 


1 Ştiu şi răsştiu (gr.). 


TOŢI 
Chiar nici unul!... 
DASCĂLUL 
Aşa să fie! 
TOŢI 
Vezi bine! 
DASCĂLUL 
Vai de ţară! 
TÂRGOVEŢUL I 
Tu citeşte! 
TÂRGOVEŢUL II 
Eşti dascăl! 
TÂRGOVEŢUL III 
E treaba ta! 
TÂRGOVEAŢA | 
Curând! Curând! 
TÂRGOVEAŢA II 
Zi odată! 
CELELALTE 
Nu mai putem aştepta! 
DASCĂLUL 
Fiindcă voi nu ştiţi carte... 
TOŢI 
Ei bine? 
DASCĂLUL 
Dar faceți gură... 
TOŢI 


Ei bine? 

DASCĂLUL 


Căci, din păcate, a românului făptură 
Este... 


TOŢI 
Ei bine? 
DASCĂLUL 
Să zbiere cu câtu-i mai nătărău... 
TOŢI 
Ei bine? 
DASCĂLUL 
De voi mi-e milă... 
TOŢI 
Ei bine? 
DASCĂLUL 
Voi citi eu. 
TÂRGOVEŢUL I 
Citeşte! 
TÂRGOVEŢUL II 
Da! Da! 
TÂRGOVEŢUL II 
Începe! 
TÂRGOVEŢELE 
Ascultare! Ascultare! 
TÂRGOVEŢUL I 
Eu port bumbac în ureche. Ridică-ţi glasul mai tare... 
TÂRGOVEŢUL II 
Dar nu răcni, că pe mine mă cam supără la cap... 
TÂRGOVEŢUL II 


Mai în sfârşit, hai odată, mişcă-ţi barba cea de tap! 


DASCĂLUL 
(citeşte) 


Frunză verde de negară, 
De când domneşte în ţară 
Petru-vodă şchiop şi slut, 
De râs ţara s-a făcut!... 


TOȚI 


De răs țara s-a făcut! Da, da, da! 
Hi, hi, hi! Ha, ha, ha! Hi, hi! Ha, ha! 


TÂRGOVEAŢA | 
Petru-vodă şchiopătează, dar nu-i slut! 
TĂRGOVEAŢA II 


Nu, nu, nu este! 
Ba-i chiar frumuşel la faţă ca fătul cel din poveste! 


TÂRGOVEŢII 
Tăceţi, gâştelor, odată! 
TÂRGOVEŢELE 
Auzi, obraznici, mojici! 
DASCĂLUL 
Ori me-ţi asculta, sau altfel mă duc şi vă las aici... 
TÂRGOVEŢII 
Ba nu! Citeşte! Citeşte! 
TÂRGOVEŢELE 
Noi gâşte? Noi?... Ce ocară! 
TÂRGOVEŢUL I 
Tăceţi sau plecaţi! 
TÂRGOVEŢUL II 
Fireşte! 
TÂRGOVEŢUL III 
Da, da! Afară! Afară! 

DASCĂLUL 
Vreti să m-ascultați odată? 
TÂRGOVEŢUL I 
Negreşit! Nu ne pricepi? 
TÂRGOVEŢUL II 
Citeşte! Haide! Tăcere! 
TÂRGOVEŢUL III 
Apoi dară ce nu-ncepi? 
DASCĂLUL 


Frunză verde de negară, 
Vodă doarme în cămară, 
lar boierii, tot furând, 
Îşi fac trebile pe rând! 
TOŢI 
Îşi fac trebile pe rând! Da, da, da! 
Hi, hi, hi! Ha, ha, ha! Hi, hi! Ha, ha! 
DASCĂLUL 
Frunză verde de negară, 
Norodul plânge şi zbiară, 
Dar în cer şi pe pământ 
Nu-l aude nici un sfânt! 
TOȚI 
Nu-l aude nici un sfânt! Da, da, da! 
Hi, hi, hi! Ha, ha, ha! Hi, hi! Ha, ha! 
DASCĂLUL 
Frunză verde de neg... 
TÂRGOVEAŢA I 
(întrerupând) 


Haide! iarăşi frunză de negară? 


Ce Doamne! Tot numai una?... Ca şi cum n-ar fi-ntr-o vară 


Feluri de feluri de frunze!... 


TÂRGOVEAŢA II 
Viorele, rozmarini... 
TÂRGOVEAŢA III 
Garofiţe, busuioace... 
TÂRGOVEAŢA IV 
Trandafiri, brânduge... 
TOATE 
Crini... 
TĂRGOVEŢUL I 
Tăceţi odată, că-i poznă! 
TĂRGOVEŢUL II 
O să vă luăm la goană! 
TÂRGOVEAŢA | 
Auzit-ai soro, vorbe! 
TÂRGOVEŢUL II 
Bre! Doar nu eşti o icoană? 
TÂRGOVEAŢA II 
Dar nici dumneata un vodă, ca să ne batjocoreşti! 
DASCĂLUL 
Vreţi să citesc mai departe? Nu vreți... 
TOŢI 
Ba da, să citeşti! 
DASCĂLUL 


Frunză verde de negară, 
Decât un domn de ocară, 
lar boieri mişei şi hoti, 
Mai bine la dracu toţi! 


TOŢI 


Mai bine la dracu toţi! Da, da, da! 
Hi, hi, hi! Ha, ha, ha! Hi, hi! Ha, ha! 

TÂRGOVEŢUL I 
Măi! Oare tocmai la dracu?... Să nu fie?... Ştii... Mai lasă... 
TÂRGOVEŢUL II 
Ba nu! Nicidecum! La dracu! 
TÂRGOVEŢUL II 
La dracu cei ce ne-apasă! 
TÂRGOVEŢUL I 


Fie şi la dracu, totuşi... vreo vorbă mai cu papuci... 
De pildă: la cel cu coadă şi cu coarne să te duci; 
Se-nţelege că-i tot dracul, dar ocara-i mai cioplită... 


DASCĂLUL 


Aş! Cu carne şi cu coadă poate să fie ş-o vită! 
Mai bine dar drept la dracu! 


TÂRGOVEŢUL II 
Mai bine, pre legea mea! 
MAI MULTE VOCI 
Ho! Încet! Vine vătavul! 
TÂRGOVEAŢA I 
O să dăm de vreo beleal!... 
(Se arată Başotă, înconjurat de slujitori.) 
DASCĂLUL 


Soseşte nenorocitul tocmai când vorbeam de vite. 
Se-ntâmplă, zău, câteodată, cimilituri potrivite. 


BAŞOTĂ 


Oameni buni! Ce staţi aice? Ce veste? Ce v-aţi oprit! 
Cu ce scop!... A! o hârtie! Să vedem: ce s-a citit? 


TÂRGOVEŢUL I 
Va fi o carte domnească... 
TÂRGOVEŢUL II 


O cazanie... 


TÂRGOVEŢUL II 
O rugă... 
BAŞOTĂ 


Slujitori! să fiţi cu pază, ca nici unul să nu fugă... 
Parc-aş fi sigur că-i iarăşi vreun cântec neruşinat! 


TÂRGOVEŢUL I 
N-aş crede! 
TÂRGOVEŢUL II 
Nu-l mai citeşte! 


TÂRGOVEŢUL II 


Foarte rău ne-am încurcat... 


BAŞOTĂ 

(apropiindu-se de placard şi silabisind: „frun... frunză... 
verde... de negară... de când... dom... dom... domneşte“...) 

Cum? Împotriva domniei? Împotriva stăpânirii? 

Şi voi toţi sunteţi în gloată părtaşi ai nelegiuirii? 

A! V-am prins, litfe spurcate! Vi-i dragă viaţa sau ba? 

Să-mi spună dar adevărul pe cine l-oi întreba! 

(Apucă de piept pe Târgovetul I.) 

Tu ai o faţă cam proastă: frunte jos, gură căscată, 

Semnele cele mai bune de-o inimă nestricată... 

Pune dar mâna pe cuget ş-arată-mi, cine l-a scris 

Acest cântec ce cutează pe-un vodă să-l ia în râs? 


TÂRGOVEŢUL I 


lartă-mă, jupân vătave... măria-ta şi stăpâne... 


Eu nu ştiu chiar nimicuţă... dar nu-i aşa, să fiu câne... 


Eu am sosit acuşica... Sunt omul cel mai smerit... 
Eu nu ştiu carte, jupâne... Nu eu, altul a citit... 


(Răzvan, intrând pe nesimţite, se amestecă în gloată.) 
BAŞOTĂ 


A citit? Dar cine-anume? Care dintre toţi! 
Arată! 

TÂRGOVEŢUL I 


(arată la Dascăl) 
Acesta, jupân vătave... 
BAŞOTĂ 
A! Fiinţă blestemată! 
DASCĂLUL 


Da, da! Cam aşa, jupâne! Ce să zic? Eu am citit, 

Dar nu cu voie vegheată: chiar dumnealor m-au poftit... 
Cercetează-i şi-i întreabă... Nu sunt eu cel cu pricina. 

A citi când nu te lasă, de! a cui să fie vina? 


BAŞOTĂ 


Oameni buni! Acuma dară, ca să văz ce-i de făcut, 
Vă mai întreb: cum anume a citit acest limbut? 


TÂRGOVEŢUL I 
Curat pe moldovenie... 
TÂRGOVEŢUL II 
Negreşit! Cum se citeşte! 
BAŞOTĂ 


Drace! nu-i aci-ntrebarea. Eu ştiu că moldoveneşte, 
Dar citit-a oare iute? Fără a se-nvălmăşa? 
Răsfirat? Limpede? Neted? Repede? 


MAI MULŢI 
Aşa! aşa! 
BAŞOTĂ 
Aşa-i, hoţule!... Ei bine! Acuma ce-mi vei răspunde? 
DASCĂLUL 


Hoţi!, Tv&0i o'auTov!, jupâne. Eu nu doresc a m-ascunde. 
Citit-am cum este rostul; vezi bine că nu-n zădar 
Am tot învăţat la buche. Sunt dascăl! Sunt cărturar! 


1 Cunoaşte-te pe tine însuți (gr.). 


BAŞOTĂ 


Ticălosule! Cum, Doamne, nu ţi-e greu, nu ţi-e ruşine 


Să-mi spui mie la palavre când vorbeşti tocmai cu mine?... 


Eu! eu, vătavul cel mare, mă-nţelegi tu cine-s eu? 
Mâna dreaptă a lui hatman, carele la rândul său 
Este şi el mâna dreaptă a lui vodă... Prin urmare, 


Vreau să-ți spun, cap făr' de creieri! că eu, vătavul cel mare, 


N-aş putea citi prea iute ceea ce alţii au scris. 

Ş-apoi tu! tu s-o poţi face? Ar fi un lucru de râs! 

Un dăscălaş, o nimică, tu să mă-ntreci chiar pe mine? 
Aceasta-i peste putinţă! Aceasta nu se cuvine... 

Deci judecata ţi-e scurtă, fiind foarte-nvederat 

Că cine-i foarte obraznic este foarte vinovat. 

Tu ai scris cântecul ăsta! Te cunoşti după sprânceană: 
Un nas ascuţit de vulpe, o bărbiuţă vicleană, 

Ochi mici şi buză subţire... chiar un chip de fariseu! 


Vezi că te-am ghicit? Pe mine nu mă-nşeli tu, fătul meul!... 


Slujitorilor, luaţi-l! E bun de spânzurătoare! 
RÂZVAN 


Mai staţi! De ce-i aşa pripă? Turci, tătari sunteţi voi oare 
De săriţi dintr-o năvală grabnic a ne spânzura? 

Jupân vătav, mână dreaptă! Mă rog nu te supăra! 

Să fie oare cu cale, în ţara moldovenească, 

A omori pentru-un cântec o fiinţă omenească? 


BAŞOTĂ 
Tigan! Cioară! Faraoane! 
RĂZVAN 
Fie toate cum vei vra, 
Dar pe bietul om, jupâne, iartă-l, nu-l mai spânzura! 
El nu-i faraon, nu-i cioară; e român, îţi este frate... 
TÂRGOVEŢII 
Are dreptate tiganul! Ţiganul are dreptate! 
BAŞOTĂ 


O să-l învăţ eu îndată! Să mă-nfrunte ş-un netot? 
Băieți! Pe-amândoi luaţi-i! Spânzuraţi-i bot la bot! 

RĂZVAN 
Zău? Ce spui? Aşa-i povestea? De minune! Foarte bine... 
Atunci lăsaţi-l pe dascăl şi luaţi-mă pe mine; 
El nu-i vinovat, sărmanul; cântecul făcut-am eu; 
L-am scris, l-am lipit, şi pace! De nu-i bun, îmi pare rău... 
Ce priviţi aşa la mine? Doară nu-s o arătare... 

MAI MULŢI 

Tu ai scris? 

RĂZVAN 

Chiar eu, fireşte. 
BAŞOTĂ 


Lucru vrednic de mirare, 
Un tigan să scrie stihuri, n-aş fi crezut-o... Ce-i drept, 
Mutra-i oarecum arată suflet ager şi deştept... 
Vrea să zică, ş-acea doină din săptămâna trecută?... 


RĂZVAN 
Foaie verde magheran, 
Logofărul e viclean... 
Da, da, jupâne vătave! Tot de mine e făcută... 
TOŢI 
Bre! 
BAŞOTĂ 
Ciudat! Să ştie carte o jivină de ţigan! 
RĂZVAN 
Ba poate că-ntrec, jupâne, pe mulţi boieri din divan... 
BAŞOTĂ 


Slujitori! lăsaţi pe dascăl, măcar că eu cu arcanul 

Pe toţi dascălii i-aş prinde ş-aş spânzura cu toptanul; 
Căci ei răzvrătesc norodul, ei învaţă pe cei mulţi 

C-ar trebui ca boierii să umble goi şi desculți; 

Şi chiar ăst ţigan n-ar merge astăzi la spânzurătoare 
De n-ar fi fost nici un dascăl ca să-l pună la scrisoare... 


Cată dar, dascăle, cată! Scăpat-ai cum ai scăpat, 

Dar păzeşte-te de dracul, c-o să dai de vreun păcat!... 
Acuma tu, faraoane, răspunde-mi doar deocamdată, 
De ce te-apuci tu d-o treabă poprită şi neiertată? 

O faci oare de la tine? sau cineva ţi-o fi spus? 


RĂZVAN 


Apoi de, jupâne vătave, Stan e jos şi Oprea-i sus! 


Dumneata mereu ne spânzuri, ş-astfel trăieşti boiereşte; 


Eu fac doine şi doinițe, ca să-mi petrec ţigăneşte; 
Fiecare cu ce poate!... Nu-i dat dreptul orişicui 
Să pună-n ştreang omenirea în mijlocul târgului!... 
Ş-apoi acest drept, jupâne, dacă mi s-ar da şi mie, 
Eu n-aş omori nici unul, ca să pot ierta o mie. 
BAŞOTĂ 
(surâzând) 
Şiret țigan!... Dar nu-i lesne a scăpa pe-un osândit! 
Fapta ce tu ai făcut-o e un lucru de gândit. 
A necinsti cârmuirea, a batjocori divanul, 
Poate numai doară vodă sau mărie-sa sultanul... 
Totuşi, dragul meu, o lege, un vechi şi sfânt obicei 
Te-ar scoate din gura morţii... Eşti însurat sau holtei! 


RĂZVAN 
Ba nu-s însurat, jupâne... 

BAŞOTĂ 

Mare noroc! Eşti ferice! 
Ai putea să scapi cu zile... In pravila ţării zice 
Cum că de-osândă se iartă pe cine-l ia de bărbat 
O copilă, o fecioară, un suflet nevinovat... 
Aşa-i obiceiul nostru, datina cea strămoşească. 
Acuma rămâne numai vreo fată să se găsească... 

(Către târgovețe) 

Printre noi nu este oare? 


FATA I 


Sunt eu. 

FATA II 
Şi eu. 
BAŞOTĂ 


Minunat! 
Două fete cumsecade? Nu-i aşa? De măritat? 


FATA I 
Negreşit! 
FATA II 
Fără-ndoială! 
BAŞOTĂ 


Prea bine. Spuneti-mi, dară, 
Care dintre voi, de milă, nu va lăsa ca să piară 
De-o caznă foarte cumplită acest băiat priceput? 
Însumi eu voi face nunta, după cum am mai făcut. 
M-eti fi ciraci... 
FATA I 


lertăciune! Eu una nu vreau, jupânel... 
Un bărbat ţigan! O, Doamne!... Cum se poate!... E ruşine! 


FATA II 


Şi nici eul... Ferească Sfântul!... Mai bine foc şi potop! 
S-ajung de povestea lumii? Eu, fată de potropop? 


RĂZVAN 


Aşa-i? Atunci de ce dară ieşit-aţi voi amândouă, 
Răsărind în sus deodată, ca ciupercile când plouă, 
Ca să ne cântaţi cu ison că sunteți de măritat? 


FATA I 
De cel... lată!... Să se ştie!... 
FATA II 


Ce țigan neruşinat! 


RĂZVAN 


Măi! Le-aţi auzit cu toții de la mic şi pân'la mare! 
Astfel dar, de-acu-nainte, veţi şti bine fiecare, 
Spunând-o-n toată Moldova, spre ştiinţa tuturor 
[...] că cine sunt dumnealor! 
Mirese de porunceală ce-ar vrea bărbaţi să-şi găsească... 
lar dumneaei mai cu seamă, o fată potropopească! 

(Toţi râd în hohote.) 


SBIEREA 
(intrând) 


Ce oameni lipsiţi de minte! Să râză chiar de prisos: 
Şi fără nici o dobândă, şi fără nici un folos. 
RĂZVAN 


Ai văzut, jupân vătave, că nu-i nici o fată-n lume 

Ca să nu se înfioare când aude de-al meu nume... 

Frumoasă-i legea străbună, ce iartă pe-un vinovat 

Dacă poate să-l iubească un înger fără păcat; 

Frumoasă-i legea străbună care pricepe c-o ceaţă 

Se pierde când o răzbate o rază de dimineaţă; 

Frumoasă-i legea străbună care crede că nu-i rău 

Alesul unei fiinţe curate ca Dumnezeul... 

Frumoasă-i legea străbună... dar dânsa nu-i pentru mine, 

Precum într-o florărie nu-i loc unui mărăcine, 

Precum într-o sărbătoare nu-i loc unui cerşitor, 

Precum în zvonul de răsuri nu-i loc plânsului de dor; 

Căci numai cerul primeşte, sub streaşina-i milostivă, 

Scai şi floare, catifeaua şi sucmanul deopotrivă!... 

Eu ţigan! eu... o, jupâne! Decât vai, decât amar, 

Mai dulce-i spânzurătoarea! Nu mai aştepta-n zadar!... 
(În acest interval Sbierea, zărind capătul pungii ieşit 

din cămaşa lui Răzvan, se pipăie cu-ngrijire la chimir.) 

BAŞOTĂ 


Pentru cea dintâi greşeală, moartea ştreangului e mare... 
Slujitori, acum deodată... duceţi-mi-l la-nchisoare. 

SBIEREA 


(smulgând punga din sânul lui Răzvan) 
Sacul meu, jupân vătave! lată-l, săculețul meu! 
(Se pune a număra banii.) 
BAŞOTĂ 
Cum? Aşa să fie oare? L-ai furat? Tu? 
RĂZVAN 
Ba nu eu. 
TÂRGOVEŢUL I 
Ţiganul la mal se-neacă! 
TÂRGOVEŢUL II 
Ţiganul îşi dete-n petec! 
TÂRGOVEŢUL II 
Zi că-i un ţigan, şi pace! 
TÂRGOVEŢELE 
Un ticălos! Un besmetec! 
SBIEREA 


Fost-au douăzeci de galbeni... Numai nouăspreci mai sînt!... 
Unde-i unui? unul? unul... Daţi-mi-l de sub pământ! 


BAŞOTĂ 
Unde-i galbenul, tigane? 
SBIEREA 


Un gălbănaş, rupt din soare, 
Strălucitor, fără gaură, ferecat... M-auzi tu oare? 


BAŞOTĂ 
De ce nu răspunzi, tigane? 
SBIEREA 


De ce mă nenoroceşti? 


RĂZVAN 


Apoi del... lartă, jupâne... Galbănu-ţi nu-l mai găseşti... 
În locu-i va fi o pâine într-o colibă săracă... 


SBIEREA 
Eu nu te-nteleg! Eu nu ştiu!... Scoate-mi-l din piatră seacă! 
BAŞOTĂ 


Tiganul e prea obraznic. Am fost cu dânsul prea blând. 
Slujitorilor, luaţi-l! Spânzuraţi-l mai curând! 


SBIEREA 
(apucând pe Başotă de mână) 


Mai stai, jupâne vătave! Nu te grăbi! Mai aşteaptă... 
Spânzură-l, dar mai-nainte fă-mi o judecată dreaptă. 


BAŞOTĂ 
Ciudat, boierule dragă! Apoi ce-ţi pot face eu? 


SBIEREA 


Cum ce? Vreau sfânta dreptate!... Cum ce? Dă-mi galbănul meul!... 


Uitat-ai pravila ţării? Obicei? Canoane? Lege? 
DASCĂLUL 
În ce guri încape legea! 
SBIEREA 
În gura mea, se-nţelege!... 
Ascultă, jupân vătave... Nu mă lăsa păgubaş!... 
Sau tiganul să-mi întoarcă acel galbăn... gălbănaş... 
Ori de nu, atunci, jupâne, stăpânul să mi-l plătească... 
Astfel este obiceiul, pravila moldovenească... 
BAŞOTĂ 
Al cui eşti tu, măi ţigane? Cine e stăpânul tău? 
RĂZVAN 


Sunt ţigan iertat, jupâne: tiganul lui Dumnezeu! 

SBIEREA 


lertat? cu atât mai bine! Dup-a legii glăsuire, 
Băiatul mi se cuvine în loc de despăgubire, 
Aşa-i, jupâne vătave!... Pravila zice curat: 
Furul să se dea acelui de la care a furat. 


Dă-mi-l rob. 
RĂZVAN 
Eu rob? 
SBIEREA 
Vezi bine! 
BAŞOTĂ 


Adecă, oricum să fie, 
Vrei, boierule, să-l capeţi jidoveşte în robie. 
Ştii c-un țigan, chiar de laie, se plăteşte orişicând 
Peste douăzeci de taleri, pe când ăsta nu-i de rând: 
E frumos şi ştie carte... 


SBIEREA 
Ştie carte? 
BAŞOTĂ 
Foarte bine. 
SBIEREA 


Tocmai aşa rob îmi trebui. Este tocmai pentru mine. 
Imi va ţine catastişe, socoteli şi daraveri. 
Dă-mi-l după legea ţării... 


DASCĂLUL 
Cea făcută de boieri! 
SBIEREA 
Nu ştiu de cine-i făcută, dar ştiu că-i foarte cu cale. 
BAŞOTĂ 


Atuncea se schimbă treaba... Să-ţi spui verde dumitale 
C-aş avea şi eu nevoie de-un ţigan aşa de rar. 


Cam cutezător, cam țanţoş, dar deştept şi cărturar. 
Nu-nteleg, nu pot pricepe şi nu vreau ca el să fie 
Bună pradă pentru altul pe când îmi place şi mie... 


Deci, ia-ţi galbănul din parte-mi, iar eu pe ţigan mi-l iau. 


SBIEREA 


Nu, jupâne! Niciodată! Nu, nu, nu! Nu vreau! Nu vreaul... 


Vinovatul să-mi plătească! Nu altul! Nu orişicare! 
BAŞOTĂ 

Boierule! Ştii prea bine, cine-i vătavul cel marel!... 
SBIEREA 

Dec! Şi eu la visterie fost-am ftori-cămăraş! 
BAŞOTĂ 

Boierule! Află dară că postelnicul mi-e naş... 
SBIEREA 

Dar apoi şi eu, jupâne, cu logofătul sunt rudă... 


BAŞOTĂ 


Boierule! Nu m-aprinde!... Mă faci să plesnesc de ciudă!... 


SBIEREA 

Plesneşte. Eu nu te-mpiedic... Dar ţiganu-i tot al meul... 
BAŞOTĂ 

Boierule! Taci din gură, căci mă jur că eu... eu... eu... 


RĂZVAN 


(către popor) 


Câinii osul ca s-apuce, corbii stârvul ca să-mpartă, 
Boierii ca să robească, unii cu alţii se ceartă!... 


TÂRGOVEŢUL I 
Se-nţelege! 
TOŢI 
Aşa este! 

SBIEREA 
Îi vezi, jupâne vătav! 

Taie-i pe toţi! Nimiceşte mojicimea cu nărav! 
Dar pe tigan dă-mi-l mie. 

RĂZVAN 

Stati, boieri! Vorba-i degeabă! 

Nu me-ţi robi voi pe mine! Nu me-ţi robi! Mai degrabă 
Veţi pune-n lanţuri furtuna, cu tunete şi cu ploi, 
Decât s-ajung eu vreodată rob la unul dintre voi!... 
Jupâne! Eu cer osânda. Spânzurătoarea m-aşteaptă. 
Mi-am bătut joc de domnie: e cea mai groaznică faptă!... 
Cineva poate să râză de sfinţi şi de Dumnezeu, 
Dar de vodă, nu... Ei, bine! Dă-mi, jupâne, ştreangul meu! 


BAŞOTĂ 
Slujitorilor! Luaţi-l!... Ba nul!... 
(Lui Sbierea la o parte) 


Boierule dragă, 
Uită cearta, căci, pe cinste, am glumit, a fost o şagă, 
Un nimic. Dumneata, frate, cu logofătul eşti neam, 
Şi chiar la logofeţie eu o judecată am 
Cu nişte răzaşi... Un petic... Nu-i tocmai o treabă mare... 
Mă-nţelegi... Să fim prieteni... O pricină de hotare... 


(Se strâng de mâini cu căldură.) 
RĂZVAN 


Ce mai aşteptaţi voi dară? Ce staţi? Ce vă mai gândiţi?... 
Călăi ce pe robi ucideţi, pe cei slobozi îi robiţi! 


TOŢI 
Are dreptate tiganul! Ţiganul are dreptate! 
BAŞOTĂ 


Slujitori! Daţi-mi afară toate gurile căscate! 


(Slujitorii gonesc poporul, 
care se depărtează cu nemulțumire.) 


TÂRGOVEŢUL I 
Lasă-mă, jupân vătave, să văz cioroi spânzurat! 
CEILALŢI 
Şi eu! Şi eul... 
BAŞOTĂ 
Ba la naiba! 

SBIEREA 

Afară de la mezat! 
BAŞOTĂ 


Aşa-i! Acum suntem singuri! Nimeni nu-mi mai stă la spate, 
Ca să strige că-i cu cale sau că nu este dreptate... 
Slujitorilor, la lucru!... Apucaţi-l pe ţigan! 


RĂZVAN 
(lăsându-se în măinile slujitorilor) 
Mă dau eu singur, jupâne. 
BAŞOTĂ 
Treaba merge găitan. 
Legaţi-mi-l şi duceţi-l... 
RĂZVAN 


Întins la spânzurătoare! 
Omul om, să fie slobod; decăt rob, mai bine moare; 
Ş-apoi moartea-i înviere pentru cel disprețuit! 


SBIEREA 
Aleu! Vorbeşte-ntr-aiurea... Necum să fi-nnebunit!... 
BAŞOTĂ 


Prietene! la-ţi tiganul, şi nu uita mai cu samă 
Pricina cea de hotare... 


RĂZVAN 
(zbuciumându-se cu desperare) 


Unde eşti, o! mamă! mamă! 

CÂNTUL II 
RĂZBUNAREA 


„Tiganul şi clăcaşul 

Au fost gândirea mea; 
Stăpânul, arendaşul 

Şi legea lor cea grea...“ 


C. Bolliac 
FETELE: 


RĂZVAN, căpitan de haiduci 
RĂZAŞUL 

VULPOI | ceauşi de haiduci 
VĂSCAN GANEA, boier 
VIDRA, nepoata vornicului Moţoc 
SBIEREA 

MOŞ TĂNASE 

HOTUL I 

HOȚUL II 

HOȚUL III 

CIOBANUL 


HAIDUCI 
Un crâng în codrul Orheiului în Basarabia. 


În fund, un pârău. Mai încoace, un trunchi răsturnat. 
În laturi, stânci. 


HOŢUL I 


lan să-mi spuneţi: ce să facem ca să mai scurtăm din vreme? 


HOŢUL II 


Face-vom ce face frunza când prin codru vântul geme; 
Ori vom face ca izvorul, când aruncă spuma lui, 
Scăpărând argint din undă, pe verdeaţa crângului; 
Sau să facem ca securea, când fieru-n copaci loveşte, 
lar copaciul nu se lasă, luptându-se bărbăteşte; 
Frunza, securea, izvorul, toate ne cântă cu dor: 
Să cântăm şi noi ca frunză, ca secure, ca izvor! 
HOTŢUL II 


Cântecul să fie freamăt, troscot, şoaptă, toate-ntr-una; 
Blând ca sărutarea mumei, crunt şi groaznic ca furtuna! 


HOŢUL I 
Să cânte Răzaşul dară! 
RĂZAŞUL 
(oftând) 


De ce nu, de-aş avea cui, 


Ştergându-mi plânsul cu plânsul, cum se scoate cui prin cui!... 


Dar ce zic! Nu sunt eu numai care suferă şi plânge; 
N-oi fi singur eu în care doina-mi cugetul va frânge; 
Tot ca mine varsă lacrimi, despuiaţi şi nevoiaşi, 

Toţi acei ce-n ţara noastră se mândresc a fi răzaşi, 
Păstrând, ca o moaşte sfântă, hrisoave, peceţi, urice. 
Putrezite de vechime şi-n care cu fală se zice 

Că, scăldându-se în sânge, moşii şi strămoşii lor 

Au câştigat ca răsplată câte-o brazdă de ogor... 
Tune, fulgere, trăsnească, cu potopul şi pojarul! 
Mult mare mi-este mânia! Mi-este mare mult amarul! 

HOŢUL I 


Eu am auzit, bădiță, c-adică şi la munteni 
Ar fi răzaşi ca ş-ai noştri, numiți acolo mosneni... 


HOŢUL II 


Sunt şi-n Ardeal, măi fârtate; ba şi-n Ţara Ungurească; 
Le zice chineji, dar este chiar o breaslă răzăşească. 


RĂZAŞUL 


Apoi oriunde să fie, tot o soartă, tot un drac! 

Tot vecinii mi-i înşeală, tot vecinii mi-i dezbrac; 

Vecini de cei cu putere, cu căftane daurite, 

Numai fir, numai mătasă, numai cu samur blănite; 
Vecini dintr-aceia care, c-o-mbrâncire, c-un cuvânt, 
Satul întreg plin de viaţă mi-l prefac într-un mormânt! 
Vecini dintre care acuma, de-i văz în cale-mi, îi spintec, 
Şi hohotesc spintecându-i... 


HOTŢUL II 
Dar tu ai uitat de cântec. 
RĂZAŞUL 


Ba n-am uitat. Vrut-am numai sângele-mi să-l pui în joc, 
Ş-astfel, pomenind trecutul, să pot cânta mai cu foc. 
(Îşi drege glasul, îşi apasă cuşma pe frunte şi cântă.) 

Frunză verde de sălcie, 

Bat-o scârba răzăşie! 

Eu credeam că-i boierie, 

Şi-i curată calicie! 

Ani întregi m-am judecat, 

Sănătatea mi-am mâncat, 

Şi nimic n-am câştigat. 

Eu umblam la judecată, 

Copiii-mi plângeau pe vatră, 

Nevasta-mi era uitată! 

Dar acuma Dumnezeu 

A făcut pe gândul meu, 

Ca să-mi mai răzbun şi eu! 

Pentru dalba haiducie 


Pentru mândra voinicie, 

M-am lăsat de răzăşie, 

Ş-am ales judecători 

Cei stejari nestrâmbători, 

Ca să-mi fie frăţiori! 
TOŢI 

Numai codruleţul drag 

Dă dreptate la sărac! 


Numai arcul după spate 
Dă săracului dreptate! 


HOŢUL I 


Zi, Răzaşule,-nainte! Zi-nainte! Nu mai sta! 
Că să ştiu că piere lumea, tot cu drag te-aş asculta! 


HOTŢUL I 

Zi-nainte! Zi-nainte! Să te-auză sfântul soare! 
HOTŢUL M 

Uf, uf, uf! Rău mă frământă! Mi-e şi cald, mi-e şi răcoare! 


RĂZAŞUL 
(ia arcul în mână şi cântă) 
Frunză verde lemn sucit, 
Şi de când m-am haiducit, 
Dragu-mi-i drumul cotit 
Şi de umbr-acoperit. 
Când văz pe ciocoi viind, 
Mă fac broască la pământ, 
Îmi aşez săgeata-n vânt 
Şi mi-l iau la căutare, 
De la cap pân’ la picioare, 
Fără ah, fără cruţare! 
Şi chitesc, şi socotesc, 
Şi cuget, şi mă gândesc, 
Pe unde să-l nemeresc: 
La retezul părului, 
Din dosul işlicului, 
Unde-i greu ciocoiului! 

TOŢI 


Las' să moară ca un câne, 
Că mult te-a căznit pe tine! 
Las' să moară ca o fiară, 

Că mult geme biata ţară!... 


(Se arată, trecând puntea pârăului, Ganea şi Ciobanul.) 
HOŢUL I 
Un boier aice-n codru! 


CEILALŢI 


(apucând armele) 
Un căftan... Suntem trădaţi! 
CIOBANUL 


Liniştiţi-vă, că doară ne cunoaştem, măi fârtaţi! 
Eu vi-l aduc pe credinţă: eu vi-s chezaş şi povaţă; 
Voi aveți lipsă de galbeni, el are lipsă de braţă... 


GANEA 
Care-i căpitanul vostru? 
RĂZVAN 
(ieşind dintre tufe) 
Ce-ţi trebuie? Ce pofteşti? 
GANEA 


Pe căpitan... 
RĂZVAN 


Căpitanul?... sunt eu; dar tu cine eşti? 
GANEA 


Dumneata? Să fie oare? Sabia cea de văpaie, 
De care tremură ţara? 


RĂZVAN 
Numai pe cei răi îi taie. 
GANEA 


Dumneata Răzvan? 


RĂZVAN 
Ei bine, ştii acuma cine-s eu; 
Spune-mi dar şi tu, jupâne, cum se cheamă ciocul tău? 
GANEA 
Nu-i vorba de nume... 
CIOBANUL 
Lasă! ţi-oi spune eu, căpitane, 


Din botez Văscan îi zice, iar după poreclă Gane: 
Feciorul lui Osip Gane, ce fusese căminar... 


GANEA 


Eu n-am venit în pădure ca să vorbim în zadar. 

Lucrul care mă zoreşte trebui isprăvit îndată... 

Nu-ncape nici o zăbavă... Află că iubesc o fată... 
RĂZVAN 

Atunci du-te la vreun popă dintre cei ce pentr-un zlot 

Cunună soră cu frate şi mătuşă cu nepot! 

N-ai ce căta pe la mine, 

Preoţit de cruda soarte 

Ca să cunun alde tine 

Numai cu duhul de moarte! 

Aşadar pleacă, jupâne; pleacă, vesel c-ai scăpat... 

Însă de-ai venit aice cu vreun scop înveninat... 


(pune mâna pe pumnal.) 
CIOBANUL 


Nu-l speria, căpitane... Boierii sunt slabi la fire: 
Braţul, haina, mintea, faţa, inima, totu-i subţire. 


RĂZVAN 
Urmează-ţi vorba, jupâne. Te-ascult... 
GANEA 
Apoi îţi spuneam 


C-am îndrăgit pe-oarecine, fireşte fată de neam; 
Din nefericire, totuşi, ea n-are mamă, nici tată, 

Ş-unchiu-său vrea să-i răpească moştenirea cea bogată, 
Luându-şi de gând s-o-nchiză călugăriţă la schit!... 
O faptă nelegiuită! Un lucru nepilduit! 


RĂZVAN 
Sărmana?... Dar zestrea-i mare?... 
CIOBANUL 
Avuţii nenumărate!... 
RĂZVAN 
Sărmana!... Mori după dânsa? 


CIOBANUL 
Lângă Nistru patru sate!... 


GANEA 
(dând lui Răzvan o pungă) 


lată trei sute de galbeni. Alţi trei sute, negregşit, 
O să-ţi aducă ciobanul, după lucrul săvârşit... 


RĂZVAN 
Cum o cheamă pe sărmana?... Pe iubita cea bogată? 
GANEA 
Nu-i vorbă... 
CIOBANUL 
O cheamă Vidra... Ştii?... A lui Moţoc nepoată... 
Şi cin-oare n-o cunoaşte! 
RĂZVAN 
Da! Am auzit şi eu... 
HOŢUL I 


Un fătoi ce călăreşte şi-mpuşcă chiar ca un zmeu. 
Într-o zi am întâlnit-o alergând la vânătoare... 
E voinică, n-am ce zice! Şi-i frumoasă ca o floare... 


RĂZAŞUL 


Ştiut! După ce-i din osul acelui vornic Moţoc, 
De care Moldova-ntreagă mi se temea ca de foc! 


GANEA 


Căpitane! Noi în vorbe pierdem vremea fără treabă... 


RĂZVAN 


Se-nţelege! Tu ai sete s-apuci zestrea mai în grabă... 
Spune-mi însă mai-nainte, pentru banii ce ne-ai dat, 
Ce fel de marfă anume să-ţi dea codru-ntunecat? 


GANEA 


Chiar acuma, căpitane, zece călăraşi în silă 
Târăsc la călugărie pe nefericea copilă... 


Mănăstirea nu-i departe... S-o smulgi din mâinile lor... 


Dă-mi-o mie... 
RĂZVAN 
Te iubeşte? 
CIOBANUL 


Aşa! Nu-i ceva uşor! 
Vidra-i o fată semeaţă, bâcsită cu fudulie, 
Care n-o să bage-n samă nici chiar pe sfântul Ilie!... 


Să iubească pe jupânul? Dec! Să-şi pună pofta-n cui... 


Boierul ştiu c-o iubeşte, dar nu ea pe dumnealui... 
GANEA 


După cununie, lasă! şi iubirea o să vie... 
Dar grăbeşte, căpitane... 


RĂZVAN 


Aşa-i! După cununie! 
Adevărat. Eu uitasem c-asta-i lege pe la voi: 
Numai zestrea înainte, iar iubirea mai apoi!... 
Mai apoi? Ba nu! lubirea nu mai vine niciodată, 
Unde dintre două inimi, una-i boarfă cumpărată!... 
Dar, mai în sfârşit, ce-mi pasă!... 

CIOBANUL 


Curat aşa zic şi eu: 
De nu se iubesc boierii, pentru dânşii e mai rău. 


RĂZVAN 
Băieți! Mergeţi cu jupânul. Aţi auzit ce pofteşte. 
Simbria-i destul de bună: faceţi treaba voiniceşte... 
CIOBANUL 
Sănătate, căpitane!... 
GANEA 
Niciodată n-oi uita 
Slujbuliţa cea frumoasă ce-o mi-i face dumneata, 
Şi-ţi făgăduiesc pe cinste că dacă din întâmplare 
Vei fi prins de cărmuire, te scap eu din supărare: 


Sunt cumnat cu părcălabul, iar vornicii amândoi 
Mi-s cam rude de departe... 


RĂZVAN 
Ciocoii sunt tot ciocoi! 
(Către Răzaşul, care vrea să plece cu ceilalți.) 
Răzaşule! mai aşteaptă... 
RĂZAŞUL 
Porunceşte! 
RĂZVAN 


(luându-l deoparte) 


Cată bine. 
De-i pricepe că miroasă... 


RĂZAŞUL 
A trădare? Las’ pe mine! 
RĂZVAN 


Dar nu v-atingeți de Vidra... E femeie. 


RĂZAŞUL 


Chiar să vrei, 
Răzaşul nu se pogoară la bătaie cu femei! 


(Ganea, Ciobanul şi haiducii ies.) 
RĂZVAN 


Femeie!... Precum pojarul se naşte dintr-o scânteie, 
Aşa m-aprinde pe mine ciudata vorbă: femeiel!... 
Femeie! De când pe dânsa o făcuse Dumnezeu, 

El nu mai face nimica, fermecat de lucrul său, 

Şi privind cu mulțumire la lumea cea zâmbitoare, 
Zice: eu sunt rădăcină, dar femeia este floare!... 
Femeie!... Şi totuşi, omul, de lăcomie târât, 

lubeşte nu pe femeie, ci auru-i cântărit!... 

Pentru dânsul e femeie moşia cea măsurată, 

O sculă prețeluită sau o pungă numărată!... 


(Se aude afară glas strigând: „Răzvan! Răzvan!!“) 
Mă cheamă!... Cine să fie... 
TĂNASE 
(arătându-se dintr-o parte) 
A! Iată că te-am găsit! 
RĂZVAN 


Stai! Tu eşti... Mi-aduc aminte... Eşti acel nenorocit 

Carele la Iaşi pe poduri oboseai strigând „jupâne“, 
Pân' să capeţi o lescaie sau o fărâmă de pâne!... 

Te cunosc, deşi de-atuncea trecut-a un veac întreg: 

Trei ani cumpliți de robie... 


TĂNASE 


Robie? Nu te-nţeleg! 
Te ştiam slobod, băiete; sprinten ca o rândunică; 


Bătându-ţi joc de necazuri... Zău! Nu mai pricep nimică... 


RĂZVAN 


Da! O robie de spaimă, cum numai duhul cel rău, 
De-ar putea să biruiască, ar robi pe Dumnezeu! 

Fost-am şerb, fost-am în lanțuri, ş-acum inima-mi suspină 
Intâlnindu-te pe tine, căci tu, tu ai fost pricină!... 


TĂNASE 
Eu? 
RĂZVAN 


Tu, moşule! Tu singur! Asta-n veci eu n-oi uita... 
Ş-apoi iată-mă-s în codru, haiducind din vina ta; 
Şi mâini, de-mi va fi ursita să mor pe spânzurătoare, 
Ţi-o voi datora tot ţie... 


TĂNASE 


(făcând semnul crucii) 


Poznă!... Nu glumeşti tu oare?... 
Să ştiu c-aşa-i adevărul, o clipă n-aş zăbovi, 
Dându-ţi pieptul meu drept ţintă, să te poftesc a lovi... 


RĂZVAN 


Tu! da, tu eşti o unealtă a puterii fără nume, 
Care ţese nevăzută toate lucrurile-n lume, 

Astfel c-ades muritorul, bun ca blândul mieluşel, 
Face rele peste rele, făr' s-o ştie singur el!... 


TĂNASE 
Dar ce spui?... 
RĂZVAN 


Ţi-aduci aminte nenorocita de pungă, 
Din care luaşi un galbăn, zicându-mi c-o să-ţi ajungă, 
Că sunt mulţi sărmani în țară, că nu-ți place de prisos, 
Pe când se zbuciumă fraţii, simțind cutitul la os?... 
Moşule! Făcând aceasta, puteai să prevezi tu oare 
C-o să mă cufunzi pe mine în robia-ngrozitoare?... 
Ei bine! căzut în fiare pentr-un galbăn ce-a lipsit, 
De primeai tu punga-întreagă, eu scăpam nepedepsit!... 
Ha, ha, ha! Ş-apoi mai strige căpăţânele-ntelepte 
C-omul ştie tot ce face, ştie tot ce-o să-l aştepte, 
Uitând c-un flutur de seară, ce trece repede-n zbor, 
Este-n stare să răstoarne toată prevederea lor!... 


O faptă cât de frumoasă, ca o floare cu otravă, 
Tăinuieşte câteodată pieirea cea mai grozavă... 
In sfârşit, tu eşti pricină!... 

TĂNASE 


Dar de ce, copilul meu, 
Să nu mă vesteşti în clipă, lăsându-mă-n locul tău 
Însuşi eu să-ncarc robia pe cărunteţile mele. 
Şi scăpându-te pe tine, să port lanţuri cât de grele?... 
Un țigan ce miluieşte pe-un neputincios bătrân, 
Zică tot ce-i place lumea, este chiar ca ş-un român... 
RĂZVAN 


Haide! Ce-a fost se trecuse... Spune-mi acuma, iubite, 
De ce-ţi târăşti tu la codru oasele cele-nvechite? 
Cum de ţi-ai lăsat copiii? 


TĂNASE 
Ba copiii m-au lăsat. 
RĂZVAN 

Te-au lăsat? Nu-mi vine-a credel... 
TĂNASE 


Săracii au răposat. 
În ţara noastră cea mare şi bogată, măi băiete, 


Sunt români ce pier de foame! Sunt români ce mor de setel... 


Astfel în toată Moldova, păcătosului Tănas 

Nici un sprijin, nici un razăm, nici un scut n-a mai rămas, 
Decât numai să-şi însemne pieptul cu cea sfântă cruce 

Şi zicându-şi „Doamne-ajută!“ calea codrului s-apuce; 
Căci de-o bucată de vreme, cerşitorind pe maidan, 
Auzeam mereu tot vorbe de căpitanul Răzvan... 


RĂZVAN 
Cum? La laşi?... 
TĂNASE 


La laşi, băiete, se vorbeşte despre tine 
Felurite verzi ş-uscate, câte nici în cap nu-ti vine! 

Unii te laudă foarte, ca pe-un strălucit viteaz; 

Alţii, adică boierii, te sfăşie cu năcaz; 

lar ţiganii tăi... iertare! O să-mi pui lacăt la limbă, 

C-alta orice i-aş mai face, degeaba! tot nu se schimbă!... 


RĂZVAN 
Zi, moşule! Zi-nainte... Eu nu mă supăr de loc. 
TĂNASE 


Ei bine, țiganii zbiară că tu eşti al lor proroc: 

Tu o să-i scoţi din cătuşe, tu o să-i speli de păcate, 
În tine-i toată nădejdea, fără tine nu-i dreptate; 

O nebună de țigancă le-a spus c-a visat prin somn 
Că tu o s-ajungi odată nu numai jude, ci domn... 


RĂZVAN 
Ciudat! 
TĂNASE 


O blestemăţie! Auzi cine să domnească! 
Însuşi dracul nu croieşte minciună mai țigănească. 
Dar nu-i vorba de ţigancă... Apoi precum îţi spusei, 
Rămânând singur în lume, fără copilaşii mei, 
Fără milă şi-ndurare, fără căpătâi şi vatră, 
Mai rău decât chiar ţiganii ce colindează cu şatră, 
M-am pus pe gânduri, băiete; gânditu-m-am, răzgândit, 
Ş-acum iată-mă-s aicea, bucuros că te-am găsit... 
Nu căta că-s vechi de zile: în tinerețele mele 
M-am bătut cu multe litfe, care de care mai rele, 
Ba leşi, ba păgâni, ba unguri, ba frânci de ai lui Despot. 
Şi ce-am învăţat atuncea n-am uitat încă de tot... 
Mă vezi prăpădit, dar altfel această mână secată 
Tot ar mai putea trimite dusmanului o săgeată... 
Decât să mor în oraşe de cruzimea celor răi, 
Mai bine voi în pădure prin mine să piară ei!... 
O fiinţă cât de slabă sporeşte când îşi răzbună. 
Încearcă-mă şi pe mine... Sunt haiduc şi pace bună! 


RĂZVAN 


Aşa te vreau, moş Tănase! Ş-o să vezi peste puţin 
C-oraşu-i o lighioană şi numai codru-i creştin... 

În oraş totu-i robie; cel mai mic şi cel mai mare, 
Toţi ca unul poartă lanţuri, toți ca unul gem în fiare; 
Fiecare slugăreşte, şi nici unul nu-i stăpân; 

Însuşi domnul cu ruşine pleacă fruntea la păgân!... 
Pe când aicea stejarul lângă buruiană creşte, 

Dar fie cât de puternic, el pe dânsa n-o robeşte; 

lar sălbatecele fiare, ce flămânde rătăcesc, 

Omoară sărmana jertfă pe care mi-o nimeresc, 

Dar n-o-njură cu năpaste, ca fiara cea omenească, 
Care prada-i n-o ucide şi n-o iartă să trăiască!... 

În oraş totul se-ngroapă şi putrezeşte de viu 

În locuinţa-i îngustă şi rece ca un sicriu, 

Unde suflarea se curmă, unde văzduhul lipseşte, 
Unde cărămidă, lespezi, lut şi piatră te-nvăleşte; 

Pe când aicea verdeaţa ne ţine loc de păreţi, 
Ne-acopere numai frunza şi numai cerul măreț, 

lar jos s-aşterne covorul, văpsit cu mii de văpsele, 
Ce singură firea-l ţese din ierburi şi floricele!... 
Lumea totuşi de departe ne numeşte cu fiori 
Ucigaşi, împuşcă-n-lună, hoţi, tâlhari, omorâtori... 
O, nu, moşule! Nu crede! Aşa fost-a totdauna 

Că de cel gonit se leagă clevetirea şi minciuna, 
Precum muşchiul se lăţeşte pe-un copaci pe care-l tai, 
Şi nu-l lasă pân’ ce viermii nu-l prefac în putregai! 
Săracul ţăran ce-şi pierde vitişoarele sau plugul, 
Robul osândit ce fuge, blestemând biciul şi jugul, 
Toţi cei slabi, izbiţi de soartă, de nevoi înconjurați, 
Află-n codru mângâiere şi ne dau nume de frați. 
Când priveşti Moldova-ntreagă părăsită-n jaf şi-n silă, 
Pe cei buni în neputinţă, pe cei răi fără de milă, 
Veneticul şi păgânul, cel de neam şi cel bogat, 
Numai ei având dreptate şi la vodă şi la sfat, 
Căciuliţi de toată lumea, fără grijă de nimică... 

O! Atunce-ţi pare bine când deodată se ridică 
Spaima de haiduci în ţară, născuţi din al ţării chin, 
Precum o durere crudă naşte-n piept câte-un suspin! 


| RĂZVAN ŞI VIDRA 


[93 
W 


| B.P HASDEU 


[sai 
Ñ 


TĂNASE 
Urmează, frate Răzvane! Mai vorbeşte! Mai vorbeşte!... 
Focul cuvintelor tale m-alină, mă răcoreşte! 
Sunt vorbe de sus, băiete, iar nu de-un om pământean... 
O, Doamne! Să iasă tocmai dintr-o gură de ţigan!... 

VULPOI 

(de departe) 
Căpitane! Căpitane! 

RĂZVAN 

Ce este? 
VULPOI 
(târând după dânsul pe Sbierea) 


O caracudă! 
Am pescuit-o acuma pe-uscat fără multă trudă... 


RĂZVAN 
Sbierea? În mâinile mele? 
SBIEREA 
Chiar Răzvan!... Vai... Sunt topit!... 
TĂNASE 
Te cunosc şi eu prea bine! 
SBIEREA 
(căzând în genunchi) 


Şi dumneata?... Am murit!... 
Sfinte Petre!... Sfântă Anal... Mucenice Spiridoane!... 
Scăpaţi-mă de pieire!... O să vă dau trei icoane, 
Tot d-aramă poleită cu aur... sau cu arginti... 


VULPOI 


Drace! Nu ştiam eu singur c-am pus mâna chiar pe-un sfânt! 
L-am găsit în drum la stânga, într-o căruţă stricată; 

De gras ce-l vezi, de departe mi se păru că-i o roată; 

Dar fiindcă vrea să fugă, îi dădui un bobârnac, 

Şi simţii atunci de-aproape că-n roată-i ascuns un sac. 


Deci acuma, căpitane, poţi să-i dai răvaş la dracul, 
Că tot ce-a fost bun într-însul nu mai este: iată sacul!... 
SBIEREA 
(frângându-şi mâinile) 


Taleri trei mii patru sute cincizeci şi şepte s-un ort!... 


Sunt pierdut!... Preasfântă troiță! Maică Precistă!... Sunt mort!... 


TĂNASE 


Daţi-mi cinevaşi o armă, căci poftesc cu pofta mare 
Să-i număr, tot unul-unul, vreo zece mii pe spinare! 


RĂZVAN 


Eu ţigan, şi iată cine se laudă că-i român... 
Fraţilor! Priviţi-l bine: eu sunt rob, dânsu-i ... stăpân... 


TOŢI 
Stăpân?... 
RĂZVAN 


Boierule, scoală!... Nu-i frumos şi nu-i cu cale 
Să-ngenunchezi dinaintea unui rob al dumitale. 
Jupânului, ce-i cu dreptul d-a şedea chiar în divan, 

Nu se cade să se plece de frica unui ţigan... 

Scoală dar ca ş-altă dată, scuipă-mă şi pălmuieşte, 

Că vodă nu-ţi cere sama, şi pravila nu te-opreşte! 

Scoală dar ca ş-altă dată, şi pune pe-argaţii tăi 

Ca să-mi dea şi dânşii palme, ca să mă scuipe şi ei! 
Tara-ntreagă nu-i a voastră?... Codru sau oraş, ce-ţi pasă? 
Oricând ş-oriunde, jupâne, sunteți tot la voi acasă!... 


(Sosesc Vidra, Ganea, Răzaşul şi ceilalți hoţi.) 
RĂZAŞUL 


Căpitane! Îţi aducem pe nepoata lui Moţoc, 
E cam cu nărav ciocoaica: n-o auzi vorbind de loc... 


VULPOI 


Bre! Ce de mai boierime! Doi jupâni ş-o jupâneasă! 

HOŢUL I 
Parcă-i la Curtea domnească! 
HOŢUL I 
O adunare aleasă! 
RĂZAŞUL 
(privind la Sbierea) 


Haida-de! Dar ăsta cine-i?... De când maica m-a făcut, 
N-am întâlnit niciodată om mai pocit şi mai slut! 


HOŢUL I 
O gadină! 
HOTŢUL II 
O şopârlă! 
HOTUL M 


O năpârcă-nveninată. 
RĂZVAN 


Tăcere! Să fiţi cu toții martori la o judecată. 
Ast boier, pe care-acuma îl vedeţi îngenuncheat 
Şi care la laşi se plimbă mândru ca un împărat... 


SBIEREA 
Nu, nu, nu... 
VULPOI 


Taci, caracudă! 
RĂZVAN 


Ăst boier prin răutate 
Întrece gadini, şopârle şi năpârci înveninate... 
Ca painjenul ce țese pe furiş vicleanu-i ciur, 
Şi-l întinde, şi-l anină, şi-l acaţă pe-mprejur, 
Şi drept din mijloc pândeşte, pironit în neclintire, 
Aşteptând să-i intre gâza în capcana-i cea subţire, 
Apoi lacom se repede, bucuros c-a înşelat, 
Ş-o tot rumpe, ş-o tot vâră în stomahu-i desfundat, 


Şi iar îşi cârpeşte ciurul, şi iar la pândă s-aşază, 

Şi iar ocheşte-n tăcere, nouă pradă să-i mai cază... 
Astfel şi boierul ăsta e painjenul sătul, 

Gata să-şi mai dreagă cursa, tot strigând că nu-i destul! 


SBIEREA 
Nu, nu... 
VULPOI 
Taci, că te ia naiba! 
HOŢUL I 
Nici iadul n-o să-l primească! 
RĂZVAN 


Însă din jertfele sale, nu-i alta ca să-l urască 

Cu furie mai cumplită, cu foc mai înverşunat, 

De cum Răzvan îl urăşte, setos de-a fi răzbunat! 

Pentr-un galben, ce pe drumuri l-am găsit pe neaşteptate, 
EI, cu pravila-i în mână şi pe buză-i cu dreptate, 

Mă ia rob... rob pentr-un galben şi mă face nevăzut 
Într-un beci, de mucezeală în mocirlă prefăcut, 

Unde mă legăse-n zgardă, ca pe-un câine-n bătătură... 

Îl urăsc cu cea mai cruntă şi nepovestită ură!... 


(Vidra face o mişcare de groază.) 
TĂNASE 
Răzbunare! Răzbunare! 
HOŢII 
Furcă! 
RĂZVAN 


Da! voiesc şi eu 
Să-mi răzbun; dar moartea-n furcă i-ar fi prea puţin... 


SBIEREA 
(căzând jos) 


Valeu! 

RĂZVAN 
Cruce, ţeapă, glonţ, săgeată... Nu-i destulă răzbunare! 
Vreau o altfel de pedeapsă: o pedeapsă şi mai mare... 
RĂZAŞUL 
Căpitane! lan sfârşeşte! Că decât să mai aştept, 
Mai bine-acum dintr-o dată să-i înfig măciuca-n piept! 
RĂZVAN 
Măi Vulpoiule, ridică-l!... 
SBIEREA 
(când îl scoală Vulpoi) 


Vai mie!... Răzvane frate!... 
Mă jur c-am lăsat acasă catastişe ne-ncheiate... 
lartă-mă!... Tocmai pe tocmai!... Fost-ai rob, te iert şi eu... 
De vrei, îți voi da ş-un zapis... Martur mi-este Dumnezeul... 


RĂZVAN 


Vulpoiule, du-l din codru! Scoate-mi-l pân” la răspânte, 
Arată-i drumul cel mare şi zi-i aceste cuvinte: 

lată dreapta, iată stânga, iată jos şi iată sus; 

Alege la deal, la vale, la răsărit, la apus; 

Răzvan te-avusese-n palmă, şi numai c-un semn de mână 
Ar fi putut să te facă praf, pulbere şi ţărână... 

Totuşi, uite! Nu-ţi lipseşte nici un fir din perii tăi... 

Să trăiască codrul verde!... Pleacă slobod unde vrei... 


(Vidra e foarte mişcată.) 
TĂNASE 
Cum? îl ierti? ÎI laşi să scape?... 
RĂZAŞUL 


Căpitane! Mi se pare 
Că tu-ți cam petreci cu glume ş-ai uitat de răzbunare! 


RĂZVAN 


Răzbunarea cea mai crudă este când duşmanul tău 
E silit a recunoaşte că eşti bun şi dânsu-i răul!... 


RĂZAŞUL 


Astea nu se trec la mine! Doară nu-s o fată mare, 

Ca să cred că răzbunarea nu-i decât o sărutarel!... 

Noi l-am prins, al nostru-i dară, al codrului, nu-i al tău! 
Nu-l iert eu, bată-l să-l bată!... 


VULPOI 
Şi nici eu nu-l iert! 
HOŢUL I 
Nici eu! 
HOTŢUL I 
Bagă sama, căpitane! Noi nu te-am ales pe tine 
Ca să te pupi cu boierii şi să ne dai de ruşine! 
O VOCE 
Tiganul se prea gurguţă! 
ALTĂ VOCE 
Se cunoaşte că-i țigan! 
MAI MULTE VOCI 
Tigan! Chiar ţigan!... 
RĂZVAN 
Ţiganul nu mai este căpitan! 
(Scoate din brâu o bardă poleită.) 


Când voi m-aţi pus peste codru, dându-mi în mână securea, 
Juratu-mi-aţi să m-asculte lunca, drumul şi pădurea. 

lată barda ce-a pătat-o jurământul cel viclean; 

Daţi-o unui alt mai vrednic, care nu va fi țigan! 

Puneţi dintre voi pe-acela care-i meşter să vă-nveţe 

A năvăli-n slăbiciune, a vă izbi-n bătrâneţe, 

Sau pe-o singură furnică să daţi iurăş câte doi! 

Aşa căpitan vă trebui, dar Răzvan nu-i pentru voi! 


(Aruncă barda şi voieşte a ieşi.) 

RĂZAŞUL 


Haide, haide, căpitane! Te iuţeşti peste măsură! 
Nu te pierdem noi pe tine pentru astă pocitură! 


(Priveşte încruntat la Sbierea, 
apoi ridică de jos securea şi o dă lui Răzvan.) 


lată barda, ia-ţi-o iarăşi, fă ce-ţi place, fă cum ştii... 
Dar eu, unul... of, măicuţă!... l-aş tăia făşii-făşii! 


VULPOI 
Să trăiască căpitanul! 
TOTI 
Căpitanul să trăiască! 
TĂNASE 
Da, da! Şi de ţigănie să nu se mai pomenească! 
RĂZVAN 
(către Sbierea) 
Stăpâne, acuma pleacă!... 
SBIEREA 


Să plec?... Cum?... Adevărat!... 
O, ce om! Ce piatră scumpă! Ce suflet de matostat!... 
Dar fiindcă scapi de moarte pe-un creştin foarte cucernic, 
O să te blagoslovească Dumnezeu atotputernic!... 


RĂZVAN 


Fugi, boierule, de-aice!... Fă-mi şi tu pe placul meul... 
Mi-e scârbă s-aud din gură-ţi numele lui Dumnezeu! 


VULPOI 
(împingând pe Sbierea) 
Mişcă! Mişcă, caracudă! 
SBIEREA 


Ba nu... Mă rog! Fără pripă!... 
Mai avem o socoteală... Numai un cuvânt... O clipă!... 


Daţi-mi sacul meu!... Răzvane!... Nu mă sărăci de tot... 
Taleri trei mii patru sute cincizeci şi şepte ş-un zlot! 


(lese ghiontit de Vulpoi.) 
VIDRA 


(înaintând şi întinzând mâna către Răzvan) 


Aş fi mândră, căpitane, ca să strâng o mână, care 
Nu voieşte să-şi răzbune decât numai prin iertare!... 


RĂZVAN 


Mâna mea?... Această mână, dezmierdată de cuţit, 
Arsă de foc şi de vânturi, bătută necontenit, 
Spălată de ploi şi grindini, aspră şi neagră din fire, 
Cuteza-va ea s-atingă mâna-ţi albă şi subţire?... 


VIDRA 


De când oamenii din codru răpitu-m-au de pe drum, 
N-am oftat, n-am zis o vorbă, fost-am mută pân-acum, 
Oprind lacrima pe geană şi-necând în piept suspine, 
Ca să nu pogor pe Vidra pân’ la ei şi pân’ la tine... 
Dar nu-i pasăre pe lume să nu cânte mai cu dor, 
Când ziua-i plină de soare şi cerul e fără nor; 

Nu-i femeie să nu-şi simtă inima-i în tulburare, 

Când s-aşterne dinainte-i luminând o faptă mare!... 
Rob, ţigan, haiduc, de-oriunde soartea să te fi adus, 
Un suflet c-al dumitale îşi va face loc în sus! 


(Răzvan rămâne aţintit.) 
TĂNASE 
Aferim! Ce mai muiere! De-ar fi mulți boieri ca tine... 
GANEA 


Ce faci, dragă jupâneasă? Cine-ar crede!... E ruşine! 
Nepoata marelui vornic şi fiica unui spătar, 
Dumneata să stai la vorbă... ce-njosire!... c-un tâlhar!... 


RĂZAŞUL 


Căpitane! Căpitane!... Fă-ţi cu mine o pomană: 


Dă-mi voie măcar dintr-însul să-ţi fierb de prânz o tocană! 

HOŢII 
Da, da! Să-l tăiem îndată!... 
RĂZAŞUL 
Să-l bucăţim mărunţel, 
Ca să nu se mai cunoască de-a fost boier sau vițel... 
RĂZVAN 
(ieşind din gândire) 
Cum? De ce-i aşa urgie?... Lăsaţi-l în bună pace... 
El nu v-a făcut nimica... 
RĂZAŞUL 


Nu cumva! lată ce-mi place! 
Doar n-ai fost surd, căpitane!... Nu-l mai apăra-n zadar!... 
Nu l-ai auzit tu singur că te numeşte tâlhar?... 


RĂZVAN 


Eu tâlhar?... dar cine-a zis-o?... Răzvan nu putea s-auză, 
Căci simţirea-i se pierduse, rătăcindu-se pe-o buză 

Din care sorbea cu-ncetul cuvinte ce-mi par mereu 

Că tot încă sună, sună şi răsună-n jurul meu! 

O, tu, femeie măreaţă! tu un înger! tu o zână! 

Tu, ivire minunată ce-mi răsai ca o lumină! 

Să te mai auz o dată că locul meu este sus... 

Aşa c-ai spus-o? Mai spune-mi! Mai spune-mi încă!... 


VIDRA 


(cu sfială) 


Am spus... 


RĂZVAN 


Ai spus!... Eu credeam că-n lume nu va fi nici o fiinţă 
Ca să-şi cufunde privirea sub gunoi de umilință, 

Pîn' la omul care-n viaţa-i n-a gustat de nicăiri 

Decât dispreţ şi nemilă, batjocură şi loviri!... 

Dar ştii tu oare puterea ce-o au cuvintele tale, 
Luminându-mă cu raza străcurată jos în vale, 

Unde de-ale nopţii umbre, sub un văl întunecos, 


Ascundeau în adormire tot ce-i bun, tot ce-i frumos?... 
Tu mi-ai dat o lume nouă, mi-ai deschis o nouă cale! 
C-un cuvânt, c-o vorbă numai, cu suflarea gurii tale, 

Ca domnul Hristos pe Lazăr tu din moarte m-ai sculat!... 
Ce putere! Ce minune... 


RĂZAŞUL 
Căpitanu-i fermecat! 
RĂZVAN 


Dar tu stai şi taci acuma?... Îti pare rău dumitale 
C-ai picurat o nădejde peste un noian de jale? 
Poate-ţi mai aduci aminte cine eşti?... Ei bine, dar, 
Nici eu n-o să uit atuncea că Răzvan e un tâlhar! 


(Către Ganea.) 


Sunt tâlhar!... Aşa-i, jupâne?... Ei, da! Sunt tâlhar! Fireşte!... 


Am înţeles cum mă cheamă, ş-o să mă port tâlhăreşte... 
(Aruncând jos o pungă.) 
Na, boierule! la-ţi punga!... 
GANEA 


Ba nu! la-ţi-o dumneata... 
Îţi mai datoresc trei sute... Crede-mă că n-oi uita... 
Ciobanul o să-ţi aducă. 


RĂZVAN 


Nu-mi pasă de datorie! 
lată banii tăi, jupâne! Dă-mi o altfel de simbrie!... 
O simbrie tâlhărească! Las’ prin cântec să ţi-o spui: 
Numai cântecul deschide cugetul haiducului! 

P-un deal, p-un colnic, 
Mergea un voinic, 
Voinicul voinicilor 

În tara piticilor: 

Cu fața voinică 

Ş-o inimă mică! 

Lângă el mergea, 

Şi la el privea, 

Şi mereu ofta, 
Poate că-l iubea, 
O copilă dalbă 

Cu galbeni în salbă 
O dulce fetiţă 

Cu flori în cosiţă, 
Cu rai în guriţă! 
Amândoi mergea, 
Şi mergând grăia, 
Şi grăind zâmbea, 
Când iată 
Deodată 

Pe drum mi s-arată, 
Stând în calea lor, 
Vătavul haiducilor, 
Căpitanul hotilor, 
Groaza veneticilor! 
Şi cum mi s-arată, 
Priveşte la fată, 

O vede şi iată: 

I se face milă 

De biata copilă! 

Şi zice apoi 

Către cel ciocoi, 
Către cel voinic, 
Voinic de nimic: 
Calea e a ta, 
Mândra e a mea, 
Şi de nu mi-o dai, 
Hai la luptă, hai!... 


(Vidra îşi pune mâna pe frunte.) 
TĂNASE 
Uf, uf, ce inimă mare! Păcat, zău, că nu-i creştin!... 
GANEA 


Eu nu-nţeleg, căpitane... Ce vrei? Ţi-oi plăti deplin... 


RĂZAŞUL 
Nu-ntelegi ce este lupta? 
GANEA 
Lupta? 
RĂZAŞUL 
Lupta voinicească: 
Unul pe-altul să-mi apuce, ş-apoi să mi se trântească! 
GANEA 


Dar căpitanu-i mai tare... mai umăros... mai cu piept... 
Lesne poate să mă bată... nu se cade... n-ar fi drept. 


RĂZVAN 


A! jupânului, pesemne, îi place lupta nemţeşte? 
Daţi-i săbii dumisale; să-şi aleagă ce pofteşte!... 
Pentru mine-i chiar totuna: ne vom bate cum va vrea; 
De-oi muri nu-i mare treabă, iar de nu, Vidra-i a mea! 


(Scoate paloşul, pe când Răzaşul dă pe al său lui Ganea.) 
Apucă spata, jupâne!... 
GANEA 
(scoțând paloşul) 
Din dragoste! 
CIOBANUL 
Patru sate! 
RĂZVAN 
(năvălind) 
Apără-tel... 
VIDRA 
(descoperindu-şi fața şi punându-se între amândoi) 


Nu, Răzvane!... N-ai cu cine!... Nu te batel... 

CÂNTUL II 
NEPOATA LUI MOŢOC 


„Să nu te blăsteme cineva: 
s-ajungi slugă la cai albi 
şi stăpân femeie s-aibi!“ 


Anton Pann 
FEŢELE: 


RĂZVAN, ostaş leşesc 

VIDRA, iubita lui 

RĂZAŞUL EPE 
VULPOI } tovarăşii lui 
SBIEREA, prins în război 
HATMANUL 

CĂPITANI şi OSTAŞI LEŞEŞTI 
MINSKI 

PIOTROWSKI 

ISCOADA MUSCĂLEASCĂ 
OSTAŞUL I 

OSTAŞUL II 

OSTAŞUL III 


O tabără leşească la marginile ţării muscăleşti: 
corturi, tunuri, arme... 


(Trei ostaşi, din care I şi II duc pe cel al treilea, greu rănit.) 


OSTAŞUL 1 
Mulţi muscali ucis-ai oare? 
OSTAŞUL II 
Cu sabie? 
OSTAŞUL I 
Cu ce vrei? 
OSTAŞUL II 


Cu sulița două sute şi cu paloşul vreo trei! 
Opt sau nouă-zece sute... Poate şi mai mult!... 


OSTAŞUL 1 
Desigur! 
OSTAŞUL I 
Dar tu? 


OSTAŞUL I 


N-am ucis nici unul. Nu-mi place. N-am vrut eu singuri... 


Rănit-am însă vreo mie... Tu mă ştii că-s cam voinic: 
Tot răni de cele mai grele, de la cap pân’ la buric... 


OSTAŞUL II 
Vezi, aşa suntem noi, leşii! 
OSTAŞUL I 


Trăiască Ţara Leşească! 
Muscalul, de-ar fi cu dracul, tot nu-i chip s-o biruiască!... 


OSTAŞUL II 


Of!... Eu mă sfârșesc cu zile... şi voi, ca nişte nebuni, 
Când nu tremuraţi în tufe, vă desfătaţi în minciuni!... 
Ah! duceţi-mă la doftor: încai moartea să mă scape... 
(Câteşitrei ies la dreapta, 
pe când la stânga se arată Minski şi Piotrowski.) 

MINSKI 


Uite, măi! Inima-n mine plesneşte, gata să crape!... 
Sângele mi se ridică şi se suie în obraz 

De ciudă, de-ntărâtare, de durere, de necaz! 

Cum ţi se pare, iubite? într-o tabără crăiască, 
Tocmai în mijlocul nostru şi-n ţara noastră leşească, 
Un străin, o venitură, un om fără căpătâi, 

Un nătărău din Moldova să fie tot cel dintâi? 

Pe când eu zac la o parte, lăsat fără nici o treabă, 
Uitat ca o jucărie, ca un copil, ca o babă! 


PIOTROWSKI 


Ce vrei! Ut verum dicamus!, mărturiseşte şi tu 
C-acest vir valachus este strenuissimus...? 


MINSKI 


Ba nu! 
Eu nu recunosc aceasta! Nu se cheamă vitejie 
A nu se teme de moarte numai din obrăznicie! 
Un nu ştiu cine ca dânsul, un mojic necunoscut, 
Nu-i este iertat a face lucrurile ce-a făcut! 
Să cuteze el s-apuce steagul muscălesc cel mare... 
Aceasta m-aruncă-n friguri, în furie, în turbare!... 
Să pătrunză chiar în cortul voievodului rusesc... 
O! aceasta-i grozăvie! Sunt gata să-nnebunesc! 
Spune singur tu, fârtate, dacă nu era mai bine 
Nişte astfel de izbânde să se fi făcut de tine? 
Sau de-un altul orişicare... iar de mine mai ales!... 
Spune, spune tul... 


PIOTROWSKI 


Fireşte! Non est in dubio res.’ 
Însă, carissim” amice“, aşa va fi totdeauna 


1 Ca să vorbim drept (lat.) 
2 Bărbat valah... foarte sârguitor (lat.) 
3 Nu-i nici o îndoială (lat.) 
+ Mult iubite prietene (lat.) 


Că virtus nu-i alta-n lume decât prospera fortunal. 
Răzvan e felix ad casunt?! Totu-i merge găitan! 
E noroc. Venti faventes!? 


MINSKI 


Tot Răzvan! Răzvan! Răzvan! 
Tabăra leşescă-ntreagă mi-l înalţă şi-l ridică, 
lar despre noi nu s-aude, nu se vorbeşte nimică!... 
Dreptu-i oare, ca-ntr-o ţară, în care eu sunt născut, 
Un venetic fără nume să fie mai cunoscut?!... 
Zici că-i noroc?... Nu-i aceasta!... Nici noroc, nici vitejie! 
Este altceva, iubite, şi-o să ţi-o spun numai ţie... 
Eu sunt sigur ş-aş fi gata chiar să jur c-acest Răzvan 
E frate... 


PIOTROWSKI 
Frate cu cine? 
MINSKI 
Cu... 
PIOTROWSKI 
Dic quaeso"! 
MINSKI 
Cu Satan! 
PIOTROWSKI 


Ce spui, Domine mi Deus!5... Dar de-unde s-o ştii aceasta?... 


MINSKI 


O vei şti şi tu ca mine... Spune-mi, văzut-ai nevasta 
Imbrăcată bărbăteşte, — haine negre, chip bălan, 
Care întovărăşeşte ne-ncetat pe-acest Răzvan? 


1 Virtutea... soarta prielnică (lat.) 
2 Fericit din întâmplare (lat.) 

3 Vânturi prielnice (lat.) 

+ Spune, te rog (lat.) 

5 Doamne, Dumnezeule! (lat.) 

PIOTROWSKI 


Am văzut-o... E frumoasă! Virgo facie concina, 
Perdecora, pervenusta...! 


MINSKI 


Ha, ha, ha! Asta-i pricina! 
Răzvan zice că-i o soră, dar eu pot să-ți dovedesc 
C-acea muiere-i chiar dracul, numai botu-i femeiesc! 
Dânsa-i o fermecătoare ce cu farmecele sale 
Are puterea pe-oricine să-ntunece, să-l îngale, 
Să-i ia văzul, să-l orbească, să facă noaptea-n amiaz, 
Încât s-o crezi că-i frumoasă şi pe Răzvan că-i viteaz!... 


PIOTROWSKI 


Ce-i drept, Sanctissimus Thomas, în Summa Theologiae, 


Firmat? asemenea fapte, iar Petrus Hispanus scrie 
Cum că foemina şi dracul sunt affines? oarecum: 
Dracul e foc, iar femeia iese dintr-însul ca fum... 


MINSKI 


Crede-mă c-acea muiere, orice-i spune, orice-i zice, 
Orice-i vrea, e însuşi dracul... 


PIOTROWSKI 


Taci, că, iată, vin aice 
Alii duo Valachit, ce-i tot văd mai-mai de-un an 
Conjunctissime vivendo? nedespărtiți de Răzvan... 


MINSKI 


(privind în partea de unde vin Răzaşul şi Vulpoi) 


Piha! Ce făpturi ciudate! Ce ființi nesuferite! 
Ce mişcări respingătoare! Ce obrazuri necioplite! 
Eu unul îţi spui atâta că de-oi fi vreodată crai — 


1 Fecioară cu chip plăcut, minunată, foarte frumoasă (lat.) 
2 Afirmă (lat.) 

3 Femeia... rude (lat.) 

Ceilalţi doi valahi (lat.) 

5 Trăind foarte strâns uniţi (lat.) 


Lucrul este cu putinţă — ei bine, de trei ori vai 
Ce legi aspre n-aş mai face, ca să dau peste hotară 
Şi să gonesc într-o clipă toţi moldovenii afară! 
Însă toţi! Toţi pân’ la unul! Nici un om! Nici un picior! 
Numai pe Răzvan, el singur, l-aş lăsa... ca să-l omor! 
RĂZAŞUL 
(cântând de departe) 
Vom îmblăti la săcară 
Până-n mândra primăvară 
Ş-om ieşi la codru iară, 
În capătul şesului, 
La marginea drumului, 
În calea armeanului! 


MINSKI 
(dulce) 


Să trăiţi, voinici! 
VULPOI 
Prea bine; mulţumim. 
RĂZAŞUL 


Şi sănătate, 
Căci în lume sănătatea e mai bună decât toate! 


MINSKI 


Mă prea bucură-ntâlnirea... Doream să vă văz de mult... 


Eram să vă-ntreb un lucru... 
RĂZAŞUL 
De nu-i fi lung, eu te-ascult, 
Fiindcă noi, moldovenii, ştim aşa că vorba lungă 
E nebunie de creieri şi sărăcie de pungă. 
MINSKI 


Aş dori s-aflu... Pe cinste, Răzvan al vostru mi-i drag, 
Şi... vorbind c-un oarecine... făcut-am un rămăşag... 


Ca să nu-l pierd... mă pricepeți... vreau să zic... îmi trebui mie... 


În sfârşit, ce fel de slujbă sau ce fel de boierie 

Va fi avut în Moldova viteazul cel strălucit, 
Ostaşul cel mai de frunte, bărbatul cel mai vestit, 
Podoaba taberei noastre, un luceafăr, o minunel... 


VULPOI 
Drace! vrei numai atâta?... 

RĂZAŞUL 

Taci, Vulpoiule; nu-i spune... 

VULPOI 

(zâmbind) 
Ba să-i spui! De ce să piarză săracul un rămăşag? 
Mai vârtos când ştiu acuma că Răzvan îi este drag]... 
Învață dar de la mine că slujba ce-o avusese 
În ţara Moldovei este dintre cele mai alese; 


O treaptă atât de naltă, încât era mititel 
Boierul cel mai puternic când se punea lângă el... 


PIOTROWSKI 
Admirandum!! 
MINSKI 
Dar ce slujbă? Cum se cheamă? 
RĂZAŞUL 
Măi, ţi-ajungă! 


Că ne-am înţeles odată de-a nu face vorbă lungă... 
Sunt cam iute. Bagă sama!... 


VULPOI 


Las’, Răzaşule!... Eu vreau 
La toate câte doreşte să-i pot răspunde pe şleau. 
Că doar nu ne cercetează cu vreun scop de răutate, 
Mai cu seamă când iubeşte pe Răzvan ca şi pe-un frate... 
Aşadar, mă-ntrebi ce slujbă? Cum se cheamă?... Fel de fel! 
Unii căpitan îi zice, alţi-i zice vătăşel... 


1 Este de admirat (lat.) 


Dar treapta-i mult mai de frunte, prin putere şi simbrie, 
De cum pe la voi aice este chiar o hătmănie!... 


PIOTROWSKI 
Capitaneus pedestris?! 
VULPOI 


Ba şi călare ades: 
Pedestrime la strâmtoare şi călărime la şes... 
În codru se pedestreşte, pe câmp încalecă iară: 
Astfel este rânduiala oștilor la noi în ţară... 


MINSKI 
Dar avea moşii? 
VULPOI 
Ha, drace! L-asta eu nu m-am gândit!... 
(După o tăcere.) 
Cât poate da o moşie, Răzvan capătă-nzecit... 
Adică cevaşi ca dijmă, în bani, în grâne şi-n vite, 
Ce trebuia la poruncă să-i dea toți pe negândite... 
PIOTROWSKI 
Şi-ti fi avut multe pugnas, videlicet? bătălii? 
VULPOI 


O! Se-ntâmpla câteodată şi-ntr-o zi două sau trii, 
Cât ţinea vremea de vară, căci în urmă, la iernatec, 
Ne hodineam cum fac turcii: obicei îndemânatec! 


MINSKI 
Dar spune-mi, acea femeie... 
RĂZAŞUL 
(cu furie) 


La dracu! La nouă draci! 
La nouă sute!... 


1 Comandant de infanterie? (lat.) 
2 Lupte, adică (lat.) 

MINSKI 


Ce-ţi trebui? Ce vrei, voinice?... 
RĂZAŞUL 
Să taci! 
Bată-te mama-pădurii! Te mai legi şi de muiere? 
MINSKI 
Ba nu; doream să ştiu numai... 
RĂZAŞUL 
Zău, mai bine fă-mi plăcere, 
Ori ne lasă tu aice, sau noi te lăsăm aicil... 
MINSKI 


(către Piotrowski) 
Haidem, tovarăşe! 

PIOTROWSKI 

Ergo.... 

MINSKI 
Să fiți sănătoşi, voinici! 
(Iese cu Piotrowski.) 
RĂZAŞUL 

Bună treabă!... Pizma, ura, zavistia, vrăjmăşia, 
Şi nici un pai de răsplată pentru toată vitejia, 
lată câştigul cel mare, ce Răzvan l-a dobândit! 
De când părăsise ţara şi codrul blagoslovit! 


Vai de dreptatea leşească! vai de bunătăţi streine! 
Ne-am păcălit, măi fârtate! Rău ne-am păcălit!... 
VULPOI 
(gânditor) 


Vezi bine... 


1 Aşadar (lat.) 


RĂZAŞUL 


Mai înțelept moş Tănase, când zicea oftând cu foc! 
Tu fă ce-ţi place, Răzvane, dar eu o să stau pe loc; 
Nu las Moldova, şi pace! foamete, sete, ruşine, 
Aice să sufăr toate, căci e cuibul meul!... 


VULPOI 
Vezi binel... 
RĂZAŞUL 
Şi eu, Vulpoiule dragă, trebuia verde să-i spui, 
lar nu să caut orbeşte buricul pământului, 
Uitându-mi de răzăşie!... Poate că prin judecată 
De mai rămâneam în tară, tot o câştigam odată. 
Hrisoavele mele iată-s! 
(Scoate din sân o legătură.) 
Aci trei urice sînt 
De la Alexandru-vodă şi de la Ştefan cel Sfânt, 
Pe cari le stropesc cu lacrimi, le şterg de praf cu suspine, 
Şi le ştiu pe dinafară, făr' să fi citit! 
VULPOI 
Vezi binel... 
RĂZAŞUL 
(sărută şi apoi ascunde legătura) 


Îi ziceam eu: Măi Răzvane, nu pleca! nu fi nebun! 
Decât orice trai în lume, traiul codrulu-i mai bunl!... 

Of! Nu vru să mă-nţeleagă!... Şi tu ştii a cui e vina? 
Aşa-i când tace cocoşul, lăsând să cânte găina; 

Aşa-i când capra-i în frunte, poruncind în loc de tap, 
Aşa-i când bărbatu-i coadă; aşa-i când muierea-i cap!... 
Din dobitoacele toate, numai matca la albine 

N-are cusur ca stăpână... Celelalte, vai! 


VULPOI 


Vezi bine! 

RĂZAŞUL 


Dracul ne trimise-n cale pe nepoata lui Moţoc! 
Sărmanul Răzvan acuma nu-i om, ci-i un năpârstoc, 
Pe care Vidra mi-l mişcă şi-l întoarce fără preget, 

Şi la dreapta, şi la stânga, nu cu mâna, ci c-un deget!... 
Ş-apoi eu nu dau cu gândul, oricât de mult chibzuiesc, 
De ce Vidrei nu-i plăcuse obiceiul haiducesc? 


VULPOI 


M-am gândit şi eu l-aceasta, ş-am ajuns drept încheiere 
Să cred că Vidra-i smintită, ca orişicare muiere, 

lar Răzvan, de-a fost odată cu o minte de bărbat, 

De când ascultă pe Vidra, şi dânsul s-a deocheat; 

Căci nebunia s-acaţă mai rău ca un mărăcine 

Şi trece ca o căscare de la om la om... 


RĂZAŞUL 
(gânditor) 
Vezi bine! 
VULPOI 


Este-nvederat că leahul nu face haz de Răzvan... 


Ş-apoi de-ar mai şti, o, Doamne! că nu-i creştin, ci-i țigan... 


Oho! L-ar goni departe! Ba cu dânsul şi pe tine... 
lată cum ne duce Vidra, trăgându-l de nas! 


RĂZAŞUL 
Vezi bine! 
VULPOI 


Leşii au o lege-anume: un om de neam ţigănesc 
Să nu calce cu piciorul pe pământul cel leşesc... 
Alte neamuri să poftească, orişicând şi orişicine... 
Iar jidovii, mai cu samă, sunt ca-n ţară lor... 


RĂZAŞUL 
Vezi bine! 


ISCOADA 

(arătându-se din fund) 

Creştini cucernici... 
VULPOI 
Ce-ti trebui? 
ISCOADA 
V-am văzut, de nu mă-nşel, 
Umblând cu Răzvan... 

RĂZAŞUL 

La naiba! Nici tu nu te-mpaci cu el? 
ISCOADA 


Nu mă-mpac? lartă-mă, Doamne! Eu nici nu-nţeleg ce-i ură; 
A iubi pe toţi creştinii mă-nvaţă Sfânta Scriptură... 
Aşadar, vă rog să-mi spuneţi într-un chip cuviincios, 
Unde poci oare să-l aflu, în numele lui Hristos?... 
(Zărind pe Răzvan, care se apropie.) 
Dar ce văd! lată chiar dânsul!... Dumneata eşti, mi se pare, 
În toată creştinătatea luptătorul cel mai tare? 
Ca sabia lui Arhanghel, ca toiagul lui Aron, 
Praştea lui David prorocul, buzduganul lui Samson... 


RĂZVAN 
Sunt Răzvan... 


ISCOADA 


E de nevoie, nimenea ca să n-o ştie, 
Să vorbim precum vorbise Moise cu lehova... 


RĂZVAN 
(către Vulpoi şi Răzaşul, făcându-le semn să plece) 
Fie! 
RĂZAŞUL 


Crede-mă c-ar fi mai bine ca şi pe noi să ne laşi. 
Ai mulţi duşmani... Chiar muscalii nu-ți sunt aşa de vrăjmaşi 

Ca leahul cel pizmătaretţ, care alta nu visează 
Decât el să se ridice şi toată lumea că cază... 


RĂZVAN 
N-aveti grijă! Fiţi în pace!... Puteţi să vă depărtaţi! 
Braţul meu e lângă mine şi sabia-i lângă braţ... 

VULPOI 

(depărtându-se cu Răzaşul) 

Haidem, Răzaşule dragă! Să-i spunem Vidrei aceasta: 
Cine pe noi nu ne-ascultă o s-asculte pe nevasta... 

RĂZVAN 
Suntem singuri. Ce vrei? 

ISCOADA 

Jură de-a nu spune nimănui 
Taina cea de mântuire ce-am venit ca să ţi-o spui. 
(Răzvan face un semn de învoire.) 


Nu-i aşa! Eu vreau anume pe crucea prea lăudată, 
Pe cei doisprezeci apostoli şi pe maica cea curată, 
Pe cele şapte biserici, pe cei patruzeci de sfinţi, 

Pe soborul din Nikeia cu trei sute de părinţi, 


Pe-o sută cincizeci de psalmuri, pe şaptezeci de tâlcovnici, 


Pe toţi fericiţii pustnici şi mucenici şi duhovnici 
Şi pe ieslele la care se-nchinară cei trei crai 
Să-mi juri mai întâi de toate că leşilor nu mă dai... 


RĂZVAN 
Tu nu eşti leah prin urmare? 


ISCOADA 
(făcând cruce) 
Dumnezeu să mă păzească 
De-a fi eretic ca leşii de lege papistăşească!... 
Dar dumneata, ca şi mine, eşti pravoslavnic curat, 
Şi slujind în astă ţară, faci cel mai mare păcat, 
Precum zice sfântul Pavel... 


RĂZVAN 


Aşa! Iarăşi cele sfinte? 


Tu eşti muscal! Numai dânşii sunt meşteri cu jurăminte... 


Ce vrei? Ce cauţi pe-aice? De la cine vii şi de-unde? 


Ce faci în oastea leşească şi ce-ai cu mine?... Răspunde... 


ISCOADA 
(văzând pe Vidra, care se apropiase şi se pusese în faţa lui) 
Acest om... astă muiere... muierea nu-i tocmai om, 
După cum mărturiseşte fericitul Chrisostom... 


RĂZVAN 
Taci! 
ISCOADA 


Femeia-i cam limbută: ea nu pricepe ce-i taina; 
Vorba-i lungă ca şi coada, coada-i lungă ca şi haina, 
Precum arată prorocul!... 


RĂZVAN 
(apucându-l de barbă) 
Zău, nu mă mai stăpânesc! 
ISCOADA 
Nu mă necinsti!... Sunt preot şi părinte sufletesc... 
RĂZVAN 


Zici că eşti preot?... Dar spune-mi, popii i se cade oare 
Să-şi arunce jos veşmântul, călcând rasa sub picioare, 

Şi prin fapta cea mai neagră să mânjească sfântul dar, 

Iscoadă-n întreaga lume, preot numai în altar? 


ISCOADA 


Fiule! Eu nu văd răul de-a lucra cu stăruință 
Pentru sfântul ţar şi pentru pravoslavnica credinţă. 
Păcatu-i al dumitale, care, fiind moldovean, 

Îţi dai sufletul în gheara leahului celui viclean, 
Popor depărtat de lege, oi rătăcite din turmă 

Şi pe care-o să-i strivească judecata cea din urmă, 
La un loc cu filistenii şi cu Gog şi cu Magog... 
Ş-apoi făcându-le astea, unde-i folosul, mă rog? 

RĂZVAN 
Eu caut numai la cinste... 
ISCOADA 


Fleacuri! Treabă de cuvinte! 
Folos, cinste, tot aceea, deşi se cheamă altminte! 
Aşadar, ce fel de cinste dobândit-ai de când eşti? 
Ca Nemvrodul din Scriptură, floarea cetei diavoleşti? 
VIDRA 
Are dreptate, Răzvane! lat-a treia bătălie 
În care braţul tău varsă ploi de sânge pe câmpie, 
Ş-apoi unde-i mulţumirea şi răsplata ce-o primeşti, 
Ridicând pe brazda morţii clăi de stârvuri duşmăneşti?... 
Pe când tu goneai vrăjmaşul, dând cu pieptul la năvală, 
Alţii mulţi s-ascund în umbră, de-unde, răsărind cu fală, 
Îi vezi mari, îi vezi în frunte, lăudaţi, slăviţi, aleşi, 
lar tu rămâi tot în urmă, ca o slugă printre leşi!... 
RĂZVAN 
Şi tu, Vidro? 
ISCOADA 
Jupâneasa vorbit-a dumnezeieşte! 
Câteodată prin femeie duhul cel sfânt ne vorbeşte! 
De pildă, Ana, ludita, Estera... mai în sfârşit, 
Este-nvederat că leahul de loc nu te-a răsplătit... 
Rusul ştie mult mai bine să dea orişicui dreptate... 
RĂZVAN 
Taci! Destul! 
VIDRA 


Vorbeşte! 
ISCOADA 
Țarul îţi dăruieşte trei sate... 


VIDRA 
(cu dispret) 


Bogăţie? Nu-i aceasta! 


ISCOADA 
Trei sate lângă Kazan, 
Şi, cât va ţine războiul, o treaptă de căpitan... 
VIDRA 
(mişcată) 
Căpitan? 
ISCOADA 
Mai pe deasupra, pentru creştineasca faptă, 
După moarte fericirea s-un locaş în rai te-aşteaptă... 
RĂZVAN 
Nu primesc! 
VIDRA 


Ce spui, Răzvane! Dar de ce să nu primeşti?... 


Nu-i putin căpitănia în oştile muscăleşti. 

Tu nu eşti născut aice; poţi să mergi în lumea-ntreagă; 
De leşi n-ai nici o nevoie şi nimica nu te leagă... 
Cată-ţi norocul aiurea, dacă nu-l găsim aici! 


RĂZVAN 
Am jurat! 
ISCOADA 


Dar jurământul nu se dă la eretici. 
Deci mitropolitul nostru pe dată o să-l dezlege, 
Judecând după soboare şi dumnezeiasca lege, 
Precum anume se scrie în sfântul Nomocanon, 
Citeşte cap paisprezece soborul din Chalkedon, 
Cap treizeci şi trei sau patru sobor din Laodikia, 
Asemenea capul două sobor din Antiohia... 


RĂZVAN 
Fugi, popă fără credinţă, ce legea ţi-o iei în râs!... 
Fugi, de-acil... 
VIDRA 
Dar uiţi, iubite, că de-ar fi oricum să fie 
Muscalu-ţi dă chiar îndată cinstea de căpitănie... 
Vei fi căpitan, Răzvane!... Căpitan, aceasta-i mult!... 

ISCOADA 
Şi trei sate mari... 
RĂZVAN 
Lipseşte! Mi-e greu să te mai ascult!... 
VULPOI 
(venind iute, turburat) 
Topenie! Grozăvie! Bazaconie!... 
RĂZVAN 
Ce este? 
VULPOI 


Lucrul nevisat în vise, nepovestit în poveste!... 
Vezi pe hatmanul acolo, stând la vorbă şi la sfat, 
De toată căpitănimea ocolit şi-nconjurat? 


(Iscoada se uită unde arată 
Vulpoi şi fuge în partea cealaltă.) 


RĂZVAN 
Ei bine, ce mă priveşte? 

VULPOI 

(cu necaz) 


Ei binel!... Ba zău nu-i bine... 
Ei vorbesc şi pun la cale şi se-ntreabă chiar de tine... 


RĂZVAN 


De mine? Ce nălucire! 
VULPOI 


Căpitanii într-un gând 
Îţi tot caută pricină şi te defaimă pe rând; 
Unul cere să te scoată din oaste, altul din ţară, 
Al treilea chiar din lume te-ar da bucuros afară, 
lar hatmanul mi-i ascultă, neclintit ca un butuc; 
De multe ce tot aude s-a făcut şi el năuc! 


VIDRA 


Vezi, Răzvane, ce greşeală de-a ne vesteji aice, 

Pe când într-o altă parte ai putea să fii ferice? 

Hai în oastea muscălească! Atâta ne-a mai rămas... 

Te-aşteaptă căpitănia, de-i face numai un pas... 
VULPOI 


Vine hatmanul... Priveşte!... S-au orpit în două rânduri... 
E posomorât bătrânul: se cunoaşte că-i pe gânduri. 


RĂZVAN 


Fie ce-a fi, las’ să fie!... Eu, unul, tot ce-am jurat 
Păstrez cu fruntea senină şi cu cugetul curat! 
Jurământul nu-i o glumă născută printre pahare 
Şi, deodată cu beţia, răsuflată prin uitare: 
Jurământul pentru mine este mândrul curcubeu, 
Ce leagă josul cu susul şi pe om cu Dumnezeul... 


VIDRA 


Ba mai bine-i o unealtă, o păpuşă, o momeală, 
Prin care cel ce nu crede pe toţi ceilalţi îi înşeală!... 


(Se pune deoparte. Vin hatmanul, Piotrowski, 
Minski, mai mulţi căpitani, în urma lor Răzaşul.) 


MINSKI 


Ştiu bine, sunt foarte sigur şi de tot încredinţat 
Că tabăra n-o să guste hotărârea ce-ai luat... 


PIOTROWSKI 


Asciscere peregrinos! multe primejdii aduce: 
Pe străini lasă-i în coadă, sapientissime duce?... 


HATMANUL 
Cine pentru noi se luptă nu-i străin, ci-i pământean... 


Eu te căutam pe tine, viteazule căpitan. 


1 A admite pe străini (lat.) 
2 Preaînțelepte duce (lat.) 

RĂZVAN 


Poate mă iei drept un altul, hatmane prealuminate, 
Eu nu-s căpitan... 


HATMANUL 


Aceasta-i cam puțin; după dreptate 
Ar trebui să fii hatman, căci chiar bătălia de-az 
Nu eu, tu ai câştigat-o, viteazul cel mai viteaz! 


RĂZVAN 
lartă-mă... 
HATMANUL 
(ridicând buzduganul) 


Deci, în puterea semnului de hătmănie, 
Răsplătind măcar în parte minunata-ţi bărbăţie, 
Căpitan pe câmpul luptei te ridic şi te vestesc, 

În faţa taberei mele şi prin numele crăiesc! 
(Muzica militară intonează un marş triumfal. 
Vulpoi sare în sus, Răzaşul îşi freacă mâinile.) 
RĂZVAN 
Eu?... Dar cum... În ce cuvinte... 
MINSKI 
(cu căldură) 
Căpitane, eu aş cere 
Să te facă chiar polcovnic! Aş leşina de... plăcere! 
O dorinţă-nvăpăiată mă tot roade ne-ncetat, 
Ca dup-atâtea războaie să te văd... înaintat!... 
PIOTROWSKI 
(sălutând pe Răzvan) 


Satisfactionis causa!, şi eu te sărut acuma, 
Ştiindu-te dignum esse chiar amplitudine summa?!... 


1 Din pricina mulţumirii (lat.) 
2 Că eşti demn... de cea mai mare cinste (lat.) 


HATMANUL 

Însă nici căpitănia, mă jur pe-acest buzdugan, 

Nu-i ceva destul de mare pentru braţul lui Răzvan. 
La seimul cel mai de-aproape ţara o să te primească, 
Spre mai deplină răsplată, în boierimea leşească... 
Voi stărui şi eu însumi, şi toţi prietenii mei... 
Dar pân’ atunci, căpitane, spune-mi singur, ce mai vrei? 

RĂZVAN 

Nu pot mulțumi... n-am vorbe, hatmane prealuminate... 


HATMANUL 
(zâmbind) 

A, da! Mi-am adus aminte! Printre prăzile luate 
În tabăra muscălească, găsit-am un moldovan, 
Un boier, un om de frunte, judecând după căftan, 
Deşi de multă vechime nu mai are nici o faţă, 
lar din ceaprazuri sclipeşte ici-colea d-abia vreo aţă... 
ŢI-l dăruiesc... 


(Răzvan se închină, hatmanul şi căpitanii încep a ieşi.) 


MINSKI 
(întorcându-se iute) 
Căpitane! În veci nu m-oi sătura 
Toate bunurile lumii cu toptanul a-ţi ura, 
Şi văzându-te pe cale la o treaptă şi mai-naltă, 
Inima-mi de bucurie saltă, saltă, saltă, saltă... 
(lese. Răzvan încrucişează mâinile pe piept şi 


rămâne nemişcat pe gânduri. Vidra îl priveşte în tăcere.) 


VULPOI 
lată-n sfârşit, căpitane, eşti chiar căpitan acum! 
Şi-n pădure, căpitane, fuşi căpitan oarecum, 
Astăzi, însă, căpitane, eşti mai cu căpitănie! 
RĂZAŞUL 
Bată-l norocul să-l bată! Hai să facem o beţie! 
(Târăşte afară pe Vulpoi, cântând) 

Frunză verde de castan, 
Căpitanu-i căpitan! 

Tan! tan! tan! 

Tan! tan! tan! 

Căpitanu-i căpitan! 
Frunză verde de castan!... 


RĂZVAN 


lartă-mă, scumpo iubită!... Chiar fericirea ne-apasă, 
Când deodată, ca un fulger, pe sărmanul om se lasă]... 
Simt în mine-o greutate... Doresc şi nu pot să crez... 
Nu-i cumva vreo nălucire? Poate dorm? Poate visez?... 


VIDRA 


Cum? Atâta veselie? Pentru ce?... Pentr-o nimică? 
Căpitan! Ce mare treabă!... Căpitanu-i o furnică!... 
Veselească-se Răzaşul sau Vulpoi, făpturi de rând, 
Care pentr-un pai sunt gata a se tăvăli cântând!... 

Dar tu?... Tu s-o faci, Răzvane?... Căpitanii într-o oaste 
Sunt atâţia, că-n mulţime se lovesc coaste la coaste... 
Căpitan!... o jucărie!... Căpitan!... e un covrig, 

După care colindează bieţii copilaşi pe frig!... 


RĂZVAN 


Ce? Căpitanu-i o glumă? Într-o tabără crăiască? 

Dar ce fel de lucru-ţi trebui care să te mulțţumească?... 
Au nu mă-nvăţai tu, Vidro, a merge chiar la duşman, 
Câştigând prin viclenie tot cinstea de căpitan?... 
Nu-mi spuneai tu dineoare, cu mânie şi mustrare, 
Că-ntr-o tabără domnească căpitanu-i lucru mare?... 
Lămureşte-mă, iubito, unde vrei tu să m-aduci? 

Nu-i de mult de când în codru, cu o ceată de haiduci, 
Numele-mi suna prin ţară, ca o seceră ce sună 

Când retează buruiana să crească iarba cea bună! 

Eu credeam atunci că-n lume nu-i chip să fie pe-aiuri 
O zodie mai ferice ca traiul unei păduri, 

Unde brazii şi stejarii, uriaşi din vremea veche, 
Întfruntând mii de furtune, viteji fără de pereche, 

Mi se-nchinau cu răbdare, m-apăra şi m-asculta, 

Pân' ce din sânul lor verde nu m-a smuls voinţa ta!... 
Te văzui... iubirea şterge tot ce-i place ca să şteargă: 
Lăsat-am cărări înguste ş-am ieşit la calea largă, 
Uitat-am codrul, Moldova, tot ce-a fost, tot ce-a trecut, 
Venit-am în tări străine, cum ai spus şi cum ai vrut... 
Astăzi norocu-mi zâmbeşte: sunt căpitan şi pe cale... 


VIDRA 
De-a fi boier ca toţi leşii: o boierime de jale! 
RĂZVAN 


Hatmanul mă socoteşte, de ceilalți sunt căutat, 
Numai tu pe bucuria-mi tragi un văl întunecat, 

Pe când c-un ceas mai-nainte erai de-o altă părere... 
Nu sunt un copil, de care să-şi bată joc o muiere! 


VIDRA 


Da! O muiere din neamul acelui groaznic bărbat, 
Care numai cu-o-mbrâncire patru domni a răsturnat, 
Ş-al căruia falnic sânge clocoteşte cu putere, 

Ca talazurile mării, în pieptul meu de muiere! 

Ah, ascultă-mă, Răzvane! Şi-ntre firile de jos 

Foarte mulţi sunt tari de mână ş-au un suflet inimos, 
Dat totuşi rămân ca broasca cea cufundată-ntr-o baltă, 
De-unde numai câteodată, ieşind pe uscat, tresaltă, 
Priveşte la mândrul soare, se-ntinde pe-un verde strat, 
Sughiţa-n sine cu poftă văzduhul lin şi curat, 

Încât ai crede, văzând-o, c-a priceput ce-i lumina 

Şi nu mai poate să guste întunericul şi tina, 

Pe când n-a trecut o clipă: iată, broasca înapoi 
Se-ntoarce iarăşi în noapte, în mocirlă şi-n noroi]... 
Vitejia cea mai mare, inima cea mai aleasă, 

Mii de bunătăţi cu care nu ştiu cine te-nzestrasă, 
Sunt, iubitule, ca fierul ruginit şi fără preţ, 

Până când încape-n mâna lucrătorului isteţ, 

Ce-l apucă strâns în cleşte, îl curăţă pe cărbune, 

Şi dintr-o grămadă neagră mi-l vezi scoțând o minune, 
Strălucită ca oglinda, gingaşă încât, suflând, 


Suflarea-i întipărită pe luciul cel plăpând! 
Acel lucrător, Răzvane se numeşte... 


RĂZVAN 
Se numeşte? 
VIDRA 


Setea de-a merge-nainte... lată ceea ce-ţi lipseşte, 
Acea sete care frige şi-ngheaţă inima mea! 
Dar trebui s-o aibi, Răzvane! Eu voiesc, ş-o vei avea... 
Atunce când buza Vidrei obrazu-ţi pârlit l-atinge, 
Ochii mei în ochii-ţi cată, mâna mea pe mâna-ţi strânge, 

Sufletul meu desfăşoară 

Câte-o părticea mereu, 

Ce pe furiş se strecoară 

Adânc în sufletul tău! 

Vidra-i pentru tine-n lume 

Ca izvoarele de munte 

Ce fac Dunărea să spume 

Din pâraiele mărunte... 


VULPOI 
(vine şovâind) 


Hi, hi! Dunăre!... Departe!... Căpitane, eu sunt beat, 
Ş-aş vrea să-ţi spui, căpitane, un lucru foarte ciudat... 
Adică-te, căpitane... zău, n-are nici o păreche... 

Dar lasă-mă, căpitane, că să ţi-o spui la ureche... 


RĂZVAN 
Spune... 
VULPOI 


Apoi, căpitane, ştii leahul cel blăstemat?... 
Ştii cela ce-ţi strângea mâna?... Căpitane, eu sunt beat!... 


Ştii, se vâră-n om ca musca?... Ştii, chiar cu nepusă masa?... 


Hi, hi! Ştii leahul acela? lubeşte pe jupâneasa! 
RĂZVAN 
Vidra? 
VIDRA 
Eu? 

VULPOI 
Da, da, da, Vidra!... Mi-a spus că-i place de foc! 
Zău aşa! Chiar acuşica!... Ha, ha, ha! Ce dobitoc!... 
(Minski se arată în fund.) 


Dar iată-l! Întreabă-l singur! Bată-l năbădaica, leahul! 
Hi, hi, hi!... Mi-e somn!... Mi-e lene!... Ba nu! Mă doare 
stomahul! 
(lese.) 


RĂZVAN 
(mergând iute înaintea lui Minski şi apucându-l de mână) 
Ascultă-mă, cum te cheamă!... Ştii un lucru? Ştii sau ba! 
Noi trebuie să ne bateml... 
MINSKI 
Dar pentru ce? 
RĂZVAN 


Nu-ntreba!... 
Pentru ce?... Pentru că... pentru... pentru că, privind la tine, 
Simţesc un fel de simtire... mai în sfârşit, nu mi-e bine!... 
O să ne batem chiar astăzi... chiar acuşi! M-ai auzit?... 


MINSKI 
Cum aşa? Nu pot pricepe, tovarăşe preaiubit... 
Eu nu ţi-am făcut nimica... Să ne batem nu-i cu cale... 
Spune mai întâi pricina... 
RĂZVAN 
(cu furie) 
Nu-mi plac ochii dumitale! 
Mă supără, mă-ntărâtă, m-aprind... Nu mai pot vorbi!... 
MINSKI 
(zâmbind cu dulceaţă) 


Numai atâta? Ei bine... atunci, când ne-om întâlni, 

Mă jur a-mi închide ochii... O să mă feresc de ceartă... 

Dar sunt grăbit... Am o treabă... Mă duc... lartă, iartă, iartă!... 
(Fuge.) 


RĂZVAN 
(cu dezgust) 


Ce mişel!... 
VIDRA 


Mă mir, Răzvane, văzându-te temător, 


Nu cumva m-ai crede-n stare pân'la viermi să mă pogor?... 


RĂZVAN 


(luând-o de mână cu aprindere) 


Şi palaturi aurite, ş-un acoperiş de paie, 
Când flacăra le curpinde, fac tot un fel de văpaie; 
lubirea-i un foc, iar focul, oricât de jos ar veni, 
E grozav când izbucneşte, şi-i lesne a izbucni! 
Mi-eşti dragă şi-n toată lumea găsesc cu putinţă toate, 
Dar dragoste fără teamă nu se poate, nu se poatel... 
VIDRA 
(arătând în urma lui Minski) 
Cugetă acum, iubite, de-i cinste pentr-un Răzvan 
O biată căpitănie: şi dânsul e căpitan|... 


OSTAŞUL 


(aducând pe Sbierea, care vine 
cu capul plecat şi numără pe degete) 


Robul de la hatman... 
(Se închină şi iese.) 
RĂZVAN 
Sbiereal... 
SBIEREA 
(ridicând capul, cu bucurie) 


Tu eşti, Răzvănică dragă?... 


Şi dumneata, jupâneasă?... Parcă văd o pungă-ntreagă!... 


RĂZVAN 


Te rog să ne spui şi nouă prin ce minune-ncăpuşi, 
Aşa departe de ţară, tocma-n tabără la ruşi? 

SBIEREA 
Încăpui ca două-n patru... Ce-ntrebare! Nu ştii oare 
Că tabăra muscălească este foarte-ncăpătoare? 
Ş-apoi, mai având necazuri, slăbisem mai mult de-un şfert: 
Carnea spânzură pe mine curat ca un sac deşert... 


RĂZVAN 
Eu te-ntreb prin ce-ntâmplare te găseşti în astă țară? 
Cum de te-au luat muscalii?... 

SBIEREA 

De la tătari mă luară... 

RĂZVAN 
Dar tătarii? 

SBIEREA 


Mă robise mai anţărţ, când au trecut 
Prin moşia mea Flămânzii, o moşie lângă Prut. 
Asta n-ar fi fost nimica, să nu fi luat cu mine 
Un chimir cu trei fâşicuri pline, pline, pline, pline: 
Cel dintâi era cu taleri, altul numai cu florinţi, 
Al treilea galbeni, galbeni de cei ungurești cu zimţi!... 
Ce chimir!... De piele neagră, şi bagă bine de samă, 
Avea-n juru-i acăţate zece năsturaşi de-alamă... 


RĂZVAN 
(zâmbind) 

Tătarul de la Moldova, muscalul de la tătar, 

De la muscal te ia leahul, s-ar fi cu putinţă iar 

De la leah să te ia neamţul, încât astfel într-o zi, 
Deodată cine mai ştie prin ce ţară te-ai trezi!... 

Oare nu era mai lesne, cu puţină cheltuială, 

Să te răscumperi din lanţuri şi să scapi de tărbăceală? 


SIEREA 


Cum? Să mai plătesc? Vai mie? Ar fi mai bine să crap! 
O asemenea prostie nici nu mi-a trecut prin cap! 


Ce-mi pasă că nu sunt slobod, când stăpânul mă hrăneşte? 
lar pân-atunci în Moldova venitul meu creşte, creşte... 
Ş-apoi eu am totdeauna o nădejde-n Dumnezeu, 

Că sfântul mereu mă scapă, fără să-i dau nici un leu, 
Decât numai câteodată vreo lumânare de ceară, 

Care, de frica scumpetei, o fac la mine la ţară... 


RĂZVAN 


Du-te, boierule, du-te! Nădejdea te-a mântuit... 
Intoarce-te la Moldova fără să fi cheltuit! 
Te iert pentr-a doua oară... 


SBIEREA 
(făcând cruce) 
În sfârşit, o, Doamne sfinte! 
RĂZVAN 
Te-am mai iertat în pădure... 
SBIEREA 


Bine că-mi aduci aminte! 
Răzvănaşe, cer dreptate! Ar fi un păcat să tac... 
Hoţii tăi atunci în codru mă despoiară de-un sac. 
Fii şi tu om cumsecade, fă-ţi o pomană deplină; 
Nu te bucura, drăguță, de-o avuţie streină... 
Dă-mi înapoi săculețul!... tu ştii c-a fost peste tot 
Taleri trei mii patru sute cincizeci şi şepte ş-un zlot!... 


VIDRA 
(luând pe Răzvan la o parte) 


Vezi! Învață de la dânsul patima ce vrea să zică! 
Acest om pentr-o lescaie, acest om pentr-o nimică 
Va suferi cu plăcere, făr' să scoată un suspin, 
Robie, lanţuri, ruşine, bătăi, închisoare, chin... 


SBIEREA 
(zâmbind cu mândrie) 


O, da, da... 

VIDRA 


Ş-orice adaos, orice spor de bogăţie, 
În loc ca să-l mărginească, îi dă o poftă mai vie, 
O dorinţă mai setoasă ş-un avânt mai arzător 
De-a vedea lucind în ladă-i sunător pe sunător! 


SBIEREA 
O, asa... aşa... 
VIDRA 


Aşterne dinainte-i ca zăpadă 
Covoare cu pietre scumpe, aur şi argint grămadă... 


2 SBIEREA 

m 

a (cu desfătare) 

J VIDRA 

a. 

ed Dânsul tot n-o să-ţi zică: Stai! acuma-s mulţumit! 
104 SBIEREA 


Hai-de-de-de! Na! Fireşte! Doară n-am înnebunit! 
VIDRA 


O! Dacă şi tu, Răzvane, ai simţi aşa de tare 

Mândra patimă de-a creşte tot mai mare şi mai mare, 
Precum Sbierea mii de galbeni din nimic a secerat, 
Tu dintr-o căpitănie ai ajunge împărat!... 


SBIEREA 


Atunci m-ei da şi dobânda... Acum însă, deocamdată, 
Să ne răfuim cu sacul. Fii datornic bun de plată... 
Răzvănică, suflețele, să nu uiţi că eşti creştin... 

Numai camătă s-ar face nouă sute pe puţin... 


RĂZVAN 


Nu!... Departe de la mine toate patimile care 
Cu lăcomia lui Sbierea au vreun fel de-asemănare! 


VIDRA 
(respingându-l cu dispreț) 


Fugi! Mi-e milă şi mi-e jale! Mic, tot mic şi iarăşi mic! 
În deşert din înjosire eu mă-ncerc să te ridic! 

Du-te dar de te-nvârteşte în îngusta-ţi vizuină: 
Cearcă-ţi mintea-n întuneric, scaldă-ţi sufletul în tină! 
Eu te las! Te las, Răzvane! Om tâmpit şi sfiicios! 

O prăpaste ne desparte: eu prea sus şi tu prea jos! 


(Vrea să iasă. Răzvan se repede după dânsa. 
Sbierea strigă: „Sacul meu! sacul meul!...“) 

CÂNTUL IV 
ÎNCĂ UN PAS 


„Pentru tigani s-au zis multe, ca să nu fie primiţi, 
Căci ruşine Eteriei a fi cu tigani uniţi, 

Căci luându-se Elada, de vor fi şi ei ostaşi, 

Vor cere cu tot cuvântul şi ei să fie părtaşi...“ 


Beldiman, Jalnica tragodie 
FETELE: 


RĂZVAN, polcovnic leşesc 
VIDRA, nevasta lui 
RĂZAŞUL 

VULPOI 

SBIEREA 

HATMANUL 


BAŞOTĂ 


Locuinţa lui Răzvan într-un orăşel leşesc 
la marginea Moldovei. 


RĂZAŞUL 


Nu mai pot, bată-l năpasta! De-atâtica timp în şir 
Să nu vezi o sărmăluţă, ci tot numai borş cu ştir! 
Destulă străinătate! 
(Arată la gât.) 

M-am săturat pân-aice: 
De amărâtă ce mi-e viaţa, nu mai ştiu cum i-aş mai zice!... 
Şase veri şi ierni vreo şapte, nu o lună sau un an, 
De când parc-aş fi o umbră după paşii lui Răzvan: 
Ba zău, chiar umbra, fârtate, când e lumină s-ascunde, 


Pe când eu rămân cu dânsul, amândoi oricând ş-oriundel!... 


Haiducit-am împreună şi-mpreună am trecut 
In astă ţară leşească, unde dracul s-a născut!... 


VULPOI 


(cu displăcere) 


Haide! Cineva te-ar crede că numai voi amândoi 
Aţi făcut şi mari şi late! Dar uitat-ai de Vulpoi? 


RĂZAŞUL 


Orice-i zice tu, acuma fostul nostru harambaşa 
Ajuns-a obraz de cinste, cât un vizir sau un paşă: 
E polcovnic, e om mare, şi ca mâini o să-l privim 
Înălţându-se deodată şi mai ceva!... Aferim! 

Nu-i vorbă... I se cuvinel!... N-a câştigat de pomană! 
Chiar săptămâna trecută a mai căpătat o rană 

În lupta cea cu tătarii... 


VULPOI 
Aş! D-abia l-au zgâriat! 

Sărutare de săgeată... Nu-i lucru de speriat... 
Dec! A fost rănit şi dânsul într-o singură bătaie, 
După ce trecuse teafăr prin douăzeci de războaie. 

RĂZAŞUL 
Dar să lăsăm toate astea... Nu ştiu ce voiam să-ţi zic... 
Aa! Uite pe fereastră!... Priveşte!... Nu vezi nimic?... 

(Cântă, arătând cu mâna.) 


Cu miros de viorele, 

Trandafir şi micşunele, 

Bate vântul ţării mele! 

Bate-ai, vântule, curat, 

Să alini al meu oftat! 

Bate-ai, vântule, uşor, 

Să-mi mai treacă din cel dor! 

Bate-ai, vântule, cu foc, 

Să mă muti din acest loc! 
Aşa-i, Vulpoiule dragă! Tare mă furnică dorul! 
Ţărişoara-i prea aproape: de-i azvârli cu toporul, 
Dai de brazda românească!... [...] 
Ş-apoi astăzi în Moldova nu mai e nici Petrea Şchiopul, 
Prietenul ciocoimii, bat-o focul şi potopul! 
Alt vodă stătuse-n locu-i, un stăpân mai omenos, 
Care şade sus, dar ţine cu norodul cel de jos! 
Cică-l cheamă Aron-vodă... un voinic, un flăcăiandru, 
O viţă lăpuşnenească: feciorul lui Alexandru... 
Ştii? Cel Alexandru-vodă, ce mânca boieri de vii, 
Încât îi făcea de groază bejenari pe la pustii... 
Aşadar, pe-aci mi-e drumul. Trec prin foc şi prin furtună! 
Să mai stea Răzvan şi singur... nu rămâi şi pace bună!... 
Mă duc la laşi cu hrisoave... 

(Scoate din sân o legătură.) 


lată-le! Aice sînt 
Ispisoace şi direse chiar de la Ştefan cel Sfânt!... 
E cam veche legătura, de mare-mult ce-i purtată, 
Dar n-o las de lângă mine, n-o las cu capul o dată! 
O voi strânge tot la sânu-mi cât voi umbla pe pământ, 
Şi-n urmă, dând ortul popii, o voi duce şi-n mormânt!... 
(Sărută legătura ş-o ascunde.) 


Voi merge iar cu proţapul, o să vorbesc cu domnia, 
Doară va da sfântuleţul să-mi întoarcă răzăşia... 


VULPOI 


Drace! Nu cumvaşi ai crede c-o să rămâi numai eu? 
Culcă-te pe-acea ureche! Nu cunoşti tu gândul meu. 


Orice țipenie-n lume un sfânt are sau o sfântă: 

Pe tine, vezi bunăoară, răzăşia te frământă, 

Pe mine mă prigoneşte frumuseţea codrului, 

Când şedeam cântând din frunză la umbra stejarului. 
Tu a tale, eu a mele, fiecine ale sale!... 

Uite, zău, când mi se-ntâmplă de-ntâlnesc viind în cale 
Un ciocoi ca o fetiţă, mititel şi curătel, 

Lins la ceafă, dres la faţă, sprintenel şi spălătel, 

În sfârşit, o pocitură dintre cele guri căscate... 
Mă-nvoaltă, mă răsuceşte ca să-i dau pe după spate... 
Când privesc într-o livadă copăcelul ofticos, 

Cu crengi tocite de-omidă şi cu trunchiul găunos, 
Hoţomanul meu de cuget mă gâdilă şi-mi şopteşte: 
Nu-i aşa că-n codrul nostru ciuperca mai bine creşte? 
Când aud o păsăruică ciripind pe vreun zăplaz, 

Mi se pare ciripirea-i că, zău, n-are nici un haz, 

Căci mi-aduc aminte bine... of, of, of, mi-aduc aminte 
Cum ciripea dineoare, cum ciripea mai-nainte, 

Cum ciripea la pădure prin rărişul cel din crâng... 

Şi când mi-o aduc aminte, pe loc îmi vine să plâng! 


(Intră Răzvan, cu braţul stâng oblojit.) 
RĂZAŞUL 
Polcovnice! 
RĂZVAN 
Ha? Ce treabă? 
RĂZAŞUL 


Dă-mi drumul să plec de-aice. 


VULPOI 
Şi eu... 


RĂZVAN 
Mă lăsaţi pe mine? 
VULPOI 


Ba nu... totuşi... cum am zice... 

RĂZVAN 


Ce? Nu vă mai place dară al armelor meşteşug? 
In loc de sabia lată vreţi la sapă şi la plug? 
Vi s-a urât cu războaie? Poftiţi odihnă?... 
RĂZAŞUL 
Nu încă... 
RĂZVAN 


Poate vi-i foame? Vi-i sete?... N-aveţi cuşmă sau opincă? 


VULPOI 
Nu... 
RĂZVAN 
Atunci care-i pricina? 
RĂZAŞUL 


Apoi dă, ce să vorbesc! 
Mi-e dor de ţara Moldovei, de căminul strămoşesc... 


VULPOI 
Şi mie... 
RĂZVAN 
(furios) 
Aşa, nemernici!... Cum! Vouă vi-i dor de ţară!... 
Dar eu? Ce-s eu? Ce? Răspundeţi! Sunt o gadină? O fiară? 
Oare inima-mi cernită, ca o rază dup-un nor, 
Nu plânge şi ea, sărmana, de focul acelui dor? 
Numai voi iubiţi Moldova?... Dor de ţară!... Dor de țară!... 
Rândunicele, când pleacă, se gândesc la primăvară, 
Ca să se-ntoarcă voioase iar la cuiburile lor, 
Şi numai omul, el singur, să nu simtă nici un dor! 
Fugiţi! Lipsiţi dinainte-mi... 
VULPOI 
Polcovnice... 


RĂZVAN 


(lovind cu piciorul în pământ) 


Dor de ţară!... 


RĂZAŞUL 
(scărpinându-se la cap) 
Zău, n-ai cuvânt să te superi... 
RĂZVAN 
(punând mâna pe sabie) 
leşi afară! leşi afară!... 


(Răzaşul şi Vulpoi ies prin o uşă, pe când Vidra 
intră prin alta.) 


VIDRA 
Ce-nsemnează astă larmă? 
RĂZVAN 
Dintâi să mă liniştesc! 
VIDRA 


Eşti turburat? 
RĂZVAN 


Nu-i nimica... Nu poci să mă stăpânesc... 


Dor de ţară!... Sunt cam iute... 
(Strigă.) 
Măi Răzaşule! Vulpoi!... 
VIDRA 
Dar ce vrei să faci, iubite? 
(Vulpoi intră cu sfială.) 
RĂZVAN 
(dându-i mâna) 
Fie pace între noil... 
Celalalt de ce nu vine?... 
VULPOI 
Aş! El fulgeră, trăsneşte, 


După cum ştii că-i e firea: când se supără, plesneşte! 


RĂZVAN 


Spune-i că-l rog să mă ierte... Mi-aţi vorbit într-un ceas rău. 


Cât despre plecarea voastră, o să vedem mai târziu. 

VULPOI 
Să trăieşti! 
(Iese.) 
VIDRA 


Aş vrea să aflu şi eu cu tot dinadinsul 
Ce-i şi cum... 


RĂZVAN 
Am fost la hatman... 
VIDRA 
A! Şi ce-ai făcut la dânsul? 
RĂZVAN 


Dragă, o să-ţi spui în urmă lucrurile ce-am grăit; 
Ajungă-ti acum deodată că ieşii foarte mâhnit... 
M-arunc pe cal ca vârtejul, înfig în coasta-i un pinten, 
Murgul scutură din coamă, zboară vesel, fuge sprinten, 
Şi cu cât sălta mai tare, şi cu cât mai mult sărea, 
Mişcarea-i cea furioasă simţeam că mă răcorea, 

Până ce-l lăsai în voie, azvârlind din mâini căpăstru: 
Calul, născut în Moldova, mă duse drept pân'la Nistru, 
Nistru ale cărui unde altădată'n zile grele 

Apărau în loc de tunuri hotarele ţării mele! 

Nistru!... Nistru!... Pân' acuma ştiut-am să ma feresc 
De-a trece pe lângă ţărmu-i, ca să nu mă ispitesc! 

Şi să nu-mi aduc aminte că rămâi în ţări străine, 

Pe când scumpa mea Moldovă nu-i departe de la mine! 
Astăzi însă de nevoie mă simţii împins la mal, 

Căci dorul ţării răzbate pân’ şi sufletul de cal!... 
Nainte-mi se dezveliră, şerpuind ca un balaur, 

Holde şi câmpii, în care, jucând pintre spice de-aur, 
Se zăreau, ca pietricele presărate pe-un inel, 

Busuioc şi garofiţă, toporaş şi ghiocel, 

lar prin ele-n depărtare, un român muncind la soare, 
Falnic, rumen, plin de viaţă, se părea şi el o floare!... 
Le văzui acele locuri şi din văz le sărutai: 

Tara-mi, unde însu-şi iadul parcă se preface-n rail... 
Numai tu poţi înțelege, numai tu, Vidro iubită, 


Poţi simţi cu ce durere am trecut eu prin ispită 

Şi, scăldând calul în spume, de la ţărmul fermecat 

Eu şi dânsul, fără voie, amândoi ne-am depărtat!... 

Viu acasă... d-abia însă pus-am piciorul, şi iată, 

Vin Răzaşul şi Vulpoiul dinaintea mea deodată, 

Neştiind că-n pieptu-mi arde cel pojar îngrozitor, 

Şi-mi vorbesc de ţara noastră, şi-mi grăiesc de-al ţării dor! 
Ei să plece la Moldova! Dor de țară! Dor de ţară!... 

Iară sângele meu fierbe! Furia m-apucă iară!... 


VIDRA 


Vrea să zică, tu, Răzaşul, calul vostru şi Vulpoi 
Sunteţi tocmai deopotrivă, tot un fel şi tot un soi? 


RĂZVAN 
Cum aşa?... 
VIDRA 


Inima voastră se vaietă şi suspină 
Dup-o pulbere deşartă, o bucată de ţărână, 
Un pământ uscat şi rece, de ierburi acoperit, 
Printre cari o floricică de-ntâmplare-a răsărit!... 
Asta-i iubirea de ţară?... De-aşa iubire mi-e jale, 
De-aşa fiinţă mi-e milă... 


RĂZVAN 
Tu iar cu visele tale!... 
VIDRA 


Vise!... Nu oricine poate să viseze-al Vidrei vis... 
Când te-am întâlnit în codru şi-ntâlnindu-te mi-am zis: 
Acest haiduc o să-ntreacă trândăvita boierime — 

Eu visam... ş-astfel de vise altul nu visează nime! 
Când te-am smuls la lumea largă din ascunsu-ţi adăpost, 
Împingându-te-nainte, iarăşi visul meu a fost! 

Ş-acum eu visez, Răzvane, când mi se pare ciudată 
Iubirea ţării ce numai prin buruieni se desfată!... 
Omul ce-şi iubeşte ţara cu adevăratul dor 

Nu-i pasă de lutul ţării, ci de-al ţării viitor! 

Năzuieşte pân’ la stele, fă-te tot şi tot mai mare, 

Şi slava-ţi o să mărească ţara ta din depărtare. 

Precum luminosul soare, 
Din lăcaşu-i depărtat, 
Sparge făr' să se pogoare 
Vălul nopţii-ntunecat!... 
Fie Răzvan orişiunde, el tot ţara şi-o iubeşte, 
Dacă prin faptele sale se ridică şi uimeşte, 
Încât împrejuru-i face pe străin şi pe păgân 
Să şoptească cu mirare: multe poate un român... 
(Sbierea se arată în uşă.) 

RĂZVAN 
Tu, jupâne? Cum? Ş-aice?... 

SBIEREA 

(frecându-şi mâinile) 
Da, da! Ş-aice! Ş-aice! 

De ce nu? Viu din Moldova ca să te fac mai ferice... 
Jupâneasă foarte scumpă, nu ştii încă, negreşit, 
C-uncheşelul dumitale nu mai este?... S-a sfârşit: 
Şi-a încheiat catastiful, isprăvind de cheltuială, 
Căci şi viaţa omenească-i tot un fel de socoteală... 


VIDRA 
(cu răceală) 
A murit? Ce spui, jupâne? Şi dumneata cum o ştii? 
SBIEREA 
De vreo câtva timp încoace eram vecini la moşii. 
Când mă-ntorsei din robie, cu dobânzi întârziate 
Cumpărai pe lângă Nistru nişte câmpuri nelucrate... 
Apoi bine, jupâneasă, dumneata acuma eşti 
Deplină stăpânitoare moştenirii părintești: 
Patru sate, două iazuri, mii de vite râmătoare, 
Şepte mori, o herghelie, ş-o pădure... Nu vinzi oare? 
VIDRA 
Dumneata ai vrea să cumperi? 
SBIEREA 
Ieftin; bani în ţară nu-s! 
Cu turcii, cu bir, cu dăjdii, toţi gălbănaşii s-au dus... 


RĂZVAN 


Nu! Noi nu vindem nimica! Voi lăsa pe leşi mai bine 
Ş-o să m-aşez româneşte în ţara mea şi la mine... 


VIDRA 


Aşa? Nu cumva, Răzvane, să ne-nchidem într-un sat, 
Gustând viața de câmpie şi văzduhul cel curat 

Într-o cuşcă mojicească, plină cu miros de varză, 

În casă grămezi de teancuri şi pe-acoperiş o barză? 
Tu o să petreci, iubite, vânând potârnichi şi lupi? 

Eu purtând grijă de turme, de țarină şi de stupi, 

lar vătavii, pârcălabii şi vecinii de moşie, 

Văzându-ne, o să zică: Ce bună gospodăriel!... 
Frumos trai! plăcută soartă! Noi, o Vidră ş-un Răzvan, 


Să-nlemnim stând la o parte, nemişcaţi ca un buştean!... 


SBIEREA 

Este foarte potrivită socoteala dumitale: 

Decât a sta la moşie, mult mai bine cu parale... 
RĂZVAN 


Dar ascultă, dragă Vidră, şi-n Moldova, ca ş-aici, 
Se dă cuvenita cinste la ostaşi şi la voinici... 
SBIEREA 


(clătinând din cap) 


Hem! S-ar putea ca ş-acolo să te primească polcovnic... 


Însă la români o slujbă nu-i tocmai lucru statornic! 
VIDRA 


Să văd eu cum se-ncovoaie cu sfială un Răzvan 

Pe lângă cei mai din coadă boieraşi de la divan, 
Pentru ca dintr-înşii unul, c-o inimă mai miloasă, 
Ca la un câine din curte să-i arunce nişte oasă? 

Ba poate că şi pe Vidra, pe nepoata lui Moţoc, 

O să mă trimiti, cu lacrimi, să mă duc într-un noroc 
La nevasta vreunui vornic sau la vreo logofeteasă, 
Care n-ar putea la mine să fie nici fată-n casă!... 
Aşa se capătă slujba când tu te pleci ca s-o cei, 

În loc de-a-i sili prin fapte să te caute chiar ei! 

Nu, nu! Las” ca țara noastră să simtă durerea crudă 
Că-n sânu-i omul de frunte în deşert îl vezi c-asudă, 
Şi din cupa deznădejdii bând ocară, bând amar, 
Lucrează şi zi şi noapte, lucrează tot în zădar, 
Căci mişeii, ca o strajă, cârma ţării împresoară 
Şi pe-oricine nu-i dintr-înşii mi-l resping şi mi-l doboară! 

SBIEREA 
Că unul ş-unul fac două, vorbit-ai drept şi frumos! 
Pe mine, zău, tot mişeii din visterie m-au scos! 
Mulţi mişei sunt în Moldova! Dumnezeu să te ferească 
Eu ş-oricare om de treabă poate să se prăpădească!... 

(Către Răzvan.) 

Aşadar, vinde-ţi moşia, să n-ai bătaie de cap: 
Uite, eu, ca un prieten, aş vrea numai să te scap... 

RĂZVAN 

(luând pe Vidra la o parte) 
lubită Vidră, mai lasă... De ce-i astă grabă mare? 
Eu nu ţi-am spus încă toate... Mai este o-mprejurare... 
(Cu răceală, către Sbierea.) 

Vino mai târziu, jupâne,... Mai târziu! 

SBIEREA 

(cu umilință) 

Vă las... Vă las... 

Mă-ntorc într-o jumătate, ba nu! Intr-un sfert de ceas. 


(Se departează, apoi se opreşte 
în uşă, se mai închină o dată şi iese.) 


VIDRA 
(cu tărie) 
Fie! Eu ţi-am spus, Răzvane, ş-acum îţi voi spune iară 
Că Vidra nu vrea să plece ca să se-ngroape la ţară... 
RĂZVAN 


Bine! Nu ne vom întoarce!... Vreau şi eu să-ţi dovedesc 
Cât de mare ţi-e puterea şi cât de mult te iubesc. 


VIDRA 


Dar oare viaţa-mi întreagă nu-i destul să-ţi dovedească, 
În toată clipa, că Vidra ştie şi ea să iubească? 

Eu nu mă gândesc, Răzvane, eu nu mai pot cugeta, 

Eu nu mai pricep nimica decât înălţarea ta... 


RĂZVAN 


Nu vom pleca la Moldova; mă supun voinţei tale, 
Dar lumea-i încăpătoare; s-alegem o altă cale; 

La nemți, la turci sau aiurea, oriunde-mi vei porunci, 
Atâta-i cu neputinţă de-a mai rămânea pe-aci... 


VIDRA 
Şi de ce-i cu neputinţă? 
RĂZVAN 
Ştii c-am fost la hatman... 


VIDRA 
Bine... 


RĂZVAN 


Acum el n-o mai ascunde ş-o spune la orişicine 

C-o să fie cu Moldova un război înfricoşat... 

Astăzi la dânsul acasă ne-a chemat pe toți la sfat, 

Ne spuse dintâi că leşii sunt rău cu ţara nemţească, 
Ş-având legături cu turcii ar dori să le păzească; 

Ne mai spuse c-Aron-vodă, noul domn moldovenesc, 
Ţine-mpotriva Turciei cu-mpăratul cel nemtesc; 

Ne-a mai spus altele multe, înşirând vreo patru oare, 
Şi-n sfârşit, drept încheiere, ne-a arătat o scrisoare, 

În care craiul îi zice să fie gata pe loc 

A trece hotarul ţării cu sabie şi cu foc... 

M-ai lăsa tu oare, Vidro, ca braţul meu să izbească 
Un piept de român? S-aprinză o colibă românească?... 


RĂZAŞUL 
(intrând zăpăcit) 
Vine hatmanul! El însuşi)... 
(lese) 

VIDRA 


Eu te las a cugeta 
Că... lovind pe-un domn netrebnic, vei scăpa chiar ţara ta... 


(Vidra iese prin o uşă, pe când prin alta intră hatmanul.) 


HATMANUL 


(privind în urma Vidrei) 
Este sora dumitale? Acea femeie vitează, 
Ce te-nsoţeşte-n războaie, înfruntă moartea, veghează 
Pe câmpul de bătălie, în rând cu ostaşii mei, 
Pe cari ades îi întrece?... Minune dintre femei! 
RĂZVAN 
Este Vidra... 
HATMANUL 
Astă dată cerul a fost cu dreptate, 
Dând o asemenea soră la un asemenea frate... 
(Se aşază, se gândeşte, apoi, după o tăcere) 
Fiindc-astăzi dimineaţă ne certasem oarecum, 
Tu nu te-aşteptai, sunt sigur, să ne mai vedem acum... 
RĂZVAN 
Nu, hatmane. Neaşteptată e numai cinstea cea mare 
De-a te vedea-n locuinţa unui om fără-nsemnare... 
HATMANUL 
În întâlnirea ce-avurăm pare-mi-se că-mi spuseşi... 
RĂZVAN 
Şi ti-o mai spui înc-o dată că-mi dau viaţa pentru leşi, 
Ş-oriunde mă vor trimite, le voi sluji cu credinţă, 
Dar nu mă bat cu românii... nu; asta-i peste putinţă!... 


HATMANUL 


Polcovnice! Bagă seama că, mai mult ca orişicând, 
Eşti dator tocmai acuma să te jertfeşti chiar nevrând. 
Ajutorul dumitale, decât altul orişicare, 

Ni-i cu totul de nevoie în această-mprejurare. 


Dumneata cunoşti Moldova; țara ş-oamenii cunoşti, 
Locurile, rânduiala, tot ce trebui pentru oști... 
Războaiele se câştigă nu numai prin vitejie; 
Ades mai mult ca prin braţe se face prin dibăcie... 
RĂZVAN 
(posomorându-se) 


Am înțeles! Prin urmare, vouă vi-i trebuitor 
Un om vândut, o iscoadă, un mişel, un trădător... 


HATMANUL 


A, polcovnice! Se poate să-mi faci astfel de dojene? 
Dumneata eşti leah acuma, căci patria ubi bene, 
După cum zice latinul, şi nu mai eşti moldovean: 
Poţi să te baţi cu Moldova făr-a te numi viclean... 


RĂZVAN 


Hatmane, latinul zice... dar fii bun de-mi tălmăceşte, 
In cuibul meu, la Moldova, nu se-nvaţă latineşte... 


HATMANUL 
Țara este unde-i bine... 
RĂZVAN 


Aşa?... Păcătos latin, 
Cine iubea deopotrivă pe-un frate şi pe-un străin, 
Zicând că ţara-i o turtă, încât să poată stomahul 
Leah a mă face pe mine, sau muscal să facă leahul! 
Nu, hatmane! Niciodată!... Fie pâinea cât de rea, 


Tot mai dulce mi se pare când o ştiu din ţara meal... 


HATMANUL 


(sculându-se) 


Vrea să zică, eşti statornic în hotărârea luată 
De-a ieşi din sânul nostru? 


RĂZVAN 


Da. Ş-o mai spui înc-o dată, 


Dar mă jur că de nevoie şi cu părere de rău: 
Dumneata singur ai face tot aşa la locul meu... 

HATMANUL 

(aşezându-se, după o tăcere) 
Pe castelanul Piotrowski îl cunoşti; rudă cu mine, 
În războaie totdeauna s-a bătut destul de bine, 
Fiind dintre cei de frunte şi la luptă, şi la sfat, 
Nu-i bătrân, nu-i fără stare, este foarte învățat... 
Ei bine! Eu, cum s-ar zice, aş putea să pun la cale 
Ca nepotul meu Piotrowski să ia sora dumitale... 


RĂZVAN 
(sculându-se) 


Pe Vidra? El o iubeşte? Ţi-a spus? 


HATMANUL 
Nu... 

Bine! O să-ntreb pe Vidra... Vom vedea ce-o să ne zică!... 
El nu ţi-a spus c-o iubeşte? Să fi spus... Dar nu-i nimică... 
HATMANUL 
Ş-aceasta nu-i încă totul. Ca să leg cu ţara mea 
Pe viteazul cel mai mare din câţi am putut vedea, 
Eu, eu, hatmanul, sunt gata să-ţi dau în căsătorie 
Pe fiica mea... 
RĂZVAN 
(mişcat) 
Cum? pe fiica-ţi... 
HATMANUL 
Aşa, polcovnice... 
RĂZVAN 
Mie? 


HATMANUL 
Nu mă mir că te uimeşte... 
RĂZVAN 


Da! Ş-o s-uimească pe toți! 
Hatmane! Eu în Moldova ştii oare ce-am fost? 


HATMANUL 
Ce? 
RĂZVAN 
Hoţ! 
HATMANUL 


(sculându-se cu mirare) 
Hot? O, Doamne!... 
RĂZVAN 
Hoţ de codru! Să răpească şi s-omoare, 
Nu făcea braţul meu alta... Imi mai dai pe fiica-ţi oare? 
HATMANUL 


Trecutul nu ne priveşte... Să privim ce este azi: 
Eu te văd boier, polcovnic, ostaşul cel mai viteaz; 
Când ţara mea-ţi datorează izbânde strălucitoare, 
lar cine caută pete, le găseşte chiar în soare, 
Eu îţi dau pe fiica-mi! 
RĂZVAN 
Însă... gândeşte-te... 
HATMANUL 
(aşezându-se) 
M-am gândit. 
RĂZVAN 
(după o tăcere) 


Hatmane prealuminate! În Biblie ai citit 
Că Faraon din Egipet s-a-nfundat cu păcătoşii 
Din voia dumnezeiască în undele Mării Roşii? 

HATMANUL 
Dar ce-nsemnează-ntrebarea? 
RĂZVAN 


Astfel pieri Faraon; 
Puţini dintr-ai săi scăpară din acel grozav canon; 
Totuşi, o altă pedeapsă de la urgia cerească, 
O pedeapsă şi mai crudă a trebuit să primească. 
Dumnezeu îi osândise, în urma celui potop, 
Mii de veacuri să colinde fără ţintă, fără scop, 
Alungaţi din țară-n ţară, din loc în loc ca o turmă, 
Dispreţuiţi de noroade ca lucrul cel mai din urmă, 
Şi-nvârtindu-se pe drumuri, până la groaznica zi 
Când trâmbiţa judecății din cer o vor auzi, 
Ş-atunci lumea despletită, ca muierea vinovată 


O să strige: Doamne! Doamne! mai iartă-mă ş-astă dată!... 


HATMANUL 
Polcovnice! Vino-n fire... 
RĂZVAN 


Acel neam nenorocit, 
La Dumnezeu în osândă şi la oameni huiduit, 
Sufere cu nepăsare mânia ursitei sale, 
Bărbaţii lor nu ştiu alta decât să fure, să-nşale, 
Tăvălindu-se-n minciună, în mişelii cufundaţi, 
lar femeile ajută, şi chiar întrec pe bărbaţi, 
Vânzând drumaşilor floarea tinereţilor plăpânde, 
Ş-apoi sufletul Satanei, când alta nu se mai vinde, 
Căci soarta lor e să vândă... nu le pasă ce şi cui! 


HATMANUL 
Tigani? 
RĂZVAN 
(ştergând sudoarea de pe frunte) 


Tatăl dumitale a fost leah? 
HATMANUL 


Ce vrei să-mi spui?... 


RĂZVAN 
Însă maica dumitale se zice c-a fost maghiară? 
HATMANUL 
Polcovnice! Ce-ntrebare? Unde mergem? 


RĂZVAN 
Aşadară, 
Eşti maghiar? 
HATMANUL 


Ba leah; dar totuşi prea ciudate mi se par 

Aste vorbe fără noimă... 

RĂZVAN 

Eşti leah! Vai, nu eşti maghiari... 
Neamul se ia după taică!... După taică!... Biata mamă 
De loc nu se socoteşte, de loc nu se bagă-n samă!... 
Sărmana maică, ce poartă copilu-n sângele său, 
Ca să-i dea suflarea vieţii, duce chinul cel mai greu, 
Cu cântecul ei ne-nvaţă, cu laptele-i ne nutreşte; 
Când plângem noi, ea, drăguţa, c-un zâmbet ne linişteşte 
Şi plânge de bucurie văzându-ne că zâmbim; 
Maica, cea dintâi fiinţă pe care noi o iubim, 
Cea dintâi ce ne iubeşte, nu-i nimică! Totu-i tatăl... 
O, dreptate omenească! O, dreptate blestemată!... 

HATMANUL 

(cu îngrijire) 
Polcovnice! Tu mă sperii... Eşti bolnav... Eşti rătăcit... 

RĂZVAN 


Maica mea a fost româncă. Tată-meu... Mai în sfârşit, 
Eu... eu sunt ţigan! 


HATMANUL 


O, Doamne! Tu ţigan?... 
Nu-mi place glumal!... 


RĂZVAN 


Da! Ţigan, țigan!... Ei bine, să te mai vedem acuma... 

HATMANUL 
(îşi pune mâna pe frunte, se gândeşte, apoi, 
după o tăcere, în cursul căreia Răzvan îl priveşte ațintit) 
Întreaga ţară leşească... 
RĂZVAN 


(apucându-l iute de mână) 


Taci, hatmane! Nu uita 
Cine-s eu, ş-adu-ţi aminte şi cine eşti dumneata!... 
În viaţă numai o dată întâlnii în neagra-mi cale 
Una singură fiinţă cu simţirea dumitale, 
Ce din falnica-nălțime a naşterii boiereşti, 
Privind cu ochii cu care tu, hatmane, mă priveşti, 
Cu mâna-i îmi strânse mâna şi-mi vorbi cu omenie. 
Acea fiinţă e Vidra... nu soră-mea, ci soţie. 


HATMANUL 
(sculându-se şi rezemându-se de umerii lui Răzvan) 


Am făcut, ca leah şi hatman, tot ce-n putinţă mi-a stat, 
Şi nimic, nimic în lume din parte-mi n-aş fi cruțat, 
Ca să câştig ţării mele pe iubitul meu tovarăşi... 


Dar nu-i chip! Să fim prieteni! Mâna ta!... spuindu-ţi iarăşi 


Că primeam cu bucurie un ginere ca Răzvan!... 


VULPOI 


(intrând iute) 
Polcovnivce! De la ţară un boier... Un moldovan... 


(Lasă să intre Başotă şi iese. Răzvan face o mişcare 
de mirare. Başotă, văzând pe hatman, se opreşte în uşă.) 


HATMANUL 


Boierule din Moldova! Nu te cunosc pân-acuma, 
Şi totuşi, te rog dă-mi voie ca să-ţi spun o vorbă numa... 
Norodul vostru se zice c-oareşicând ar fi venit 

Şi s-ar trage tocma-tocma din Râmul cel preavestit; 
Dar cum oare vreţi ca lumea să v-asculte, să vă crează, 
Când întreaga firea voastră cu totul se depărtează 

Din obiceiul acelor oameni ageri şi vârtoşi, 

Pe care voi cu trufie ni-i arătaţi ca strămoşi? 


Râmlenii cei din vechime căutau fără-ncetare 

Ca să scoată la lumină tot ce-i bun şi tot ce-i mare, 
Încât la plug şi la sapă găseau adesea bărbaţi 

Cu cari se făleşte lumea: pe Catoni şi Cincinaţi... 
La voi, însă, când o rază 

De soare pătrunde-n ţară, 

Toţi se scoală, toţi turbează, 

Toţi voiesc s-o dea afară!... 


(Arată la Răzvan şi iese.) 
BAŞOTĂ 
(închinându-se) 
Cer iertare; viu d-a dreptul de la drum şi plin de prav. 
Mă cheamă... 


RĂZVAN 


Ştiu cum te cheamă, jupâne mare vătav! 
Ne cunoaştem foarte bine. 


BAŞOTĂ 
(închinându-se) 

Luptându-te cu muscalii, 
Umplut-ai Moldova-ntreagă de numele dumitale, 
Şi slava ce-o câştigaseşi, nu puţin a mai crescut 
Prin vestea că mai în urmă şi pe tătari i-ai bătut; 
Deci icoana mataluţei, la Cracovia lucrată 
Şi care, cum eşti acuma, întocmai astfel te-arată, 
Stăpânu-meu Aron-vodă o ţine-n palatul său, 
Unde cu multă plăcere putut-am s-o văd şi eu; 
Şi cum o văzui, pe dată zis-am: mare, mare, mare! 
Nas de şoim! O frunte-naltă! Din ochi inima tresare! 
Mai în sfârşit, toată faţa numai duh şi numai foc!... 
Căci pe cei aleşi de soartă eu unu-i ghicesc pe loc... 


RĂZVAN 


Nasul meu, ochii şi fruntea vor fi fost de tot altminte; 
Aşadar, nu-i de mirare că nu-ţi mai aduci amintel... 
Ş-apoi altceva mai este: eu eram atât de mic, 

Încât vătavul cel mare, zărind un sărman pitic, 


Nu vrea nici să-l bage-n samă sau d-aproape să-l privească 

Ş-ar fi putut cu piciorul ca pe-o muscă să-l turtească! 
Piticul însă de-atuncea, speriat de-un vis grozav, 
N-a uitat şi n-o să-l uite pe-acel puternic vătav... 

Dar lăsând acestea toate, spune-mi, cinstite jupâne, 
Ce-ntâmplare, ce furtună te-o fi aducând la mine? 


BAŞOTĂ 
(închinându-se) 
Măria-sa Aron-vodă, din voia lui Dumnezeu 
Moşteanul ţării Moldovei, domnul şi stăpânul meu, — 
Ba şi naş, căci mai deunăzi, din părinteasca sa milă, 
Mi-a făcut nespusa cinste de-a-mi boteza o copilă, — 
Mă trimite cu solie la polcovnicul Răzvan, 
Ca să-i spui că-l cheamă ţara, dându-i un loc în divan... 
RĂZVAN 
În divan?... 
BAŞOTĂ 
(închinându-se) 
Suntem în luptă cu puterile păgâne, 
Şi, după câte se spune, o să mai vedem ca mâine 
Că şi leahul trece Nistrul turcului în ajutor. 
Un război atât de straşnic nu-i tocmai lucru uşor! 
Deşi nemţii şi muntenii sunt legaţi cu noi frățeşte, 
Deşi oşti avem destule, deşi hrana nu lipseşte, 
Totuşi, este trebuinţă şi de-un hatman ispitit: 
Stăpânul meu Aron-vodă la dumneata s-a gândit... 
RĂZVAN 
(iute) 
Cum ai spus? Ce zici? Eu hatman? Mai spune dar înc-o dată!... 
Hatman?... Hatman în Moldova?... Ce-ntâmplare neaşteptată!... 
BAŞOTĂ 
(închinându-se) 
Sărut mâna. Merg la gazdă şi stau gata orişicând 
La porunca dumitale... Cred c-o să plecăm curând... 


(lese cu multă umilinţă, pe când Vidra se arată 
în altă uşă, oprindu-se fără a fi văzută de Răzvan.) 


RĂZVAN 

(după o tăcere) 
Acest om fără dreptate de nu m-arunca-n robie, 
Eu n-aş fi cătat lumină la codru şi-n haiducie; 
De nu mă ducea norocul în umbra negrei păduri, 
Pe minunata mea Vidră n-aş fi întâlnit-o aiuri; 
De nu iubeam o femeie cu o inimă semeaţă, 
N-aş fi găsit în războaie un nume ş-o nouă viaţă!... 
Acest om, fără s-o ştie, m-a ridicat pân-aci: 
O, Doamne! Căile tale cine le poate ghici! 
Tu, ce pe duşmanii noştri ades ni-i faci o unealtă, 


Prin care ne-mpingi cu-ncetul la ţinta cea mai înaltă!... 


VIDRA 
(apropiindu-se) 
Jupâne! Jupâne hatman! 
RĂZVAN 
(strângându-i mâna) 
Tu o ştii?... 
VIDRA 
Ţi-a mai rămas 
Să faci pe calea măririi un singur, un singur pas! 
RĂZVAN 
Un pas?... 
VIDRA 
Ca s-apuci cu fală scaunul lui Ştefan cel Mare 
Şi patruzeci mii de oaste să te-aştepte-n ascultare, 


Bucuroşi a-nfige lancea în ce parte-i va-ndrepta 
Un deget al mâinii tale, o vorbă din gura tal... 


RĂZVAN 
(turburat) 


Scaunul lui Ştefan cel Mare?... 
VIDRA 


Ştefan cel Mare, iubite! 

RĂZVAN 


(punând mâna pe bratul cel legat) 
Ştii tu oare că tătarii poartă săgeți otrăvite?... 
Astă rană... 
VIDRA 
(zâmbind) 


Astă rană? Ei bine?... Ce-i?... Să vedem!... 
Te temi de moarte, Răzvane?... De când asta?... 


RĂZVAN 


Da, mă teml... 
Nu mă temeam mai-nainte, până ce cu desfătare 
Nu gustai, Vidro iubită, din faguru de-a fi mare! 


VIDRA 
Aşa-i, Răzvane, că-i dulce?... 
RĂZVAN 


O, nepoata lui Moţoc! 
Sufletul meu fără tine n-ar fi cunoscut de loc 
Astă simţire ciudată, ce-l îndeamnă să dorească 
Jos la picioarele sale toată lumea să privească!... 


VIDRA 


Şi numai tu ca un munte ce primeşte cel dintăi 
Mândrul soare, pe când noaptea stă culcată peste văi!... 


RĂZVAN 


O, da! Voiesc a fi mare, precum Sbierea cu grămadă 
Voieşte movile de-aur numai la dânsul în ladă! 
(Sbierea scoate capul prin uşa din fund.) 


Însă rana braţu-mi arde... O săgeată cu venin! 
SBIEREA 
(înaintând) 


Vindeţi? Dacă daţi mai ieftin, eu plătesc acum peşin... 


CÂNTUL V 
MĂRIREA 


„Aşa s-a plătit şi lui Răzvan răul 
ce-i făcuse şi el lui Aron-vodă...“ 
Miron Costin, 

Letopiseţul Ţării Moldovei, cap. II 


FEŢELE: 


RĂZVAN, hatman moldovenesc 
VIDRA 

BAŞOTĂ 

SBIEREA 

TĂNASE 

RĂZAŞUL 

VULPOI 

ŞOLTUZUL 

UN COPIL, 

MAI MULŢI CĂPITANI 
şi TÂRGOVEŢI 


Palatul lui Răzvan în laşi. 

(Răzaşul şade gânditor, fluierând o doină, 
cu capul plecat pe mână. Afară se aud din depărtare 
împuşcături de tun.) 


VULPOI 
(intrând) 


Bună ziua, căpitane! 
RĂZAŞUL 


Ziua rea, nu ziua bună! 
Unde vezi tu bunătate, când tot fulgeră şi tună? 
Măi, Vulpoiule, nu-i bine... 


VULPOI 


Te prea poftesc mai întăi 
Să te-nveţi a nu-mi mai zice nici „Vulpoiule“, nici „măi“! 
Sunt căpitan ca şi tine, şi nu-s căpitan degeabă: 
Te rog dar să-mi zici de-acuma: „căpitane“... 

RĂZAŞUL 
Mare treabă! 

Nu cumva să-ți zic „jupâne“, sau „boierule“? Ce spui? 
Mai aşteaptă! Deocamdată, pune-ti, dragă, pofta-n cui!... 
Leahul ne trimite-ntruna ghiulele peste ghiulele, 
Noi stăm închişi în cetate ca dobitocul în piele, 
Merinda se-mpuţinează, iarbă de puşcă mă tem 
Că peste două-trei zile de leac n-o să mai avem, 
Şi tu te gândeşti acuma, moară stricată! dihane! 
A da lege şi poruncă ca eu să-ţi zic: „căpitane“?... 


VULPOI 
Te sperie leahul?... Asta-i?... Apoi pe pace să fii. 
Noi ne-am înfrățit cu dânşii. 
RĂZAŞUL 
Dar tu de unde o ştii?... 
VULPOI 


Drace! Vulpoi ce nu ştie? Ascultă, să-ţi spui pe faţă, 
Măria-sa Aron-vodă trimis-a azi-dimineaţă 
Chiar pe Başotă vătavul drept la hatmanul leşesc... 


RĂZAŞUL 
Şi crezi tu?... 
VULPOI 


Cu bună samă! Nicidecum nu mă-ndoiesc!... 
Leşii sunt gata la pace... Vrei dovezi? Ei bine, iată!... 
Dintâi cetatea Sucevei nu s-a luat niciodată 
Şi, prin urmare, nici astăzi nu se ia aşa uşor; 
Apoi Başotă vătavul e un faimos vorbitor, 
Şi deci, îndrugând la fleacuri, pe leşi o să-i amețească, 
Că-i ştiut ce fel de poamă-i înţelepciunea leşească; 
În sfârşit, duşmanul vede că nu-i glumă cu Răzvan, 
Cunoscându-l din aproape că-i suflet de hoţomanl!... 
Aşadar, la dracu lupta, ducă-se naibii vrăjmaşul, 
Târgu-i rupt, pacea-i făcută, n-ar strica nici aldămaşul; 
Crăşmăreasa nu-i departe: o măsură, doi şalăi, 
Cotnar din via domnească... 


RĂZAŞUL 
Măi Vulpoiule... 
VULPOI 


lar „măi“? 


Nu poţi să zici „căpitane“?... Zău c-o s-ajungă la ceartă!... 


RĂZAŞUL 
Bre, n-am văzut pân-acuma o făptură mai deşartă, 
Trăsni-te-ar căpitănia, căpitane mare fleac! 
Sunt sute de semne rele, iar bune nu-s nici de leac. 


Hatmanul nostru, de pildă, când intră, când vrea să iasă... 


Mereu se tot poticneşte, intrând şi ieşind din casă... 
VULPOI 
Dec! Astea sunt semne bune! 
RĂZAŞUL 
Semne bune? 
VULPOI 


Negreşit! 
Este rău când omul cade, iar nu când s-a poticnit... 


| RĂZVAN ŞI VIDRA 


= 
wm 
= 


| B.P HASDEU 


= 
ww 
N 


RĂZAŞUL 
Vezi că ş-altceva mai este... 
VULPOI 
Orişicâte mi s-ar spune, 
Tălmăcind cum se cuvine, toate semnele sunt bune! 
TĂNASE 
(intrând) 
O veste, copii!... O vestel!... 
VULPOI 


Căpitani, iar nu copii! 
Te rog, căpitan Tănase, ca şi dumneata s-o ştii... 
Am ajuns şi eu odată să fiu un obraz în lume, 
Şi tocmai acuma nimeni nu vrea să-mi zică pe nume... 


RĂZAŞUL 
Ce veste? 
TĂNASE 


O veste mare. Vătav Başotă-n sfârşit 
Împacă treaba cu leşii, şi domnul a iscălit... 
Avem pace chiar la vreme: ne lipseau hrana şi pravul, 
Nu era chip a mai merge... 


VULPOI 
Isteţ mai e şi vătavul! 
RĂZAŞUL 
Cu leşii?... Asta-i nimică!... Mai este turc şi tătar... 
VULPOI 
Haida-de! Ei sunt departe... Grijă le porţi în zadar... 
TĂNASE 
Ba nu-i vorbă că-s departe; dar leşii se-ndatorează 
A ne tocmi şi cu dânşii... 
RĂZAŞUL 
Cine-i nebun ca să-i crează! 


(Afară se aud strigăte: „Să trăiască Aron-vodă“.) 


VULPOI 


Aron-vodă să trăiască... Auziţi ce chiu? Ce zvon? 
Mult mai iubeşte norodul pe măria-sa Aron! 


TĂNASE 


Adică, orice s-ar zice, e un vodă cumsecade: 

Pe sărăcime o cruţă, pe cei cu caftan îi rade, 

lar nu lasă pe ciocoiul, fără fund şi fără dop, 

Să despoaie toată ţara, cum făcea Petrea cel Şchiop!... 
Însă nu-i lucru temeinic a norodului strigare. 

Sunt bătrân. Văzui cam multe... Strigau alţii şi mai tare: 
„Să trăiască Lăpuşneanul“, şi-l vicleniră urât: 
„Despot-vodă să trăiască“, ş-apoi mi l-au omorât; 
„Să trăiască Ştefan Tomşa“, şi-l goniră ca pe-un câne; 
„loan-vodă să trăiască“, şi-l dete-n gheare păgâne... 
Într-o clipă Lăpuşneanul, Tomşa, Despot şi Ion 

Fură sus şi jos deodată... Vai şi de vodă Aron! 

Una crede ş-alta spune, iar face din zăpăcire 
Necrezute şi nespuse: aşa-i românul din fire. 


RĂZAŞUL 


Bine-ar fi s-avem odihnă! După ce de la divan 
Mi-am câştigat judecata mulţumită lui Răzvan, 
Cum aş mai zbura, bădiţă, să-mi mai văz de răzăşie!... 


VULPOI 


Nu-ţi este greu, căpitane, ca să spui o nerozie? 

Eu, unul, din ziulica de când m-am căpitănit, 
Uitat-am nu răzăşia, ci chiar codrul învezzit!... 

Ş-aice-s ca şi-n pădure, având puterea de-a face, 

De frică de pedepse, tot ce vreau şi tot ce-mi place. 
Neghiobii, ce nu m-ascultă, stau la pândă de-i ochesc, 
Apoi mi-i iau la bătaie, mi-i închid şi mi-i globesc... 
Suntem oameni, căpitane, pentru cari totul e lesne, 


Căci lumea cea mai măruntă nu ne-ajunge nici la glesne. 


Venit-a apa la moară! Vom măcina cât putem: 

Să ne folosim de timpuri când alţii de noi se teml!... 
Ce să te mai plângi atâta pentr-un pai de răzăşie, 
Când acuma ţara-ntreagă e pentru noi o moşie!... 

RĂZVAN 
(intră foarte tulburat) 
Bine că sunteți aice!... Unde-i Vidra? 
Ascultaţi!... 
Mergeţi... Pe toţi căpitanii pe dată să mi-i chemaţi... 
Eu v-am fost ca ş-un părinte!... Adunaţi-i mai în pripă!... 
Timpul zboară... Mai degrabă!... Intr-o clipă! într-o clipă!... 
(Iese prin uşa din stânga.) 

VULPOI 
Ha, ha! Înţeles-aţi oare vreun singur cuvânt măcar? 
Mă tem că hatmanul nostru e cu trei roate la car... 

RĂZAŞUL 
Ce-ţi spuneam eu dineoară? Tot la vorba ceea vine: 
Poticneala-i mare lucru... Măi Vulpoiule, nu-i bine!... 

VULPOI 


(furios) 
Măi? lar măi?... 


TĂNASE 
Noi pierdem vremea, tot la fleacuri înşirând!... 
Haidem! pe toți căpitanii să-i adunăm mai curând, 
Hatmanul ştie ce face. El învață, el răspunde. 
Este datoria noastră ca să-l ajutăm oriunde... 
Eu ştiu că-n țara Moldovei unul e Răzvan, mă jur! 
Păcat că-i țigan... La dracu!... Asta-i singuru-i cusur! 
(Ies toți prin uşa din fund, pe când 
prin cea din stânga intră Răzvan şi Vidra.) 
RĂZVAN 
Da! S-au împăcat cu leşii... 
VIDRA 
Şi cu păgânii?... 
RĂZVAN 
Fireşte! 
VIDRA 


Trebuia tu să-i dai sfaturi... 


RĂZVAN 


De la mine nu primeşte... 
Atâta-i mai rău! lubito, cată drept în ochii mei! 


Drept!... Aşa!... Spune-mi, acuma, nu citeşti nimic în ei?... 


VIDRA 


(cu nedumerire) 
Sunt tulburi... 
RĂZVAN 
Tulburi? Atâta?... Foarte bine! Vrea să zică, 
Nici Aron-vodă în ochii-mi n-a putut citi nimică... 
Ochii mi-au fost cu credinţă... 
(Strângând pumnii şi cu glas înecat.) 
Vidro! Vidro!... Eu voiesc 
Negreşit una din două: sau moarte, ori să domnesc! 
VIDRA 
Asta-i şi dorinţa Vidrei... Însă trebui amânată... 
Nu-i timp... 
RĂZVAN 
Astăzi, astăzi, astăzi; sau astăzi, ori niciodată! 
Aron se-mpacă cu leşii, şi cu ajutorul lor 


Se-ntăreşte la domnie, pe când eu sughiţ şi mor! 
Aron se-mpacă cu leşii, şi sabia-mi nu mai poate 


Prin duşmani să mă slăvească, iar slava duce la toate... 


Aron se-mpacă cu leşii... Fără nume, fără tron, 


Ce fac eu?... Răspunde-mi, Vidro!... Aşadară, jos Aronl... 


VIDRA 
Nu te grăbi!... mă-ngrijeşte o presimţire ciudată. 
Şi presimţirea femeii nu se-nşală niciodată... 
RĂZVAN 


Vorbe seci! 
VIDRA 


O, nu, Răzvane! Chiar astăzi eu am visat 
O vedenie grozavă, un lucru înfricoşat!... 

Maica ta-n haine cernite din mormânt păşea spre mine, 
Ochii-i se-necau în lacrimi, pieptu-i gemea de suspine. 

Şi durerea-i, plămădită cu mânia la un loc, 

Îmi striga din gura-i moartă: Piei, nepoata lui Motoc... 


RĂZVAN 


Vise! O nimica toată! Luptătorul care-n viaţă 

Întâlneşte la tot pasul însăşi moartea faţă-n faţă, 

Încât i se par acuma deopotrivă morţi şi vii, 

Nu-l tulbură o nălucă ce sperie pe copii!... 

Ş-apoi unde-i acea Vidră care-mi tot spunea odată 

De-a nu fi ca mici pâraie, ci ca Dunărea cea lată? 

Unde-i acea Vidră care zi şi noapte mă-nvăţa 

Că pân’ şi iubirea ţării e pofta de-a se nălța? 

Unde-i acea mare Vidră ale căreia cuvinte, 

Ca o sămânță măruntă, îmi cădeau adânc în minte, 

Şi din tainicele brazde ale sufletului meu, 

Prinzând rădăcini cu-ncetul, dezvelindu-se mereu, 

leşir-acuma deodată, pline de suc şi de viaţă, 

Râzând de viscoli, ca bradul încins cu sute de braţă? 

Unde-i Vidra?... Dinainte-mi stă un chip tremurător, 

Ce de spaimă crede-n umbre şi plânge de spaima lor... 

Aşa? Tu, ce-ai fost în stare, cu-mbrânciri necontenite, 

Pân' la marginea măririi să m-aduci pe nesimţite, 

Tocmai astăzi, când ajungem la doritul nostru mal 

Te-ngrozeşte faţa mării ce ridică val pe val?... 

Află dară că degeaba unda muge, vântul geme; 

Răzvan, împins pân-aice, de furtuni nu se mai teme, 

Şi călcând cu desperare peste undă, peste vânt, 

Va şti să meargă-nainte: sau la tron, ori la mormânt!... 
(Intră Răzaşul, Vulpoi, Tănase şi mai mulţi căpitani.) 

VIDRA 


Mă duc să mă-nchin, Răzvane... Numai în zile de goană 
Omul uită necredinţa şi-ntelege o icoană]... 
(lese.) 
CĂPITANII 


Să trăieşti! 


RĂZVAN 


Nu-i timp de vorbe!... Pe când viteazul Mihai 
Scaldă Ţara Muntenească de la Giurgiu pân’ la plai, 
În sângele de năpârcă al urdiilor păgâne; 
Pe când Jigmon ungureanul, la hotarele române, 
Păscut cu noi împreună de şarpele veninos, 
Îşi pune pieptul în luptă pentru crucea lui Hristos; 
Pe când neamţul, frâncul, papa, ţările creştine toate 
S-au unit ca să doboare spurcata păgânătate, 
Numai leşii cei zburdalnici sunt cu turcul înţeleşi, 
lar domnul Aron al vostru s-a tocmit argat la leşi! 
Sunteti români, şi românii n-au suferit niciodată 
Pe fruntea domnilor ţării măcar o singură pată! 
Un vodă-i un fel de doftor, şi norodul, fraţii mei, 
Nu-i dator să fie jertfa doftorilor celor răi!... 
Mulţi domni avuse Moldova; cei buni au domnit o viaţă, 
Ceilalţi au purtat cununa o singură dimineaţă; 
Căci făcându-se lumină şi soarele fiind sus, 
Poporul da jos pe-aceia pe cari poporul i-a pus!... 
Un vodă, ca orişicine, îşi ia plata după faptă... 
M-ati înţeles? Vremea trece... 

CĂPITANII 


Jos Aron!... 
RĂZVAN 
(arătând uşa) 
Ţara v-aşteaptă! 
(Căpitanii ies, afară de Vulpoi şi de Tănase.) 
VULPOI 
Să-l ucidem?... 
RĂZVAN 


Nu, lăsaţi-l!... Domnii când nu mai domnesc 
S-aseamănă cu strigoii: ei umblă, dar nu trăiesc... 


VULPOI 


Binel!... 

RĂZVAN 
După ce-l veți prinde, să daţi semne din pistoale!... 
VULPOI 
Înţeleg!... Ş-apoi să facem ca norodul să se scoale 
Ş-adunându-se cu gloată, mic şi mare pe maidan, 
Să zbiere dobitoceşte: „Trăiască vodă Răzvan“... 
RĂZVAN 
Pe Başotă... 
VULPOI 
Ştiu! Cu dânsul voi avea chiar eu a face: 
De mult îl pândesc de-aproape, căci nici de frică nu-mi placel!... 
(lese.) 
TĂNASE 
O să plec şi eu îndată, numai o vorbă să-ţi spui... 
Faci răul... 
RĂZVAN 
De ce? 
TĂNASE 
Apoi bine, nu se cade orişicui 
A şedea pe scaunul ţării... 
RĂZVAN 


Ce-nsemnează?... 


TĂNASE 


Proasta minte 
Ar vrea să-ndulcească vorba şi nu găseşte cuvinte... 
Dă-mi voie să-ţi spui pe faţă... 


RĂZVAN 
Spune verde, moş Tănas! 
TĂNASE 


Despot fu grec, loan-vodă fu armean şi lancu sas... 
Dar orişicum pân-acilea, din mila dumnezeiască, 

Noi n-am avut nici un vodă... ştii! Ţara o să cârtească. 
Ce să-i faci!... Mai bine hatman. Să nu fi fost tată-tău... 


RĂZVAN 
(încruntat) 


Cum?... 
TĂNASE 
Apoi de! Bătrâneţe!... Să ne ierte Dumnezeul... 
(lese.) 
RĂZVAN 


(Se aşază cu capul plecat pe mâini, 
apoi se scoală, face în tăcere căţiva paşi prin odaie, 
se opreşte pe loc.) 
Nu-i greu încă patru zile de-a ne mai lupta-n cetate, 
Pân' ce tabăra lui Jigmon va lovi pe leşi la spate... 
Deocamdată, pân-atunce, nu ne temem de păgâni; 
Ramazanul lor mai ţine tocmai două săptămâni... 
M-am gândit bine la toate... Câte griji şi câte trude 
Numai ca s-apuci domnia!... 
(Cu turburare.) 
Dar pistolul nu s-aude!... 
(Ascultând.) 
Nul!... Tot nul... 
(Îşi freacă fruntea, se aşază iarăşi 
pe divan şi pleacă capul pe mâini.) 
VIDRA 
(intrând încet) 
Acum, iubite, nu-i timp a mai cugeta! 
Steaua lui Răzvan e mare: încrede-te-n steaua ta!... 
Fii bărbat în orice soartă: şi-n cădere şi-n izbândă, 
Privind cu sângele rece la răsplată sau osândă!... 


RĂZVAN 
(sculându-se) 
Tu n-ai auzit pistolul? 
VIDRA 
De nu vei avea noroc, 


Blestemul o să izbească pe nepoata lui Motoc, 
Care din cupa măririi s-a străduit să te-mbete. 


Şi nici ea nu-i vinovată! Nul!... Sunt neamuri cu pecete, 

În cari Dumnezeu sădeşte vreun bine sau vreun păcat, 
Ş-apoi toţi de-acelaşi sânge îl moştenesc ne-ncetat! 
Neamul lui Moţoc nu poate s-aibă altă cugetare, 
Decât numai-numai-numai văpaia s-ajungă mare!... 

RĂZVAN 
Tu n-ai auzit pistolul?... Pistolul!.... Nu l-ai auzit? 
Spune! 

(Cu furie.) 

Ureche! Urechel!... 
(Afară se aude o împuşcătură.) 

A! De-acuma s-a sfârşit! 

Sunt domn! Trăiască domnia!... 
(Cu amărăciune.) 
Cât de lesne, cât de iute 

Se răstoarnă domnii ţării, cel mult în zece minute! 

(Către Vidra.) 
Dar tu nu mai spui nimica? Mai dinioară mi-ai zis 
Nu ştiu ce... ba mi se pare... del... îmi povesteai un vis... 
Mai spune-mi-l înc-o dată... 

VIDRA 
(îngenunchind) 
Îţi mulţumesc, Doamne sfinte, 

C-ai auzit cu-ndurare o rugăciune fierbinte!... 

(Se scoală) 
Crezut-ai oare, Răzvane, că se poate speria 
De nişte deşerte vise chiar o inimă c-a mea? 
Gândit-ai oare, iubite, c-o nălucă muierească 
Ar putea glasul măririi în pieptu-mi să-l năbuşească?... 
Vântulețul, ce-adiază printre vițe din lăstar, 
Rămâne fără putere în faţa unui stejar, 
Pe care numai furtuna îl zguduie şi-l sfăramă... 

RĂZVAN 
Furtună?... 

VIDRA 


Cea mai cumplită! 


RĂZVAN 
Eşti doamnă, Vidro... 
VIDRA 


Sunt mamă!... 


Aici copilul se mişcă... Simţindu-l în sânul meu, 
Uit toate şi văd acuma, văd că-s femeie şi eul... 
(Afară se aud strigăte: „Să trăiască Răzvan-vodă!“) 


RĂZVAN 


Ascultă, iubito Vidră! Ascultă, scumpo soție!... 
Sângele nostru din leagăn va moşteni o domniel!... 


(Intră Şoltuzul şi mai mulți târgoveți.) 


ŞOLTUZUL 

(închinând lui Răzvan pe o tablă 

de argint struguri şi spice de grâu) 
După datina străbună, rămasă de la mai-mari, 
Eu, şoltuzul ot-Suceava, cu cei doisprezece părgari, 
Aleşi ca să fim în fruntea târgoveţilor d-aice, 
Dorim măriilor-voastre ani mulţi şi viaţă ferice, 
Încât să-ncingeţi Moldova, asemenea unui brâu, 
Numai cu livezi de struguri, numai cu câmpii de grâu; 
Căci norodul, dând domnia, se mulţumeşte cu poame, 
Ca să nu piară de sete şi să nu moară de foame. 


RĂZVAN 


Primesc din mâinile voastre prinosul de bun ogur, 
Ş-a fi părintele ţării făgăduiesc şi mă jur: 

Nu voi uita niciodată c-a românului tărie 

Este plugul şi cântarul mai presus de boierie... 


ŞOLTUZUL 


Tot după vechi obiceie, păstrate din veac în veac, 
Ales-am din sânul nostru băiatul cel mai sărac, 
Pentru ca măriei-tale din gura-i copilărească 

Să dea, fără să se teamă, o povaţă bătrânească... 
Copile, sărută poala îmbrăcămintei domneşti, 

Şi cum vei putea mai bine, oraţia s-o citeşti! 

BĂIATUL 


(după ce sărută mâna ce-i întinde Răzvan) 


Măria-ta! 
Nu te supăra, 
Ci fii bun a ne-asculta! 
Îţi vom spune cam multe 
Şi mărunte, 
Dar tot lucruri plăcute, 
Să fie drag orişicui să ne-asculte! 
O sută de ani să domneşti, 
Pe duşmani să-i biruieşti, 
Pe duşmani să-i pedepseşti, 
Pe turci 
Să-i pui în furci, 
Pe tătari 
Să-i pui în pari, 
Ş-aşa mai departe, 
Ca toţi să aibă parte, 
Ş-aşa înainte, 
Ca toţi să-nvețe minte, 
Ş-aşa rânduri-rânduri, 
Ca toţi să se puie pe gânduri]... 
Dar cu moldovenii tăi, 
Măcar de-o fi şi răi, 
Măria-ta, să fii bun cu ei; 
Şi de-i vedea unii şi desculți, 
Măria-ta tot să-i asculti; 
Căci norodul e cam năzdrăvan: 
Face multe pozne într-un an; 
Şi ţara-i cam nebună: 
Face multe pozne şi-ntr-o lună; 
Ba la-ndemână; 
Şi-ntr-o săptămână; 
lar de nu te-i păzi, 
Chiar într-o zi 
Multe-i auzi! 


RĂZVAN 
(dându-i o pungă) 
Destul! Să trăieşti, băiete!... 
(Intră Răzaşul, Tănase şi mai mulți căpitani.) 
RĂZAŞUL 
Măria-ta! Sănătate! 
Isprăvit-am toată treaba fără multă greutate: 
Pe-Aron-vodă la răcoare în spătărie l-am pus; 
Boierii, mitropolitul, pe toţi la palat i-am dus; 
Mai în sfârşit, lucru-i gata! 
RĂZVAN 
Unde-i Başotă? 
RĂZAŞUL 
El are 
Pe Vulpoi cu toată ceata de vânători în spinare. 
RĂZVAN 
Bine, dragii mei tovarăşi!... Stăpânirea-mi în curând 
La toţi şi la fiecare va da răsplată pe rând... 
SBIEREA 
(intrând iute, speriat, pierzând răsuflul, cu o lădiţă în mână) 
Jupâne!... Mărite Doamne!... Scapă-mă! Norodul pradă! 
Sinete, zapise, ţara, lumea-i în această ladă!... 
RĂZVAN 
Linişteşte-te, jupâne. Averea-ţi chiar pe maidan 
O poti lăsa fără grijă în zilele lui Răzvan... 
SBIEREA 
(răsuflând mai uşor şi făcând semnul crucii) 
În ladă tot e mai sigur!... Părăluţa cere pază: 
Mai bine s-o ţii sub cheie, ca nimene să n-o vază... 
VIDRA 


Doamne, soţule, stăpâne! Nu mă mai pot opril... 
Într-un glas cu ţara-ntreagă, viu a-ţi ura ş-a-ţi dori 

O domnie fericită... ba înc-aş mai vrea ca mâne 
Tu să legi într-o cunună toate ţările române, 

Încât de la Marea Neagră pân” la falnicul Carpat, 
Să nu domneşti ca un vodă, ci ca Răzvan-împărat! 


CĂPITANII 
Da, da, da! Împărăţie!... 
RĂZVAN 
(trist) 
Ar fi bine deocamdată 
Să rămânem cu Moldova! 
SBIEREA 


Ce om fără judecată! 
Dar Moldova-i sărăcită! Nu-i chip altfel s-o cârpeşti 
Decât unind laolaltă mai multe ţări româneşti... 
Două şi două fac patru: cea mai dreaptă socoteală!... 


RĂZAŞUL 
Vulpoi avuse dreptate... Nu mai cred în poticneală!... 
Toate semnele sunt bune!... Măria-ta, la palat 
Ne-aşteaptă mitropolitul cu toţi boierii din sfat!... 
RĂZVAN 
Să mergem! Voiesc acuma din gura domniei-mele 
Ţara s-audă nădejdea d-a scăpa din zile grele. 
SBIEREA 
(cu umilință) 
Stăpâne preamilostive, unde-i merge merg şi eu; 
Lada mea e-n siguranţă numai lângă domnul meul... 
(Toti se pregătesc a ieşi) 
VULPOI 
(intrând cu spaimă) 
Pierduţi!... 
TOŢI 


Ce este? 


VULPOI 
Vătavul... 
TOŢI 
Ce-i?... 
VULPOI 
Başotă... 
TOŢI 
Zil... 
VULPOI 


Trădare! 
Scăpă din mâinile mele, deschise poarta cea mare, 
Leşii au umplut cetatea!... 


(Sbierea cade mort, fulgerat de apoplexie.) 
RĂZAŞUL 
(clătinând din cap) 
Poticneala!... 
TĂNASE 
Eu ştiam 
Că nu se cădea s-apuce scaunul țării orice neam. 


VIDRA 


(luând pe Răzvan de mână) 


lubite! Nu sta pe gânduri... Când soarta te prigoneşte, 


Fii mândru chiar în cădere!... 
CĂPITANII 
Măria-ta! Porunceşte!... 
VIDRA 


Şi ce s-aşteptaţi voi oare de la viteazul Răzvan 
Decât paloşul în mână şi-nainte la duşman? 


RĂZVAN 


(scoțând sabia) 


Să trăiască neagra moarte! Ne cunoaştem foarte binel!... 
Cine vrea s-o strângă-n braţe, iată calea! După mine!... 

Moartea-i mireasă, 
Mormântu-i casă, 
Viermii sunt naşi, 
Hai la vrăjmaşi! 
(iese urmat de căpitani.) 


VIDRA 


Moarte!... Moarte!... Dar se poate?... Moară oamenii cei mici, 
Precum călcâiul turteşte muşuroiul de furnici; 
Omul, însă, care lumea pe palma-i ar vrea s-o poarte, 
Zodia-i scrisă pe frunte, respinge pizmaşa moarte!... 
(Se gândeşte.) 
Dumnezeule puternic! De ce mai faci uriaşi 
Dacă-n rând cu toţi piticii pradă morţii vrei să-i laşi?... 
Cum? Cereasca ta dreptate se pogoară pân’ la fiară: 
Vulturul trăieşte veacuri, iar musca d-abia o vară, 
Şi numai omul cel mare, stăpâne, tu-l osândeşti 
Ca să moară deopotrivă cu muştele omeneşti!... 
(Se cutremură.) 
O, nu, nu! Răzvan nu moare!... Orice pai în astă lume 
Trebui s-aibă vreo ursită, o ţintă, vreun scop anume, 
La care-i dator să meargă, de vântul sorții împins, 
Şi cade numai atunce când este semnul atins!... 
Calea lui Răzvan e lungă şi de-abia se desfăşoară: 
Pân' la capăt e departe... Răzvan nu poate să moară! 
Nici chiar Dumnezeu el însuşi nu schimbă ceea ce-i scris!... 
(lute.) 

În genunchi, Vidro!... 
(Îngenunchează şi ridică ochii în sus.) 
lertare!... 
(Cu spaimă, punând mâna la ochi) 
Visul meu!... Grozavul vis! 
(Sculându-se cu tărie.) 
Şi de ce eu stau aice, când Răzvan înfruntă focul? 
Daţi-mi armă!... Lângă dânsul, în primejdie mi-e locul... 
(Se repede la armătura de pe perete şi se opreşte.) 
Dar copilul meu, o, Doamne! 
(Se cutremură.) 


Ce-aud? 
(Din spațiu răsună o voce ca un echo: 
„Dar copilul meu?“ 
Vidra cu groază îşi întoarce fata spre uşă, 
ca şi când ar vedea pe cineva acolo.) 


Muma lui Răzvan!... Mă-ntreabă... Şi ce-i pot răspunde eu? 


(Făcând semnul crucii.) 
Piei, nălucă, piei! Sunt mamă! 
(Face un pas îndărăt.) 
Nu te-apropial!... 
(Răsună iarăşi ecoul: 


„Sunt mamă!“... 


Vidra, zdrobită de emoţiune, se aruncă pe divan.) 
Ea vrea dinte pentru dinte! Muma mumei cere samă.... 
(Face o sforțare şi se scoală cu energie.) 
Oare nu mai sunt eu Vidra? 
(Abătută.) 
E cumplit al mumei dorl... 


(Pe prag apare Răzvan, greu rănit, ţinut 
de Vulpoi şi de Răzaş. Vidra se repede înainte-i.) 


A! Scăpat! Ce fericire!... Tu! 


RĂZVAN 
(cu un glas slab, pe când Vulpoi şi Răzaşul îl pun pe divan.) 
Am biruit şi morl... 
(Arătând la cadavrul lui Sbierea.) 
Nu-mi ziceai tu, oare, Vidro, să fiu întocmai ca Sbierea? 
Eu cu cinstea şi mărirea, el cu prada şi averea! 
(Vidra îngenunchează şi-şi ascunde faţa în mâni.) 
Dar ce-i mai trebui acuma mii de galbeni în grămezi? 
Ce-mi foloseşte domnia?... Pe-amândoi aci ne vezi 
Praf, pulbere şi cenuşă!... Nebuni, ce din lăcomie, 
El pentr-o biată lescaie, eu pentr-un ceas de mândrie, 
Necruţând nimica-n lume, neştiind nimica sfânt, 
Uitam că viaţa-i o punte între leagăn şi mormânt... 
(Cu durere.) 
Mi se-ntunecă vederea, dar văd ceva de departe... 
O jumătate din mine de cealaltă se desparte... 
Ah! veniti, veniţi cu toţii!... Unde-i bătrânul Tănas?... 

RĂZAŞUL 
Apărându-te pe tine, mort în lupta a rămas!... 
(Vulpoi plânge.) 

RĂZVAN 

(în agonie) 
Tigan!... Ţigan!... Apă!... Apă!... 

(Cade mort peste Sbierea.) 
RĂZAŞUL 
Decât o aşa domnie, 

Mii de tunete, mai bine-i un petic de răzăşie!... 
Zmeul zmeilor să-ncapă într-o şchioapă de mormânt!... 


VULPOI 
(cu spaimă) 
Nu vezi că-i moartă şi Vidra?... N-a zis un singur cuvânt, 
Nici o vorbă, nici un ţipet, privind pe Răzvan că moarel... 
VIDRA 
(sculându-se liniştită) 
Voi puteţi vorbi s-a plânge!... 
VULPOI 
Doamnă!... 
VIDRA 
Pe voi nu vă doare... 
RĂZAŞUL 
(cu furie) 
Dar tu l-ai ucis, ciocoaică! Tu la moarte l-aduseşi! 
O să mi-o plăteşti acuma, tune-fulgere!... 
(Scoate cuțitul şi voieşte s-o lovească.) 
VIDRA 
(cu sânge rece, arătând la uşă) 
Să ieşi! 
(Răzaşul lasă mâna în jos şi pleacă capul.) 

IOAN-VODĂ CEL CUMPLIT 


Aventurile, domnia, războaiele, moartea lui; 
rolul său în istoria universală şi în viaţa poporului român. 
(1572-1574) 


Ainsi d'un peuple entier je feuilletais L'istoire! 
Livre fatal de deuil, de grandeur, de victoire... 


Astfel răsfoiam istoria unui popor întreg: carte 
fatală de doliu, de mărire, de victorie! 


Victor HUGO, oda Ubi defuit orbis 


PREFAȚA LA A II-A EDIŢIUNE 


Sunt acum aproape 30 de ani, la 1864, în casele lui Mircousch din 
Piaţa Teatrului, am scris pe loan-vodă cel Cumplit. 

Eram tânăr şi scriam aşa cum nu mai sunt în stare de a scrie astăzi, 
dar tocmai de aceea, reproducând lucrarea mea de atunci, o las cum a 
fost, fără a cuteza să-i îmbătrânesc tinereţea, căci orice adaos ar fi un 
benghi, orice scurtare — o zbârcitură. 

Fără a adăoga, fără a scurta, fără a schimba textul, mi-am permis 
totuşi a şterge pe tăcute câteva mici scăpări din vedere, care nu ating 
întru nimic nici caracterul organic peste tot, nici diapazonul de expresiune 
în parte. Orice operă literară este până la un punct o icoană a autorului; 
dar într-un portret, fie originalul bătrân, fie tânăr, nu e nevoie de a păstra 
o jubruliţă trecătoare. 


27 septembrie 1893 


PREFAȚA PRIMEI EDIŢIUNI 


Istoricul este un uvrier şi un artist totodată. Ca uvrier, el adună; ca 
artist, el dă brutei materii acea sublimă expresiune, care face că statuile 
lui Canova sau curţile Alhambrei nu sunt din piatră, că Madona lui Rafael 
nu este o pânză sau o scândură îmbuibată de nişte sucuri vegetale. 

Sculptorul, pictorul, arhitectul sunt numai artişti: ei lasă vulgului 
sarcina proviziunii. 

Istoricul, din contra, el singur strânge, singur scoate piatră, țese pânză, 
taie scândură, fierbe culori; şi apoi tot el singur sculpă, edifică, pinge! 

De aceea sunt destui sculptori, destui arhitecţi, destui pictori; de aceea 
sunt prea puţini istorici. 

Unii grămădesc, fără a avea geniul de a crea; cei mai mulţi creă, fără 
să fi avut răbdarea de a grămădi. 


Unii fac temelie fără edificiu, alţii fac edificiu fără temelie. 

La români, am văzut pe neobositul Şincai colindând cu desagi pe spa- 
te, pentru a culege un haos de petice, bune şi rele, preţioase şi netrebnice. 

Am văzut pe atâţia „Bolintineni“ clădind mereu pompoase palaturi în aer. 

Bălcescu, numai neuitatul Bălcescu, fu un adevărat istoric, un adevă- 
rat uvrier şi artist al nostru; dar vai! moartea îl seceră tocmai atunci când 
crisalida devenea flutur. 

Pe când toţi imberbii din giuru-ne se laudă a fi ascultat pe ilustraţiunile 
profesorale de la Berlin şi de la Paris, fie-ne permis nouă a avea o mândrie 
mult mai modestă: noi am auzit pe Bălcescu. 

Mai întâi de toate, în curs de mai mulți ani îngropându-mă în biblio- 
teci şi arhive străine şi naţionale, strănsei în sudoarea feţei grămezi de 
material, în legătură directă cu obiectul acestei cărticele. 

Apoi supusei indigesta proviziune la trei scalpeluri de artă: critică, 
perspectivă şi colorit. 

Scopul criticii este de a dezmormânta adevărul. Astfel, mă decisei o dată 
pentru totdeauna a nu mă baza decât numai pe izvoare, adică pe mărturii 
contemporane, adesea oculare, limpezite prin confruntaţiuni şi prin analize. 

Nu vă voi oferi nici o aserţiune pe care să n-o justifice o notă în josul 
paginii; iar dacă citaţiunea ar fi prea lungă pentru a putea încăpea 
acolo, căutaţi-o mai la vale: în Dezvoltări analitice sau în textul Pieselor 
documentale. 

Perspectiva se cuprinde întru a dispune toate părţile întregului, aşa 
încât să nu vă întâmpine lacune esenţiale alăturea cu detalii superflue; 
nimic să nu fie de prisos, nimic să nu fie descusut; cele importante să 
reiasă în relief pe primul plan, cele secundare să se umbrească pe planul 
al doilea, cele accesoare abia să mijească mai încolo. 

Tabloul cată să aibă un fond sau un cer: la începutul operei schiţarăm 
în câteva cuvinte generale starea Europei de atunci. 

Apoi apare figura cea curat românească a eroului; şovăieşte din 
depărtare, creşte şi se caracterizează din ce în ce mai bine apropiându-se 
de ţintă, aci ia proporțiuni gigantice şi... pierde cumpătul! 

Dar priviţi-o chiar în pulberea căderii: ea tot încă este mult mai mare 
decât tremurânzii pigmei, care calcă sub picioare cadavrul! 

În fine, când eroul nu mai este, spectatorul urmăreşte cu fiori cum se 
prevale una după alta majestoasele creaţiuni ale stinsului geniu, pân'ce un 
funest întuneric înfăşură tot orizontul. 

Mai rămâne o speranţă: învierea morţilor! 

Atare fură principiile criticii şi ale perspectivei noastre: judecaţi înşivă 
dacă am fost în stare sau, mai bine, dacă avui noroc de a le ţinea credinţă. 

Încât priveşte coloritul, ştiu atâta, că inima simţea în adâncul său ceea 
ce scria condeiul; iar când inima simte, condeiul devine scurt, laconic, 
iute ca bătăile pulsului... 


28 februarie 1865 


RAZVAN ŞI VIDRA 


Wa 
A 


| B.P HASDEU 


> 
m 
N 


INTRODUCŢIUNE 


Europa în a şaptea zecime a secolului XVI 


Propter illa quae aliquid significant, etiam 
ea quac nihil significant attexuntur; solo enim 
vomere terra proscinditur, sed ut hoc fieri possit, 
etiam caetera aratri membra sunt necessaria. 


În favoarea punctului principal se mai anină 
câte ceva accesoriu, precum toate părțile plu- 
gului sunt neapărate, deşi numai fierul cel lung 
serveşte a brăzdui pământul. 


ST. AUGUSTIN, De Civ. Dei; XVI, 2 


1. Guizot, în studiul său asupra lui Shakespeare, începe povestirea 
prin o lungă digresiune despre Adam şi Eva. 

Suntem mai discreţi: scriind istoria lu loan-vodă, ne mărginim a 
arunca mai întâi o repede cătătură numai asupra Europei şi numai în 
momentul precis. 

După ce astfel ne vom fi familiarizat cu organismul maşinii întregi, ne 
va fi lesne apoi a înţelege acea mică parte din ea care ne preocupă în 
specie. 

2. Spania ajunsese pentru o clipă a fi statul cel mai puternic de pe 
continentul european. 

Sub sceptrul monarcului de la Madrid se grupaseră toate provinciile 
mauresce, castilane şi aragoneze, Portugalia, Sicilia, Sardinia, Neapole, 
Neerlandele şi America. 

Nici un principe nu poseda un teritoriu atât de întins; nici un principe 
nu primea un venit atât de colosal; nici un principe nu avea nişte generali 
atât de abili. 

Şi cine oare era acel fericit păstor al popoarelor? 

Fiul marelui Carol V, micul Filip II. 

Prin două păcate mortale el sfărmă pentru totdeauna piedestalul 
măririi spaniole: prin fanatism religios şi prin ura democraţiei. 

Neerlandele erau protestante şi autonome; Filip II aşeză în ele o 
inchiziţiune contra duşmanilor catolicismului şi o spânzurătoare contra 
duşmanilor absolutismului; neerlandeşii ridicară steagul revoltei şi Filip 
pierdu pe cei mai industrioşi şi cei mai culţi dintre supuşii săi. 

Anglia era reformată şi constituţională; Filip II porni s-o strivească 
prin forţa brută şi pierdu în luptă toată marina Spaniei. 


În Franţa creştea partitul ughenoţilor; Filip II cheltuise milioane pentru 
a aduce exterminaţiunea lor şi, drept rezultat, văzu încoronându-se acolo 
un principe ughenot: Enric IV. 

În fine, el muri disprețuit de toţi, poate chiar de sine însuşi, lăsând finan- 
tele secate, armata demoralizată, teritoriul dezmembrat, națiunea ofticată... 

3. Împărat al Germaniei era Maximilian II, una din acele figuri flegma- 
tice, atât de ereditare pe tronul austriac, încât le-ai putea crede că sunt 
una şi aceeaşi persoană nemuritoare, ca Dalai-Lama din Tibet. 

Tributar al Porții otomane, bătut de o mână de poloni, înfruntat de 
un prinţuşor din Transilvania, el nu ştiu să merite nici măcar deviza cea 
de furcă a dinastiei habsburgice: „Alţii combat; tu te căsătoreşti, fericito 
Austrie! alții dobândesc regate prin sabie, tu prin zestre!“... 

4. În Franţa domnea regele Carol IX. 

Greşesc: el nu domnea. 

Domnea mumă-sa Caterina Medici; domnea ducele de Guise; domnea 
principele de Conde; domnea papa; domnea Calvin; domnea toată lu- 
mea.... afară de regele Carol IX. 

Un singur eveniment de genul aceluia prin care se ilustrase oarecând 
lerostat face să trăiască în istorie numele acestui somnoros Neron. 

Cine oare nu se înfioară numai când i se pare că aude cuvântul „La 
Saint-Barthelemy“? 

În zece rânduri Carol IX se aruncase în brațele partitului papistaş al 
Guisilor, şi iar în zece rânduri întinsese o mână de înfrățire partitului 
calvin al lui Conde; în zece rânduri se silise a scutura tirania maternă a 
Caterinei Medici, şi iar în zece rânduri sărută lanţurile ce-l sugrumau; 
până ce într-o zi, vreau să zic într-o noapte, desperat de conştiinţa nuli- 
tăţii sale, el se hotărî a dovedi lumii ce poate un rege: 30.000 de francezi 
fură măcelăriți prin cea mai mârşavă trădare! 

Se zice — oroare! — cum că însuşi principele ar fi ucis vreo câţiva cu 
propria sa mână! 

Peste puţin el muri în vârstă de 24 de ani: jucăria partitelor, călău al 
supuşilor săi, enigmă pentru posteritate! 

5. Un frate al acestui Carol IX fu ales rege în Polonia, aruncată de 
curând în anarhie prin moartea lui Sigismund-August. 

Răposatul principe fusese sfiicios; tremura de turci, tremura de mosco- 
viți, tremura de tătari; dar se distinsese prin prudenţa administraţiunii, 
prin protecţiunea literelor, prin o toleranţă religioasă nepilduită în celelalte 
state catolice. 

Noul rege? tremura şi el de turci, de moscoviți, de tătari; dar pe lângă 
astea, mai adause o supremă incapacitate administrativă, un superb 
dispreţ pentru literatura naţională, o ură fanatică pentru tot ce nu era 
sanctionat de scaunul apostolic de la Roma... 

Enric de Valois aduse în Polonia moda hainelor scurte şi a danţurilor 
pariziene: atâta! 

6. Moscovia era o imensă pădure prin care sălta o fiară sălbatică, 
numită Ivan cel Groaznic. 

Porecla de „Groaznic“ e prea moale pentru a caracteriza pre acest 
curios principe: era mai bine a se zice „Ivan cel nebun“. 

Urcat pe tron în etatea de 4 ani, sub tutela unei mume desfrânate; 
dintâi insultat de amanţii țarinei, apoi corupt de linguşitorii puterii; născut 
cu o inimă impresionabilă, înveninat prin aerul ce-l respirase din leagăn, 
rănit de unii şi zădărât de alţii, nu e de mirare dacă el îşi pierdu minţile. 

Şahul Persiei îi trimisese în dar un elefant: ţarul îl tăie în bucăţi fiindcă 
bietul animal nu vru să stea în genunchi dinaintea majestăţii moscovite. 

Pe patul morţii el cugeta... cum să violeze pe noră-sa. 

Aceste două exemple sunt de ajuns. 

Cu toate astea, el smeri pe poloni, pe suezi, pe tătari; deveni spaima 
otomanilor, lăţi hotarele ţării sale... dar cum? prin devotamentul mosco- 
viților, pe care îi biciuia fără ca ei să obosească de a se gudura cu 
umilinţă, lingând călcâile stăpânului! 

El însuşi, niciodată nimeni nu-l văzu măcar în apropierea unui câmp 
de bătălie. 

7. De la muscal trecem la turc. 

Marele Soliman, principe demn de apoteoză, nu mai era; îl urmă fiu- 
său Selim. 

El făcu câteva cuceriri; dar victoriile sale, ca şi acele moscovite, erau 
o consecinţă a forţei naţionale interne, nu a geniului princiar. 

Selim, tot ca Ivan, nu ştia ce este o bătălie. 

Administraţiunea se afla pe mâinile vizirului şi ale unui favorit... 
ovreu! 

Sultanul nu ieşea din harem, închinând mereu frumuseţilor circaziene 
cupe cu vin de Malvasia. 

În cronicele turce el este cunoscut sub porecla de „cel beţiv“. 

8. Italia, întrucât nu o cotropiră armele spaniole, asculta pe un popă 
şi pe un neguţitor: Roma şi Veneţia. 

Dar papatul deveni abia o slabă umbră a trecutei sale măriri: raţiunea 
îşi redobândi o mare parte din terenul ce-i uzurpase superstițiunea; Luther 
zgudui pân-în fundamente tronul Hildebranzilor, mai toată Germania, 
Anglia, jumătatea Franţei, jumătatea Poloniei îmbrăţişară lumina protes- 
tantismului şi numai Spania mai rămânea neclintită în orbul său devo- 
tament către păpuşeria catolică. 

Nemaiputând a dicta legi lumii, papa Grigori XIII reformă calendarul. 

Veneţia de demult nu mai era dictatricea comercială a Europei: 
descoperirea lui Vasco da Gama şi acea a lui Columb strămutară sceptrul 
mărilor în mâna spaniolilor şi a portughezilor. 


Acum ea primi o nouă şi teribilă lovire: turcii cuprinseră Chiprul şi 
Cicladele. 

Căderea Veneţiei nu se poate atribui necapacităţii unui monarc, căci 
era o republică aristocratică; dar e cu atât mai trist că între mulţimea 
capetelor ce o cârmuiau nu-şi ridică fruntea nici un cap. 

9. La bariera opusă a Europei, în Svezia şi Danemarca, doi regi 
încinseră o luptă de exterminare. 

Pentru ce? 

Pentru că fiecare din ei pretindea să poarte pe sigiliu una şi aceeaşi 
emblemă. 

Energica naţiune scandinavă căzu în copilărie. 

10. E ciudat a zice că fu un moment în care singurul principe adevă- 
rat mare, din câţi conduceau atunci popoarele cele mai civilizate sau cele 
mai puternice ale Europei, era o femeie. 

Regina Elizabeta înflori marina, comerţul, literatura Angliei. 

Regina Elizabeta sfărmă colosul spaniol. 

Regina Elizabeta zdrobi idolatria papistaşă. 

Regina Elizabeta fundă Unirea britanică... 

11. Acesta este inventarul capetelor coronate în momentul ce ne 
preocupă. 

În Spania, în Germania, în Italia, în Svezia, în Danemarca, în Polo- 
nia, în Rusia, în Turcia... vedem sceptrurile mânuite de popi, de copii, de 
zero, de nebuni, de betivi. 

Tocmai atunci într-o ţărişoară română apare un principe pe care 
numai cea mai neagră trădare îl putu opri de a nu da o altă față Europei, 
fundând pe Peninsula Balcanică un nou imperiu latin. 

Un mare administrator! 

Un mare politic! 

Un mare general! 

Elefantul, oricât de june, se face res- 
pectat de ceilalți locuitori ai codrului. 
Şarpele din ziua naşterii amenință cu 
veninul acului său. Regii, din leagăn, îşi 
simt puterea înnăscută de a cârmui neamul 
omenesc. 


CALIDASA, drama Vicrama şi Urvasi 


1. După Ştefan cel Mare domni fiu-său, Bogdan cel Chior; după 
Bogdan cel Chior, fiu-său Ştefan cel Tânăr; acesta murind fără ur- 
maşi, de aci înainte se joacă pe scena istoriei moldovene o lungă trage- 
die de lupte între feluriţi copii naturali ieşiţi din trupina domnească. 

2. Erau mulți acei copii naturali! erau mulţi, căci românii, stră- 
mutaţi din Italia şi aşezaţi în Dacia deja în epoca decăderii anticei 
moralităţi romane, aduseseră cu sine din prima patrie nişte idei 
ciudate asupra legământului căsătoriei; nişte idei pe care nu le putu 
stârpi în ţara noastră lumina creştinismului şi care apoi, fireşte, 
deveniră cu atât mai ţepene cu cât mai mult le înrădăcina deprin- 
derea şi mersul timpului. 

În Imperiul roman din zelele lui Traian familia era o jucărie. 

Măritişul pierdu cu totul primitivul caracter sacru şi solemn care-l 
distingea sub republica romană şi ajunse a fi o însoţire per usum: 
aşa îl numesc legile imperiale. 

„Era o simplă învoială din îmbe părţile, lipsită de orice consecra- 
țiune civilă sau religioasă, şi prin care nici unul dintre soţi nu se 
credea îndatorat într-un mod serios.“ 

Însă, ceea ce-şi permiteau toţi românii, fălindu-se cu origina lor 
din destrămata Romă imperială, trebuia să fi fost permis de zece, de 
o sută de ori mai mult românilor celor cu forța în mână; pe când 
unui simplu ţăran i se dădea facultatea de a schimba femeie peste 
femeie, cununându-se în toate zilele, cu aceea numai ca pentru 
fiecare nou divorţ să plătească visteriei suma de 12 bani; tot atunce 
vă puteţi închipui sau, mai bine, nu vă puteţi închipui, cât de întinsă 
cată să fi fost latitudinea principilor români în privinţa măritişului! 


Unii din ei, bunăoară Ştefan cel Mare, avură câte cinci sau şase 
femei legitime — cele nelegitime nu se mai numără - imitând astfel 
pe faimosul străbun Mecenate, despre care moralistul roman zicea: 
„s-a însurat în o mie de rânduri“. 

Unde demoralizaţiunea naţională se pogoară la o asemenea 
treaptă, acolo ar fi comic de a mai căuta mărginiri legale contra 
copiilor nelegali, care formau ca şi majoritatea poporului: e de mirare 
numai cum de mai ființau oameni cununaţi, după ce rezultatele 
cununiei pierduseră orice fel de prestigiu, posteritatea din flori 
devenind deopotrivă în drepturi cu acea din biserică, ba încă de 
cele mai multe ori nelegitimitatea aşezându-se cu mândrie pe 
tronul ţării! 

3. Ştefan cel Mare, Bogdan cel Chior, Ştefan cel Tânăr, fiecare 
din ei n-a trecut cu vederea de a lăsa din parte-i mai mulţi copii 
naturali, aruncaţi prin bordeile pescarilor, prin prăvăliile neguțţi- 
torilor, ba până şi prin pădurile cele nestrăbătute ale Basarabiei, 
unde locuiau celebrii prin vitejia lor codreni şi nu mai puţin cele- 
brele prin frumuseţea lor codrence. 

Trei din acei „spurii“ — cum îi numeau vechii romani — împlură 
un semisecol din istoria Moldovei. 

Ştefan cel Mare uitase în lume un bastard, pe Petru Rareş, care, 
deja într-o vârstă înaintată, mai bine de 20 de ani după moartea 
părintelui său, apucând domnia, se arătă unul din cei mai iluştri 
principi români, iubit înăuntrul ţării, groază pentru străini şi muri 
lăsând fiilor săi tronul Moldovei. 

Atunci rătăcea un alt bastard, al lui Bogdan cel Chior, Alexandru 
Lăpuşneanul: formându-şi un partid în ţară şi intrând în fruntea 
unei oştiri străine, el ucise pe vărul său, fiul lui Rareş; sugrumă pe 
mătuşă-sa, văduva lui Rareş, şi pe vara sa, fiica lui Rareş, şi-o luă 
femeie, zidind pe temelia acestor monstruozităţi un nou regim atât 
de sângeros, încât contemporanii îl asemănau cu al regelui Diomed 
din anticitate, care îşi hrănea caii cu carnea oamenilor. 

În tot cursul domniilor bastarde a lui Petru Rareş şi apoi a lui 
Alexandru Lăpuşneanul, un al treilea bastard, în aşteptare de a 
domni şi el la rândul său, creştea necunoscut în străinătate: fiul lui 
Ştefan cel Tânăr din femeia unui armean numit Serbega. 

4. În plecările şi chiar în exteriorul lui loan se răsfrânse tiparul 
părinţilor. 

Caracterul tătâni-său cronica țării îl zugrăveşte în următorul 
mod: „Acest Ştefan-vodă cel Tânăr întru tot semăna cu firea moşu- 
său, lui Ştefan-vodă celui Mare, că la războaie îi mergea cu noroc, 
că tot izbândea şi lucrul său îl ştia a-l purta, măcar că era tânăr de 
zile, şi era om mânios, şi prea lesne vărsător de sânge“. 

Vitejia, agerimea minţii şi cruzimea trecură ca moştenire paternă 
în natura lui loan. 

De la mumă-sa, de altă parte, el căpătă o figură cam arme- 
nească, faţă închisă, păr des şi negru ca pana corbului; nas coroiat 
într-o formă orientală, ceva ca nasul faimosului Attila, după cât îl 
cunoaştem de pe monete; o frunte înaltă, lată în rădăcină şi strâm- 
tându-se în partea superioară: frunte frumoasă, dar neromânească. 

Poporul, după naționalitatea mumei, îl numi loan Armeanul, 
întocmai precum Alexandru-vodă fu Lăpuşnean, ca fiu al unei 
Lăpuşnence, sau precum Petru-vodă fuse Rareş, după porecla 
mumei sale: bastardul nu are tată. 

5. În 1561, deja în vârsta aproape de patruzeci de ani, strecuraţi 
în obscuritate, loan ne apare deodată pentru prima oară. 

Atunci se clătina pe tron cumplitul Lăpuşnean, ameninţat de 
către un lacob Despota, serb înrudit de pre muieri cu dinastia 
domnească. 

Era timp ca loan să-şi aducă aminte cum că şi el este fiu de 
domn din Moldova, având drepturi egale cu ale Lăpuşneanului şi 
mai mari decât ale lui Despota. 

El începu a da semne de viaţă. 

Pe când Despota curta de magnatul Laski, loan se adresă către 
un alt magnat, nu mai puţin puternic: Firlei. 

Într-un stat aristocratic electiv ca Polonia, regele era nimic, mag- 
naţii erau tot; ei stăpâneau în administraţiune, dispunând în adu- 
nări legislative de voturile cumpărate ale numeroşilor boierinaşi 
săraci; ei stăpâneau în armată, conducând numeroase steaguri 
feudale proprii; ei aveau curți ale lor, rivalizând cu curtea regală şi 
adesea întrecând-o prin splendoare şi prin mulţime. Regele, fiind 
unul, se temea de ei, pe când ei, fiind mulţi, nu se temeau de nimene. 

Laski reuşise a introduce pe Despota în Moldova, fugărind de 
acolo pe Lăpuşneanul; Firlei, mai puţin întreprinzător, scăpă 
ocaziunea de a înălța pe prietenul său loan; dar ne ajunge a 
cunoaşte deocamdată legătura lor amândurora; magnatul polon era 


luteran, partizan aprins al Reformei, cap al tuturor protestanților din 
Polonia; şi e învederat că pentru a putea căpăta grațiile sale, loan 
trebuia să se fi arătând şi el amic al doctrinelor lui Luther. 

Aceasta fu prima cunoscută apostazie a eroului nostru, carele, 
în tot cursul vieţii sale, trecea necontenit de la o lege la alta, schim- 
bându-le asemenea hainelor. 

6. Văzând moliciunea lui Firlei, loan pleacă din Polonia şi apare 
în Crâm, refugit la curtea hanului, unde captivează simpatia moşte- 
nitorului tronului, Mehmed-Calga, pe care cronica tătărească îl 
descrie ca pe un ilustru viteaz. 

Toţi oamenii cu sufletele mari se înrudesc: aventurierul român 
plăcu principelui tătar. 

Hanul se afla atunci în luptă cu moscoviţii, Mehmed-Calga 
conducea oştile tătăreşti; pesemne şi amicul său loan, însoțindu-l 
în acele expedițiuni, se va fi distins prin eroicul sânge rece şi teribila 
putere a braţului, care îl făcură mai în urmă atât de groaznic pe un 
câmp de bătălie; e mai mult decât probabil; oricum să fie, legătura 
între Mehmed-Calga şi loan deveni atât de strânsă, încât, la plecarea 
lui loan din Crâm, Mehmed-Calga îi dete în 1563 o scrisoare către 
regele polon Sigismund-August: „Te rog foarte mult să binevoieşti 
a ţinea în grațiile tale pe acest fiu de domn din Moldova“. 

7. Polonia era ca şi tributară tătarilor. 

În toţi anii regele trimitea hanului, sub numele de peşcheş, bani, 
postavuri, mătăsării, felurite produceri ale manufacturii. 

Frica polonilor era cu atât mai legitimă cu cât hanul Devlet- 
Ghirai îşi făcuse un mare nume prin succesele sale militare: tătarii îi 
daseră pompoasa poreclă de „cuceritor al ţărilor“. 

Prin urmare, loan avea dreptul de a crede că recomandaţiunile 
tătăreşti îi vor da roduri. 

Zadarnică speranţă! 

Regele primi scrisoarea, zâmbi lui loan, dar în loc de a-i da o 
oaste, cu care să-şi cucerească tronul strămoşesc, el i-ar fi răspuns, 
credem noi, cam după următorul tipic: „Caută un magnat care să te 
ducă în Moldova, precum Laski dusese pe Despota; acel magnat 
lesne va şti să răspunză înaintea celorlalţi din adunarea naţională; 
iară la caz dacă ne va ameninţa turcul, ne vom scuza că nu e cul- 
peşă ţara, nici eu, nici camera, ci e vinovat un singur nobil, turbu- 
rător de ordinea publică“. 

8. loan nu se mai adresă către magnați, căci unul era Laski, 
ceilalți erau nişte Firlei; el nu mai stărui nici pe lângă nişte regi tari 
în vorbe şi slabi în fapte, ca Sigismund-August; pentru o bucată de 
timp îi pierdem urmele. În acel interval o teribilă tragedie se juca în 
Moldova: Despota fu răsturnat şi ucis de către un Ştefan Tomşa; 
Ştefan Tomşa fu răsturnat şi fugărit de către Alexandru Lăpuş- 
neanul, căruia sultanul binevoi a-i întoarce domnia Moldovei; toate 
acestea se petrecură în curs de câteva luni. 

Când sângerosul Lăpuşnean se reaşeză pe tron, deodată noi 
revedem pe loan; şi unde? la Viena. 

9. Germanii aflându-se în necurmată luptă cu turcii, împăratul 
Maximilian II se bucură de ocaziunea de a avea la curtea-i un 
pretendent românesc, pe care să-l ţină ca o scânteie de revoltă 
dunăreană. 

El dede lui loan un serviciu în armata austriacă şi-i promise în 
gura mare 7 sau 8 mii de oaste, pentru ca în fruntea lor să alunge 
pe Lăpuşneanul din Moldova. 

Erau numai promisiuni, simple promisiuni, promisiuni curat 
nemţeşti. 

Cu toate astea, Poarta otomană începu a se cam îngriji. 

Un ceauş fu expediat la Viena cu aparenţa negociaţiunilor cu 
Maximilian, dar mai cu seamă pentru a atrage cumva la Constanti- 
nopole pe periculosul loan. 

Ceauşul îi descrise perfidia şi debilitatea nemților, care ştiu 
numai a făgădui şi pe care turcii îi înfrânseseră în atâtea rânduri; 
îi zugrăvi generozitatea şi puterea sultanului; pentru care e o nimică 
toată de a da Moldova, ba şi zece ţări ca Moldova, la cel mai de 
pe urmă sclav al său; în fine, îi asigură munţi de aur din partea 
sultanului. 

loan păţise deja cu creştinii în Polonia şi avuse a face şi cu 
mahometanii în Crâm. 

El se încrezu în cuvintele ceauşului, fugi în taină din armata 
austriacă, trecu Dunărea şi iată-l în Constantinopole. 

10. Popoarele orientale adoră frumuseţea fizică cu care Maho- 
met îşi împoporase paradisul. 

loan avea o statură uriaşă, cu o constituţiune vânoasă, o înfăţi- 
şare bărbătească, în care se vedea că fierbe puterea. 

Aşadară, figura eroului nostru produse acum asupra turcilor 
efectul ce-l produsese mai nainte asupra tătarilor. 


Vizirul Mehmed-Socolli — zise agentul francez în raportul său 
către Curtea pariziană -— „făcând cunoştinţă cu loan, îl primi foarte 
bine, în aşteptare de a-l recomanda sultanului“. 

Dar nu trecu nici o lună de zile şi, cu toată amicia vizirului, 
politica Porții otomane ceru depărtarea lui loan; pe de o parte, 
sultanul strângea oşti pentru a merge contra împăratului Maximilian 
şi, prin urmare, avea trebuinţă de a menţine în linişte provinciile 
Turciei; pe de altă parte, Lăpuşneanul, reaşezat prin oştile turceşti 
pe tronul Moldovei, se arăta în a doua sa domnie mai turc decât 
turcii şi, prin urmare, avea dreptul de a cere ca sultanul să nu 
proteagă pe un pretendent rival. 

loan fu trimis la insula Rodos. 

11. Aci, în patria şerpilor şi a trandafirilor, cunoscută la greci sub 
numele de Makara, adică ţară fericită; aci, unde fiecare piatră, fiecare 
peşteră, fiecare colnic conservau încă proaspete suveniri şi urme de 
eroismul cruciaților jerusalemitani; aci loan petrecu un an şi mai bine. 

Sultanul Suleiman cel Mare muri în 1566 şi-i succese fiu-său, 
Selim II. 

Tot atunci se auzi din Moldova cum că Lăpuşneanul, pesemne 
pentru pedeapsa crimelor sale, slăbi în corp, pierdu vederile şi căzu 
într-un fel de copilărie periodică, mai tristă decât însăşi moartea. 

Profitând de aceste ocaziuni, vizirul Mehmed-Socolli, rămas la 
putere, chemă din exil pe amicul său loan. 

12. Petrecerea lui loan în Constantinopole, în curs de trei sau patru 
ani, ne prezintă date foarte sigure, dar pe care noi nu le putem explica. 

Aventurierul ne apare deodată ca milionar, ca cel mai avut 
comerciant de pietre scumpe în capitala Turciei, întunecând prin 
bogăţiile şi luxul său pe paşale şi pe agale! 

În comerţ ne întâmpină lucruri extraordinare, minuni puţin pro- 
babile şi, cu toate astea, foarte adevărate; principiile de credit, de 
circulaţiune, de concurenţă etc., etc., acele principii, oricât de lăr- 
gite, oricât de elastice, tot încă se refuză de a ne limpezi unele 
mistere: neguţitorul, ca şi popa, pretinde să-l credem. 

13. Un german care, peste un secol mai în urmă, scrise prima 
încercare critică asupra vieţii eroului nostru, observă, între altele: 
„loan deveni domn din prăvăliaş, precum în vechime la romani şi 
sarmaţi plugarii se urcau la cârma statului sau precum astăzi în 
Belgia comercianții devin capi ai marinei“. 

Aceste exemple sunt frumoase; dar loan el însuşi, desigur, nu 
cugetă vrodată de a imita nici pe romani, nici pe sarmaţi, nici pe 
belgi. 

Planul său era mult mai prozaic. 

El avea înaintea ochilor probe de ceea ce poate o marfă, şi mai 
ales o piatră scumpă, asupra Porții otomane. 

Cu treizeci de ani mai nainte, dăruind fiicei sultanului Suleiman 
un simplu giuvaer, Petru Rareş îşi redobândise domnia Moldovei. 

Chiar în timpul lui loan, un ovreu din Portugalia, introducându- 
se prin mărfuri pe lângă sultanul Selim, ajunse deodată duce de 
Naxos. 

Giuvaergiii schimbau un rubin pe o coroană: comerţul plăcu lui 
loan; şi, ca să-l poată exercita şi mai cu succes, el îşi lepădă religi- 
unea pentru a doua oară. 

Crescut în armenism, luteranizat apoi de către polonul Firlei, 
loan îmbrăţişă acum mahometismul. 

14. Amic cu vizirul, cunoscut cu paşalele mai de frunte, familiar 
cu însuşi sultanul Selim, el pândea cu nerăbdare numai prima 
ocaziune pentru a apuca de mult visatul tron al Moldovei, unde, 
după moartea Lăpuşneanului, se instală fiu-său Bogdan, copil de 
15 ani, despre care cronicarii zic că iubea două lucruri nenaţionale: 
glumele şi pe poloni. 

În chip de neguţitor, loan cutreiera neîncetat hotarele ţării, când 
prin Galiţia, când prin Podolia, când la Prut, când la Nistru. 

Un amic devotat şi nedespărțit, boierul moldovenesc leremia 
Golia, emigrat încă sub Lăpuşneanul, îl însoțea şi-i înlesnea înţele- 
gerea cu toți cei nemulţumiţi de domnia lui Bogdan. 

Se formă astfel un partit puternic, în fruntea căruia se puseră toți 
boierii cei mari, şi carele adresă o plângere către Poarta otomană. 

15. Sultanul de mult aştepta o asemenea manifestaţiune naţională. 

Bogdan era trădător oficial în privinţa Turciei. 

Îndată după moartea părintelui său, el încheiase un tractat cu 
Polonia, prin care se recunoştea vasal al regelui Sigismund-August, 
şi de atunci încoace medita numai asupra momentului pentru a 
înceta de a mai plăti tribut Turciei. 

Sultanul, încurcat în luptă cu Veneţia, se făcea deocamdată că 
nu ştie nimica, temându-se de a mai aprinde un alt război în părțile 
Dunării, la caz dacă moldovenii vor voi a susține pe principele lor. 


Când scrisorile boierilor sosiră la Constantinopole, cu tânguiri 
contra lui Bogdan şi cerând pe loan, sultanul se grăbi a-l trimite la 
Moldova. 

Turcia tot se mai ferea însă a-şi atrage cumva un război din partea 
Poloniei; numirea lui loan la domnia Moldovei rămase secretă, şi 
plecarea-i către Dunăre fu divulgată a fi pentru treburi comerciale. 

Î întovărăşea numai o mică oaste sau, mai bine zicând, o cara- 
vană de turci, ca în chip de escortă contra nesiguranţei drumurilor. 

Trecând prin Tesalia şi Bulgaria, loan mai ademeni în serviciul 
său o seamă de voluntari serbi, greci, bulgari. 

Dar în orice caz, forța numerică a armatei sale nu putea întrece 
cifra de 4 până la 5 mii de oameni. 

Nici atâţia nu-i trebuiau, căci îl chema ţara. 

16. Când loan trecea Dunărea, Bogdan cu toţi ai săi se grăbi a 
fugi, scăpând din mâna boierilor decişi a-l extrada Turciei. 

De la Galaţi până la Suceava nu se văzu un singur adversar. 

La intrare în capitală, îl întâmpinară boierii şi poporul acla- 
mându-l după anticul obicei strămoşesc „părinte al Moldovei“, 
întocmai precum vechii împărați romani se numeau patres patriae. 

Acest măreț titlu moldovenii îl dădeau acelor principi care ve- 
neau să-i scape de jugul vreunui tiran: Despotă îl primise după alunga- 
rea cruntului Lăpuşnean; loan îl căpătă prin surparea nepopularului 
Bogdan, pe care, precum ziserăm, ţara nu-l putea suferi din cauza 
gusturilor sale pentru glume şi pentru poloni. 

17. Pe când acestea se petreceau în Moldova, Bogdan, închi- 
zându-se în cetatea Hotinului, cerşitorea sprijinul regelui Sigis- 
mund-August şi al magnaţilor amici din Polonia. 

Regele făcu tot ce putu, sărmanul: trimise o ambasadă la Poarta 
otomană, dar ambasadorul se întoarse înapoi fără nici un rezultat, 
afară numai că fuse luat în râs de către loan-vodă, care-l lăsă să 
treacă în linişte prin Moldova, după ce însă într-o audienţă îl 
regalase cu o cătătură atât de furioasă, încât bietul diplomat 
începuse a tremura, recunoscând că n-a văzut o altă mai înfricoşată. 

În adevăr, eroul nostru avea nişte ochi mici şi negri, în care se 
răsfrângeau cu o deosebită energie şi repeziciune toate pasiunile şi 
toate mişcările sufletului: în momente de mulţumire, prin expresi- 
unea cea mai simpatică, în momente de mânie se umpleau de 
sânge, fulgerând din umbra unor stufoase sprâncene ce se îmbi- 
nau, zburlite prin convulsiva acţiune a nervilor. 

Magnaţii, cuscri ai lui Bogdan, isprăviră ceva mai mult decât 
regele. Cu vai, cu chiu — cum se zice — ei reuşiră a aduna ca la 3000 
de luptători aleşi, unul ca altul, toţi juni din familiile cele mai ilustre 
ale Poloniei. 

18. Pe lângă stăpânirea Hotinului, cea mai puternică fortăreață 
a ţării, şi pe lângă ajutoare polone, Bogdan, ca toți principii destro- 
naţi, mai număra vreo câţiva partizani între boieri. 

Pentru a se feri de duşmani casnici, loan-vodă îi puse pe toţi 
sub sabie. 

Aristocraţia se înfioră, văzând în mâna ţiganilor, care exercitau 
în România profesiunea de călăi, pe boierii cei mai de frunte, pe stâlpii 
nobilimii, mai cu seamă pe bătrânul lonaşcu Zbierea, mare vornic 
al Ţării-de-Jos şi dintr-un neam de cele mai antice ale Moldovei. 

Capul său se rostogoli la picioarele gâdelui tocmai în ziua de Paşti. 

loan-vodă vru să arate că nu poate fi scuteala sărbătorii pentru 
a pedepsi orice ameninţă siguranţa statului. 

Țara mai întâi de toate; Paştile mai pe urmă! 

19. Noul vornic de Ţara-de-Jos, Dumbravă, era de neam mic, 
dar avea o inimă mare: 

loan-vodă îl însărcină a respinge invaziunea polonă. 

Instrucţiunea ce-i dede domnul cu această ocaziune ne aduce 
aminte de principiul marelui Scipion: „Lasă duşmanului nu numai 
mijlocul de a fugi, dar încă însuţi înlesneşte-i calea“. 

Dumbravă avea vreo 6000 de ostaşi aleşi, din districtele Țării- 
de-Jos, Soroca, Orhei, Fălciu, din vechime renumite ca cele mai 
belicoase în Moldova; către care se mai adause un contingent de 
turci basarabieni, veniţi, după cererea lui loan-vodă, sub comanda 
sangiacului de Akkerman. 

Cu atare oşti era lesne de a sfărâma pe cei 3000 de poloni, 
azardaţi într-o ţară străină şi antipatică; dar domnul Moldovei nu 
avea nici un zor de a-şi atrage ura unui puternic regat învecinat, a 
cărui amicie, din contra, el prevedea deja că-i va putea servi la un 
timp de nevoie. 

Astfel, Dumbravă primise ordinul de a cruța pe duşmani. 

20. Polonii trecură Nistrul mai sus de Hotin şi începură a se 
pogori spre Prut, trecând prin faimosul Codru de la Cosmin. 

Un codru teribil! 


Acolo, cu optzeci de ani mai nainte, strămoşul lui loan-vodă, 
Ştefan cel Mare, strivise floarea armatei polone; şi oasele celor 
seceraţi în acea zi rămâneau până acum elocvenți martori; formând 
numeroase movile de schelete albe pentru verdeaţa cea viuă a 
arborilor. 

Tot pe acolo intrase, cu zece ani mai nainte, polonul Laski, 
aducând la domnie pe Despota contra Lăpuşneanului. 

Tactica polonilor era de a alege totdeauna acea tristă cale în 
invaziunile lor asupra Moldovei; curagiul lor se aprindea prin 
simţul de răzbunare, căci nu se afla nici unul din ei a cărui familie 
să nu fi plâns vreo victimă, un tată, un bunic între cei căzuţi din 
mâna marelui Ştefan! 

21. În capul polonilor se afla Mielecki, cel mai bun general al lor 
de atunce, pe care, cu câteva luni mai în urmă, ei cât p-aci erau să şi-l 
aleagă rege, numai în favoarea strălucitelor sale merite personale. 

Lipsit de artilerie, el trimise la Hotin de aduse toate tunurile 
cetăţii, şi apoi păşi la vale pe ţărmul Prutului, până în dreptul 
Ştefăneştilor, adică pe aceeaşi linie cu Suceava, punctul obiectiv al 
invaziunii. 

Aci vornicul lonaşcu Zbierea, să mai fi trăit, era să unească 
oastea moldovenească din Ţara-de-Jos cu acea polonă şi apoi 
urma să meargă cu toţii asupra lui loan-vodă. 

Moartea trădătorului, de care Mielecki se înştiinţă prea târziu, 
dărmă planul duşmanilor: în loc de Zbierea, ei găsiră pe Dumbravă. 

Avantposturile moldovene, împrăştiate pe ambele ţărmuri ale 
fluviului, se retrăgeau mereu denaintea polonilor şi, în fine, trecură 
Prutul în speranță de a-i atrage după sine asupra corpului armatei 
moldovene, ascuns în nişte păduri nestrăbătute mai sus de Hârlău: 
acolo duşmanul ar fi fost silit de a depune armele chiar fără vărsare 
de sânge. 

Polonii înţeleseră greşala şi, înfioraţi de suvenirea infernală a 
codrilor Moldovei, începură a da dos pe o cale mai scurtă drept 
spre Hotin. 

Atunci Dumbravă se puse a-i urmări, supărându-i din când în 
când prin jucăria unor mici atacuri de avantgardă, în care el ţinea 
înadins tot pe turci, pentru ca să dea a înțelege, în cât priveşte pe 
înşişi moldovenii, că ei ar fi bucuroşi de a nu avea duşmănie cu 
regatul polon. 

În acest mod, ajungând până la Nistru, Mielecki se rezemă de 
cetatea Hotinului. 

Dumbravă se opri şi el. 

Poziţiunea inamicilor devenea din ce în ce mai critică; ei nu 
puteau a se închide în fortăreață, unde caii lor ar fi pierit de foame; 
nu puteau furagea din cauza exploratorilor lui Dumbravă, ce-i pândeau 
în toate unghiurile; nu puteau a se întoarce în Polonia, căci Nistrul 
se afla tocmai atunci în periodul său de creştere. 

Strânşi în chingi, bieţii fugari se adresară cu rugăminţi către 
capul contingentului turc, cerând permisiunea de a se retrage în 
Polonia şi jurându-i de a nu se mai vâri în trebile Moldovei. 

Poate să fi fost şi bani la mijloc; orientalii, începând de la sultan 
şi până la ultimul derviş, nu fac nimic fără daruri. 

Oricum să fie, sangiacul de Akkerman se dede cu oastea-i în lături. 

Dumbravă, credincios politicii lui loan-vodă, făcea chip că împuşcă 
în duşmani; dar în realitate glonţii alunecau tot dasupra capetelor. 

În curs de cinci zile polonii abia putură opera trecerea furiosului 
fluviu; şi când se văzură, în fine, pe țărmul opus, ei se îngenucheară 
şi mulțumiră lui Dumnezeu. 

22. „Evenimentele se repetă“, zise marele Shakespeare. 

În zilele noastre Moldova privi reînnoindu-se o altă încercare 
polonă, soră-geamănă cu acea din timpii lui loan-vodă; cu simpla 
diferenţă că în locul unui Mielecki era un Milkowski: precum vedeţi, 
azardul asemănă până şi numele capilor! 

În ambele cazuri o mână de oameni nesocotiţi cutezară a înfrunta 
o ţară. 

În ambele cazuri polonii — cei din 1572 prin afişarea persoanei 
lui Bogdan-vodă, cei din 1863 prin proclamaţiuni în ziarul Românul — 
ne încredinţau că vin ca amici, nu ca duşmani. 

În ambele cazuri, domnii români, deopotrivă bazaţi pe consi- 
deraţiuni de o înaltă politică, recomandară generalilor — în 1572, 
vornicul Dumbravă, în 1863, colonelul Călinescu — de a menagia 
nebunia adversarilor. 

În fine, în ambele cazuri, polonii retrăgându-se cu ruşine, îşi 
găsiră totuşi admiratori: pe cei din 1572 îi celebrau istoricii lor 
naţionali, pe cei din 1863 — vai nouă! — îi celebrase chiar un român, 
al cărui nume îl dăm tăcerii pentru a nu huli pe cine nu ne poate 
răspunde! 


23. Hotinul tot rămase în posesiunea polonilor. 

Despre apus îl apărau muri foarte înalţi şi şanţuri foarte adânci; 
despre răsărit — stâncile Nistrului. 

Un călător care-l vizitase chiar în zilele lui loan-vodă îl asemănă 
cu Kockenhausen în Liflandia; un alt călător, cu Convay în Anglia; 
un al treilea, cu Rumilihissar de lângă Constantinopole. 

O naivă tradiţiune naţională încredinţează că prima fundaţiune a 
fortăreței se urcă în epoca pe când domnul Hristos umbla pe pământ. 

Temându-se ca polonii să nu reţină acest bulevard al ţării ca o 
bază de operaţiuni în aşteptare ca destronatul Bogdan să-şi adune o 
altă oaste mai puternică, loan-vodă trimise pe episcopul Isaia Rădău- 
țeanul cu alţi deputaţi de frunte pentru a neguţa un tractat de pace. 

Polonii simţiră deja ce fel de braţ ţine cârma Moldovei. 

Cu o amabilitate nepilduită până atunci din parte-le, ei se gră- 
biră a îndestula toate cererile lui loan-vodă. 

Fugarul Bogdan ar fi fost extrădat să nu fi fugit din Polonia; în 
lipsă-i fu remis în mâinile ambasadorilor moldoveni un frate al său, 
pierit apoi fără veste în robia turcească. 

Cetatea Hotinului fu înapoiată Moldovei. 

Pentru a arăta toată importanţa acestei achiziţiuni, căpătate atât 
de lesne contra speranţei, loan-vodă numi părcălabi doi bărbaţi pe 
care punea temei ca pe sine însuşi; socru-său, boierul Lupea Hurul, 
şi cel mai intim al său amic, leremia Golia, cu care-l văzurăm mân- 
când împreună pâinea străinătății... 


II 
DOMNUL 


Era grato alli amici, alli nimici 
terribile; giusto con i sudditi, infedele 
con li esterni... 


Era iubit de amici, teribil pentru ina- 
mici, just cu supuşii, perfid cu străinii... 


MACCHIAVELLI, Vita di Castruccio 


1. În fine, eroul nostru se văzu stăpân liniştit al Moldovei. 
Hotinul era asigurat. 
Pe turci îi avea patroni, pe poloni — amici. 

Rivalul Bogdan rătăcea prin lume: din Polonia trecu la Viena, 
din Viena la Drezda, din Drezda la Paris, din Paris la Copenhaga, în 
sfârşit, la Moscova, unde se povesteşte că țarul, cosându-l într-un 
sac, l-ar fi aruncat în fluviu. 

2. Un filozof antic zise, sunt acum două mii de ani: 

„Când cerul voieşte a încredința unui om ales o mare misiune, 
el începe totdeauna prin a ispiti sufletul şi cugetul său în amără- 
ciunea zilelor grele; îi oboseşte muşchii şi oasele prin lucrări dure- 
roase; îi aruncă ființa în toate lipsele sărăciei şi ale nevoii; vrea ca 
faptele lui să capete tot rezultate contrare celor dorite; în sfârşit, îi 
ațâţă inima, îi întăreşte firea, îi măreşte şi adauge forțele prin o 
energie fără care el n-ar fi fost în stare de a-şi împlini înalta ursită“. 

Aşa fu trecutul lui loan-vodă până a dobândi tronul Moldovei: 
în curs de o jumătate de secol, el nu cunoscuse decât vagabonde 
colindări din ţară în ţară; speranțe la tot pasul amăgite; dureri mo- 
rale şi muncă fizică! 

Să vedem care fu misiunea cea mare ce-i încredinţase cerul. 

3. Armenist din leagăn, luteran din Polonia, turcit în Constanti- 
nopole, loan-vodă se arătă creştin ortodox ca domn al Moldovei, 
precum s-ar fi arătat catolic să fi domnit în Spania. 

Cezar în Galia adoră pe zeii druizilor. 

Napoleon în Egipt se închină în geamia mamelucilor. 

Oamenii cei mari, Cezarii şi Napoleonii, nu au toţi decât o 
singură religiune: religiunea nestrămutată în fundul inimii lor ca 
albia mării, pe când cultul exterior se alunecă pe marginile buzelor, 
ca undele ce se joacă pe suprafaţă. 

4. În mai puţin de doi ani de domnie în pace, loan-vodă intro- 
duse în ţara sa următoarele cinci reforme, afară de câte ne mai 
rămân până acum necunoscute: 

1. controlul personal al actelor emanate din cancelaria domnească; 
. schimbarea capitalei; 

„ eliberarea poporului de jos din jugul aristocrației clericale şi laice; 
. baterea monetei naţionale de aramă; 
„strictețea contribuţiunilor fiscale. 

Şi toate astea loan-vodă le făcuse fără ajutorul unei „camere 
legislative“: camerele legislative nu fac un „2 mai“. 

5. Până la 1572 nu găsim asupra tranzacţiunilor în interiorul 


NPUP„N 


țării nici un document subscris cu mâna domnească. 


Am văzut cu ochii noştri cel puţin vreo zece mii de documente 
originale: vorbim dupre câte am putut vedea. 

Marele logofăt, ca prim cancelar al statului, întipărea pe hârtie 
sigilul princiar în josul crisoavelor sau îl anina pe şvară de mătasă 
către pergamenă; apoi uricarul, adică scribă, îşi subsemna numele 
undeva în coadă; şi, în fine, fără vreo altă formalitate, documentul, 
care putea să fi fost chiar pe o sută de moşii, trecea bun dat în 
mâinile celui în drept. 

Se întâmpla, fireşte, că marele logofăt, ca om şi mai ales ca 
ministru, abuza de sigilul princiar: domnul nu ştia nimica. 

loan-vodă, cel dintâi, văzând nedreptăţile ce se puteau face fără 
ştirea-i, începu a subscrie el însuşi, specificând uneori cu propria sa 
mână până şi data documentului. 

În primul an al domnirii sale el schimbă, unul după altul, doi mari 
logofeţi: cel al treilea nu mai cuteza a glumi cu încrederea lui vodă. 

6. Până la 1572 capitala Moldovei fu Suceava. 

Ea se bucură de această prerogativă în curs de trei sute de ani, 
avea 16000 de case, 40 de biserici, mai multe palaturi, un fluviu 
limpede, o pozițiune pitorească şi un castel care, cu un secol mai 
nainte, respinsese toată furia unei puternice armate polone. 

Totul dară se părea a-i asigura liniştita posesiune a vechilor sale 
drepturi, consânţite prin o triplă paragrafie „imemorială“. 

Deodată, peste câteva luni de domnie, loan-vodă strămută 
scaunul ţării la Iaşi. 

Acesta era un orăşel mic şi fără apă. 

Domnii cei vechi, cărora le plăcea a clădi palaturi oriunde se 
opreau câte două-trei zile pe an, desfătându-se cu vânatul prin 
codrii învecinaţi, zidiseră şi aici un frumos castel de piatră la capătul 
sudic al târgului, pe marginea unei râpe, încât să poată servi la 
nevoie şi în timp de război. 

Mai avea laşul o capişte armenească, o capelă catolică şi trei 
biserici române. 

În fine, îl împodobea o baie de piatră de arhitectură orientală. 

Astfel, se părea că nimic nu putea prevesti acestui târguşor un 
viitor strălucit între oraşele Moldovei. 

Se naşte întrebarea: care cauză să fi putut împinge pe loan-vodă 
de a părăsi Suceava? de a îmbrăţişa Iaşul? 

Suceava se afla aşezată prea aproape de hotarele polono- 
ungare, prea departe de turci şi de tătari, încât principele, în caz de 

război, lesne putea fi surprins prin o invaziune din partea Galiției 
sau a Transilvaniei, pe când, totdeodată, el nu putea ajunge la timp 
pentru a împiedeca o invaziune de peste Nistru sau de peste Dunăre. 

Iaşul sta în mijlocul Moldovei. 

Acest suprem avantagiu strategic era de ajuns pentru a determi- 
na alegerea lui loan-vodă. 

Decis a impune respect tuturor vecinilor, el căta să-şi ridice un 
cuib central, de unde să poată veghea în toate părţile, ca vulturul ce 
de pe vârful stâncii pândeşte şi pe puşcaşul de care trebuie să se 
ferească, şi biata turmă din care îşi va ochi o victimă. 

7. Strigat-au oare sucevenii contra laşului în 1572, precum strigă 
acum ieşenii contra Bucureştiului? 

E sigur că prin retragerea capitalei, Suceava, care nu mai are nici 
1000 de case, pierduse peste 90 la sută. 

E sigur că atunci nu era pusă în joc sublima cestiune a unirii, 
pentru care saltă orice inimă română. 

E sigur că loan-vodă nu lăsă Sucevei, drept mângâiere, nici 
măcar o curte de apel sau o universitate. 

E sigur... şi, cu toate acestea, istoria nu ne arată să se fi plâns 
sucevenii. 

8. Tot ce rămăsese fostei capitale din antica-i strălucire era sicriul 
cu moaştele unui sânt. 

loan cel Nou -— aşa-i zicea pe nume - era trapezuntean de ori- 
gină; căci românii, ei singuri între toate popoarele creştine, nu 
produseră nici un sânt calendaristic din propriul lor sân, lăsând 
această sarcină oficială muscalilor şi grecilor, între care cei vrednici 
de împărăţia cerului se numărau totdeauna cu milioane. 

Cu vreo doi secoli mai nainte, un domn foarte religios cumpără, 
aduse în Moldova şi aşeză în biserica mitropolitană de la Suceava 
moaştele fericitului, pe care-l declară a fi patron al ţării. 

De atunci încoace, mai mult din patriotism decât din bigotism, 
sântul cel cu diploma de naţional deveni obiectul celei mai înfocate 
veneraţiuni din partea moldovenilor; la ziua lui, Suceava se umplea 
de numeroase gloate de bărbaţi, femei, copii, veniţi în peregrinagiu 
de prin toate unghiurile ţări. 

Străinii afirmau cum că tot cultul moldovenilor se mărginea în 
adoraţiunea lui loan cel Nou: în adevăr, noi ne închinam numai 
aceluia pe care-l credeam că ne apără ţara. 


Moaştele sântului formau unul din principalele venituri ale 
Sucevei; loan-vodă respectă această proprietate; şi sărmanii suce- 
veni, atinşi la slăbiciune, rămaseră mulţumiţi. 

9. Privind asupra stării sociale a ţării sale, eroul nostru vedea o 
naţiune mare zbuciumându-se sub apăsarea unei clase mici, ase- 
mena atletului muşcat de un şerpe: era statua lui Laocoon, dar o 
statuă vie şi de proporțiuni imense! 

De o parte sta ceea ce cronicele noastre numesc ţară; de altă 
parte sta ceea ce nu era „ţară“: boierii şi călugării. 

Țară erau mulți, erau aproape toţi, dar vai! curat numai „suflete“. 

Boierii şi călugării erau puţini, erau vreo câţiva, dar „materie“: 
toate pământurile, toate veniturile, toate folosurile erau ale lor; şi 
oricine nu era din ei nu avea nici atâta loc propriu cât trebuie 
pentru înmormântare. 

Rezultatul acestei stări de lucruri îl descrie cronica ţării: „În 
Moldova au cei mici despre cei mari acest obicei de pier fără judet, 
fără vină, fără seamă!“ 

Ţi se pare că auzi răsunetul cântecelor ţărăneşti din întunericul 
feodal al evului mediu: „Stăpânii ne fac numai răutăţi; ei nu ne dau 
nici cuvânt, nici dreptate; ei au toate, iau toate, mănâncă toate, 
lăsându-ne a trăi în sărăcie şi în durere“... 

Între cronica lui Urechea şi cânteculu lui Robert Wace este la 
mijloc o distanţă de trei secoli; dar între clăcaşii români şi servii 
feodali noi nu vedem nici o distanţă. 

10. Într-un stat astfel constituit, principele putea să-şi aleagă 
numai una din trei căi: sau să ţină cu boierii şi călugării contra 
poporului, ori să ţină poporul contra boierilor şi călugărilor sau, în 
fine, să-i împace unii cu alții. 

Câteşitrele metodele fură încercate. 

Cu poporul contra boierilor şi călugărilor ţinuse Petru Rareş; el 
muri pe tron, după o domnie glorioasă aproape de douăzeci de ani. 

Cu boierii şi călugării împotriva poporului ţinuse Alexandru 
Lăpuşneanul în prima sa domnie: fu trădat, răsturnat şi alungat. 

A împăca poporul cu boierii şi călugării se silise lacob Despota: 
atrăgându-şi o neîncredere din ambele părţile, el pieri sub loviturile 
unei coaliţiuni universale. 

Aceste trei exemple erau toate proaspete; avându-le plăpânde 
denaintea ochilor, loan-vodă, chiar din egoism, îşi alese calea prin 

care scăpă națiunea din ghearele clasei, pe cei mulți din mâinile 
celor puţini, pe turmă din gura lupului. 

11. Am văzut cum un mare vornic pieri sub cuțitul călăului 
chiar în ziua de Paşti. 

Alţi boieri îi urmară unul după altul, deşi nu toţi avuseră plăce- 
rea de a muri înfruptaţi de ouă roşii. 

„De pre boierii de cinste şi cei mai de jos sabia lui loan-vodă 
nu lipsea, ci cu multe feluri de morţi îi omora“, zice cronica ţării. 

12. Monastirile consumau în trândăvie şi în desfrânări sudoarea 
Moldovei. 

loan-vodă dede o pildă neauzită până atunci în istoria românilor. 

Un vlădică fu convins de crima celei mai negre nemoralităţi; 
divanul domnesc execută întocmai o legiuire din Codicele Teodo- 
sian; „Sodomitul să piară prin flăcări în prezenţa poporului“; 
mărşavul episcop fu ars de viu; loan-vodă ţinea prea mult, pesem- 
ne, la litera dreptului roman! 

Mitropolitul, putred de bogății, adunate prin vânzarea cuvântu- 
lui lui Dumnezeu, scăpă de caznă şi de moarte fugind la munți. 

Un boier, care dintâi trădase pe trei domni în şir, apoi se făcuse 
căpitan de haiduci de codru şi, în fine, crezu a-şi ascunde urâtul 
trecut îmbrăcând haina cea făţarnică a monachismului, fu îngropat 
de viu în pământ. 

„Temniţele erau pline de călugări“, zice cronica ţării. 

Fariseii îşi răzbunară într-un mod curios: nici într-o monastire a 
Moldovei nu ni s-a întâmplat a găsi portretul lui loan-vodă sau 
numele său înscris în vreun pomelnic; iară peste o sută de ani mai 
încoace, un mitropolit îl şterse chiar din catalogul domnilor ţării, pe 
care-l scrisese în versuri şi în care, bunăoară, cânta în următorul 
mod virtuțile Lăpuşneanului: 

Domni ş-acesta bine, şi-n Slatina-şi fece 

„Monastire frumoasă, pe toate le-ntrece!“ 

Apoi de! 

13. Ura sa pentru boieri şi călugări, disprețul său pentru aris- 
tocraţia de tot felul, loan-vodă, în unele cazuri, ştia să le manifeste 
şi fără ajutorul gelaţilor. 

În toată Moldova cei mari îşi mascau faptele cele neevangelice 
prin cea mai zeloasă păzire a posturilor; pe când ţăranii, din contra, 
destul de storşi numai prin apăsare se fereau de a mai slăbi şi mai 


| B.P HASDEU 


= 
fa 
ES 


mult prin lăsări de carne şi, de brânză — dacă aveau cumva, din 
întâmplare, vreuna din acestea. 

„La munteni, boierii şi poporul sunt deopotrivă religioşi, zice 
un călugăr oriental în interesanta sa călătorie; dar în Moldova chiar 
postul cel mare îl observă numai clasele de sus; iară încât priveşte 
pe cei de jos, ei de loc nu-l bagă în seamă, şi ireligiozitatea lor, cea 
mai mult decât tătărească, merge până acolo încât patriarcul de 
Antiochia când intra în casele lor, ei nu ieşeau înaintea lui nici 
măcar cu fărâmătură de pâine“... 

Ei bine! loan-vodă era întocmai ca ţăranii cei nelegiuiţi ai ţării 
sale. 

Un cronicar mare-logofăt strigă cu un fel de spaimă bigotă: „nu 
cred să fi fost creştin pravoslavnic, că de ar fi fost creştin, nu s-ar fi 
însurat în postul mare! 

Un cronicar mitropolit îl numeşte: „loan cel Rău“. 

Şi mare logofăt şi mitropolitul aveau dreptate... din punctul lor 
de vedere. 

14. Ucizând pe boieri şi pe călugări, până atunci atât de puter- 
nici, loan-vodă, pentru o deplină siguranţă, luă măsuri ca să-i 
împiedice de a-şi uni forțele contra tronului; măcar că orice ligă e 
prea slabă când nu o sustine poporul de jos. 

Precum ziserăm, toţi aristocrații, atât clerici, cum şi laici, aveau 
un singur Dumnezeu: egoism, interes personal, ban. 

loan-vodă îşi dede un frumos spectacol făcându-i să se bată 
unii cu alţii, pe când el îi bătea pe toţi deopotrivă. 

Luând, bunăoară, o moşie monastirească, el o dedea unui boier: 
iată călugării țipând contra boierimii! 

Sau, luând proprietatea vreunei monastiri, o dedea unei alte: 
iată cele două monastiri intrând în luptă! 

Sau, în fine, luând de la boierul cutare, dedea unui alt boier; 
iată boierii înşfăcându-se de păr! 

Țara râdea văzând cât de proastă e lumea! 

15. loan-vodă nu împroprietări pe ţărani; nu! căci se ferea de o 
criză ale cărei efecte, pe de o parte, nu erau destul de limpezi, iară pe 
de alta, nu puteau să-şi manifeste fructele lor cele bune decât numai 
doară după un şir îndelungat de ani, străcuraţi în tristă şovăitură. 

Împroprietărirea țăranilor din proprietatea cea uzurpată clerico- 
boierească este o bucăţire în urma cărei, ca rezultat imediat, cei 


putini bogaţi sunt foarte sărăciţi şi cei mulţi săraci nu sunt de loc 
îmbogăţiţi: zecimi de ani trebuie să treacă mai nainte de a reveni 
lucrurile la o nouă stare normală, mai bună, fireşte, decât starea 
normală cea veche... dar până atunci? până atunci egalitatea pentru 
toți şi în toate! 

loan-vodă împroprietărea nu numai pe ţărani, ci chiar pe țigani, 
când acei ţigani aveau mijloace de a-şi plăti peşin o proprietate; 
când nu, nu: ci-i înzestra încet-încet cu nişte atare mijloace, între- 
buinţând un metod prin care, departe de a produce o criză, el, din 
contra, înflorea finanţele statului. 

Secretul eroului nostru era de o simplitate nespusă; el nu lăsă 
pe boieri şi pe călugări să abuze cât un fir de păr de munca ţăra- 
nului. 

loan-vodă vedea că ciocoiul ia aproape tot câştigul ţăranului, 
despoind astfel totdeodată visteria ţării, căreia boierii şi călugării 
nu-i dădeau nimica, iară ceilalţi nu mai aveau de unde să-i dea. 

Jos abuzul! — numai atâta. 

16. Aice e locul de a analiza cestiunea proprietăţii teritoriale la 
români, după vechile noastre legi, nescrise, dar cu atât mai raţio- 
nale, bazate nu pe imaginaţiunea vreunui jurist, ci pe însăşi natura 
cea intimă a poporului. 

Boierii sau monastirile nu erau proprietari, ci numai nişte pose- 
sori ereditari ai respectivelor porţiuni teritoriale, care dentru-ntâi 
le-au fost acordate lor din partea domniei ca locuri deşerte şi fără 
valoare, pentru a le coloniza cu oameni şi de a le da astfel o utilitate. 

Domnul ţării rămânea totdeauna adevăratul proprietar al între- 
gului teritoriu naţional, încât boierul sau monastirea, având facul- 
tatea de a vinde, de a schimba, de a ipoteca, de a dărui moşiile lor, 
pentru fiecare din atare tranzacţiuni trebuia să capete o nouă spe- 
cială încuviințare domnească, condiţionată printr-o dare în bani sau 
în natură, şi în care principele întărea achiziţiunea noului posesor 
prin următoarele caracteristice cuvinte: „i-l dăm lui acel sat etc.“. 

Pe baza acestei constituţiuni a proprietăţii teritoriale, ţăranii 
români aveau duble îndatoriri; unele către fiscul domnesc, altele 
către posesorul ereditar, din care cele principale erau: 

Îndatoririle ţărăneşti către fisc: 

1. Dări şi gloabe judiciare, precum, de pildă: bani de divorţ, bani 
de măritiş, gloabe pentru furturi, duşegubine pentru omoruri etc. 

2. O mică sumă bănească anuală şi dijmă în natură de oi, de 
porci, de miei. 

Din toate aceste venituri ale fiscului, posesorul moşiei îşi reținea, 
ca un fel de răsplată pentru munca perceptiunii, căte o a treia parte. 

Îndatoririle ţărăneşti către posesor: 

1. Trei zile de lucru, anume: una arând, alta cosind, a treia 
secerând. 

2. De două ori pe an, la Crăciun şi la Paşti, daruri numite 
„cinste“, anume: ouă, găini, caşuri. 

Sub domni de principie aristocratice, fie prin concesiuni forma- 
le, fie prin îngăduiri tacite, boierii şi călugării reuşiră, pe de o parte, 
a uzurpa toate folosurile, câte se cuveneau fiscului şi din care ei nu 
aveau drept decât numai asupra unei treimi; pe de altă parte, de a 
şterge cu desăvârşire condiţionalitatea obligaţiunilor ţărăneşti, silind 
pe săteni să le lucreze şi să le dea mai în toate zilele! 

Fiscul se fecunda mai ales prin confiscaţiuni; prin vămi, câte nu 
încăpuseră încă în mâinile particularilor; prin dijma de ceară şi de 
miere. Dările teritoriale, adevărata avuţie a unui stat bine constituit, 
erau ca şi nule. 

Restrângând cu totul drepturile cele abuzive ale seniorului 
asupra câştigului țărănesc, loan-vodă ajungea la trei scopuri de o 
importanță supremă: 

1. Îmbogăţea pe ţărani, adică pe cei mulţi sau, şi mai bine, pe 
cei „toţi“. 

2. Luând de la ţărani numai 1/5, 1/10 din câte le răpea senio- 
rul, umplu visteria ca niciodată. 

3. Reuşi a deveni idolul acelora ce erau „ţară“. 

Şi, cu toate astea, el nu împroprietărise pe ţărani! 

17. Un alt fact concurge a proba geniul administrativ al lui 
loan-vodă. 

Pentru tranzacţiuni importante, privitoare mai cu seamă la clasa 
de sus, Moldova întrebuința bani străini de aur şi de argint, care 
intrau în țară, în mare cătime, în schimb pentru exportaţiunea vitelor. 

Dar banii de aramă erau puţini, încât ţăranul, în tranzactiunile 
sale cele mici, se vedea forțat de a opera mai mult în natură — mo- 
neta cea mai nedreaptă şi mai nesigură. 

Domnii precedenţi, Despota şi Lăpuşneanul, făcură bani naţionali 
de argint, ei nu se gândiră la nevoile ţăranilor. 


loan-vodă pricepu pe dată toate avantajele monetei de aramă, 
a cărei fabricaţiune, costând puţin statului, aducea totodată foloase 
prin îmbogățirea ţăranilor - vrea să zică a fiscului. 

Gologanii naţionali începură, în fine, a circula prin toate un- 
ghiurile Moldovei. 

Pe lângă altele, ei familiarizau ţara cu icoana frumoasei figure 
a principelui, în giurul căreia se citea patrioticul titlu: „Părintele 
Moldovei“. 

E de observat că ei fură la noi nu numai cei dentâi bani de 
aramă, ci încă cei dentâi cu o inscripţiune românească, nu lati- 
nească, ca pe ai lui Despota şi ai Lăpuşneanului, nici slavonească, 
ca pe cei anteriori. 

Boierii şi călugării vorbeau latineşte şi slavoneşte; țăranul — 
româneşte. 

18. Puternicul patronagiu, acordat poporului de jos contra cla- 
selor de sus, avea în ideea lui loan-vodă, precum lesne ne-am 
putut convinge, mai cu deosebire o ţintă financiară. 

El făcu acum în privinţa ţăranilor întocmai ceea ce regii occiden- 
tali făcuseră mai nainte în privinţa comunelor municipale, elibe- 
rându-le din jugul seniorilor feudali: imensele abuzuri neregulate 
ale aristocraților izolaţi se prefăcură într-un venit periodic al fiscului, 
mai moderat individualmente şi colosal în totalitate; cursul apei fu 
schimbat şi canalizat în profitul tronului, astfel încât pâraiele cele 
împrăştiate, numeroase şi umflate, se reduseră deodată la propor- 
ţiunile unui singur fluviu de aur. 

Aşadar, e vederat că, îmbunătăţind soarta ţăranilor, loan-vodă 
avea dreptul de a cere din parte-le nu numai o recunoştinţă morală, 
ci încă pe acea materială, manifestată prin exactitate şi sinceritate în 
plata dărilor fiscale, care formau acum o mică parte din câte le 
storceau obicinuit boierii şi călugării. 

Lipsa sau abundanţa financiară a unui stat, în cele mai multe 
cazuri, nu depind de sărăcia sau avuţia ţării, ci numai şi numai de 
modul percepțiunii impozitelor; încât un popor sărac poate să aibe 
un fisc abundant din cauza unei percepţiuni energice şi bine orga- 
nizate, pe când, din contra, un popor avut poate să aibe un fisc 
lipsit din cauza unei percepţiuni moleşite şi rău organizate. 

loan-vodă reuşi de a face ca banii să curgă, aşa zicând, de la 
sine, în visteria domnească, fără concursul unei miriade de agenţi 

salariaţi, fără directorate statistice, fără comptabiliate franceză, fără 
inspectori financiari: el se mulțumi a aplica în toată rigoarea teribila 
lege penală contra neplatei dărilor. 

Mai bine legi puţine, dar bine executate! 

lată tabloul ce-l dă un biograf contemporan al lui loan-vodă: 

„Dacă cineva vindea fără ştirea domnească un strugur din vie 
sau orişicare lucru supus censului, pe unul ca acela loan-vodă, 
înfigându-i o verigă prin nările nasului, cu mâinile legate la spate, îl 
dă călăilor, ca să-l biciuiască pe pieţe publice, şi apoi cadavrul lăsă 
zăcând fără înmormântare, hrană câinilor!“ 

Astăzi legile noastre pedepsesc cu temniţa pe debitorul unui 
particular, de cele mai multe ori ale unui grec sau ovreu, căci 
românii nu prea au bani de dat cu împrumut... debitorul statului 
rămâne nepedepsit. 

Prefer sistemul lui loan-vodă. 

19. Istoricii incriminează cruzimea eroului nostru. 

Sunt nedrepti. 

lată ce zise peste doi secoli şi jumătate Napoleon cel Mare, când 
istoricii îl incriminau şi pe el de cruzime: 

„Am ţinut totdeauna cu majoritatea poporului; la ce, oare, mi-ar 
fi putut servi crima?“ 

O logică sublimă! 

loan-vodă ţinuse şi el totdeauna cu majoritatea poporului. 

Majoritatea poporului îl iubea, ca nici pe unul din câţi l-au 
proces şi i-au succes pe tronul Moldovei. 

Înşişi istoricii cei încriminatori recunosc, toţi într-o voce, supre- 
ma popularitate a lui loan-vodă. 

Deci unde e crima? 

Nu e crud acel principe care, cu preţul câtorva capete aristocra- 
tice şi cu neîmblânzita păzire a legii, îşi cumpără idolatra iubire a 
țării întregi. 

20. Miraculosul rezultat al administraţiunii lui loan-vodă se 
poate exprima prin puţine cuvinte. 

În 1572, la intrarea-i în domnie, toate calamităţile erau grămă- 
dite asupra Moldovei. 

O teribilă ciumă zeciuia prin sate şi prin oraşe! 

Un comet speria imaginaţiunea poporului! 

O furioasă inundație devasta câmpiile. 


Visteria era secată prin nebuniile lui Bogdan-vodă, care se 
plimba cu trăsuri acoperite cu argint şi aur. 

Turcii şi tătarii, veniţi în ajutorul lui loan-vodă, nu se putură 
reţine, fireşte, de a nu comite jafuri, violinţe, omoruri. 

În fine, era un potop de rele! 

În curs de doi ani, principele nostru realiză visul domnilor celor 
mai mari; finanțele erau în floare şi contribuabilii — multumiti. 

21. Cronicarul Urechea servise în tinereţile sale, ca uricar sau 
scribă, la curtea lui loan-vodă; dar era aristocrat din una din fami- 
liile cele mai ilustre ale Moldovei, înrudit cu ceilalţi boieri, devotat 
călugărismului şi, prin urmare, duşman sistematic al stăpânului său. 

Ei bine! cu toată ura-i personală, ce respiră mai în toate rându- 
rile povestirii sale, încât nu se teme de a râde până şi de moartea 
viteazului, ei bine, cu toate astea, însuşi cronicarul Urechea se simte 
forțat a caracteriza pe loan-vodă în următorul mod: „Era la minte 
ascuţit, la cuvânt gata, şi se vedea a fi nu numai de domnia acestei 
ţări, ci şi altor ţări să fie cap şi mai mare“. 

Atare cuvinte din gura unui inamic! 

22. Nu mai puţin dibace fu politica exterioară a lui loan-vodă; 
deşi, din nenorocire, noi nu cunoaştem din ea, până acum, decât 
numai o singură cestiune, în care diplomaţia cea machiavelică a 
unui mic principe român era cât p-aci să arunce într-un grozav 
labirint de complicaţiuni trei din statele cele mai ponderoase ale 
Europei: Turcia, Franţa şi Polonia. 

23. Curând după intrarea lui loan-vodă în Moldova murise 
bătrânul rege polon Sigismund-August. 

El fu ultimul din dinastia iagelonă şi, tronul rămânând vacant, 
mai mulţi principi străini se grăbiră a se prezinta ca pretendenți la co- 
roană, între care şi Enric de Valois, fratele regelui francez Carol IX. 

Poarta otomană sprijinea această candidatură. 

În Polonia o susținea, mai cu deosebire, faimosul Laski, care 
ajutase odată lui Despota, dar acum se dumeri de a se face mai 
bine domn el singur decât să facă pe alţii, şi cerea coroana Moldo- 
vei de la influința franceză în Constantinopole, ca răsplată a servi- 
ciilor sale în cesiunea lui Enric de Valois. 

Franţa începu a neguţa în taină destituirea lui loan-vodă. 

Astfel, politica moldoveană se afla pusă în luptă cu acea 
franceză. 

Să urmărim peripeţiile intrigii. 

24. Îndată după moartea lui Sigismund-August, loan-vodă 
expedi în acelaşi moment doi ambasadori: unul la Constanti- 
nopole, către vizirul Mehmed-Socolli; altul la Cracovia, către Ca- 
mera polonă. 

Ambasadorul trimis în Turcia solicită un ajutor de tătari, în 
fruntea cărora loan-vodă promitea, cu mândrie, că lesne va cuceri 
toată Polonia, slăbită prin anarchie. 

Domnul ştia prea bine că sultanul, legat prin amicie cu Franţa, 
nu-i va încuviinţa cererea. 

În adevăr, vizirul se grăbi a-i răspunde de a se opri de la orice 
încălcare contra Poloniei; însă, totodată, îi lăudă zelul şi îndrăz- 
neala. 

De altă parte, ambasadorul trimis în Polonia încredința cum că 
o armată de 100.000 de turci, tătari şi munteni, profitând de moar- 
tea lui Sigismund-August, erau gata de a năvăli în Galiţia; însă, din 
mila lui Dumnezeu, îi împiedecă loan-vodă prin rugăminţile sale 
pe lângă vizirul Mehmed-Socolli. 

Polonii, pătrunşi de spaimă, nu ştiau cum să mulţumească mai 
bine generosului principe al Moldovei. 

Drept răsplată pentru preţiosul serviciu ce zicea că le făcuse, 
loan-vodă cerea de la Camera cracoviană două lucruri: 

1. Înapoierea Pocuţiei. 

Ştefan cel Mare o cucerise de la poloni şi o reţinu până la moarte; 
Bogdan cel Chior o pierdu; Petru Rareş o redobândi şi iarăşi o scăpă 
în vreo câteva rânduri; urmaşii săi o lăsară, fără protestaţiune, în curs 
de patruzeci de ani, sub sceptrul Poloniei; până ce, în fine, demn 
strănepot al marelui Ştefan, loan-vodă îşi ridică glasul. 

„Pocuția e un patrimoniu al meu“, scria el către Camera polonă. 

2. Înapoierea tezaurelor moldovene, confiscate în Polonia. 

În 1564, fugind denaintea Lăpuşneanului, care intra în ţară cu 
o oaste turcească, Ştefan-vodă Tomşa, ucigaşul lui Despota, fu prins 
de către poloni şi descapitat în Lemberg, din ordinea regelui 
Sigismund-August, sau, mai bine zicând, după porunca unui 
expres ambasador turc. 

Tomşa ducea cu sine toată visteria ţării: polonii — călăi în ser- 
viciul sultanului — confiscară sacii cu aur ai victimei, mângâindu-se 
cu metalul pentru ruşinea de a se fi supus orbeşte voinţei păgâ- 
nilor, contra frăţiei creştine şi contra legilor ospitalităţii. 


loan-vodă pretindea acum restituirea acelei proprietăţi naţionale. 

Ambasada moldovenească îşi împlini misiunea cu o aşa mândrie 
şi demnitate, încât Camera cracoviană, cuprinsă de mirare, îi arătă 
mai mult respect decât chiar Ambasadei imperiale de la Viena. 

Polonii nu cutezară a ne tăgădui dreptul asupra Pocuţiei, nici 
asupra averilor lui Tomşa; ci, recurgând la calea amânării, ei promi- 
seră a răspunde îndată după ce-şi vor fi ales un rege. 

loan-vodă ştia de mai nainte că polonii nu-i vor înapoia Pocuția, 
pentru care ei vărsară atâta sânge în curs de un secol; şi că de ar 
vrea, tot încă n-ar putea să-i întoarcă tezaurele lui Tomşa, de demult 
împărțite, cheltuite şi uitate; dar nu Pocuția, nici Tomşa formau 
adevărata ţinută a ambasadei moldovene. 

Atât în Constantinopole, unde stăruise contra Poloniei, precum 
şi în Cracovia, unde intrigase contra Turciei, loan-vodă reuşi deplin 
în planurile sale: 

În Constantinopole el se întărea în buna opiniune a otomanilor, 
pentru ca nu cumva să fie destituit după uneltirile Franciei; 

În Cracovia, atribuind turcilor, cu o fineță diabolică, cele zise de 
el însuşi, îi compromitea în ochii polonilor, ceea ce-i şi trebuia 
pentru a surpa candidatura protegiatului otoman Enric de Valois. 

25. Peste puţin timp, loan-vodă răpezi alte două ambasade, 
iarăşi una la Constantinopole şi alta la Cracovia. 

Ambasadorul trimis la Constantinopole înştiință Poarta otoma- 
nă cum că destronatul Bogdan-vodă adună în Polonia, cu ajutorul 
magnaţilor, o numeroasă oaste pentru a năvăli din nou asupra 
Moldovei; şi că se şi apropie deja de fortăreaţa Hotinului... 

Ambasadorul trimis la Cracovia rugă Camera de a nu suferi nici 
o încercare din partea lui Bogdan. 

Pretextul ambelor ambasade era de tot imaginar. 

Bogdan de mult nu se mai afla pe teritoriul polon. 

Cu toate astea, turcii se înfuriară contra Camerei cracoviane, iară 
Camera cracoviană, crezând că în adevăr Bogdan s-ar fi ţinând 
ascuns undeva în Polonia, răspândi în toate direcţiunile curieri şi 
emisari, pentru a prinde pe nenorocitul fugar; atât de groaznic 
ştiuse a deveni loan-vodă faţă cu unul din cele mai puternice regate 
ale Europei. 

Care să fi fost scopul cel secret al domnului moldovenesc în 
aceste două ambasade? 

1. De a provoca în Constantinopole din partea otomanilor vreo 
demonstrațiune duşmană contra polonilor, făcând astfel o lovire in- 
directă, dar dureroasă, în candidatura lui Enric de Valois; 

2. Sub aparinta de a urmări pe Bogdan, să câştige timpul şi 
ocaziunea de a lucra prin ambasadorul său în Cracovia, împrăştiind 
bani şi intrige contra politicii franceze. 

26. Văzând că Turcia, după solicitaţiunile Curţii de la Paris, tot 
mai cruţă hotarele Poloniei, loan-vodă expedi un al treilea ambasa- 
dor la Constantinopole. 

Reproducem chiar cuvintele agentului francez pe lângă Poarta 
otomană în scrisoarea sa către Enric de Valois: 

„M-am înştiinţat că domnul Moldovei trimise aice un ceauş, 
carele asigură că ţarul moscovit fu primit în Vilna şi în toată Litvania, 
cu voia şi îngăduirea ţării întregi, şi că este de temut că şi Camera 
polonă i se va supune, ştiindu-l armat şi aşa de aproape; care veste 
a fost turburat foarte mult pe turci, făcându-i să hotărească în diva- 
nul de ieri un război contra Poloniei.“ 

lată dară că diplomaţia lui loan-vodă era cât p-aci să răstoarne 
candidatura lui Enric de Valois, dacă polonii nu s-ar fi grăbit a risipi 
bănuielile Turciei. 

27. În fine, puţin mai nainte de momentul decisiv al elecţiunii 
de rege, sosi şi la Cracovia un al treilea trimis moldovenesc. 

loan-vodă reuşise a pune mâna pe două scrisori turceşti din 
partea vizirului Mehmed-Socolli, una către Camera cracovia- 
nă, cealaltă către episcopul Montluc, ambasadorul francez în 
Polonia. 

În epistola-i către Cameră, vizirul poruncea polonilor de a alege 
pe Enric de Valois, încheiându-o aşa: „să nu întârziaţi cu împlinirea 
ordinilor sultanului“; în epistola către Montluc mărturisea înalta 
solicitudine a Turciei pentru interesele Franciei. 

Scandalul fu universal. 

Păgânul dedea porunce „inclitului“ regat polon! 

Enric de Valois apărea ca un cireac al sultanului! 

O indignaţiune generală cuprinse pe mândrii magnați, cu atât 
mai vârtos că trimisul moldovenesc le mai citi în şedinţă plenară 
următoarea ironică scrisoare din partea lui însuşi loan-vodă: 

„Din cele alăturate aflaţi porunca măriei-sale sultanului de a 
pune în capul vostru pe fratele craiului franțuzesc; veți fi având, 


credem, destulă pricepere ca să puteţi înţelege că măria-sa sultanul 
nu lucrează pentru binele creştinătăţii. “ 

Speriat prin efectul vicleniei lui loan-vodă, Montluc striga, jura, 
şoptea, zbuciumându-se a dovedi cum că cele două epistole sunt 
născocite din capul moldovenilor. 

Totuşi, secretarul Ambasadei franceze, Jean Choisnin, recu- 
noaşte în memoriile sale că infernala diplomaţie a principelui 
român pusese candidatura lui Enric de Valois într-un pericol extrem, 
din care abia-abia o putu scăpa renumita abilitate politică a lui 
Montluc. 

28. Oare pe cine să fi dorit loan-vodă de a vedea pe tronul 
Poloniei? 

Pe Ernest, fiul împăratului Maximilian? 

Nu; căci el apreţuise deja o dată, prin propria experienţă, 
caracterul nedecis şi egoistic al austriacilor. 

Pe Sigismund, fiul regelui Sveziei? 

Nu; căci venea prea de departe... 

Simpatiile lui loan-vodă erau câştigate anume pentru acela de 
care mai cu deosebire se temeau otomanii ca nu cumva să apuce 
coroana Poloniei: ţarul moscovit, faimosul Ivan cel Groaznic. 

Cu acest scop, episcopul Isaia Rădăuţeanul, — inteligentul diplo- 
mat pe care vi-l aduceţi aminte la începutul istoriei noastre negu- 
țţând tractatul de pace cu Polonia, — fu trimis în taină la Moscva. 

Ce va fi insprăvit acolo? Nu ştim. 

29. Astfel, principele Moldovei, în cei doi ani ai domniei sale, 
desfăşură o activitate diplomatică de o fineţe rară, de o întindere 
extraordinară, şi ale cărei toate mişcările manifestau din ce în ce mai 
clar măreţul vis al eroului: 


Scuturarea jugului musulman!... 


30. Moldova plătea Turciei un tribut anual de 40 000 de gal- 
beni; dar măiastra administraţiune a lui loan-vodă o aduse într-o 
stare atât de înflorită, încât Poarta otomană se crezu acum în drept 
de a pretinde o dare mult mai mare. 

Sultanul Selim II şi vizirul său Mehmed-Socolli erau atunci doi 
oameni cei mai lacomi de pe faţa pământului. 

Un ceauş prezintă lui loan-vodă înalta poruncă de a plăti 
80 000 de galbeni. 

„Patruzeci mii să plăteşti ca bei al Moldovei, iar celelalte patru- 
zeci mii ca ghiaur, de vreme ce ai cutezat a te lepăda de credinţa lui 
Mahomed“, scria epistola vizirală, ascunzând mârşava aviditate sub 
o sofismă bigotă. 

Trimisul turcesc sosi la laşi tocmai în ziua în care Enric de Valois 
primea în Cracovia coroana regală a Poloniei; fatalitatea vru să 
triumfe în acelaşi moment, la nord şi la sud, duşmanii lui loan-vodă. 

31. Pentru alegerea domnului, pentru facerea legilor, pentru 
cestiuni de o mare importanţă, românii procedau prin convocarea 
unei Adunări Obşteşti, aşezate în principiu pe nişte baze mult mai 
largi decât chiar „votul nostru universal“. 

În termeni generali luau parte la deciziuni, ca şi după legea ac- 
tuală, „boierii, popii şi ţara“; dar analizând cu amănuntul această 
definițiune, descoperim în ea elemente dezmoştenite astăzi de 
anticul lor vot. 

Nobilimea electorală se compunea atunci din toţi boierii fără 
distincțiune: boierii cei mari, cei de clasa a doua, cei de clasa a treia, 
cei în demisiune, boiernaşii de prin judeţe şi toţi capii militari. 

Clerul electoral se compunea din mitropolit, toţi episcopii şi toţi 
egumenii. 

În tine, „toată tara“. 

Cu toate astea, nu numai inițiativa, ci încă discuțiunea proiectelor 
era o sacră prerogativă ministerială, Adunarea Obştească fiind strict 
mărginită în dreptul de a pronunţa o afirmaţiune sau o negaţiune. 

Divanul domnesc, adică cei opt sau nouă miniştri, hotărau de mai 
nainte în ascunsul cabinetului; apoi mitropolitul ori marele logofăt, sau 
chiar însuşi domnul ieşea pe esplanada curţii princiare şi, adresându- 
se către gloatele grămădite pe piaţă, îi întreba: „Vreţi lucrul cutare?“ 

Poporul răspundea din inspiraţiune: „da“ sau „ba“, fără dezba- 
teri, fără şicane, fără amendamente. 

Era just. 

Gloatele nu raţionează; dar ele pricep foarte bine, prin un fel de 
instinct, tot ce e bun şi ce e rău. [...] 

Aşadară, legislaţiunea noastră cea veche era bazată în aceasta 
pe o profundă cunoştinţă a naturii umane: majoritatea, adică in- 
stinctul adevărului cel înnăscut şi spontaneu, aproba sau dezapro- 
ba minoritatea, adică raţionamentul cel supus erorilor sistemei şi 
ale interesului. 


Inima sancţiona mintea. 

„Inima este care simte pe Dumnezeu!“ zise marele Pascal. 

Am putea adăugi: „Inima este care simte pe Satana“. 

Cu alte cuvinte, în planurile minţii, inima simte când pe Dum- 
nezeu, şi zice „da“, când pe Satana, şi zice „ba“. 

Da sau ba... nu cereţi alta de la un vot universal, care nu e şi nu 
poate fi decât un juriu în cauzele naţiunii întregi. 

32. Istoria ne-a conservat propriile cuvinte ale lui loan-vodă 
către Obşteasca Adunare a ţării: 

„Dragii mei boieri şi voi, iubitele mele slugi! 

Greul de astăzi întrece toate grelele de mai nainte. 

Lăcomia turcilor cere un haraci îndoit. 

De-l vom da, ea nu va zăbăvi a ne stoarce şi mai mult, până ce 
ne va stinge cu totul, căci aceasta o vrea păgânul. 

De nu vom da, ne aşteaptă război, stricarea ţării, foc şi sabie. 

Cugetaţi şi alegeţi! 

Supunându-ne orbeşte vrăjmaşului nostru, vom pieri desigur, 
şi vom pieri ca mişei; sculându-ne asupra-i, chiar de nu vom izbuti 
pentru păcatele noastre, tot încă vom avea mângâierea de a pieri 
bărbăteşte, noi, femeile noastre, copiii... cu toţii! 

Voi ştiţi că haraciul nu-l plătesc eu; ci voi şi ai voştri. 

Puțin dară mi-ar păsa de nu m-ar durea inima pentru ţară! 

Mi-e milă de voi, şi pentru voi îmi voi pune capul meu, dragilor 
mei tovarăşi! 

Să chemăm pe Dumnezeu într-ajutor, ca să plece pe vrăjmaşii 
noştri sub picioarele noastre. 

Să trăim slobozi ori să ne piară pân'şi urma noastră! 

Fiţi cu mine şi cu noi va fi izbânda!“... 

33. Pentru a putea înţelege impresiunea produsă prin electrica 
voce a principelui asupra numeroşilor săi ascultători, trebuie mai 
întâi să cunoaştem poporul moldovenesc din 1574. 

Tocmai atunci un călător polon cutreieră Moldova în toate 
direcțiunile, vizită oraşele, avu curiozitatea de a vedea unele mo- 
nastiri, petrecu prin case boiereşti şi prin bordeie de ţărani şi învăță 
un cântec pe care-l auzise în atâtea rânduri, încât chiar fără voie i se 
întipărise în memorie. 

Vreţi a aprofunda caracterul unui popor? Studiaţi poezia sa 
naţională. 

Cântecul moldovenesc, memorat de acel călător şi reprodus de 
el poloneşte, fu: 


Ştefan, Ştefan, domn cel mare, 
Seamăn pe lume nu are: 
Seamăn pe lume nu are, 
Decât numai mândrul soare! 


Ştefan, Ştefan, domn cel mare, 
La Suceava cuibu-şi are: 

La Suceava cuibu-şi are, 

Şi din el ades el sare! 


Ştefan, Ştefan, domn cel mare, 
Pune pieptul la hotare: 

Pune pieptul la hotare, 

Ca un zid de apărare! 


Ştefan, Ştefan, domn cel mare, 
Bate oardele tătare: 

Bate oardele tătare, 

Şi turcii pe zmei călare! 


Ştefan, Ştefan, domn cel mare, 
Bate leşi fără cruţare: 

Bate leşi fără cruţare, 

Şi unguri fără-ncetare! 


Ştefan, Ştefan, domn cel mare, 
Are-o ţară mică tare: 

Ţara-i mică, ţara-i tare, 

De stă lumea la mirare! 


loan-vodă, marele strănepot al acelui mare Ştefan, se adresa 
acum către nişte oameni deprinşi a celebra în toate zilele, cu sonul 
alăutei, suvenirul strălucitelor victorii de la Lipineţ, de la Racova, 
de la Cozmin, de la Baia! 

Trecuse abia şeptezeci de ani după moartea viteazului: ici-colea 
mai întâlneai încă centenari, care au servit o dată sub steagurile sale 
şi ale căror povestiri volcanizau inimile noii generaţiuni. 

loan-vodă ştia către cine vorbeşte! 


34. Născuţi cu tradiţiuni eroice în piept şi pe buze; entuziasmați 
prin tonul, prin cuvintele principelui; îmbătaţi prin iluziunea unui 
viitor glorios, moldovenii strigară cu glasuri mari — scrie cronica 
țării: „Vom pieri toţi lângă măria-ta! toți vom pieri!“ 

Fu adus sântul Evangeliu. 

„Nu cer să-mi juraţi mie, — sună loan-vodă, — nu mie, ci juraţi 
unul altuia.“ 

A jura unul altuia se zicea a se face „fraţi de cruce“; una din cele 
mai nobile instituţiuni cavalereşti d-ale străbunilor noştri, care se 
însoțea de simbolica formalitate a gustării dintr-o pâine făcută în 
forma crucefixului; cei legaţi prin un asemenea jurământ deveneau 
nedespărţiţi la viaţă şi la moarte. 

Toţi jurară. 

Jurară că, dacă vreunul din ei îşi va vicleni credinţa, atunci 
să-l bată pământul, focul, apa, văzduhul, pâinea, vinul, sabia, 
Dumnezeu şi Maica Domnului! 

Aşa era jurământul ostaşului român. 

Sunt momente sublime în trecutul nostru! 

35. loan-vodă promisese a nu-şi cruța viaţa pentru libertatea 
patriei. 

Trebuia dară a se asigura, mai întâi de toate, situaţiunea 
Moldovei, la caz dacă o lovitură duşmană va precurma zilele gene- 
rosului principe. 

Adunarea Obştească încuviinţă două măsuri: 

1. Tezaurul ţării şi familia domnească fură trimise la fortăreaţa 
Hotinului, unde se grăbiră a refugi şi casnicii boierilor, sub paza 
socrului princiar, părcălabul Lupea-Huru. 

2. Pruncul Petru, fragedul fiu al lui loan-vodă, fu declarat erede 
al tronului moldovenesc, şi numele său începu a figura în docu- 
mente alăturea cu al părintelui. 

Patriotismul, trezit din amorţire în faţa pericolului, înţelese nece- 
sitatea eredității tronului: fie-ne drept învăţătură! 

36. loan-vodă chemă atunci pe ceauşul turcesc. 

„Pleacă! îi zise cu mândrie principele român. 

Pleacă şi spune împăratului tău că de azi nainte necum să-i plătim 
optzeci mii de galbeni, dar nu va vedea nici cât primea pân-acuma: 
cu banii haraciului îmi voi face oști şi apoi... apoi vom vorbi. 

Pleacă!“ 

III 
CĂPITANUL 


„„„Aber der Krieg laesst die Kraft 
erscheinen. 
Alles erhebt er zum Ungemeinen! 


...Dar războiul face să apară forta, 
înalță toate până la sublim! 


SCHILLER, Die Braut von Messina 


1. Înfricoşată era poziţiunea Moldovei. 

În Tara Românească şi în Transilvania stăpâneau doi vasali orbi 
şi muţi ai Turciei. 

În Polonia se încoronase Enric de Valois. 

Germania era departe; muscalii — şi mai departe... 

Niciodată istoria nu ne arată un popor mai mic şi mai izolat, 
chemând fără sfială la o luptă de moarte pe un duşman mai puternic! 

2. Ştiţi cine erau turcii în 1574? 

lată ce zice faimosul Robertson: 

„O lungă succesiune de principi ageri dede o aşa vigoare şi tărie 
guvernului otoman, încât el ajunse în secolul XVI la putincioasa 
culme a dezvoltării sale; pe când statele cele mari ale creştinătăţii 
erau încă departe de a se urca în sfera lor la o treaptă analoagă. 

Tot atunci oastea turcă se bucura de toate avantajele câte se nasc 
din superioritatea disciplinei militare. 

La întronarea lui Suleiman, corpul ienicerilor era deja vechi de 
un secol şi jumătate; şi păşea, fără contenire, tot nainte pe calea 
disciplinării. 

Ceilalţi soldaţi, recrutaţi de prin provinciile imperiului, fură ţinuţi 
neîncetat sub arme în diferite războaie ale sultanilor, aproape fără 
nici un interval de pace. 

Contra unor armate astfel organizate şi exercitate, forțele statelor 
creştine ieşeau la luptă cu un mare dezavantagiu. 

Autorii cei mai inteligenţi şi cei mai nepărtinitori din secolul XVI 
recunosc şi deplâng inferioritatea militară a creştinilor faţă cu turcii“... 

Ambasadorul francez în Constantinopole scria în 1572 către 
Curtea pariziană: 

„Niciodată n-aş fi crezut că turcii sunt atât de groaznici, să nu-i 
fi văzut cu ochii“... 


După calculul unui matematic de atunci, venitul anual al sulta- 
nului se compunea din şesezeci butoaie mari cu aur... 

lată pe ce fel de duşman cuteză a-l înfrunta domnul Moldovei, 
deşi-l cunoscuse de aproape! 

3. Primind insolentul răspuns ce i-l adusese bietul ceauş, reve- 
nit cu ruşine, sultanul Selim destitui pe loan-vodă şi numi domn în 
locu-i pe Petru, poreclit cel Şchiop, fratele domnului muntenesc şi 
care, după mumă, descindea din sângele vechilor domni moldoveni. 

Acesta era un june crescut între greci, amic al boierismului: prin 
urmare, urât poporului. 

El promisese Turciei un tribut îndoit. 

Pe dată Poarta otomană expedi ordini la sangiacul de Nicopole, 
la munteni şi la transilvani de a intra cu oștile lor în Moldova. 

Sultanul trimisese şi la Enric de Valois, dar moldovenii surprin- 
seră pe ceauş, căci altfel cine ştie dacă turcofilul rege al Poloniei nu 
s-ar fi grăbit a lua parte la vânatul leului român. 

Fost-a cineva să ajute lui loan-vodă contra acestei formidabile 
coaliţiuni? 

Ţăranii moldoveni şi... o mână de cozaci! 

4. Peste Nistru, la marginea Poloniei cu ţara Tătărească, se for- 
mase cu vreo cincizeci de ani mai nainte o mică republică de oameni 
desperaţi, a căror deviză era nimicirea duşmanilor creştinităţii. 

Acea cavalerească republică se contopise din trei popoare înve- 
cinate: români, poloni şi moscoviți, care uitau aci urile lor naţionale 
pentru a nu mai uri cu toţii decât numai pre mahometani. 

Ei vorbeau în o limbă amestecată, pe care lesne o învățau câte- 
şitrele naţiunile. 

În toţi anii sau, mai bine, pentru fiecare expediţiune militară, ei 
îşi alegeau prin sufragiu universal câte un cap numit „hatman“. 

Reşedinţa lor era la gurile Niprului, unde ei îşi închipuiră o mică 
flotilă de luntri sau „seice“, cu care devastau, fără frică, ţărmii 
Crâmului şi ai Turciei. 

Erau călăreţi, pedeştri, marinari, de toate pe rând, după cum le 
venea mai la socoteală: călăreţi pe câmpie, pedeștri în munţi, marinari 
pe apă. 

Cetele lor se compuneau din câte o sută de oameni comandati 
de centurioni sau „sotnici“. 

Strategia lor era mai mult tătărească, tactica — mai mult polonă. 

Viaţa lor se petrecea într-un neîncetat vagabundagiu la pânda 
vrăjmaşului; armele erau arc, sabie, suliță, dar mai ales puşca, din 
care nu ştiau a da greş. 

Toţi erau băieţi fără femei şi fără copii, reînnoindu-se mereu 
prin voinici, prin criminali, prin aventurieri, care se adăposteau aci 
din toate părţile. 

Astfel, ei deveniră groaznici sub numele de cozaci, adică oameni 
uşori ca o căprioară. 

5. Pe aceşti nelegiuiţi — outlaws — îi chemă loan-vodă, cu leafă 
mare, la luptă contra sultanului Selim. 

Douăsprezece centurii de bravi veniră la chemare. 

Era pe la mijlocul lui martie; primăvara română începea a-şi 
dezboboci frumuseţile; loan-vodă se afla în corturi la marginea 
Iaşului, pe întinsa câmpie de la Copou. 

El făcu cozacilor o primire strălucită: le ieşi întru întâmpinare, 
încungiurat de floarea boierimii, cu împuşcăturile tunurilor şi zgo- 
motoasa armonie de trâmbiţe, tobe, fluiere, tâmpene... 

Urmă un prânz, după care toţi cozacii căpătară generoase daruri 
de aur şi de argint. 

Şase buti cu vin fură desfundate pentru scumpii oaspeti, care le 
deşertară cu veselie în sănătatea lui loan-vodă. 

„Nu sunteţi decât o mie două sute — le zise principele — dar 
fiecare sută face cât o mie!“ 

6. Cu toată puţinătatea mijloacelor sale, deciziunea lui Ioan- 
vodă de a sfărma robia otomană era bazată nu pe temeritate, ci pe 
cea mai profundă convicţiune că va putea reuşi: 

El ştia ce poate el însuşi! 

El ştia ce pot românii! 

7. loan-vodă studiase arta militară la poloni, la tătari, la ger- 
mani, la turci; şi imensa-i inteligență, apropiindu-şi în sinteză toate 
rezultatele progresului epocii, merse şi mai departe. 

Astfel, noi vedem cu admiraţiune că principiile sale ostăşeşti, 
elaborate prin propriul său geniu, diferesc, în mare parte, de ale 
tuturor domnilor români de mai nainte; diferesc, în mai multe 
privințe, chiar de starea lucrurilor de atunci la popoarele cele mai 
civilizate; şi se înrudesc de minune cu perceptele ştiinţei de astăzi. 

Ne va fi permis a da aci din capul locului două exemple mai 
generale. 


Pe când în Franţa artileria era încă atât de puţin aprețuită, 
încât abia peste treizeci de ani mai în urmă Enric IV izbuti a avea în 
arsenalul de la Paris 100 guri de foc, ei bine! loan-vodă, în scurta-i 
domnie de doi ani, îşi înzestră armata cu un număr îndoit mai mare. 

Pe când în toată Europa nu era încă destul de simțită predomni- 
toarea importanţă a infanteriei în comparaţiune cu cavaleria — deşi 
celebrul Machiavelli se silise de demult a dezamăgi această rătăcire — 
ei bine! loan-vodă ajunge deja la concluziunea cum că oastea 
călăreaţă trebui să formeze numai o mică parte din cifra totală a 
armatei. 

Artileria şi infanteria ca temelie, cavaleria ca accesoriu — aşa 
credea eroul nostru; cavaleria ca temelie, artileria şi infanteria ca 
accesoriu — aşa crezuseră Ştefan cel Mare, Ţepeş, Petru Rareş, 
Alexandru Lăpuşneanul; ba aşa credeau pe la 1574 mai toţi gene- 
ralii italieni, francezi şi germani. 

Puteţi judeca cine era loan-vodă. 

8. Armata moldovenească se împărțea din timpii cei mai vechi 
în arcaşi, sau infanterie, şi călăraşi, sau cavalerie. 

Unii şi alţii deveniră celebri. 

Arcul moldovenesc era de dimensiuni mari; dar ostaşul îl mâ- 
nuia cu atâta artă, încât „întrecea vântul prin răpeziciunea zborului 
şi covârşea zăpada prin mulţimea descărcăturilor“, după expre- 
siunea unei balade germane din evul mediu. 

Numai doară renumiţii arcaşi englezi ar fi putut intra în rivalitate 
cu arcaşul moldovean. 

Astăzi, când puşca înlocui cu totul întrebuinţarea arcelor, s-a 
calculat că, în fiecare bătălie, se pierde în deşert aproape 1 500 de 
gloanţe sau 80 oca de plumb până a ucide sau răni un singur 
duşman; oare un bun arcaş de mai nainte nu întrecea prin rezultate 
pe un puşcaş modern? 

Turcii şi tătarii păstrară uzul arcelor mai până mai dăunăzi: săge- 
tile lor făceau şirurilor creştine nişte pierderi cel puţin egale cu 
efectul puştelor. 

Arcul costa mai nimica: încât nu era poate nici un moldovean 
care să nu fi avut această armă şi să nu se fi exercitat din ea aşa 
zicând din leagăn. 

Puşca posedă oare un asemenea avantagiu? 

Toate aceste supreme raţiuni erau cauza că arcul prea cu anevoie 

s-a putut dezrădăcina din oastea moldovenească“, şi nici pân’ la 
1700 nu-l alungase încă muschetul sau arcabuza. 

Ş-apoi, curios lucru: epoca gloriei noastre militare fu tocmai 
epoca arcăşiei! 

Pe lângă arce, infanteria moldovenească mai avea ciomege, 
care, ca armă curat naţională, merită un cuvânt aparte. 

Ele se numeau „ghioage“ şi „fuşturi“. 

Erau subţiri în mănuchi, groase şi ghintuite cu cuie la capătul opus. 

Ciomagul era în privinţa arcului ceea ce baioneta este în pri- 
vinţa puştii: teribilul său aspect, într-un atac de pedestrime, arunca 
spaimă, demoralizând curagiul duşmanilor. 

Cu această armă ţăranul era deprins de mic şi o fabrica el sin- 
gur: două mari avantaje. 

În fine, unele părţi din infanterie erau înarmate cu coase, cu care 
secerau când picioarele cailor inamici, când pe prizonieri: de acolo 
se născu expresiunea „a snopi pre vrăjmaşi“. 

Erau nişte snopi glorioşi pentru ţara noastră! 

Cavaleria moldovenească se compunea din toţi proprietarii 
teritoriali, mari şi mici, numindu-se oaste nemeşească. 

Caii, străpunşi la nări pentru înlesnirea răsuflării, se deosebeau 
nu prin mărime sau frumseţe, ci prin repeziciune şi neoboseală. 

Unde este astăzi acea mândră rasă, care aţâţa odată admira- 
țiunea străinilor şi era oprită cu totul de a se exporta afară din 
hotarele Moldovei? 

Unde este? unde, ah! unde sunt multe lucruri! 

Cavaleria nu costa statului nici un ban: era un serviciu feudal. 

9. Din legea marţială a vechilor moldoveni cunoaştem un sin- 
gur articol: 

„Fugarul carele va lăsa câmpul bătăliei să fie pedepsit cu o 
moarte mai cumplită decât aceea ce i s-ar fi putut întâmpla în luptă 
din partea vrăjmaşului.“ 

10. Vom aduce o serie de mărturii despre proverbiala bravură a 
moldovenilor în secolul XVI. 

Cităm numai o mică parte din căte lesne s-ar putea cita. 

1. Graziani: 

„Ei se bat cu o aşa îndrăzneală, cu un aşa dispreţ pentru dug- 
man, cu o aşa încredere în sine, încât adesea cu o mână de oameni 
înfrânseră mari armate ale vecinilor“... 


2. Vigenere: 

„E un popor totdeauna foarte ciudat, capriţios, ţâfnos; dar atât 
de dur şi războinic, încât nu o dată a dat învăţătură acelora ce nu-l 
lăsau în pace“... 

3. Reichersdorf: 

„Neamul moldovenesc e feroce, cam barbar, dar foarte ager, 
după propria sa manieră, în arta militară“... 

4. Ruggieri: 

„Sunt oameni foarte viteji, dar nu prea au arme, întrebuinţând 
în ofensivă mai ales arce“... 

5. Veranzio: 

„Moldovenii întrec pe munteni în bravură: dar muntenii întrec 
pe moldoveni în ospitalitate“... 

6. Bielski: 

„Ostaşii moldoveni sunt viteji şi meşteri de a mânui sulița şi a 
se apăra cu scutul, deşi sunt nişte ţărani proşti luaţi de la plug“... 

7. Miedzieleski: 

„Domnul Moldovei are 30 000 de soldaţi, din care 15 000 sunt 
ostaşi de cei mai buni şi luptători de cei mai viteji“... 

8. Gorecki: 

„Fiecare moldovean, până şi cel mai sărac, cată să aibă un cal, 
pe care-l încalecă pentru pradă şi pentru război“... 

9. Orzechowski: 

„Sunt oameni groaznici şi foarte viteji; şi nici că este pe fața 
pământului un alt popor care pentru gloria războinică şi eroism să 
apere o ţărişoasră mai mică contra mai multor duşmani, atacându-i 
sau respingându-i fără încetare“... 

11. Dar ceea ce făcea pe un ostaş moldovean formidabil în 
ochii vrăjmaşilor era nu atât furioasa-i vitejie, precum o virtute a 
anticului legionar roman. 

Scipionii, Metelii, chiar străbunul nostru Traian îşi mulţumeau 
stomacul, în timpi de război, cu o bucăţică de slănină şi cu o fărmi- 
tură de caş. 

Un burduf de brânză şi o pâine de grâu ajungeau soldatului 
moldovean pentru o expediţiune. 

Chemându-i sub steaguri, principele îi înştiința de mai nainte 
de numărul zilelor pentru care trebui să se aprovizioneze cu hrană; 

niciodată ei nu luau mai mult decăt ceea ce puteau acăța de şa sau 
a purta de-a umeri. 

Astfel, istoria nu ne arată nici un singur caz unde armata moldo- 
veană să se fi plâns sau ar fi suferit din lipsa proviziunii. 

Fără această frugalitate cu greu ne-am putea explica ilustrele 
campanii ale lui Ştefan cel Mare şi Petru Rareş. 

12. Artileria română, deşi prea puţină în număr până la domnia 
lui loan-vodă, totuşi, ar merita prin caracterul său o menţiune de 
tot aparte în istoria artei militare moderne. 

Se ştie că fusese român acela carele dirigease tunurile sultanului 
Mahomed la luarea Constantinopolei: constatăm aptitudinea naţio- 
nală, jelind însă din inimă împregiurarea prin care îşi dobândise 
primul său lustru. 

Meşteri în artileria de asediu, românii se distinseră şi mai mult 
în privinţa artileriei de câmp. 

Răposatul Bălcescu făcu cel dentâi următoarea profundă obser- 
vaţie, pe care o reproducem întreagă: ea este de Bălcescu! 

„Artileria la români a fost mult mai în bună stare decât la cele 
mai multe neamuri. 

La aceste, tunurile fiind prea mari, capii nu puteau, nici nu ştiau 
a le schimba poziţia dentâi, şi astfel de multe ori ajungeau a fi 
nefolositoare în bătălie. 

Pentru aceea, în Europa scăzu mult artileria şi începu a se între- 
buinţa mai cu seamă în izbirea şi apărarea cetăților; astfel a urmat 
până în veacul al XVII. 

Tunurile româneşti erau mici: de aceea erau mai mobile şi le 
putea trage tot folosul dintr-însele. 

În planurile din cartea lui Georgio Tomasi se văd tunurile româ- 
neşti şi moldoveneşti târâte numai de doi cai, în vreme ce cele 
împărăteşti sunt târâte de patru cai.“ 

Vom completa această prețioasă notiţă prin cuvintele unui autor 
polon din epoca lui loan-vodă, şi care vorbeşte nu de prea auzite, 
ci ca martor ocular: 

„Tunurile moldoveneşti de câmp sunt de fier. 

Ele se formează din câte şase sau câte opt tuburi, aşezate numai 
pe două roate mici, în aşa mod încât, dându-se foc unuia din 
tuburi, pe dată izbucnesc pe rând şi celelalte, urmând şase sau opt 
detunete. 


Cartuşele sunt învălite în hârtie. 

Încărcarea se face cu multă uşurinţă. 

Lungimea tuburilor e ceva peste un cot. 

Gloanţele sunt de fier sau de plumb, cum se întămplă. 

Nimic nu poate fi mai bun şi mai trebuincios pentru infanterie 
decât aceste tunuri, care lesne se strtămută din loc în loc, încât o 
oaste pedeastră, încungiurându-se în marş de un atare zid, înfruntă 
orice atac de cavelerie...“ 

lată dară că moldovenii cunoscură, sunt acum trei secoli, nu 
revolvere cele în miniatură din zilele noastre, ci tunuri-revolvere! 

Aci admiraţiunea devine prea vie pentru ca s-o putem exprima 
prin cuvinte... 

13. Am arătat cine era loan-vodă. 

Am văzut ce fel era oastea moldovenească. 

Închipuiţi-vă acum o oaste moldovenească sub un loan-vodă! 

14. Sultanul Selim uită că, cu un secol mai nainte, Ştefan cel 
Mare cu 40 000 de moldoveni bătuse 120 000 de turci conduşi de 
însuşi sultanul Mahomet; şi că mult mai încoace ilustrul sultan 
Suleiman crezu de trebuință 300 000 de otomani pentru a putea 
alunga din Moldova pe Petru Rareş. 

Dormitând pe sofalele haremului sub vaporile vinului de Chipru, 
el credea că o armată de şesezeci mii de başibunzuci lesne va călca 
în picioare mormântul lui Ştefan cel Mare şi al lui Petru Rareş, 
prinzând şi legând cot la cot pe bezmeticul loan-vodă. 

20 000 de turci de la Nicopole, 40 000 de munteni cu domnul 
lor în frunte şi vreo 20 000 de secui trimişi din partea beiului 
transilvan păşeau cu sunetele tabulhanalei, ducând cu triumf pe 
Petru cel Şchiop pentru a-l aşeza pe tronul Moldovei... 

15. loan-vodă prânzea. 

Erau întinse două mari mese: la una şedea principele, având la 
dreapta-i pe marele logofăt, la stânga pe hatmanul şi în giur pe 
căpeteniile cozacilor;, la acealaltă masă şedea boierimea ţării. 

Deodată un călăraş aduce ştire despre mişcarea duşmanilor. 

loan-vodă se scoală din mijlocul prânzului. 

El are adunaţi lângă sine, deocamdată, numai 9 000 de cava- 
lerie şi cele douăsprezece cete de cozaci. 

Dar nu se sperie loan-vodă: planul său e gata. 

El cheamă pe credinciosul vornic Dumbravă, cunoscut deja prin 
artistica respingere a invaziunii polone. 

„la pe cozaci; zboară cu răpeziciunea vântului şi apucă pe 
neaşteptate străjile vrăjmaşului... “ 

Zis, făcut. 

Însuşi eroul, cu rămăşita cea mai grea a micii sale oştiri, urmea- 
ză mai încet pe Dumbravă... 

16. În judeţul Slam-Râmnicului, pe malul râuleţului Râmna, în 
o depărtare aproape egală de la hotarele turce, transilvane şi moldo- 
vene, se află satul Jilişte. 

Acolo fu punctul natural unde se concentrară muntenii, secuii şi 
otomanii, pentru a năvăli asupra lui loan-vodă. 

Dosul armatei lor era spre vadul Râmnei, faţa privea spre 
Focşani, avantposturile se întindeau până la ţărmii Siretului. 

Plini de încredere în puterea forței numerice, siguri că moldo- 
venii sunt prea slabi pentru a se putea opune, bazaţi pe ura 
aristocrației către loan-vodă, inamicii sperau că vor ajunge la 
scopul lor chiar fără vărsare de sânge. 

Astfel, oprindu-se la Jilişte, Petru cel Şchiop trimise porunci 
la toţi boierii Moldovei să vină a i se închina la marginea ţării, 
primindu-l ca pe un stăpân nou, venit cu steag de domnie de la 
înalta împărăție. 

Până atunci, în aşteptare, domnul muntenesc bea vin de Drăgă- 
şani în sănătatea frățâne-său; turcii beau haşiş în onoarea proro- 
cului; secuii beau ce găseau pentru a nu rămânea nici ei în urmă... 

Tabăra era fără şanţuri. 

Străjile stăteau la o mare distanţă... 

Ce le păsa lor, fie oricum va fi, când victoria era atât de sigură? 

17. Vornicul Dumbravă, înaintând în cea mai mare tăcere, 
surprinse într-amurgul serii, înconjură şi dezarmă 400 munteni, 
care păzeau de departe intrarea taberei. 

Mai nainte de zori soseşte loan-vodă cu grosul oştii. 

Află numărul, spiritul şi dispoziţiunea vrăjmaşilor; şi concertează 
la moment, cu scânteia giganticului său geniu, schiţa actiunii. 

Dimineaţa era brumoasă, ca mai totdeauna în învecinările 
apelor. 

Inamicii dormeau în linişte, iar caii lor păşteau în voie pe 
câmp. 


loan-vodă trimite înainte pe bravul Dumbravă cu cozacii, pentru 
a încungiura tabăra şi a lovi din dos despre vadul Râmnei. 

El însuşi îşi desfăşură armata într-o singură linie puţin profundă, 
reține centrul, înaintează aripele şi se răpede asupra inamicilor din 
celelalte trei părţi, izbind cu centrul său fața taberei, cu aripa stângă 
pe acea dreaptă şi cu aripa dreaptă pe cea stângă a vrăjmaşilor. 

18. Tabăra duşmană, după maniera turcă, introdusă atunci şi la 
munteni, era aşezată în următorul mod. 

Parcul, compus din căruţe şi cămile, forma dosul. 

Mai încoace, spre mijlocul taberei, se aflau corturile căpeteniilor, 
în jurul cărora stătea în cuadrat infanteria. 

Baterii de tunuri o acopereau: unele denainte, celelalte la spate. 

Cavaleria se lungea în două linii perpendiculare parcului, în 
interiorul cărora era închisă toată tabăra, ca între două ziduri paralele. 

19. Inamicii visau. 

Visuri dulci de victorie, de triumf, de pradă! 

Turcii visau paradisul lui Mohamed pe undoiosul sân al fru- 
moaselor roabe moldovence. 

Muntenii şi secuii, smeriţi tovarăşi ai otomanilor, dobândeau în 
vis tot ce nu trebuia păgânului: turme de porci! 

Deodată, când abia se lumina de zi, îi trezeşte o muzică inferna- 
lă: strigăte de furie, ţipete de durere, tropotul cailor, zângânitul 
armelor... 

Vornicul Dumbravă sfarmă parcul şi pătrunde până la corturile 
capilor; iar unde nu e vornicul Dumbravă, acolo este loan-vodă: 
loan-vodă din faţă, loan-vodă din dreapta, loan-vodă din stânga! 

20. Las pe oamenii de atunce a face tabloul măcelului: 

„Era un spectacol hidos; spaţiul câmpului sta aşternut de cada- 
vre, presărat de arme, îmbuibat de sânge; numai pe alocurea ve- 
deai câte un rănit mai zbuciumându-se încă între viaţă şi moarte, 
vrând să fugă, vrând să se ţină pe picioare, încercând a se ridica 
din ţărână şi iarăşi căzând“... 

Orgolioasa armată a lui Satana, zdrobită de mânia cerului, în 
poemul lui Milton! 

21. Cincizeci de mii de inamici îşi dederă sufletele, invocând în 
agonie unii pe Crist, alţii pe Mohamed. 

Petru cel Şchip scapă, nu se ştie cum, la învecinata Brăilă. 

Frate-său, domnul muntenesc, fugi la Floci, datorind mântuirea 
vieții eroismului unei ilustre familii, în care virtuțile se par a fi fost 
ereditare. 

Cu treizeci de ani mai înainte vesternicul Radu Golescu fuse 
celebru prin vitejiile sale. 

El lăsă doi fii demni de tată: clucerul Alb şi vornicul Ivaşcu 
Goleşti. 

Aceştia sunt care scăpară în bătălia de la dilişte zilele domnului 
muntenesc, precum o mărturisea mai în urmă el însuşi într-un act 
oficial: „Mai mare dragoste am văzut de la jupânul Ivaşco vel-vornic 
şi de la frate-său, jupânul Alb vel-clucer decât de la toţi ceilalţi; fiind 
foarte bucuroşi a-şi pune ei capetele lor pentru capul domniei mele, 
căci să nu se fi întors ei asupra oştii moldoveneşti cu sulițele, apoi 
capul domniei mele ar fi căzut; şi atunci jupânul Ivaşco vel-vornic a 
scăpat din război rănit; iar jupânul Alb vel-clucer şi-a lăsat capul 
său acolo, la vadul ce se zice Râmna, lângă satul Jilişte, pentru 
capul domniei mele“... 

Golegştii, nu Petru cel Şchiop, meritau de a se bate cu un loan- 
vodă... o, nu! fericită ar fi fost România dacă tocmai cei aleşi ai săi 
n-ar fi ridicat niciodată o fratricidă armă unul asupra altuia! 

22. Pe când boieri munteni scăpau viaţa domnului lor, domnul 
moldovenesc scăpă vieţile boierilor săi. 

Părcălabul leremia Golia, de care avurăm deja ocaziunea de a 
vorbi în vreo câteva rânduri şi vom mai vorbi şi mai la vale, com- 
bătea cu o deosebită bravură alăturea cu loan-vodă, adică acolo 
unde lupta era mai crâncenă, rezistenţa mai înverşunată, pericolul 
mai mare. 

O armă inamică se ridică asupra viteazului boier. 

În focul bătăliei nu e chip a te feri de toate loviturile. 

Încă o clipă, şi pârcălabul era mort. 

loan-vodă preveni acea clipă; buzduganul principelui turti pe 
îndrăznețul duşman. 

leremia Golia rămase viu... 

23. Pentru a micşora gloria eroului nostru în strălucita victorie 
de la dilişte, un critic maliţios ar putea, la prima vedere, s-o repre- 
zinte ca un rezultat al neştiinţei şi al neglijenţei capilor armatei celei 
biruite. 

1. De ce oare să se fi oprit ei la Jilişte, pe când trebuia să pă- 
şească drept înainte asupra Iaşului? 


2. De ce, oprindu-se cum au făcut, ei nu-şi întăriră pozițiunea? 

Aceste două imputări, ce se par a fi capitale, devin puţin serioa- 
se în faţa unei aprofundate expoziţiuni de motive. 

Era forța majoră ca duşmanii să se oprească la Jilişte, şi dacă nu 
era de asemenea o forţă majoră, cel puţin era o puternică rațiune 
militară ca ei să nu se retranşeze în pozițiunea lor. 

Să analizăm. 

24. 1. Armata lui Petru cel Şchiop se compunea din trei elemen- 
te eterogene, turci, munteni şi secui, care, venind din diferite părți, 
nu puteau năvăli în Moldova mai nainte de a se fi întâlnit şi con- 
centrat undeva afară din hotare: Jiliştea fu, prin natura sa, punctul 
cel mai nimerit pentru atare operaţiune. 

Sosirea câteştrelor detaşamente nu putea ocurge în aceeaşi zi, 
fiind plecate din distanţe şi în împrejurări variate; astfel încât 
detaşamentul sosit la Jilişte cel dintâi trebuia să aştepte acolo 
sosirea celui de al doilea, şi apoi ambele să adaste până la sosirea 
celui de al treilea: iată deja un interval de mai multe zile. 

Turcii veneau de departe, secuii de peste Carpaţi, chiar muntenii 
nu erau toţi de pe aproape, cele mai brave fiind tocmai de la Olt; 
încât, după un marş foarte îndelungat până la dilişte, le trebuia 
tuturora deopotrivă un timp de odihnă. 

În acest mod se respinge acuzaţiunea strategică cea mai gravă 
ce se putea face armatei lui Petru cel Şchiop: de ce nu merse înainte? 

2. De la Focşani până la laşi este o distanţă de 18 mile de marş 
ordinar, 8 zile de marş fortat pe drum mare, 6 zile de marş forțat pe 
drumuri lăturaşe; iar cu toate înlesnirile câte se mai pot procura prin 
un sezon frumos -— cel puţin 5 zile. 

Astfel, o depărtare minimum de 5 zile se întrepunea între arma- 
ta de la Jilişte şi reşedinţa lui loan-vodă. 

Către această consideraţiune se mai adaogă o altă şi mai pon- 
deroasă: Petru cel Şchiop ştia că domnul moldovenesc nu avusese 
încă timpul de a-şi aduna o armată, de care se afla în o prea mare 
lipsă, deoarece se văzuse silit a alerga la sprijinul câtorva sute de 
cozaci. 

Neavând de cine a se teme şi mai fiind şi de tot depărtată de la 
dezarmatul său adversar, contra cui oare să-şi fi retranşat tabăra 
armata de la Jilişte? 

În fine, până şi într-o necesitate vegheată, tot încă fortificarea 
taberei ar fi fost prea vătămătoare, dând celor retranşaţi o idee 
exagerată de puterea adversarului şi de propria lor slăbiciune, ceea 
ce i-ar fi demoralizat de mai nainte. 

25. Care dară să fi fost greşeala celui bătut? 

Geniul, numai geniul aceluia ce-l bătuse! 

26. Prin minunata exerciţiune a ordinilor lui loan-vodă, vornicul 
Dumbravă fu principalul instrument al victoriei de la Jilişte. 

Ambele sale misiuni, aceea de a surprinde avantposturile ina- 
micilor şi aceea de a-i lovi în dos, fură deopotrivă de o greutate 
extraordinară. 

Să fi scăpat un singur om din avantposturi, vrăjmaşii s-ar fi 
pregătit, şi atunci totul era pierdut! 

Să fi întârziat o singură clipă lovirea din dos — duşmanii ar fi 
avut spaţiul deschis ca să fugă peste Râmna, unde ar fi putut a se 
reorganiza. 

Pentru a izbuti în aceste două artistice operaţiuni, prin repe- 
ziciunea mersului, tăcerea mişcării, calculul timpului, apropozitul 
atacului, se cerea din partea capului detaşamentului inteligența cea 
mai vie unită cu sângele cel mai rece. 

27. Dar sublimul victoriei constă în modul în care însuşi Ioan- 
vodă atacă pe vrăjmaşi. 

În arta militară acea specie de atac se numeşte „ordine concavă“. 

Din cauza acestei ordini Annibal fu biruitor la Canna, Narses la 
Casilino, Eduard III la Crecy. 

Tot din cauza acestei ordini, Petru Rareş fu biruit la Obertin. 

Ea prezintă, prin urmare, şi avantaje şi dezavantaje, pe care le 
pot aprețui în minutul decisiv numai crierii unui adevărat general. 

lată ce zice renumitul Montecuculli: 

„Ordinea concavă reuşeşte mai cu samă pe un timp nouros, 
când e praf, când e fum, sau în alte asemeni ocaziuni, când adver- 
sarul nu poate observa mişcările tale.“ 

Ce e dreptul, întinzându-ţi prea mult fruntea armatei, ca să 
încingi pe vrăjmaşi, răreşti peste măsură şirurile şi le expui a fi 
rupte. 

Aceasta se putea aplica mai cu deosebire către oastea lui loan- 
vodă, care era mai mult decât mică în comparaţiune cu acea a 
rivalului. 


De aceea nici eroul nostru nu recurse la ordinea concavă decât 
numai o singură dată: când avea a face cu nişte duşmani orbiţi prin 
somn şi prin bruma dimineţii. El ghicise pe Montecuculli! 

28. Victoria de la Jilişte dezleagă una din problemele politice 
cele mai vitale: un principe poate el oare a pune temei pe o armată 
mică şi compusă din recruți? 

Astăzi România are sub arme întreit atâţia cu câţi loan-vodă 
înfrânsese pe Petru cel Şchiop. 

Petru cel Şchiop avea o oaste de şase ori mai numeroasă decât 
acea a lui loan-vodă. 

Dacă atunci 10 000 de moldoveni bătuseră 60 000 de inamici, 
de ce oare acuma 30 000 de români n-ar fi în stare de a bate 
180 000 de duşmani? 

Atunci, ca şi acuma, învingătorii erau adunaţi în pripă, rău dis- 
ciplinaţi, nedeprinşi cu focul, fără experienţă. 

Atunci ei aveau în fruntea lor un căpitan mare; un căpitan mare 
ne trebuieşte acuma... 

29. Imense fură consecințele acestei prime bătălii: 

1. Ea supuse lui loan-vodă toată Ţara Românească; 

2. Ea topi una din cele mai frumoase armate duşmane,; 

3. Ea fu câştigată mai fără nici o pierdere din partea mol- 
dovenilor... 

O asemenea victorie merită cu tot dreptul de a fi recunoscută ca 
una din cele mai remarcabile din istoria modernă. 

30. loan-vodă rămase patru zile pe câmpul de bătălie: 

Îngropă pe cei căzuţi, între care avu desplăcerea de a nu găsi şi 
pe Petru cel Şchiop; 

împărţi între ostaşi bogata pradă, surprinsă în tabăra inamicului; 

dede obositei sale armate un timp de repaos; 

se mai întări cevaşi prin noi soldaţi de prin judeţele mai de 
aproape ale Moldovei. 

Apoi se mişcă spre centrul Ţării Româneşti; arzând, tăiând, 
jefuind toate în cale-i, după obiceiul timpului; căci Hugo Grotius 
nu venise încă pentru a respinge setea sângelui la proporţiunile 
strictei necesităţi. 

Astfel, loan-vodă ajunse la Bucureşti. 

31. Eroul nostru era al doilea domn moldovenesc căruia i s-au 
închinat ţărmii Dâmboviţei. 

Cu o sută de ani mai nainte, bucureştenii văzură aci pe stră- 
moşul său, marele Ştefan, care, după ce bătuse pe domnul munte- 
nesc de atunci într-o bătălie generală de pe la marginea ţării, merse 
cu iuțeala săgeții, întocmai ca loan-vodă, drept asupra capitalei: o 
regulă de strategie. 

Dar în acele timpuri Bucureştiul fusese mai tare: pe înălțimile 
malului nordic al Dâmboviței, unde rămase până în zilele noastre 
memoria „Curții Vechi“, se afla o citadelă, numită „Cetatea Dâmbo- 
viței“, care în curs de o zi întreagă respinsese armata lui Ştefan cel 
Mare. 

Vechile fortificaţiuni risipindu-se de atunci încoace, loan-vodă 
putu intra acum în Bucureşti fără a fi întâmpinat cea mai mică 
opoziţiune, nu de o zi, ci astă dată nici măcar de o oră. 

32. Studiind istoria română, adesea ne cuprinde mirarea cum 
de n-a luminat niciodată în mintea străbunilor noştri, deşi ocaziuni 
au fost prea destule, mântuitoarea idee de unire administrativă a 
unor ţări mai mult decât surori. 

Văzurăm steaguri moldave în Bucureşti, văzurăm steaguri mun- 
tene în Suceava şi în laşi; dar unire tot nu era. 

Mircea cel Mare a fost cuprins Moldova şi, în loc s-o încorporeze 
pentru totdeauna cu [ara Românească, el se mulţumise a-i da un 
domn din mâna şi sub protecțiunea sa. 

Ştefan cel Mare imită acest exemplu în privința muntenilor. 

Mult mai târziu Mihai Viteazul reuşi a întruni sub sabia sa 
Transilvania, Ţara Românească şi Moldova; ei bine! el îşi lăsă sie 
numai Transilvania, dând Ţara Românească unui fiu şi Moldova 
unui nepot de frate. 

De unde oare să fi provenit acea curioasă tendinţă tradiţională, 
pe care abia-abia o putu stârpi ieri-alaltăieri murmurul Europei 
întregi? 

33. Răuvoitorii românilor reprezintă acest fenomen ca o conse- 
cinţă a unei antipatii care ar fi despărțind din timpii cei mai vechi pe 
munteni de moldoveni. 

Dar să fi fost aşa, Mircea şi Mihai n-ar fi dat moldovenilor un 
domn separat, nici Ştefan muntenilor; ci fiecare din ei şi-ar fi întărit 
propriul jug, fără care nu putea să-şi exercite ura. 

Purtarea lui Ştefan, Mihai, Mircea fu simpatică, nu antipatică. 


Muntenii se băteau cu moldovenii, precum în anticitate atenienii 
se bătuseră cu baeţianii, spartanii cu arcadianii, toate orăşelele 
Eladei unul cu altul, fără a rumpe prin atare „petreceri“ legământul 
frăţiei grece. 

Când venea vorba de un Omer, toţi elinii grăbeau a striga cu 
mândrie: al nostru. 

La munteni şi moldoveni sentimentul gloriei naţionale panro- 
mâne fu, poate, şi mai dezvoltat. 

Vom da un singur exemplu. 

Ştefan cel Mare strivise în mai multe rânduri pe munteni; dar el 
ilustrase prin eroismul său numele tuturor românilor; şi muntenii, 
uitând toate câte au fost suferit din parte-i, nu numai cântau cântece 
în onoarea.-i, ci încă portretul său îl găsi însuşi loan-vodă în palatul 
domnesc din Bucureşti, făcut fresco chiar pe peretele ietacului 
princiar, în toată statura, cu coroana pe cap şi cu un toiag în mână. 

Cronicele muntene merseră şi mai departe: ele pretind că vitea- 
zul Moldovei ar fi domnit şasesprezece ani asupra Ţării Româneşti. 

Unde dară fost-a vreodată antipatie? numai doară în imagi- 
națiunea cabinetului vienez sau în alucinaţiunile Turciei! 

34. Mircea, Ştefan, Mihai fură oameni de geniu: ei nu puteau a 
nu fi înțeles supremele avantaje ale unei uniri, prin care se duplicau 
forțele lor şi se micşurau în acelaşi grad acele ale duşmanilor; prin 
urmare, cată să fi fost o cauză foarte serioasă, pentru ca să-i fi 
împiedicat pe ei de a pune culme măririi naţionale. 

Noi, unii, întrevedem în misteriul trecutului aceeaşi tristă cauză 
care era cât p-aci să zădărnicească realizarea Unirii în zilele de 
acum: aristocrația. 

Boierii preferau să fie mai multe tronuri, mai multe logofeţii, mai 
multe vornicii, mai multe visterii, mai multe postelnicii, mai multe 
„locuri boiereşti“. 

Boierii munteni se temeau de rivalitatea boierilor moldoveni şi 
viceversa. 

Boierii din ambele ţări doreau a se ţine mai în familie, pentru a 
fi cu atât mai tari. 

În fine, boierii, de la început şi până mai deunăzi, formau un 
zid nestrăbătut contra a orice încercare de unire administrativă. 

În 1859 opoziţiunea boierească fu învinsă, pentru că boierii nu 
mai erau decât o fantomă a trecutului lor; dar în secolii XV şi XVI îi 
apărau încă două arme formidabile: 

1. Fiecare boier nutrea sute de slugi ce-i lingeau tipsiile şi jurau 
în numele său; 

2. Fiecare avea facultatea de a revărsa în tot momentul asupra 
țării sale o invaziune turcă, maghiară, polonă. 

Şi la 1859 boierii ar fi vrut să lucreze tot prin slugi, şi prin 
invaziuni; dar slugile se împuţinară, se moleşiră, se săturară de atâta 
slugărit; iar politica Europei închise calea invaziunii, pentru a nu se 
călca „echilibrul“ — idee necunoscută în zilele lui Ştefan, Mihai, 
Mircea. 

35. loan-vodă făcu şi el în cestiunea unirii tot ce-i permitea 
starea împregiurărilor. 

El vroia să vadă Ţara Românească dentâi mulţumită şi al doilea 
unită cu Moldova prin cea mai strânsă legătură. 

Pentru a satisface pe munteni, el le dede un principe dintre ei şi 
din neam domnesc; însă, fireşte, dintr-o familie duşmană de moarte 
cu acea a lui Petru cel Şchiop. 

Cu vreo douăzeci de ani mai nainte, domnise acolo un bastard — 
bastarzii erau prea mulți nu numai în Moldova — un bastard renumit 
prin caracterul său blând şi paşnic, şi care, otrăvit de către boierii săi, 
deşi ei înşişi îi recunoscuseră titlul de „cel Bun“, lăsă orfani trei fii: 

1. Petru Cercel; 

2. Mihai cel Viteaz; 

3. Vintilă. 

Câteşitrei rămaseră despoiaţi de tron, pe care-l apucase o altă 
dinastie de asemenea bastardă, anume: tatăl lui Petru cel Şchiop. 

În interval, cei trei fraţi dezmoşteniţi cercau valurile lumii sub 
orizonturi străine: Petru Cercel călătorea prin Italia şi Franta, învăţă 
aproape toate graiurile Europei, scria versuri în limba lui Tasso şi 
atrăgea asupră-şi, prin maniere şi învăţătură, admiraţiunea curte- 
zanilor celor mai rafinaţi şi a oamenilor celor mai instruiți ai epocii; 
Mihai cel Viteaz era încă mic, dar deveni gigant peste treizeci de ani; 
Vintilă îşi găsise un refugiu în Moldova, şi loan-vodă îl puse acum 
domn al Ţării Româneşti. 

Devotamentul acestui nou principe muntenesc era asigurat nu 
prin recunoştinţa ce o datorea binefăcătorului său, — căci recunoş- 
tința, de cele mai multe ori, e muma vrăjmăşiei, — ci-l asigura simţul 
ereditar de răzbunare contra familiei lui Petru cel Şchiop: amicii cei 
mai buni sunt tocmai aceia ce uresc împreună acelaşi lucru. 


Cu toate astea, într-o cestiune atât de gingaşă, eroul nostru nu 
se mulţumi cu o singură garanţie; spre deplină linişte, el lăsă în 
Bucureşti, pe lângă Vintilă, pe gloriosul vornic Dumbravă cu vreo 
câţiva moldoveni, ca să-l apere, să-i slujească... să-l preveghieze. 

Era oarecum o semiuniure. 

36. După patru zile de odihnă în capitala Ţării Româneşti, Ioan- 
vodă sună acum trâmbiţa plecării şi conduse triumfătoarea-i armată 
la Brăila, unde se afla refugit rivalul său, Petru cel Şchiop. 

37. Ne întrerupem aci un pic pentru a face o observaţiune 
asupra muvementului numeric al oştirii moldovene: altfel cu greu 
ne-am putea orienta în urmarea acestei campanii. 

Am văzut că, în lupta de la Jilişte, loan-vodă avuse 9 000 de 
ai săi, cavaleria grea, şi peste 1 000 de cozaci, cavalerie uşoară: 
infanteria îi lipsea cu desăvârşire, şi nici că i-ar fi fost de vreun folos, 
atât din cauza miraculoasei răpeziciuni a mersului, precum şi din 
acea a caracterului curat ecvestru al luptei. 

Dar el se gândise la importanţa pedeştrimii chiar din ziua decla- 
raţiunii de război: „crainicii“, adică heralzii domneşti, umblau din 
judeţ în judeţ, din oraş în oraş, din sat în sat, chemând oameni 
buni care să meargă cu leafă mare să servească principelui lor contra 
urgiei păgâne. 

Era timpul lucrului de câmp, dar oricum să fi fost, tot încă voinici 
s-au găsit destui şi se înmulţeau mereu pe zi ce mergea. 

Astfel, vreo câteva mii din infanterie ajunseră la loan-vodă în 
intervalul repaosului după victoria de la Jilişte; cei mai mulţi, desi- 
gur, din învecinaţii munţi ai Vrancei, popor totdeauna vestit ca cel 
mai dârz între moldoveni. 

Apoi în cursul trecerii prin ţara Românească şi în timpul şederii în 
Bucureşti, infanteria moldovenească crescu prin un mare număr de 
munteni, veniţi unii de bună voie, pentru a se distinge sub stin- 
dardele viteazului; alţii din antipatie contra fostei dinastii; o seamă 
puşi sub arme din obligaţiune de alianţă din partea lui Vintilă-vodă. 

În acest chip, sosind sub murii Brăilei, loan-vodă avea deja 
aproape 14 000 de infanterie. 

38. Cu o sută de ani mai nainte un istoric bizantin numea Brăila 
„cea mai celebră piaţă în toate ţările române“. 

Negoţul era atât de întins, încât în cursul evului mediu o vizitau 
până şi vasuri spaniole, venite din depărtatele ţărmuri ale Barcelonei. 

Turcii, cuprinzând-o, după ce alungaseră pe faimosul Ţepeş, 
nu numai nu desfiinţară comerțul Brăilei, ci încă îl înălţară până la 
culme. 

Pentru a-şi asigura această importantă poziţiune, ei încongiurară 
oraşul cu un parcan şi zidiră pe o stâncă a Dunării o formidabilă 
citadelă cu cinci bastioane. 

Un bei comanda garnizoana. 

39. Ca şi la Bucureşti, loan-vodă fu al doilea domn moldove- 
nesc venit sub murii Brăilei. 

Cu un secol mai nainte ea fusese arsă de către Ştefan cel Mare, 
pe ale cărui urme păşea acum viteazul său strănepot. 

40. loan-vodă ceru extrădarea lui Petru cel Şchiop. 

Capul cetăţii trimise patru turci cu zece ghiulele, zece gloante şi 
două săgeți, pentru ca să spună domnului moldovenesc că-l va 
ospăta cu acest fel de mâncări, dacă nu se va grăbi a se retrage cu 
pace denaintea Brăilei. 

loan-vodă dede pe cei trimişi pe mânile calâilor; le tăie nările, 
buzele şi urechile; îi răstigni cu cuie de fier pe o prăjină, cu capetele 
în jos; şi-i expuse astfel în faţa înspăimaţilor orăşeni, strigând că 
aceeaşi soartă aşteaptă pe toţi păgânii. 

Apoi, fără a lăsa pe uimiţii spectatori ai teribilului supliciu 
să revină din înlemnirea lor, el porunci pedestrimii a escalada 
murii. 

Scările de asediu erau gata: imitate după acele întrebuințate 
atunci în Germania, ele conservară în limba noastră militară până şi 
numele lor cel nemtesc „loitre“ de la leiter. 

Infanteria moldovenească nu avusese încă ocaziuni de a se 
distinge sub ochii eroicului principe. 

Pe de altă parte, ea ştia din famă cât de avută era neguțătoreasca 
Brăilă. 

Amorul propriu şi lăcomia unite făcură minuni: pedestraşii se 
aruncară asupra zidului cu atâta furie, risipiră pietrele şi făcură o 
lată breşă cu atâta iuţeală, încât garnizoana turcă nu avuse nici 
timpul, nici curagiul de a respinge turbatul asalt: câţi putură fugiră 
în citadelă. 

Virtutea infanteriei noastre la escaladarea Brăilei egală pe acea 
a cavaleriei la surprinderea taberei de la dilişte. 

Arcaşul era demn de călăraş, călăraşul era demn de arcaş. 


41. loan-vodă dede acum armatei sale o deplină libertate de a 
se scălda cu toţii în sângele vrăjmaşului, de a se răsfăţa în pradă, de 
a se îmbuiba în păcate. 

Jaful Brăilei fu din acelaşi secol şi avu acelaşi caracter cu faimosul 
jaf al Romei, despre care un istoric italian ne lăsă următorul tablou: 

„După luarea oraşului, soldaţii se împrăştiară în toate direcțiunile. 

Trecând pe poduri, ei văzură pe părinţi, taţi şi mume şezând pe 
pragurile locuinţelor, plângând moartea copiilor ucişi în luptă şi 
jelind calamitatea patriei. 

Aceşti nenorociţi, îmbrăcaţi în haine de doliu, ofereau soldatului 
casele, mobilele, toate avuţiile lor, cerând cu o voce sfâşietoare şi 
cu lacrime pe gene numai graţia vieţii. 

În zadar! 

Împinşi la măcel prin sunetul tobelor şi al trâmbiţelor, sălbaticii 
învingători se aruncară asupra bietelor victime şi le bucăţiră, sub 
distincțiune de sex sau de vârstă, pe strade, prin case, sub altarele 
bisericelor. 

Apoi urmară scene nu mai puţin oribile. 

Vedeai copile azvârlindu-se în brațele nefericitelor mume, care, 
despletite, apucau pe soldaţi de barbă, de păr, silindu-se în deşert 
a-i opri de la crimă: iritaţi şi mai mult prin rezistenţă, ei dezonorau 
femeie peste femeie şi apoi le măcelăreau pe toate sub ochii părin- 
ților sau a bărbaţilor, pe care îi ţineau legaţi, muti, înțepeniţi, de- 
suflețiţi ca nişte statui — privind cumplitul spectacol! 

Unele mume îşi scoaseră ochii cu degetele, ca să nu fie martore 
acestor scene! 

lată şi un alt tablou, mai scurt, dar mai energic, asupra jafului 
Brăilei: „Nimene nu fu cruțat; sângele curgea pârău în Dunăre; nu 
rămase nu numai un om, ci nici măcar un câine viu; nu rămase 
piatră pe piatră; pojarul nimici tot ce scăpase de sabie...“ 

Aşa erau oamenii pe atunci. 

Dacă loan-vodă fu barbar, snopind pe musulmani, apoi cu cât 
oare mai barbar fusese ducele de Bourbon, aducând o armată de 
gâzi asupra grandioasei capitale a creştinătăţii! 

Pentru a judeca de gradul civilizaţunii unui popor nu trebuie să 
ne bazăm pe propriile noastre idei moderne, ci să-l confruntăm, 
fără prevenţiune, cu toate celelalte popoare din aceeaşi epocă. 

42. După obiceiul său, loan-vodă permise armatei sale numai 
patru zile de odihnă. 


RAZVAN ŞI VIDRA 


N 
O 
II 


| B.P HASDEU 


N 
[e] 
oo 


Patru zile la Jilişte. 

Patru zile la Bucureşti. 

Patru zile la Brăila. 

Acest interval de patru zile de repaos după o izbândă se pare a 
fi fost una din regulile militare d-ale lui loan-vodă. 

Ştefan cel Mare, în asemenea cazuri, se odihnea totdeauna 
numai trei zile. 

43. Citadela Brăilei rămase în posesiunea otomanilor. 

loan-vodă o lăsă în pace din următoarele cauze: 

1. Petru cel Şchiop nu mai era acolo, fiind fugit peste Dunăre la 
Constantinopole; 

2. Asediul ar fi adus multă scădere în cifra armatei mol- 
dovene; 

3. Generalii cei mari, începând de la Alexandru şi până la 
Napoleon I, nu-şi pierdu niciodată timpul denaintea cetăților, ci 
băteau pe adversar în câmp deschis; şi apoi fortărețele cele mai tari, 
rămânând fără speranţă de sprijin, se închinau de la sine. 

44. Asigurat din partea Ţării Româneşti prin victoria de la Jilişte, 
ruina Brăilei şi instalarea amicului său Vintilă, loan-vodă nu mai 
avea temeri din această parte. 

Dar acum îl mai ameninţa Răsăritul: turcii şi tătarii se concentrau 
în sandjacaturile otomane de peste Prut, gata a revărsa „ceambu- 
lurile“ lor asupra Moldovei. 

loan-vodă îşi mişcă armata, al căreia număr sporea necontenit 
pe drum prin înrolarea noilor amatori de glorie şi de pradă. 

În avantgardă mergea hatmanul domnesc Slăvilă cu cozacii şi 
cu 8 000 din cavaleria moldovenească. 

După el urma însuşi principele cu toată infanteria. 

Rămăşiţa cavaleriei închidea mersul şi voltigea, pentru pază, la 
flancurile oştirii. 

45. Teatrul luptei se strămută în Basarabia. 

Astăzi sub acest nume se înţelege tot teritoriul românesc, lungit 
între Prut şi Nistru, cu picioarele muiate în Marea neagră şi cu 
fruntea umbrită la poalele Carpaţilor. 

În vechime, numai partea sudică a acestei regiuni se numea 
Basarabie, nordul purtând un singur nume cu restul Moldovei. 

Într-o vreme, mai ales până la moartea lui Mircea cel Mare, tot 
țărmul Dunării, de la Severin până la gura Nistrului, apărțenea 


muntenilor, a cărora ţară, după porecla dinastiei princiare, se 
numea Basarabie sau Ţara Basarabilor. 

După ce moldovenii se lăţiră cu încetul, bucată câte bucată, şi, 
în fine, sub Ştefan cel Mare, tăiară tocmai la Milcov hotarul Ţării 
Româneşti, teritoriul dentre gura Nistrului şi Dunărea conservă el 
singur, ca suvenir, numele de Basarabia. 

Sub Petru Rareş, sultanul Suleiman cucerind de la Moldova 
acest preţios petic de pământ, stabili acolo două sandjacaturi 
otomane: unde fusese Cetatea-Albă a românilor se auzi numele 
turcesc de Akkerman, iară Tighina moldovenească deveni Bender. 

De atunci încoace, Basarabia pierdu aproape cu totul primitiva-i 
poporațiune română, împlându-se de osmanlâi şi, mai cu seamă, 
de tătari, năvăliţi cu mii de peste Nistru şi care îi dederă până şi un 
nume în limba lor: „Bugeac“, adică unghi. 

Un şanţ antic, cunoscut la popor sub numele de Troian de Sus, 
începându-se de la Prut mai jos de Fălciu şi sfârşindu-se la Nistru 
mai sus de Bender, despărţea Moldova proprie de această nouă 
provincie musulmană. 

46. Natura Basarabiei difereşte şi diferea totdeauna cu desă- 
vârşire de acea a celorlalte ţări române. 

În loc de maiestoase păduri şi daurite holde nu vezi acolo decât 
monotone deşerturi, aşternute cu luciul nisipului sau presărate cu 
debile arbuste, păducei sau măceşi şi cu sălbatice ierburi şi bu- 
ruieni, iar între ele, ceva caracteristic, fantasticul scaiete, al cărui cap, 
rotund ca o mince, spinos ca un arici şi uşure ca puful, se dezli- 
peşte toamna de putrezitul său trunchi, şi apoi, gonit de cea mai 
slabă suflare a vântului, roteşte mereu d-a lungul pustiului, pân'ce 
se îneacă în Nistru sau în Dunăre. 

În loc de posomorâţii Carpaţi, urieşe sentinele ale Moldovei, nu 
vezi acolo decât pitulate şi împrăştiate grămezioare de pământ, care 
se par a fi înălțate cu mâna omului, căci producerile naturii nu pot 
fi atât de meschine. 

În loc de nenumărate ape şi râuleţe, vezi câte o baltă sărată, câte 
un pârău efemer ce nu-l vei mai găsi mâine, sorbit de arşița soa- 
relui; sau dai din întâmplare peste un puț... vei umbla mult, săr- 
mane, până a-i descoperi o pereche! 

47. Astăzi pacea şi industria împoporară Bugeacul cu vreo 
câteva orăşele şi mai multe sate. 

În secolul XVI, sub tâmpitoarea dominaţiune turco-tătară, 
afară de Akkerman şi Bender, împlântate tocmai la margine, nu 
întâmpinai acolo nici o locuinţă umană pe suprafaţa pământului. 

Bordeiele erau săpate pe sub pământ, şi numai fumul ce se 
furişa din fundul acelor îngrozitoare suterane putea conduce 
câteodată paşii rătăcitului călător. 

Mai zăreai ici-colea câte o turmă albind la picioarele vreunei 
coline... 

Adauge o pestriță societate de mierle, ganguri, grauri... şi vei 
avea o idee completă despre toată vitalitatea Basarabiei. 

48. Mai sus de Bender, cam în prejmele Lăpuşnei, deja pe 
teritoriul moldovenesc, avantgarda condusă de hatmanul Stăvilă 
surprinse un detaşament de inamici, turci şi tătari. 

Ei erau siguri că loan-vodă se află departe, la Brăila. 

Atacaţi în pripă şi descurageaţi chiar înainte de lovire, duşmanii 
fură înfrânți, risipiţi, alungaţi, secerați. 

Abia o mie reuşi a scăpa teferi la Bender, ducând cu sine ciuma 
spaimei. 

49. loan-vodă, ajungând la câmpul luptei, nu permise nici un 
moment de zăbavă. 

Înainte cu toţii! 

Pe şes, sub murii Benderului, stătea un alt detaşament de vrăj- 
maşi, către care se adauseră acum fugarii de la Lăpuşna. 

Astă dată îi lovi însuşi loan-vodă. 

Goniţi până la porţile Benderului, învinşii intrară o dată cu 
învingătorii. 

Oraşul fu cuprins; puţini izbutiră a se închide în citadelă. 

Urmă, fireşte, un jaf frate gemen cu acela de la Brăila, cu acea 
numai deosebire că, în cazul de faţă, prada, din necesitate, fu mai 
modestă. 

50. Bătaia de la Lăpuşna şi cuprinderea Benderului se succe- 
seră cu atâta repeziciune şi se realizară cu atâta uşurinţă, încât nu 
credem să mai fie în istoria română un alt exemplu către care mai 
bine să se poată aplica sublimul laconism al lui Cesar: „venii, 
văzui, vinsei“. 

51. După izbândă, eroul nostru, lăsând fără asediu citadela, 
după cum făcuse la Brăila, se aşeză cu tabăra denaintea Bende- 
rului, cu faţa spre inamic şi cu dosul spre hotarul Moldovei. 


Aci el dede armatei sale, pentru prima oară, un dublu interval 
de repaos: opt zile. 

Această neobicinuită prelungire avea o gravă cauză politică. 

Încă la începutul răzbiului, loan-vodă scrisese către doi dintre 
cei mai puternici din aristocrația polonă, rugându-i să-l ajute la 
nevoie chiar contra poruncilor turcitului lor rege. 

Unul era celebrul Laski, prea adesea menţionat în cursul acestei 
istorii. 

Cellalt era principele Ostrogski, gubernatorul Poloniei meri- 
dionale. 

Laski era furios pe turci pentru că în locul lui loan-vodă puseră 
domn pe Petru cel Şchiop, iar nu pe dânsul, după cum stăruise; era 
furios pe Enric de Valois pentru că nu-şi pusese pe lângă Poarta 
otomană toate silinţele în această cestiune; era furios şi pe turci, şi 
pe Enric de Valois şi, prin urmare, din rival periculos deveni acum 
amic devotat al principelui moldovenesc. 

Ostrogski, pe de o parte fiind de rit grecesc, simpatiza cu coreli- 
gionarii români şi dispreţuia fanaticul papism al noului rege polon; 
pe de altă parte, fiind cap al marginilor meridionale ale Poloniei, el 
nu se putea răsufla de necurmatele invaziuni tătare şi căpătă o ură 
nestinsă pentru tot ce era musulman; încât rugămintea lui loan- 
vodă îl atinse la coarda cea mai delicată. 

Aşadară, Laski şi principele Ostrogski răspunseră amândoi într- 
o voce că, deşi deosebite împregiurări nu le iartă a veni în persoană 
în ajutorul scumpului prieten, totuşi, se vor grăbi a-i trimete ostaşi, 
munițiuni, bani, orice le va sta în putinţă. 

Ambii magnați erau în stare de a pune sub arme 20 000 de 
oameni aleşi, călări sau pedeştri, prevăzuţi cu arme de mână, înso- 
titi de artilerie şi conduşi de căpitani deştepţi; ei bine! pentru un 
asemenea contingent, mai frumos decât acel al regelui Sardiniei în 
campania de la Crimeea, pentru un asemenea contingent loan- 
vodă putea pierde patru zile peste număr. 

Poziţiunea de la Bender era în cazul de faţă cea mai potrivită: 
puțin mai sus, de ceea parte a Nistrului, se începea teritoriul polon, 
până la care era abia vreo câteva ore de depărtare. 

52. Aflând de bătălia de la Lăpuşna şi de arderea oraşului 
Bender, sandjacul de Akkerman trimise 10 000 de păgâni în spriji- 
nul citadelei, rămase până acum în mânile otomanilor. 

loan-vodă cheamă pe Swierczewski, cel mai renumit dintre 
căpitanii cozacilor. 

„Voiesc a-ți arăta astăzi o deosebită a mea încredere, îi zise 
principele; ia cozacii voştri şi trei mii din călărimea moldovenească; 
o oaste vrăjmaşă se apropie pentru a ne respinge de aice; aşteapt-o 
după acele movile, — el arătă cu mâna, — aşteapt-o şi zdrobeşte-o; 
fă astă dată ca slava biruinţei să fie numai a ta!“ 

Cozacul se simţi măgulit până în adâncul amorului propriu: 
cuvintele lui loan-vodă l-ar fi făcut erou să nu-l fi făcut erou natura. 

53. De ce oare principele nu porni cu toate forțele sale întru 
întâmpinarea inamicului? 

Sau de ce oare, detaşând un corp de oaste, el nu-i porunci a 
merge mai departe, iar de a aştepta pe duşman chiar în apropierea 
Benderului? 

Aceste două întrebări sunt foarte legitime; un general e dator a 
da seamă de toţi paşii săi, arătând limpede pentru ce a făcut aşa 
cum a făcut, şi nu altminterea, şi probând lămurit că trebuia să facă 
anume cele făcute. 

Să se fi mişcat loan-vodă cu întreaga armată, el lăsa garnizoanei 
din citadela Benderului facultatea de a-l lovi din dos, încât s-ar fi 
pus el singur între două focuri. 

Să fi înaintat detaşamentul său prea departe, rămânea fără spri- 
jin la caz de nenorocire; iar detaşamentul fiind învins, pe de o parte 
demoralizarea intra în toată masa armatei moldovene, pe de altă 
parte garnizoana din Bender se unea cu contingentul de la Akker- 
man şi ne ataca cu un adaus de forţă materială şi morală. 

Aşadară, loan-vodă fu constrâns a nu porni cu toate forțele sale, 
ci numai a dezlipi un detaşament, poruncindu-i a nu se prea depăr- 
ta cumva de prejmetele Benderului. 

54. Locul unde stătu Swierczewski, aţinând calea turcilor, era 
într-o aşa distanţă de la tabăra lui loan-vodă, încât urcând vreo 
movilă din acele cu care e acoperit aci în abundanţă tot litoralul 
Nistrului, principele observa cu ochii săi toate evoluţiunile bătăii. 

Citadela de la Bender se afla la mijloc între dosul detaşamen- 
tului lui Swierczewski şi între faţa taberei lui loan-vodă. 

Această ingenioasă dispoziţiune a armatei moldovene îi asigura 
victoria chiar mai nainte de a se fi încins lupta; căci: 


1. Să fi ieşit garnizoana turcă din citadelă pentru a lovi pe 
dindărăt detaşamentul lui Swierczewski, în aceeaşi clipă loan-vodă 
s-ar fi repezit, lovind-o tot pe dindărăt pe ea însăşi, ceea ce ar fi 
adus după sine căderea citadelei în mânile moldovenilor. 

2. Contingentul turc, venit de la Akkerman, să fi reuşit a turbura 
detaşamentul lui Swierczewski, loan-vodă pe dată ar fi mişcat în 
ajutoru-i alte două sau trei mii de oameni, fără a înceta de a ţinea 
totodată închisă ieşirea din citadelă. 

55. În bătălia de la Bender, Swierczewski fu ceea ce fusese 
Dumbravă în bătălia de la Jilişte: cel mai inteligent executor al 
ordinilor unui om de geniu. 

Fără doi-trei ca aceştia, oare s-ar fi putut realiza miraculoasele 
izbânde ale lui loan-vodă? 

Atingem o cestiune care interesează toate popoarele şi toţi seco- 
lii în genere; şi care ne va interesa mâine-poimâine pe noi înşine, 
în specie. 

A întreba cum ar fi mers loan-vodă fără un Dumbravă sau un 
Swierczewski este a întreba cum ar fi mers Bonaparte fără un Ney, 
un Murat, un Lannes. 

A întreba cum ar fi mers Bonaparte fără un Ney, un Murat, un 
Lannes este a întreba cum ar fi mers Columb fără busolă. 

Columb ar fi inventat busola, şi tot izbutea a merge înainte; Bona- 
parte ar fi descoperit pe mareşalii săi în toate unghiurile Franciei; 
loan-vodă ar fi creat pe un alt Swierczewski şi pe un alt Dumbravă. 

Prima şi fundamentala trăsătură a oamenilor mari, în orice ram, 
este că lor nu le lipsesc niciodată instrumente; prima şi fundamen- 
tala trăsătură a oamenilor mici, iarăşi în orice ram, este că ei nu văd 
instrumentele zăcând la picioarele lor şi în zadar îşi frâng capul 
căutându-le aiurea. 

Sub Ludovic XVI, Ney ar fi murit dogar, Lannes — vezeteu, Mu- 
rat — birtaş;, trebuia un Bonaparte ca să recunoască în ei stofa de 
generali. 

Swierczewski nu fusese nimic cât timp se afla în Polonia, Dum- 
bravă era necunscut sub predecesorii lui loan-vodă... 

Oamenii de geniu creă tot, tot, până şi uneltele creaţiunii! 

Prin dogărit, prin birturi, prin grajduri, mulți Nei, Lanni şi Muraţi 
români oftează în tot momentul după un soare care să pătrunză cu 
razele sale până la soiosul lor întuneric. 

56. Swierczewski îşi aşeză detaşamentul în următoarea ordine. 

Cozacii formau linia de bătaie. 

La aripa stângă patru centurii cu sulițe, în centru patru centurii 
cu puştile, la aripa dreaptă patru centurii cu arce. 

La spatele acestora se lungea un şir de colnice, din dosul cărora 
se ascunseră trei mii de călărime moldovenească. 

Dentâi puşcaşii şi arcaşii descărcară o ploaie de săgeți şi de 
gloanţe, pentru a produce o dezordine în centrul şi în aripa stângă 
a duşmanilor. 

Apoi suliţaşii făcură atac asupra aripii drepte. 

Inamicii concepură, şi trebuia să conceapă ideea, pe acest corp, 
azardat prea înainte, să-l despartă de celelalte două corpuri cozace, 
rămase pe loc. 

Deci ei îşi mişcară centrul şi dreapta asupra puşcaşilor, pu- 
nându-se la mijloc între aceştia şi între suliţaşii cei încăieraţi cu 
aripa dreaptă. 

Pe baza atării combinaţiuni, turcii îşi închipuiau a fi căpătat un 
avantagiu decisiv, putând acum a încongiura pe cei opt sute de 
cozaci, lipsiţi de o aripă, al căreia teren rămase gol, şi care, şi aceea, 
izolată la o parte fără nici un sprijin şi compusă numai din patru 
sute de suliţaşi, căta neapărat a fi tăiată în bucăţi. 

În acest mod câmpul bătăliei, în urma evoluţiunilor, prezenta 
două grupe: mai încoace, peste 6 000 de turci strângând 800 de 
cozaci; mai încolo, din dos, 400 de cozaci strânşi de peste 3 000 de 
turci... 

Sosi momentul oportun. 

Puşcaşii şi arcaşii cozaci, precum ziserăm, stăteau răzemaţi de 
nişte colnice, la spatele cărora se ţinea în embuscadă cavaleria 
moldovenească. 

Când cornurile atacului turc, silindu-se a încinge pe cei 800 de 
cozaci, se apropiară de linia colnicelor, deodată moldovenii săriră 
cu răcnete la dreapta şi la stânga. 

Turcii se treziră încongiuraţi ei înşişi. 

Îi cuprinse o panică. 

Victoria fu completă. 

Lupta durase numai o oră. 

Toată pierderea detaşamentului moldovenesc abia trecea peste 
o sută de morţi. 


Din turci, cei mai mulţi aşternură câmpul, puţini scăpară cu 
fuga, vreo două sute fură prinşi. 

loan-vodă, privind din tabăra de lângă Bender, aplauda pe 
copiii geniului său. 

Oare să fi aplaudat şi garnizoana turcă, privind la spectacol şi 
mai bine din vârful citadelei? 

57. Meritul lui Swierczewski se cuprinde în următoarele: 

1. El permise turcilor să vază în voie toată puţinătatea cetei 
cozace, ceea ce-i făcu a nu se forma în două linii, mai lăsând şi o 
rezervă după obiceiul lor, ci să se grupeze cu toţii într-o singură 
linie de bătaie, în speranţă de a scurta astfel lupta, turtind în clipă o 
mână de cozaci sub greutatea mulţimii. 

2. El puse în risc o aripă întreagă, micşurându-i înadins lun- 
gimea frontului, ceea ce, înlesnind turcilor facultatea de a încon- 
giura pe cozaci, îi îndemnă a profita de o greşeală imaginară şi-i 
atrase drept asupra embuscadei. 

58. Bătaia de la Bender dede naştere unui episod pe care îl 
reproducem aci, ca o poezie purtând caşetul epocii. 

Un mare filozof a zis: 

„Când cineva devine faimos în bine sau în rău, poporul se 
grăbeşte a şi-l închipui în cutare sau cutare împregiurare, şi inven- 
tează apoi asupra-i fabule în armonie cu caracterul eroului; care 
sunt minciuni factice, dar verităţi ideale, căci gloatele nu imaginează 
decât ceea ce este analog cu realitatea“. 

Detaşamentul lui Swierczewski prinsese, între alţii, pe însuşi 
agaua, capul armatei turce, bărbat frumos, nalt, plin de farmecul 
manierelor, şi atât de bogat, încât, voind a se răscumpăra din 
mâinile cozacilor, pentru ca să nu-l ducă denaintea teribilului loan- 
vodă, le-ar fi propus să-l cântărească de şase ori, contra balan- 
țându-l o dată cu mărgăritar, de două ori cu aur ori cu argint. 

Mărgăritar în greutatea unui om trupeş... nu ştim, zău, dacă 
Rotschild ar fi în stare a se răscumpăra cu un aşa preț să fi căzut în 
robia păgânilor; dar fabula nu căuta la atare şicane de detaliu; ea 
tindea numai a da o idee pitorească de bogăţia paşalelor turci de 
atunci şi, în această privindţă, minciuna e adevărată. 

Urmăm mai departe cu naraţiunea. 

Oricât de splendidă fuse oferta prinsului agă, totuşi, cozacii nu 
se lăsară a se corumpe, ci-l depuseră viu în mâinile lui loan-vodă, 
punând credinţa cea jurată principelui mai sus de orice avuţie. 

Nu-i de crezut că fidelitatea cozacilor se va fi urcat vreodată 
tocmai până la un aşa grad de cavalerism; dar chiar câtă a fost, ea 
tot încă era prea mare şi, am putea zice, neprobabilă din partea 
unei oştiri mercenare din secolul XVI; încât fabula avea oarecum 
dreptul de a iperboliza acea minunată fidelitate, caracterizându-o 
mai în relief. 

În fine, adus denaintea lui loan-vodă, nenorocitul agă fu intero- 
gat de către principe în curs de câteva zile asupra celor atingătoare 
de Turcia şi apoi dat soldaţilor să-l taie în bucăţi cu coasele, deşi 
nici lui loan-vodă, desigur, el nu va fi uitat să-i propună cele şase 
măsuri de mărgăritar, de aur şi de argint. 

Mult mai erau urâţi păgânii în ochii eroului român: din acest 
punct de vedere, bine îl cunoscu fabula! 

59. Pe când Swierczewski triumfa asupra inamicilor, douăzeci şi 
cinci de luntri, pogorându-se pe Nistru de la fruntariile polone, 
aduseră lui loan-vodă prima mică dovadă cum că Laski şi Ostrogski 
sunt în adevăr decişi a-i trimite ajutoare; erau 600 de cozaci pe- 
deştri sub comanda unui vechi marinar, Pokotilo. 

Oricât de slab, acest continget fu de o valoare nespusă pentru 
trebuinţa momentului. 

loan-vodă porunci noilor-veniţi a se re-mbarca în luntrile lor, 
câte 24 în fiecare, lăsându-se în josul Nistrului asupra Akkerma- 
nului unde nu puteau întâmpina multă rezistenţă, precedându-i 
spaima victoriei de la Bender. 

Însuşi principele rămase în excelenta-i poziţiune, având la spa- 
tele său hotarul Moldovei, de unde îşi procura în abundanţă pro- 
viziuni şi-şi mărea cadrele oştii, şi în învecinarea Poloniei, de unde 
aştepta pe toată oara deplina realizare a promisiunilr lui Laski şi 
Ostrogski. 

Să se fi mişcat el singur pe uscat asupra Akkermanului, ari- 
ditatea nisiposului sol, lipsa de apă, ucigătoarea căldură a acelei 
semiafricane regiuni, pe care am descris-o cu câteva rânduri mai 
sus, n-ar fi întârziat a introduce foamete, sete şi boale într-o armată 
crescută deja la o cifră destul de considerabilă. 

Luntraşii cozaci erau mai potriviţi pentru atare misiune. 

Debarcând pe neaşteptate la Akkerman, ei surprinseră oraşul, 
măcelăriră orice li s-a părut a fi musulman sau musulmănit, se 
încărcară de bogată pradă, şi, dând foc caselor, lăsară numai 


citadela, înălțându-se ca un monument funebru deasupra mor- 
mintelor... 

60. Să observăm că loan-vodă fu unicul principe român victo- 
rios pe uscat şi pe apă. 

61. Trecură numai două luni de la exploziunea războiului. 

În acele două luni fu câştigată marea victorie de la Jilişte, fu 
cucerită toată Ţara Românească, fură luate Brăila, Benderul şi 
Akkermanul; mari detaşamente inamice fură frânte, o dată lângă 
Lăpuşna şi de două ori lângă Bender... 

În acele două luni pieriră, de incendiu şi de sabie, cel puţin 200 
000 de duşmani, pe când moldovenii nu se vede a fi pierdut peste 
tot nici o mie de oameni... 

Trecură numai două luni de la exploziunea războiului! 

62. Până aci avurăm ocaziunea de a analiza numai resoartele 
parţiale ale fiecărei din bătăliile lui loan-vodă, explicând victoriile 
sale una câte una, fără legătură cu celelalte. 

Până aci văzurăm cauzele succeselor în varietatea mijloacelor: di- 
ferite terenuri, diferite arme, diferite ordini de bătaie, diferite timpuri... 

Până aci arătarăm, bunăoară, cavaleria ilustrându-se în ordinea 
concavă pe şesul de la Jilişte în bruma dimineţii, infanteria cule- 
gând lauri prin o furioasă escaladare a Brăilei, marina aruncând 
dezolaţiune în Akkerman, embuscada reuşind pe terenul unduios 
de lângă Bender, şi aşa mai departe. 

Până aci, în fine, nu ne atinserăm de loc de acele principii 
sintetice care fac să reuşească nu o singură bătălie, — ceea ce se 
poate întâmpla chiar unui general mediocru, prin efectul azardului, 
— ci care fac să reuşească o campanie întreagă ceea ce nu se poate 
întâmpla decât unui geniu militar prin forța combinaţiunilor... 

63. Elementele, adunate mai sus, ne permit acum a atribui 
minunile lui loan-vodă, în Ţara Românească şi în Basarabia, la trei 
cauze mari şi generale, care planează deasupra tuturor celorlalte, 
mici şi speciale: 

1. marşul; 

2. alegerea teatrului luptei; 

3. manierea personală a capului. 

64. Toate mişcările lui loan-vodă fuseră astfel încât inamicii nu- 
| puteau surprinde niciodată, pe când el, din contra, îi surprindea 
la tot pasul. 

Armata sa mergea închisă din faţă, din laturi şi la dos prin o 
întinsă reţea de aşa-numite străji, compuse din oaste uşoară, şi pe 
care le străjuiau iarăşi o mulţime de sentinele, presărate în toate 
direcţiunile, prin sate, pe înălţimi, în strâmtori, la trecătorile apelor... 

Cea mai ascunsă urnire a duşmanului era pe minut cunoscută 
lui loan-vodă, care se azvârlea asupra-i, îl sfărma, îl măcelărea, 
făcea să se simtă trăsnetul mai nainte de a se fi văzut fulgerul. 

Principalele rezultate ale acestei extreme repeziciuni, unită cu o 
extremă pază, fură: 

1. forțele mici învingeau forţe mari; 

2. inamicii pierdeau mii de oameni, iar ai noştri rămâneau 
mai-mai intacţi. 

65. Alegerea teatrului luptei fu şi mai fecundă în consecinţe. 

loan-vodă nu lăsă pe duşmani să calce Moldova, ci-i înfruntă în 
propria lor ţară, dentâi în Muntenia, apoi în Bugeac. 

În acest chip, el ajunse la trei scopuri de o supremă importanţă: 

1. Moldovenii, scutiţi înăuntrul patriei de nemulțumirile, zăpă- 
ceala şi pagubele războiului, rămaseră ca o nesecată rezervă de 
bani şi de braţe. 

2. Inamicul, simțindu-se atacat în propriul său cămin, primea 
pericolul asupra-şi în loc de a-l da altora, exagera în imaginaţiune-i 
puterea adversarului, se descuragea. 

3. Aflându-se într-o ţară vrăjmaşă, ostaşii lui loan-vodă, din care 
cei mai mulţi fără soldă, aveau drept impuls perspectiva pradei. 

66. Un vechi autor polon, care avu bunul-simţ de a cuprinde şi 
pe români în tractatul său universal asupra artei militare, — ceea ce 
n-a făcut până acum nici un autor nou francez sau german, — zice, 
între altele: 

„loan-vodă din Moldova, Mihai cel Viteaz din Ţara Româ- 
nească şi Gustav Adolf, regele Sveziei, ştiau a înfrâna pe numeroşii 
lor ostaşi numai prin prestigiul elocvenţei şi prin familiaritate“... 

67. Trebuia oare să mai spunem că Annibal, Cesar, Wallenstein, 
Frederic cel Mare, Napoleon nu avură nici ei alte principii afară de 
cele de mai sus, deşi fiecare le aplica în modul cel mai potrivit cu 
împregiurările propriei sale epoci? 


IV 
CATASTROFA 


Thus, sometimes, hath the brightest 
day a cloud... Sirs, what's o'clock“ 


Astfel, uneori ziua cea mai senină 
are un nor... Domnilor, câte ceasuri sunt? 


SHAKESPEARE, Henry IV; II, 4 


1. Turcia din Europa prezintă o mare asemănare cu planta 
numită senzitiva: de-ndată ce atingi cu indiscreta-ţi mână una 
singură din foile sale, toată floarea resimte atacul şi se strânge de 
durere. 

Românii, bulgarii, sârbii, grecii şi arnăuţii sunt cele cinci foiţe ale 
senzitivei otomane: cea mai mică mişcare produsă în vreuna din 
aceste naţionalităţi trage după sine imediata convulsiune a tuturor 
celorlalte. 

Românii sunt latini, bulgarii şi sârbii — slavi, grecii — o degene- 
rațiune elenică, arnăuţii — o viţă tracică, astfel diferenţa sângelui îi 
dezbină, dar îi unesc doi nervi puternici: frăţia religioasă şi frăția de 
sclavie. 

Când Mircea cel Mare bătea pe turci, bulgarii şi sârbii se îndesau 
sub steagurile eroului român, a cărui memorie rămase până astăzi 
în poeziile lor naţionale. 

Când Petru Rareş se pregătea a scutura jugul otoman, grecii îi 
serveau în toate modurile cu cel mai curagios devotament. 

Armatele lui Mihai cel Viteaz erau pline de sârbi, bulgari, greci 
şi arnăuţi... 

În fine, câteşicinci popoarele recunoşteau totdeauna solidari- 
tatea intereselor respective faţă de faptul comun al apăsării turce. 

2. Dar din toată această grupă, legătura fără îndoială cea mai 
strânsă şi cea mai trainică uneşte, din vechime şi până astăzi, pe 
români şi pe bulgari. 

În evul mediu ei formau un singur imperiu, de la Alpii Carpatici 
până la Alpii Balcanilor, sub sceptrul unei glorioase dinastii româ- 
ne, de care tremura Constantinopole şi pe care o linguşea Roma. 

În secolul XIII acea grandioasă monarchie se rupse în trei 
trunchiuri: Moldova şi Ţara Românească începură a se naşte, Bul- 
garia începuse a muri. 

În loc de un singur suveran apar pe scenă trei principi neatâr- 
naţi; dar tradițiunea unității primitive nu fu uitată: câteşitrei adăugau 
către propriile lor nume sacramentalul prenume de loan, con- 
servând astfel nemuritoarea memorie a împăratului loan Asan, 
fundatorul măririi romano-bulgare unite. 

În secolul XIV, Bulgaria căzu cu desăvârşire sub jugul otoman; 
de atunci încoace nefericiţii săi fii refugiau în toţi anii cu miimi pe 
teritoriul rămas pe jumătate liber al românilor, aşteptând cu răbdare 
mântuirea lor de la aceia dintre care avuseseră într-o vreme gene- 
rozitatea de a-şi primi o dinastie. 

Ziarul româno-bulgar Viitorul, apărut şi din nenorocire apus 
mai an pe ospetoasele maluri ale Dâmboviţei, fu cea mai proaspătă, 
dar nu ultima manifestaţiune a acelei eterne simpatii internaţionale... 

3. Inima bulgarilor putea ea, oare, a nu fi tresărit în profundul 
său când freamătul fluviului-rege le aducea răsunetul miraculoa- 
selor fapte ale lui loan-vodă? 

Serbii, arnăuţii, grecii rămâneau ei, oare, de tot surzi la depărta- 
tul echo de libertate? 

Un luminos incendiu ardea cu văpaie dencoace de Dunăre; 
tăciuni înflăcăraţi zburau până la Balcani; vreo două-trei scântei 
cădeau şi mai departe; undeva, pe stâncile Croiei sau pe ruinele 
Panteonului! 

4. Mare fu spaima Porții otomane văzându-se în pericol de a 
pierde, prin o conflagraţiune generală, tot ce uzurpase din astă 
parte a Bosforului. 

În zăpăcirea lor, pe turci nu-i tăia capul, un prinţuşor vasal, un 
simplu bei, un sclav cum să cuteze el a întreprinde şi cum să reu- 
şească a conduce o revoltă atât de extravagantă, ale cărei conse- 
cinţe amenințau însăşi inima Imperiului otoman. 

Sultanul Selim recurse, în fine, la trei măsuri: 

1. Se ruga Alahului şi prorocului său Mohamed în geamia 
Sântei-Sofie. 

2. Fulgeră contra guvernului polon, pentru ca să curme orice 
comunicaţiune cu Moldova. 

3. Trimise asupra lui loan-vodă o nouă armată, de care s-ar fi 
speriat atunci cel mai puternic monarc al Europei... 

5. Ahmed-paşa, beglerbeiul Rumeliei, şi Adel-Ghirai, fratele 
hanului Crâmului, primiră ordini de a intra cu toate fortele în 


Moldova; de a prinde viu sau mort pe „nebunul târâie-brâu şi 
vântură-ţară“ - aşa numeau pe loan-vodă turcii supăraţi peste 
măsură — şi de a pune domn pe Petru cel Şchiop. 

O sută mii de turci spre Dunăre; o sută mii de tătari păşeau spre 
Nistru... 

6. Aflând dispoziţiunile duşmanilor, loan-vodă nu mai putea 
rămâne lângă Bender; el trecu Prutul şi-şi puse tabăra la marginea 
Moldovei, în Hugi. 

Cu un secol mai nainte, acest orăşel fu descălecat de o colonie 
de husiţi, alungaţi din Boemia şi din Ungaria, şi pe care Ştefan cel 
Mare, iertându-le eresul în favorul industriei, îi primise şi-i căsnicise 
în Moldova. 

Fugarii îşi aleseseră un cuib care să le poată aminti pierduta 
patrie: dealurile şi pădurile Huşului reproduc până acum imagina- 
țiunii călătorului pitoreştile situri de lângă Carlsbad. 

Până a sosi momentul oportun, această fortăreață firească era, 
pentru eroul nostru, cel mai nimerit şi, putem zice, unicul punct de 
aşteptare. 

Poziţiunea Huşului prezenta următoarele avantaje principale: 

1. Înlesnire pentru hrană şi pentru recrutaţiuni din interiorul 
Moldovei; 

2. Apropiare de la fruntaria polonă, de unde loan-vodă tot încă 
nu despera de a căpăta ajutoare mai serioase; 

3. Localitate retranşată prin însăşi natura şi în care nu putea fi 
forțat într-un caz de năvală neprevăzută; 

4. Facultatea de a porni, într-un moment, sau la Nistru contra 
tătarilor, sau la Dunăre contra turcilor... 

7. Aici loan-vodă congedie toată infanteria compusă numai din 
țărani. 

Fiecare pedestraş fu însărcinat de a sbura la satul său, de a 
aduce brânză şi făină pentru mai multe zile, de a răspândi în țară 
dulcea poveste despre victoriile deja obţinute şi de a înrola pe acei 
ce ar voi să ia parte la gloria şi câştigul victoriilor viitoare. 

Apoi dede poruncă la cei 600 de cozaci marinari, care arseseră 
Akkermanul, să se tot plimbe cu luntrile lor pe Nistru, pe Marea 
Neagră şi pe Dunăre, în linia dentre Bender şi Brăila, pândind 
mişcările şi intenţiunile turce şi tătare. 

Celelalte centurii cozace, ecvestre, fură rânduite în altă parte, 
autorizați de a cutreiera Bugeacul în toate direcțiunile, tăind, arzând 
şi apucând tot ce le va sta în cale. 

În fine, rămânând în tabăra de la Huşi, deocamdată numai cu 
garda personală sau curtenii, toată cavaleria moldovenească loan- 
vodă o expedi la Dunăre, cu misiunea de a opri pe otomani. 

8. Operând în unire cu tătarii, turcii nu se puteau transporta în 
Moldova decât prin un singur punct, între Prut şi Marea Neagră, pe 
la cetatea Isakcia, numită în vechile noastre cântece istorice: „Vad 
de la Obluciţă“. 

Ceva mai sus, Dunărea, lărgită prin numeroasele-i guri, nu mai 
prezintă nici o putință de trecere; ceva mai jos, începându-se Pru- 
tul, turcii nu puteau trece fără a cădea în imposibilitatea de a se 
întâlni cu tătarii. 

Astfel, stând zid în faţa Isakcei, mai fiind susţinută şi prin cele 
25 luntri ale cozacului Pokotilo, cavaleria noastră fără greutate 
putea să apere trecătoarea Dunării în curs de mai multe zile, res- 
pingând cu succes toate încercările turcilor. 

9. Pe când Ahmed-paşa cu otomanii ar fi stătut în nemişcare pe 
țărmul opus al Dunării, Adel-Ghirai cu tătarii ar fi trecut Nistrul 
lângă Bender sau lângă Akkerman, unde nimic nu-l putea împie- 
dica, fiind protejat de artileria cetăților. 

În acel interval loan-vodă, concentrându-şi toată infanteria, 
garda personală şi cavaleria cozăcească, s-ar fi repezit cu furie 
asupra tătărimii, ar fi zdrobit-o şi apoi, cu o oaste deja înaripată prin 
victorie, s-ar fi întors cu iuţeală la Dunăre contra turcilor. 

Această măreaţă combinaţiune adera de felul acelora care, cu un 
secol mai în urmă, ilustrară pe mareşalul de Luxembourg în bătălia 
de la Fleurus şi pe celebrul Turenne în bătălia de la Sintzheim. 

A preveni unirea duor armate inamice, bătând dentâi pe cea 
mai slabă şi apoi pe cea mai tare, este una din operaţiunile cele 
mai frumoase în arta militară. 

10. Astfel, toată reuşita campaniei depindea de la detaşamentul 
trimis la vad de la Obluciţa. 

În fruntea lui fu pus pârcălabul leremia Golia, care, precum 
văzuserăm, se distinsese prin bravură în bătălia de la dilişte. 

El era cel mai intim amic al lui loan-vodă; 

el însoţise pe loan-vodă în străinătate; 


el intrigase pentru a procura lui loan-vodă coroana Moldovei; 

lui îi încredințase loan-vodă fortăreaţa Hotinului, una din cheile 
tării; 

lui, deja în timpul războiului, loan-vodă îi dărui două mari 
moşii; 

lui îi scăpă loan-vodă viaţa în focul unei bătălii, cu pericolul 
propriei vieţi; 

înainte de a pleca la Dunăre, el jură lui loan-vodă pe sânta 
cruce şi pe sântul Evangeliu de a fi credincios până la moarte... 

Garanţiile erau oare destule? 

Ei bine! pentru treizeci pungi cu aur, al doilea Juda, pârcălabul 
leremia Golia, vându o suvenire, un amic, o patrie, o religiune! 

11. Turcii trecură Dunărea. Trădătorul înştiinţă pe loan-vodă 
cum că ajunsese prea târziu pentru ca să-i fi putut opri; dar că forța 
duşmanilor nu se ridică peste 30 000 de oaste nedesciplinată. 

Planul primitiv e răsturnat: domnul se vede silit a bate dentâi 
nu pe tătari, ci pe turci. 

Fiecare minută e prețioasă. 

El trece Prutul şi zboară spre gura Dunării... 

12. Cu toate astea, veselia şi speranța domnea în oastea eroului. 

Cu câteva zile mai nainte, la 2 luni, ea serbase în fecundele 
podgorii ale Huşului o zi mare, naţională, de bun ogur: ziua Sfân- 
tului loan de la Suceava, patronul Moldovei şi totodată patron al 
viteazului principe. 

Acum ea păşea la luptă cu voioase cântece: zgomotoasa muzică 
de tobe, trâmbiţe, surle, fluiere o ducea la cununie... cu moartea! 

13. Apropiindu-se de tabăra turcă, loan-vodă trimise pe hat- 
manul Slăvilă, cu cozacii şi câteva mii de cavalerie moldovenească, 
să afle numărul precis şi dispozițiunile inamicului. 

Ei dederă peste 4 000, ce formau avantposturile armatei duş- 
mane; dar, fugărindu-i nu putură prinde decât un singur turc, greu 
rănit şi carele expiră mai nainte de a fi putut răspunde la întrebările 
hatmanului. 

Atunci însuşi loan-vodă, luând cu sine 5 călăreţi, care erau 
garda-i personală, se sui pe o înălţime, sperând a putea judeca de 
cifra inamicilor după spaţiul ce va fi ocupat armata lor. 

Dar nu văzu nimic, afară de vreo patru cete, care păzeau în 
diferite direcțiuni intrarea taberei păgâne. 

Astfel, pentru prima oară, îi lipsea acum neapărata prefață a 
unei bătălii: să afle puterea, situațiunea şi planul adversarului. 

Norocul începu a-şi schimba pasul. 

Dar însăşi fatalitatea dede astă dată peste un Prometeu gata a 
provoca la luptă toate fulgerele Olimpului! 

14. Când ostaşii, turburaţi prin fel de fel de şoapte, citind ne- 
dumerire pe frunţile căpitanilor şi silabisind în propriile lor inimi 
presimțimântul catastrofei, veniră să întrebe pe loan-vodă de nu- 
mărul păgânilor — „îi vom socoti în luptă!“ le răspunse eroul. 

15. Mai rămâne la mijloc o noapte! 

A doua zi se va dezbate cestiunea emancipării creştinilor de sub 
jugul Turciei. 

Până acum stăpân al Moldovei, cuceritor al Ţării Româneşti, 
dezrobitor al Basarabiei, loan-vodă mâine... peri-va? 

Mai rămâne la mijloc o noapte! 

Să aromim în aşteptarea zilei. 

loan-vodă mâine va trece Dunărea, al cărei gemet răsună deja 
până la tabăra moldovenească; va înarma braţele vânoşilor bulgari 
şi, înălțând pe culmea Balcanilor steagul libertăţii, va striga: „După 
mine la Constantinopole!“ 

Mai rămâne la mijloc o noapte. 

16. Când se lumină de zi, trei boieri lipseau din tabăra mol- 
dovenească. 

Le punem aci numele pentru a rămâne în vecii vecilor stig- 
matizate în memoria strănepoţilor. 

Fu vornicul Murgu, stolnicul Bilăe şi hatmanul Slăvilă. 

În cursul noptii ei fugiră la turci. 

Cronicarul Urechea se încearcă a-i scuza, zicând: „Se temeau să 
nu cază în primejdie“. 

Curios! 

Cronicarul trebuia să fi fost boier pentru a scuza pe alţi boieri cu 
atâta naivitate. 

17. Cu toate dezavantajele sale, ba să mai fi fost altele şi mai 
mari, loan-vodă fu nevoit de a grăbi cu orice preţ bătălia din 
următoarele cauze: 

1. Pentru a preveni sosirea lui Adel-Ghirai cu tătarii. 

2. Pentru a profita de prima ardoare a ostaşilor. 

3. Pentru a curma calea dezerţiunii... 


18. În fața cetăţii Isakcia, din astă parte a Dunării, se lungeşte, 
perpendicular fluviului, lacul numit Cahul, ale cărui maluri despre 
răsărit, unde se petrece scena, prezintă un creştet rădicat, cu mai 
multe ramuri lăturale, formând văi şi vâlcele, sau mai bine amfi- 
teatruri închise fiecare prin câte trei pereţi de pământ. 

Mai înainte de a deveni celebră în analele românilor, această 
localitate îşi câştigase deja un nume istoric din timpii cei mai depăr- 
taţi: ea se deprinsese a vedea catastrofe! 

Aci, undeva în apropiere, se afla într-o vreme un oraş dacic, 
dărâmat de macedonii lui Alexandru cel Mare în expediţiunea lor 
dincoace de Dunăre. 

Aci perşii lui Dariu Istasp trecură şi retrecură Istrul în nefericitul 
lor război cu nomazii sciți. 

Aci, mai târziu, împăratul roman Valinte o păţise azardându-se 
contra goților. 

Aci, până astăzi, în prejmele satului Cartal, se dezgroapă în toți 
anii din misterul ţărânei prețioase anticităţi grece şi latine, testa- 
mente ale unei lumi pierdute. 

19. La dreapta moldovenilor se întindea în lungime lacul, lat 
de peste 2 000 de stânjeni şi fără vaduri; în centru terenul era 
foarte accidentat; la stânga se desfăşura un şes; la spate — o terasă 
naturală. 

Din partea turcilor lacul era la stânga; iară la dreapta şi în 
centrul terenului, formând o ridicătură cam paralelă cu frontul mol- 
dovenilor, se pogora înapoi până la țărmul Dunării. 

Armata noastră avea peste vreo câteva mii de gloată sau recruți; 
peste 20 000 de infanterie, peste 10 000 de cavalerie, peste 1 000 
de cozaci, 80 obuziere şi 60 tunuri de câmp de cele mici moldo- 
veneşti, pe care le-am descris cu o altă ocaziune; adică peste tot 
până la 35 000 de oameni şi 140 piese de artilerie. 

Turcii erau peste 130 000 de oameni, cei mai mulţi, după 
obiceiul lor, cavalerie; şi 120 guri de foc. 

Fiecare moldovean căta a se lupta, el singur, câte cu patru 
păgâni; dar loan-vodă, ca un general adevărat modern, îşi asigu- 
rase un mare avantagiu prin infanterie şi artilerie, mai ales având a 
face pe un câmp unduios, precum sunt totdeauna ţărmii lacurilor. 

Pe lângă astea, fiecare călăraş moldovenesc avea câte un cal de 
rezervă, pentru a înlocui pe cel trudit sau ucis. 

Parcul abunda în arme: săgeți pentru infanterie, pentru cavalerie 
sulițe... 

Acestea erau mijloacele respective ale ambelor armate. 

20. Despre ordinea turcilor avem prea puţine indicii după care 
să ne putem orienta. 

Istoricii o laudă: cu atât mai rău trebuia să fi fost pentru loan-vodă. 

Tot ce se ştie este că: 

1. Linia lor de bătaie avea la aripa stângă 20 000 de luptători. 

2. Artileria nu se afla denaintea frontului, ci la dosul lui, după 
coline. 

3. Armata avea multe linii, lungite, una după alta, până la ţăr- 
mul Dunării. 

4. Batalioanele şi escadroanele erau profunde... 

21. Ordinea de bătaie a lui loan-vodă se poate desfăşura cu 
destulă claritate. 

În România, ca şi în Franţa, armata naţională se împărțea în 
pâlcuri sau regimente câte 1 000 de oameni sub câte un căpitan, 
subdivize în despărţiri câte 500 de oameni, sub hodnogi, vatavi 
sau locotenenți. 

loan-vodă conservă această diviziune, afară numai de cozaci, al 
căror număr nu se putea tăia decât cu cel mult în centurie; afară de 
gloată, care nu avea nici o organizaţiune regulată; şi afară de garda 
personală, o mică unitate excepţională. 

Pe această bază, principele îşi împărţi acum armata moldo- 
venească proprie în 30 de regimente, 20 de infanterie şi 10 de 
cavalerie; căuta a da celei una mie de cozaci o aşa poziţiune, încât 
fiecare centurie a lor să aibă efectul unui regiment românesc; iar 
gloata o lăsă a fi deocamdată numai spectatrice, călindu-se încet şi 
de departe, ca într-o şcoală, pentru ocaziuni viitoare, cu focul luptei. 

Formaţiunea tactică a acestor unităţi prezenta trei linii, compuse 
fiecare, în proporțiuni diferite, din câte trei elemente separate: în centru 
stătea infanteria, la aripa stăngă — cavaleria, la aripa dreaptă — cozacii. 

Toate aceste elemente speciale erau prevăzute fiecare cu un 
element comun: artilerie. 

Prin câteşitrele liniile treceau trei intervaluri de o lărgime egală: 
unul despărţind cavaleria de infanterie sau aripa stângă în centru, 
un altul tăiând infanteria sau centrul în două jumătăţi, un al treilea 
despărţind infanteria de cozaci sau centrul de aripa dreaptă. 


În intervalul din mijlocul infanteriei, între prima şi secunda linie, 
stătea principele, încongiurat de garda personală, 500 voinici aleşi 
din toată armata. 

Acolo, la văzul oştii întregi, se înălța steagul cel mare al ţării, cu 
capul unui zimbru înstelat pe de o parte şi o cruce pe revers. 

Compoziţiunea fiecărei linii diferea de celelalte două prin pute- 
re, fiind cu atât mai tare în toate cu cât mai mult se apropia de sfera 
acţiunii inamice: cei mai mulţi oameni şi cele mai multe tunuri se 
îndeseau în prima linie, linia secundă era mai puţină şi mai rară; 
proporțiunea mai scădea încă în linia a treia. 

Astfel: 

Prima linie număra 16 000 luptători, anume: 10 000 infanterie, 
5 000 cavalerie, 500 cozaci şi 500 garda personală. 

Secunda linie număra ca la 9 300 luptători, anume: 6 000 
infanterie, 3 000 cavalerie, 300 cozaci. 

A treia linie număra ca la 6 200 luptători, anume: 4 000 infan- 
terie, 2 000 cavalerie, 200 cozaci. 

Prima linie avea 30 tunuri de câmp, secunda -— 18, a treia — 12. 

Dispoziţiunea precisă a celor 80 obuziere e necunoscută, fiind 
însă mai mult decât probabil cum că o parte ocupa înălțimea pre- 
domnitoare ce se ridică pe ţărmul lacului, la dreapta armatei mol- 
dovene, adică din partea cozacilor; iar rămăşița va fi fost distribuită, 
ca şi tunurile de câmp, în calcul de câte două pe regiment. 

Prima linie era menită a inaugura lupta; secunda trebuia să re- 
nceapă pe prima la caz de retragere sau s-o susţină la caz de debili- 
tate: a treia forma rezervă. 

Această caracteristică a fiecărei linii îndeosebi implica luarea 
următoarelor măsuri necesare: 

1. Prima linie fu dezvăluită în lungime, pentru a avea un front 
egal frontului inamic. 

2. Prima linie avea între regimente şi centurii intervaluri foarte 
mici, pentru a prezenta o rezistenţă compactă. 

3. Liniile a doua şi a treia fură formate în coloane, pentru a 
putea păşi mai în ordine la ajutorul liniei precedinţi respective. 

4. Secunda linie avea între regimente şi centurii intervaluri mari, 
în care să se poată încadra la nevoie prima linie. 

5. Linia a treia avea între regimente şi centurii intervaluri şi mai 
mari, în care să se poată încadra la nevoie prima şi secunda. 


RAZVAN ŞI VIDRA 


w 
N 
N 


| B.P HASDEU 


N 
N 
oo 


6. Distanţa dintre prima şi secunda era mică, pentru ca sprijinul 
să poată fi mai grabnic. 

7. Distanţa dintre secunda şi a treia era mare, pentru a păstra 
rezerva intactă de lovirile proiectilelor vrăjmaşe până la momentul 
trebuinţei extreme. 

În fine, afară de cele trei linii de mai sus, mai era o a patra linie, 
suplimentară, îndată la spatele rezervei, în care se afla parcul, cai, 
muniţiuni etc., având la dos un lung brâu de coline, iar gloata la 
flancuri. 

22. Această ordine primitivă de bătaie ni se pare a fi un cap 
d-operă de bun-simţ militar: nu era cu putinţă a profita mai bine de 
toate condiţiile terenului şi de marcata specialitate a diferitelor 
arme. 

În privinţa terenului: 

1. Un lac apărând într-un mod inaccesibil aripa dreaptă a oastei 
moldovene, loan-vodă, după un principiu foarte vechi în tactică, 
putu să-şi strămute toată cavaleria la aripa stângă; unde, pe lângă 
forța-i numerică aglomerată, ea devenea groaznică iarăşi prin un alt 
avantagiu natural, preţios anume pentru acţiunea călărimii: şes. 

2. La aripa dreaptă, asigurată prin poziţiunea locului şi prin o 
nălțime garnită de artilerie grea, loan-vodă crezu prea de ajuns a 
lăsa numai o mână de cozaci, voinici devotați şi care, fiind călări 
sau pedeştri, după trebuinţă, lesne se acomodau cu tot felul de 
teren. 

3. Ştiind că tătarii vor putea supraveni chiar în cursul bătăliei, 
lovindu-l din spate, loan-vodă şi-l acoperi prin căruțele parcului şi 
prin o ridicătură de teren, lăsând, din necesitate, mai descoperită 
numai cavaleria din aripa stângă, care însă, precum veţi vedea, era 
să aibă un rol mai important numai la începutul luptei. 

În privinţa armelor: 

1. loan-vodă ştiu a se feri de o greşeală comună generalilor 
europeni din secolul XVI, şi chiar mai târziu lui Gustav Adolf, care 
toţi obicinuiau a amesteca armele la un loc, făcând monstruoase 
batalioane ecvestro-pedestre; în armata eroului nostru, din contra, 
cavaleria stătea la o parte, infanteria la o parte, cozacii — un fel de 
dragoni — iarăşi la o parte. 

2. Deşi în Europa nu se stinsese încă uzul feudal din evul 
mediu de a planta în centrul armatei cavaleria, în care servea 


mândra nobilime şi pentru care mojica pedeştrime abia avea 
dreptul de a forma aripe; deşi o asemenea ordine se perpetuase, 
mai cu seamă la vecinii noştri unguri şi poloni; totuşi, loan-vodă, 
ghicind prin geniul său toate misterele artei militare moderne, nu 
se sfii a aborda o cale de tot opusă obiceiului: el puse infanteria în 
centru şi cavaleria la aripe. 

23. Studiind acum în chintesenţă întregul ordin de bătaie al arma- 
tei moldovene, lesne deducem următoarele trei puncturi principale: 

1. Aripa dreaptă — cozacii — prin lac şi prin tunuri era tare în 
privinţa defensivă. 

2. Aripa stângă - cavaleria — prin şes şi prin număr era tare în 
privinţa ofensivă. 

3. Centrul — infanteria — aşezat pe terenul accidentat cel mai 
propriu pentru această armă era gata a susține, ofensiv sau defen- 
siv, pe oricare din aripele sale. 

24. Mai nainte de a începe bătălia, loan-vodă mai urcă, pentru 
a doua oară, piscul de pe malul lacului şi văzu, astă dată, toată 
armata turcă ieşind în ordine din văi. 

Era o mulţime spăimântătoare! 

Eroului tot însă nu-i venea a-şi închipui că l-a trădat pârcălabul 
leremia Golia, acela căruia, — după sublima expresiune a lui Tacit, — 
el îi dase tot ce poate primi un supus! 

În loc de a aresta pe criminalul, el se mulțumi cu scuzele sale; în 
loc de a-i tăia capul, el îi lăsă cea mai importantă operaţiune a bătăliei. 

La Waterloo Napoleon cel Mare crezu pe Grouchy! 

25. Buciumii începură a cânta. 

Răsună fiorul răcnet: „Ucide! ucide!“, rămas nouă, ca moştenire, 
de la vechii romani, care strigau în momentul atacului: „Feri! feri!“ 

Planul lui loan-vodă, precum se putea judeca din însăşi dispo- 
ziţiunea armatei sale, în care una din aripele, acea stângă, con- 
centrase în sine toată forţa ofensivă, era de a începe bătălia în aşa- 
numita ordine oblică, ca Epaminonda la Mantinea, Cesar la Farsale, 
Gustav Adolf la Leipzig, Bonaparte la Marengo. 

26. Admirat deja în anticitate, acest gen de atac căpătă nişte 
sufragii şi mai ponderoase şi se sancţionă prin nişte exemple şi mai 
strălucite în timpii moderni. 

Frederic cel Mare rezumă preţioasele avantaje ale ordinii oblice 
în următoarele câteva cuvinte: 

1. „Cu o oaste mică înfrângi o oaste mare. 

2. Loveşti pe duşmani din partea de unde însuți te ştii a fi mai tare. 

3. Expui pericolului numai o porţiune din armată, restul con- 
servându-se proaspăt“... 

Ar putea crede oricine cum că eroul prusian justifică aci anume 
motivele eroului românesc! 

27. loan-vodă comanda centrul. 

Swierczewski — dreapta. 

Stânga... pârcălabul leremia Golia. 

28. Precum văzurăm, această din urmă trebuia să înceapă atacul. 

Cele cinci regimente de cavalerie se aruncară asupra aripii 
drepte a turcilor. 

Învecinatele cinci regimente de infanterie se mişcară înainte 
pentru a sprijini lovirea, amenințând centrul inamicului. 

Dar vai! 

loan-vodă vede infanteria retrogradând, iar cavaleria plecând 
steagul, ridicând cuşmele pe sulițe şi trecând la duşmani. 

În capul acelei cavalerii, — o mai repetăm o dată, — fu mascatul 
până atunci trădător, care, după ce vânduse păgânului trecătoarea 
Dunării, se grăbea acum a câştiga deplin preţul patricidului: fu 
pârcălabul leremia Golia. 

29. Secolul XVI fuse fecund în cruzimi: Sânt-Bartelemi, domnia 
lui Ivan cel Groaznic, furorile Incuiziţiunii îl împestriţează ca nişte 
pete de tigru. 

Varietăţile de pedepse, întrebuințate atunci mai la toate po- 
poarele Europei, îţi ridică părul, îţi încrețesc fruntea şi-ţi încheagă 
sângele. 

Dar nu fu, nu este, nu poate fi nici o penalitate destul de crudă 
pentru a corespunde cu fapta unui vânzător de patrie! 

A împinge milioane de fraţi pentru secoli în abisul sclaviei este 
un atentat nu contra unui om, nici chiar contra unei singure naţiuni, 
ci contra a zece, a douăzeci de popoare, ce se nasc unul după altul 
şi se numesc generaţiuni. 

Crima este atât de monstruoasă, încât imaginaţiunea se refuză 
a-i inventa o pedeapsă analoagă: penalitatea cea mai potrivită ar fi 
de a da mizerabilului viața Jidovului Rătăcitor, pentru ca să auză şi 
să simţă în curs de o miriadă de ani necurmatele blăsteme ale 
posterităţii. 


Cain fusese sânt alăturea de pârcălabul leremia Golia! 

30. O descurajare generală cuprinse pe moldoveni. 

Numai loan-vodă conservă o frunte senină: el devenea cu atât 
mai mare cu cât mai mare devenea furtuna. 

Turcii aşezară pe trădători denaintea liniei lor de bătaie. 

„lată vânzătorii noştri!“ strigă loan-vodă, poruncind ca toate 
focurile, toate împuşcăturile, toate loviturile să fie aţintate spre acea 
parte. 

Mişeii pieriră până la unul; curagiul renăscu în piepturile celor 
credincioşi. 

loan-vodă înaintă cavaleria din secunda linie la locul celei tre- 
cute la duşmani, apropie cavaleria din rezervă, regulă din nou 
pedestrimea, restabili orânduiala în toate... 

31. Folosindu-se de momentana teroare a infanteriei moldo- 
vene şi păşind pe cadavrele trădătorilor, turcii ne atacară acum în 
ordine conică, adică mişcându-se cu centrul lor asupra centrului 
nostru şi aţintindu-şi aripele. 

Ei sperau a rumpe armata română în două. 

loan-vodă era gata. 

Toate tunurile fiind deocamdată descărcate, el formă planul de 
a lua din coaste conul cel înaintat al păgânilor, poruncind cozacilor 
să-l lovească cu puştele din dreapta, pe când cavaleria cea re- 
nnoită din stânga îl strângea cu sulițele, iar infanteria din centru 
ploua nouri de săgeți. 

Turcii dederă jos. 

Retrăgându-se, intenţiuna lor era de a trage pe moldoveni asup- 
ra bateriilor ascunse după coline. 

Ei uitară că loan-vodă, fost amic al vizirului Mehmed-Socolli, 
cunoştea toate fineţile tacticii otomane. 

După o scurtă goană, moldovenii primiră ordinul de a reveni 
înapoi în şiruri strânse. 

Turcii nu puteau presupune că loan-vodă să le fi pregătit lor 
întocmai aceeaşi embuscadă în care ei nu reuşiră a-l ademeni pe 
dânsul. 

Aşadară, văzând retragerea noastră, ei se aruncară din nou. 
Deodată, şirurile moldovenilor se desfăcură în laturi şi, demascând 
artileria, fulgerară, ameţiră, alungară pe inamic. 

Două atacuri fură respinse. 

Neştiind ce să mai facă, turcii năvăliră pentru a treia oară, acum 
cu toată linia lor de bătaie, silindu-se a încongiura mica oaste 


românească... 


32. Zbor topoarele-aruncate, 


Zbârnâi arcele-ncordate, 
Şi săgețile uşoare 
Nourează mândrul soare. 
Caii saltă şi nechează, 
Lupta urlă, se-ncleştează, 
Şi barbarii toți grămadă 
Morţii crude se dau pradă! 
Zece cad, o sută mor, 
Sute vin în locul lor; 

Mii întregi se risipesc, 

Alte mii în loc sosesc! 

Dar viteazul cu-a sa pală 
Face drum pintre năvală, 
Şi pătrunde prin săgeți, 
Că-i român cu şapte vieți! 
În zadar hidra turbează, 
Trupu-i groaznic încordează, 
Geme, urlă şi crâşneşte, 
Şi-mpregiur se-ncolăceşte, 
Fiul Romei se aprinde, 
Hidra-n mâine-i o cuprinde, 
Ş-o sugrumă, şi o sfarmă, 
Ş-o învinge, şi o darmă... 


33. După un potop de sânge din îmbe părţile, turcii, respinşi 
pentru a treia oară, fură goniţi cu atâta înverşunare, încăt garni- 
zoana otomană de la Isakcia, pe malul opus al Dunării, în mică 
depărtare de la câmpul luptei, văzând neregulata lor mişcare îndă- 
răt, crezu bătălia de tot pierdută şi rupse la fugă. 

34. Pentru înlesnirea memoriei, rezumăm aci, prin câteva cuvin- 
te, într-un mod plastic, tot mersul acţiunii în această primă fază a 
bătăliei, rămasă în avantagiul lui loan-vodă. 

Liniile duble semnifică armata inamică; acele simple pe ai 


noştri. 


1. Aripa stângă moldovenească, susţinută de jumătatea centru- 
lui, atacă aripa dreaptă a turcilor; 

2. Centrul inamic, susținut de ambele sale aripe, atacă centrul 
moldovenilor; 

3. Ambele aripe moldovene atacă din coaste centrul turcilor; 

4. Ambele aripe turce atacă pe ambele moldovene; 

5. Toată linia de bătaie a turcilor atacă pe acea a moldovenilor. 

35. Apoi, analizând în detaliu muvementul corpurilor mol- 
dovene pe câmpul bătăliei, noi admirăm, mai ales, preciziunea şi 
apropozitul momentului când, după al doilea atac din partea tur- 
cilor, aripele noastre, precum arătarăm, îşi despicară şirurile, golind 
focul artileriei: o evoluțiune foarte grea în genere, iar mai cu seamă 
în retragerea unei cavalerii. 

Până atunci turcii se credeau oarecum numai ei singuri capabili 
de a opera această artistică mişcare, pentru care se exercitau în 
specie din timpii cei mai depărtaţi, socotind-o ca pe unul din princi- 
palele resoarte ale propriei lor tactice, prin care câştigaseră mai 
multe victorii strălucite asupra creştinilor, între altele pe acea de la 
Mohacs. 

Văzurăţi cum că moldovenii lui loan-vodă îi întrecură până şi în 
această privinţă! 

36. După ultimul atac şi dezordinata respingere a păgânului, să 
fi avut eroul nostru o călărime proaspătă, adică să nu-l fi părăsit la 
începutul bătăliei, prin trădarea pârcălabului leremia Golia, cele 
mai alese cinci regimente de cavalerie, victoria era completă. 

O dată întorşi la fugă, turcii trebuiau goniţi fără un minut de 
zăbavă: linia lor de bătaie, alungată şi tot lovită cu furie, s-ar fi 
răsturnat peste celelalte linii, deja descurageate; iar neputința de a 
scăpa peste Dunăre ar fi topit într-o clipă toată armata, prin fierul 
românilor şi prin undele fluviului. 

Dar lipsit de floarea şi cea mai mare parte a cavaleriei sale, mica 
rămăşiţă fiind stoarsă de oboseală, ce oare putea face marele erou 
al Molodvei? 

37. Şi, cu toate astea, oricare va fi de aci înainte rezultatul final 
al bătăliei, analele militare trebuie să admire cu entuziasm pe acela 
care, înfruntând o armată de trei ori mai numeroasă, fiind în trei 
rânduri vândut, după ce susţinuse trei atacuri teribile, tot încă părea 
a fi el învingător. 

38. Obosiţi de crâncena luptă, turcii se opriră; moldovenii se 
puseră la repaos din dosul tunurilor. 

„Şi aşa stând şi privind unii la alţii — zice cronicarul Urechea - a 
dat o ploaie mare de a muiat praful cel de puşcă, de unde aveau 
moldovenii nădejde de ajutor“. 

Precum văzurăm, numai prin infanterie şi, mai ales, prin 
artilerie loan-vodă întrecea pe turci, contrabalanţând grozava 
disproporţiune a forței numerice. 

Infanteria era ostenită; artileria fu abimată. 

Elementele se uniră cu trădătorii! 

39. Ploaia domolind praful, şi împrăştiind fumul ce s-au fost 
rădicat de sub picioarele luptătorilor, cai şi oameni, şi din detu- 
netele artileriei, turcii se încredințară acum limpede de toată puti- 
nătatea armatei lui loan-vodă. 

La aripa dreaptă, ei văzură o adevărată miniatură; numai vreo 
câteva sute de cozaci, pe care îi apăraseră până atunci formidabile 
bătălii, dar în urma ploaiei nu-i mai apăra nimica. 

Astfel, cei 20 000 de turci care formau aripa stângă a păgânilor 
se grăbiră a se azvârli cu toată furia siguranței asupra vitejilor aliaţi 
ai lui loan-vodă. 

Contra acestei inundaţiuni de braţe stăteau peste tot 300 de 
cozaci: 900 căzuseră morți mai nainte în cursul bătăliei. 

Erau 70 de turci pe un singur cozac. 

40. Spre culmea fatalităţii, soseşte în acelaşi moment Adel 
Ghirai cu 100 000 de tătari, realizându-se nenorocirea pentru a 
cării înlăturare loan-vodă pripise a da bătălia cu o oră mai nainte. 

Pe când aripa dreaptă a armatei turce năvăleşte din faţă asupra 
restului cavaleriei noastre din stânga, tătarii trec terasa din dosul 
moldovenilor şi lovesc dindărăt. 

Nu aveam în totul nici 5 000 de călăraşi, care, puşi între două 
focuri, simţiră acum o sută de braţe rădicate asupra fiecărui cap! 

41. Cozacii aveau puşte, se sprijineau de o parte de ţărmul 
lacului, de cealaltă de infanterie, şi erau atacați numai din faţă: ei 
rezistară contra aripii stângi a păgânilor. 

Cavaleria moldovenească, lipsită de armă de foc, având o coas- 
tă descoperită şi fiind atacată totodată din faţă şi din dos, de tătari şi 
de aripa dreaptă a turcilor, nu era chip a rămâne pe loc. 


42. Infanteria se conservă până acum din trei cauze: 

1. prin poziţiunea-i centrală, care nu permitea inamicului a o 
distruge mai nainte de a fi nimicit aripele; 

2. prin parcul ce-i acoperea dosul, apărând-o de năvala tătărimii; 

3. prin naturala-i stabilitate în comparaţiune cu esenţiala mobi- 
litate a unei cavalerii. 

43. Gloata scăpă furişându-se printre căruțe. 

44. Rămas numai cu infanteria, cozacii şi gloata; pierzând o 
aripă întreagă; părăsindu-l orice speranţă, orice posibilitate de 
victorie, ce oare mai putea întreprinde loan-vodă? 

În acest moment i se arătă la lumină toată mărimea de suflet. 

El ar fi putut să-şi scape propria sa viaţă. 

Străvestit într-o haină ţărănească, încălecând pe un mândru 
cursier domnesc, nimic nu era mai lesne decât a ieşi pe din dosul 
armatei, a ocoli lacul Cahulului în direcţiunea Prutului, pe unde 
nu pătrunseră încă inamicii, a trece în Moldova şi a fugi d-aci în 
Polonia, recurgând acolo la ospitalitatea lui Laski sau a principelui 
Ostrogski. 

Cine ştie dacă, în cursul timpului, el nu se va fi reconciliat cu 
Poarta otomană? 

Cine ştie dacă nu va fi adus din Polonia, ca Lăpuşneanul sau ca 
Despota, o nouă armată, cu care să-şi recucerească ţara... 

Ei bine! aceste impulsuri egoistice, deşi au putut străbate în 
pieptul unui Pompei sau Carol XII, totuşi, nu-şi găsiră loc în subli- 
mul cuget al lui loan-vodă. 

A scăpa rămăşiţele armatei moldovene, fără a se gândi un minut 
la sine însuşi, sau dacă nu, apoi cel puţin a pieri cu glorie dempre- 
ună cu iubita patrie... numai una din aceste două putea alege 
restrănepotul mumei lui Ştefan cel Mare, care învăţa pe fiii săi că 
paserea în cuibul său piere! 

45. Tătarii, împinşi de nenfrânata lor lăcomie, purceseră în 
goană după împrăştiata cavalerie, compusă din boieri şi boiernaşi, 
adică, mai bine zicând, din blăni de samur, din săbii cu pietre 
scumpe, din lanţuri de aur. 

Această capitală imprudenţă eliberând deocamdată spatele 
armatei moldovene, loan-vodă - minte limpede în împregiurări 
turburi — se grăbi a profita de greşeala vrăjmaşului. 

El descalecă de pe cal, pedestreşte pe cozaci, grupează gloata 
cu infanteria şi, strigând către eroicele resturi ale oştirii sale: „Fraţilor! 

cază capul meu unde vor cădea capetele voastre!“, face un atac 
atât de furibund, încât apucă de la turci artileria lor, o strică pentru 
ca să nu le mai poată servi şi-i lasă înlemniţi de ameţeală şi uimiţi 
de admiraţiune! 

Cu propriile sale mâini, în furia acelui moment suprem, el trase 
din mijlocul păgânilor un tun de cele mari: atât de colosală era 
puterea fizică a acestui Ercule român. 

Apoi formând o compactă, nestrăbătută coloană, moldovenii se 
retraseră până la apropiatul munte, pe vârful căruia fumegau rui- 
nele satului Roşcanii, ars cu câteva minute mai nainte de către 
urdiile tătare. 

46. Ultimul atac, mai nainte de a se retrage, ca şi toate celelalte 
manevre ale acestei memorabile bătălii, este un strălucit testimoniu 
de ştiinţă militară. 

Mult mai în urmă, ilustrul Montecuculli zise: 

„Cată să ataci pe duşmani cu o violenţă extraordinară mai cu 
seamă atunci când voieşti a te retrage.“ 

Plecaţi dară fruntea denaintea lui loan-vodă, care înţelesese 
aceasta la 1574, în momentul cel mai desperat al unei bătălii deja 
pierdute, nu denaintea lui Montecuculli, care rumega cu un secol 
mai târziu în liniştea cabinetului! 

47. Din aproape 35 000 de oaste, eroul rămase abia cu 7 000. 

Cel puţin 20 000 de români au căzut într-o jumătate de zi, 
apărându-şi cele trei idoluri, pe care le recomandase odată marele 
Ştefan în instrucţiunile sale militare: Crucea, Ţara şi Steagul! 

48. Scriind aceste rânduri în singurătatea nopţii, când misterul 
naturii şi tăcerea oamenilor duc imaginaţiunea departe, departe — la 
ceea ce nu mai este sau ceea ce nu este încă, uitând prezentul şi 
confundând într-o rază trecutul şi viitorul — mă cutremură bătaia 
inimii, mă arde focul capului, mă furnică prin sânge fluvii de forță, 
mă electrizează o şoaptă ce vine nu ştiu de unde, din mine sau din 
afară: „mare e Românul!“ 

Dar deodată se aude trosnetul unei birje zdrobind pavelele 
stradei; mă arunc la fereastră; luna întinde o melancolică lumină; 
un june cu mănuşi albe, cu geam la ochi, cu havana în gură, se 
întoarce palid de oboseală după o petrecere nocturnă... 

49. Aşezându-se printre dărămături, loan-vodă ocoli cu şanţuri 
platoul muntelui; puse în faţa inamicului, în giurul aşa-numitei 


„creste militare“ (crete militaire), adică pe linia cea mai înălţată a 
pogorâşului, pe cei mai buni arcaşi şi puşcaşi; îi întări prin o 
secundă linie; şi, în fine, formă o rezervă, pentru a susține la caz de 
trebuinţă puncturile cele mai amenințate. 

Cu apropierea nopţii turcii şi tătarii, unii revenind din zăpă- 
ceală,ceilalţi din goană după fugărita cavalerie, blocară noua tabără 
a lui loan-vodă. 

Războaile franceze în Algeria probează până astăzi cât de greu 
este a ataca o înălţime chiar lipsită de fortificaţiuni şi apărată de un 
mic număr de beduini; cu cât dară mai tare era poziţiunea moldo- 
venilor, plantați pe un munte şănţuit, grupaţi în număr de mai multe 
mii de cei mai bravi şi unind avantajele înălţimii cu nişte avantaje 
nu mai puţin preţioase ale ruinelor: „atacul unui sat costă prea 
mulți oameni“, zicea Frederic cel Mare. 

Mai adăugaţi că loan-vodă, în ultimul său atac, stricase o mare 
parte din artileria turcă; iar câte tunuri le mai rămâneau bune, toate 
îşi pierdeau în zadar gloanțele printre zigzagurile ruinelor, fără a 
nimeri pe moldoveni, pe când aceştia, din contra, țintind dintr- 
ascuns şi în linişte, trimiteau păgânilor cu fiecare descărcătură un 
singur mesagiu de moarte. 

50. Istoricii acuză pe loan-vodă de a-şi fi ales o poziţiune fără 
apă şi de a nu fi luat nici o măsură pentru a şi-o procura prin 
mijloace artificiale. 

Acuzaţiunea e bazată pe necunosştinţa localităţii: 

1. În tot cuprinsul Bugeacului apa e aproape tot atât de rară ca 
şi în centrul Africii. 

2. Căutând izvoare pe vărful unui munte, trebuia săpat pă- 
mântul până la o adâncime foarte mare. 

3. Chiar reuşind în asemenea azardoasă şi grea operaţiune, o 
fântână n-ar fi ajuns pentru îndestularea a 7 000 de oameni... 

51. În curs de trei zile şi trei nopţi loan-vodă respinse toate 
atacurile a 200 000 de păgâni. 

Lipsiţi de o picătură de apă, moldovenii aşteptau venirea nopții 
pentru a întinde petice de pânză deasupra ierburilor: ei îşi ungeau 
buzele cu rouă! 

Adesea cu loan-vodă în frunte, o seamă ieşeau din şanţuri, se 
repezeau cu turbare asupra celor mai expuse posturi inamice, tăiau, 
măcelăreau, doborau toate dinaintea lor, şi apoi, crunţi de sânge, 

se întorceau cu multumirea lui Ugolino din infernul lui Dante când 
roade capul vrăjmaşului său Ruggieri! 

52. În cursul acelor trei zile şi trei nopţi, demne de timpul lui 
Oraţiu Cocles, loan-vodă, să se fi gândit el cât de puţin la propria- 
i siguranţă, scăpa. 

Vorbind turceşte ca un turc, el putea trece în crepuscula serii 
chiar prin mijlocul păgânilor, precum deja făcuse odată Ţepeş. 

Dar toate demonstră că eroul nostru, groază numai pentru 
păgâni, pentru ciocoi, pentru călugări, îşi iubea ţara mai mult decât 
pe sine însuşi. 

53. În a patra zi turcii încep a parlamenta. 

loan-vodă arată celor trimişi tăria poziţiunii sale şi numărul 
vitejilor ce-i mai rămân. 

„Precum vedeţi, — le zice el, — sunt în stare de a mai susţinea lupta.“ 

Apoi le propune următoarele trei condițiuni: 

1. Mâna duşmanilor să nu se atingă de ostaşii moldoveni, care 
să fie liberi a merge pe la casele lor, fără a fi prigoniţi vreodată 
pentru trecut de către viitorul domn al Moldovei. 

2. Cozacii să fie lăsaţi a se întoarce la ţara lor. 

3. Însuşi principele să fie trimis, viu şi nevătămat, d-a dreptul la 
sultanul Selim... 

54. Păgânii primiră tractatul. 

Condiţiunile fură jurate de şapte ori de către beglerbeiul Ahmed- 
paşa şi de şapte ori de către Petru cel Şchiop, devenit în fine în 
realitate domn al Moldovei. 

Ahmed-paşa le jură de şapte ori pe cartea lui Mahomed. 

Petru cel Şchiop le jură de şapte ori pe cartea lui Crist... 

55. Cu lacrimi în ochi, fără a putea vorbi de emoţiune, loan- 
vodă se despărţi de credincioşii săi tovarăşi. 

Cozacilor, oameni străini, veniţi a servi pentru plată, el le lăsă 
toate sculele ce avea lângâ sine. 

Moldovenilor, fraţi ai săi, care se luptau pentru libertatea patriei, 
le lăsă suvenirul de a le fi fost un mare domn şi vaga speranţă de 
întoarcere a sa la domnie... 

Eroul era convins că va reuşi prin profunda-i diplomaţie a 
recâştiga grațiile sultanului Selim, precum altădată, tot într-o ase- 
menea situațiune, Petru Rareş, numai prin bărbăteasca-i elocvenţă, 
reuşise a îmblânzi mânia sultanului Suleiman. 


Oamenii mari nu desperă nici chiar pe insula Elba! 

Până atunci — adio! 

Cozacii plângeau; moldovenii nu puteau plânge: excesul durerii 
seca izvorul plânsului. 

56. Capitulaţiunea de la Roscani aminteşte o altă, încheiată tot 
cu turcii, nu mai departe decât cu vreo trei ani mai nainte, pe când 
însuşi loan-vodă petrecea încă în Constantinopole. 

După o eroică apărare a cetăţii Famagusta la Chipru, coman- 
dantul Bragadino, redus nu prin arme, ci prin foamete, impusese 
păgânilor condiţiunea de a permite garnizoanei o liberă retragere. 

Seraskirul turc iscălise fără greutate, şi tot fără greutate se grăbi 
a-şi călca iscălitura: după deşertarea cetăţii, viteazul Bragadino şi 
floarea juneţii venețiene pieriră în torturi. 

Cunoscând dară perfidia otomană, loan-vodă nu se mulţumi cu 
o simplă iscălitură a paşalelor: el ceru şi dobândi, ca garanţie, un 
septuplu jurământ, mahometan şi creştin, din partea lui Ahmed- 
paşa şi din acea a lui Petru cel Şchiop, de la inamic şi de la rival... 

Ei bine, prin aceasta tractatul deveni el oare mai sacru? 

57. Povestirăm trădarea, să povestim sperjuriul. 

58. Pe lângă persoana lui Petru cel Şchiop, pentru a-l instala cu 
firman -— o inovaţiune nepilduită până atunci în Moldova - se afla 
capigibaşi sau prim-uşierul Porții otomane, un personagiu deja 
important, dar care mai în urmă ajunse şi mai sus, vizir, ginere şi 
cumnat al sultanilor... 

Era Scipione Cigala, dintr-o familie aristocratică neapolitană, 
renegat sub numele de Djigala-zade: un june moale, desfrânat, 
nestatornic, mâncăcios, beţiv... dar cu atât şi mai puternic la curtea 
unui sultan ca Selim II. 

Când loan-vodă intră în cortul beglerbeiului, Ahmed-paşa era 
încongiurat de ieniceri, agale, bei, sangiaci, care toți se îmbulzeau 
să vază pe teribilul erou de la Jilişte, Brăila, Lăpuşna, Bender... 

Seraskirul începând cu mustrări, loan-vodă îi răspunse cu toată 
demnitatea unui principe că, pe baza capitulaţiunilor sale, el nu are 
a da seamă decât numai când îl va fi întrebat însuşi sultanul. 

Mândria viteazului înfioră pe musulmani; dar grandoarea-i se 
părea a fi înlănţuit braţele lor: ei se uitau nedumeriţi unul la altul, 
îndemnându-se care de care a da prima lovitură, şi nimine nu 
cuteza... trebuia un apostat; trebuia un om îndobitocit prin excesul 

banchetelor şi un dobitoc ameţit prin furia opiului: trebuia un 
mosntru pentru a face un asemenea pas contra onoarei şi contra 
jurământului. 

Acel monstru fu căpigibaşi Djigala-zade. 

59. Munteanul Petru cel Şchiop aduse armele păgânilor asupra 
eroului Moldovei. 

Italianul Scipione Cigala îi înfipse cuțitul în inimă. 

Un muntean, un italian, un moldovean. 

Se sfâşiau fraţii: râdea otomanul, zâmbea neamţul, se pregătea 
a rânji muscalul. 

60. Când gigantul fu căzut sub perfidul pumnar al neapoli- 
tanului Cigala, ienicerii, îmbărbătaţi prin iniţiativă, se azvârliră 
asupra victimei, tăiară majestosul cap ce-i speria mai deunăzi până 
şi-n taina visurilor şi-l înălțară pe o suliță. 

Apoi temându-se, poate, ca un al doilea cap să nu răsară cumva 
pe desfiguratul corp, ei legară trunchiul martirului de coadele a 
două cămile, care, gonite în direcţiuni opuse, îl rupseră în hidoase 
fragmente. 

61. După ce finitul spectacolului le răcise minţile, păgânii nu 
putură a nu recunoaşte propria lor nulitate în alăturare cu sublimul 
eroism al mortului. 

Crezând că virtutea lui loan-vodă îşi va fi avut izvorul în oasele 
din care fusese ţesut şi în sângele ce-i circulase prin vine, ei îşi 
împărţiră între sine, ca moaşte, fărmăturile acelor oase şi-şi în- 
fruntară săbiile în acel sânge, rugându-se lui Allah ca să le dea şi 
lor tuturor inima principelui român! 

Călăii purtau pizma jertfei lor. 

62. Căt timp a trăit loan-vodă, turcii, boierii şi călugării nu-l 
sufereau deopotrivă. 

După ce murise, inamicii străini se arătară mai generoşi decât 
inamicii casnici. 

Pe când ienicerii se puseră a adora rămăşitele viteazului, ciocoii 
cei cu işlice şi cu comanace crezură sosit momentul de a-şi bate în 
fine joc de acela denaintea căruia ei nu îndrăzneau până atunce să 
ridice ochii de la pământ. 

Pentru a-i răpi chiar gloria postumă, ei răspândeau acum în 
popor odioasa anecdotă cum că în momentul când îl rumpeau 
cămilele loan-vodă să fi zis: „Ah! caută că eu multe feluri de morţi 
groaznice am făcut, iar caznă ca aceasta n-am ştiut să fac!“ 


Dar cine oare să fi putut rosti această barbară şi atroce glumă: 
capul cel lipsit de trunchi? sau trunchiul cel lipsit de cap? 

Nu pentru prima şi nu pentru ultima oară o neputincioasă ură 
inventa absurdităţi! 

63. Cronicarul Urechea — o mai ziserăm deja nu o dată — este 
un echo al partitului aristocratic. 

Aşadar, el nu numai profanează prin satiră ultimele divine mo- 
mente ale lui loan-vodă, ci încă se încearcă a scuza mârşava trădare 
naţională a pârcălabului leremia Golia. 

Când vine vorba de vânzarea trecătorii Dunării, analistul-cocon 
declamă cu un aer de criminală inocinţă: „Cu greu este celor puţini 
a opri pe cei mulţi şi celor slabi pe cei tari; căci trecând întâi puştele 
cu ieniceri şi cu pedestrimea să apere vasele, aci şi toată alaltă oaste 
turcească a sosit, unde văzând leremia pârcălabul că nu-i poate 
opri, s-a întors...“ 

Când ajunge la defecţiunea celor cinci regimente de cavalerie, 
el se fereşte măcar de a menţiona numele pârcălabului leremia 
Golia, alunecând numai în treacăt următoarea frază obscură şi 
diminutivă: „La începutul războiului zic că o seamă de moldoveni 
să se fi închinat la turci“... 

Înşişi cronicarii otomani sunt mai români! 

64. După măcelul de la Roşcani, Petru Şchiopul se grăbi a 
trimite caimacam la laşi, ca să-i păzească tronul, pe unul din mize- 
rabilii vânzători ai lui loan-vodă, stolnicul Bilăe, înălţat acum la 
demnitatea de mare vornic al Ţării de Jos, ocupată până atunci de 
bravul Dumbravă. 

65. Nu numai vitejii de la Cahul, nu numai „fraţii de cruce“ ai lui 
loan-vodă, dezarmaţi prin jurământ şi măcelăriți prin sperjuri, avură 
soarta de a pieri, ca tălharii cei osândiţi la moarte, fără a se putea 
apăra; nu! nu numai pe ţărmii Cahulului şi pe ruinele Roşcanilor curse 
cel mai pur sânge şi căzură cele mai nobile capete ale Moldovei; nu! 
„S-au pornit tătarii în pradă peste toată ţara — zice cronica — cât n-a fost 
niciodată mai mare pustietate decât atunce; că pre toţi i-au cuprins pe 
la casele lor fără grijă, unde până astăzi între Prut şi între Nistru de 
atunce a rămas pustietate, de nu s-a mai împlut de oameni...“ 

Petru cel Şchiop, în fruntea urdiilor păgâne, privea cu o sacrilegă 
nepăsare cum inamicii românilor şi ai Crucii îi aşterneau până la 
laşi o cale domnească de purpură din sânge şi arcuri triumfale din 
capetele moldovenilor. 

66. Moartea lui loan-vodă fu semnal de pieire pentru trei 
miniştri, credincioşi până în fine luceafărului libertății naționale: 

Vintilă-vodă, 

Vornicul Dumbravă, 

Episcopul Isaia Rădăuțeanul. 

67. Fostul principe muntenesc, alungat dimpreună cu frate-său 
Petru cel Şchiop, expedi acum o armată turcă să cuprinză Bucureştiul. 

Deşi Vintilă-vodă nu avea lângă sine decât pe viteazul vornic 
Dumbravă cu o mână de moldoveni, totuşi, lupta, încinsă pe câm- 
pia unde este astăzi Radu-vodă, fu atât de cruntă, încât învingătorul 
crezu de cuviinţă a-i eterniza memoria, zidind o biserică pe locul 
bătăliei şi înființând o serbare anuală, rămasă până astăzi sub 
numele de „Moşi“. 

O victorie, o biserică, o serbare care ne aduc aminte de ruşinea 
discordiilor române! 

68. Vornicul Dumbravă reuşise a scăpa în Transilvania, având 
nobleţe de a căuta refugiu la generozitatea unui inamic ale cărui 
oşti se luptară contra moldovenilor în bătălia de la Jilişte. 

Un erou muntean fu trimis pentru a cere moartea unui erou mol- 
dovean: Ivaşco Golescu mijloci extradiţiunea vornicului Dumbravă. 

Ce infamie, ce timpuri, o, Doamne! 

Călcând acele legi, care prin sublimul lor meritară ca oamenii 
să le numească divine, Ştefan Batori, beiul transilvan, dede pe 
Dumbravă, legat la mâini şi la picioare, în dispoziţiunea amba- 
sadorului muntenesc. 

Sosind la Bucureşti, demnul tovarăş al lui loan-vodă fu descapitat. 

69. Vlădică Isaia Rădăuţeanul nu întârzie a fi scos din scaunul 
episcopal de către Petru cel Şchiop; de atunci încoace numele său, 
ilustrat un moment prin negociaţiuni diplomatice cu Polonia şi cu 
Moscovia, dispare pentru totdeauna din analele ţării... 

70. Nu putem trece cu tăcerea, în acest dureos martirologiu, pe 
bravul Swierczewski. 

Fără a fi fost român, el merită să-l punem şi pe el în numărul 
sânţilor: epitet ce poporul nostru îl dedea în vechime nu ipocriziei 
ascetice, ci numai apărătorilor ţării. 

După bătălia de la Cahul, Swierczewski nu mai apare pe scena 
istoriei: product al geniului lui loan-vodă, el se stinse o dată cu 
creatorul său... 


71. Cellalt cozac, marinarul Pokotilo, învingătorul de la Akker- 
man, după ce se văzuse în imposibilitate de a apăra el singur 
trecerea Dunării contra colosalei armate otomane, lăsă portul Gala- 
țiului, unde se ținuse în embuscadă, şi... nu-i găsim urme în istorie! 

72. Mai pieri atunci, pieri fără de veste, o fiinţă gingaşă, de care 
n-am vorbit nimic în tot cursul acestei tragedii, pline de caractere 
sau prea mari, sau prea mici, dar numai bărbăteşti: îi rezervam 
pateticul finalului. 

Era o femeie care iubea atât de mult pe loan-vodă, încât îl 
întovărăşea în toate bătăliile sale, dempreună cu un prunc de ţâţă... 

Nu vă mândriţi, româncelor: era o străină, o săsoaică, un blond 
şi melancolic căpşor german din Transilvania. 

În tocul ultimei lupte, cuprinsă de acel presimţimânt profetic ce 
însoţeşte totdeauna un amor profund şi pur, — fie acel amor pentru 
un bărbat, pentru o patrie sau pentru însuşi Dumnezeu! — „ea nu 
lăsa pe loan-vodă - zice cronica ţării — să stea între oastea cea 
călăreaţă, temându-se să nu-l viclenească boierii!“ 

Câzând prizonieră, văduvă a fericirii sale, condusă în robie la 
Constantinopole, ea se evaporează din istorie, după expresiunea 
poetului: 


Ca o fantasmă dragă, ce-n vise lungi şi rele, 
Trecând printre morminte, şopteşte: am trăit!... 


Sugarul său, născut aşa zicând pe un câmp de bătălie, crescu în 
haremul unui paşă. 

Peste douăzeci şi cinci de ani, Turcia, sigură că natura părinţilor 
degenerase cu desăvârşire în această rămurea transplantată a unui 
neam eroic, îl trimise domn în Ţara Românească. 

El domni ceva peste un an, nu făcu nimic şi abia figurează în 
cronice sub porecla de „cel Surd“. 

În adevăr surd, surd la vocea măreței sale origini: fiu desnaturat 
al unui tată erou şi al unei mame eroine, mai purtând spre deri- 
ziune numele strămoşesc al marelui Ştefan! 

Bruma sclaviei ucide în rădăcină chiar florile cele mai alese. 

73. De la amorul nelegitim, dar pasionat şi poetic al junei ger- 
mane, să trecem la călduţa proză a căsătoriei lui loan-vodă cu fata 
marelui boier Lupea Huru. 

Văzurăm că doamna, dempreună cu fiu-său Petru, declarat prin 
votul țării moştean al tronului moldovenesc, refugise contra ne- 
liniştii războiului la marginea Poloniei, după murii formidabilului 
Hotin. 

Însuşi socrul princiar comanda cetatea, ca unul ce avea un inte- 
res personal în mântuirea fiicei sale şi a coronatului său nepoţel. 

Familiile celor mai însemnați boieri cautară siguranţa lor pe 
lângă familia domnească. 

Ajungând ştirea despre calamitatea de la Cahul, ei cu toţii tre- 
cură Nistrul, ducând cu sine tezaurul princiar, însoţiţi de 200 nobili 
poloni, care se grăbiră a forma o frumoasă escortă în giurul ne- 
fericitelor românce, şi familia domnească se retrase la moşia unui 
magnat, vechi amic al lui loan-vodă. 

În zadar Turcia ceruse în mai multe rânduri extradițiunea fu- 
garilor, mai ales a principesei cu copilul şi cu bogăţiile lui Ioan- 
vodă: ospitalierul magnat, credincios suvenirului amiciei, respinse 
toate stăruinţele Porții otomane şi chiar ale regelui polon, până ce, 
în fine, fiind ameninţat, el se căsători cu văduva eroului moldo- 
venesc, şi numai aşa o putu scăpa de robia păgână. 

Doamna Moldovei deveni soţia lui Cristof Strus. 

Pe lângă prestigiul său de mântuitor, noul bărbat al văduvei lui 
loan-vodă avea o calitate ce-l făcea demn de o asemenea însoţire: 
el se trăgea dintr-o familie atât de eroică, încât în Polonia devenise 
proverbial că fiecare Strus moare pe câmpul bătăliei. 

Douăzeci şi patru din acest neam pieriră în lupte cu păgânii. 

Peste treizeci de ani, fiastrul lui Cristof Strus, eredele lui loan- 
vodă, strângând o mână de cozaci, năvăli în Moldova ca să cuprin- 
ză tronul părintesc, pe când domnul Aron-vodă se afla atunci dus 
la Constantinopole: după o domnie de două luni, neputând să 
reziste unor forţe centuple, el fu silit a se întoarce în Polonia, fu 
arestat şi trimis în exiliu la fortăreaţa Marienburg. 

Prin un azard curios, tot acolo în exiliu şi-a fost petrecut juneţea 
un strămoş şi omonim al său, faimosul Petru Rareş. 

74. Aşa finiră cele două femei şi cei doi fii ai lui loan-vodă. 

75. Voind a încheia acest registru mortuar, îmi tremură mâna, ca 
şi când prin descrierea crimelor aş resimti eu, în locul ucigaşilor, 
remuşcările conştiinţei! 


Putin în urma bătăliei de la Cahul, un străin vizită Bucureştiul. 

Pe poarta palatului domnesc el văzu expuse două domneşti 
capete. 

Unul, de curând secerat, conserva încă ceva sufletesc, asemenea 
undei de care atingându-se în zbor aripa unei păsări întipărise în 
ea pentru o clipă o vagă mişcare. 

Cellalt, cosit de demult şi adus de departe, livid, fix, speria prin 
un aer de ironie mortală, nu din astă lume, ci din nişte sfere su- 
perioare: teribila expresiune a capetelor moarte de pânzele lui 
Caravaggio! 

Acele două infernale trofeuri erau capul lui Vintilă-vodă, 
domnul Ţării Muntenegşti, şi capul lui loan cel Cumplit, domnul 
Moldovei... 

Fraţi până la moarte, fraţi după moarte: adevăratul simbol de 
unire! 


V 
DUPĂ EL... 


Tak stróny lutni od tengiego ciosu 
Zabrzmia i penkna: zmieszanemi dzwienki 

Zdaja sie glosic poczatek piosenki, 
Ale jej konca nikt sie nie spodziewa. 


Astfel coardele alăutei, lovite prea tare, 
răsună şi plesnesc: confuzul son se pare 
a promite abia începutul cântecului, 
dar nimene nu se mai aşteaptă a-i auzi 
sfârşitul... 


MICKIEWICZ, Konrad Wallenrod 


1. Era anul 1577: trei ani de la pieirea lui loan-vodă. 

Pe tronul Moldovei, după ce şi-l cumpărase cu un tribut îndoit 
şi cu pâraie de sânge românesc, domnea în linişte, ca într-un cimitir, 
Petru cel Şchiop, încungiurat de ciocoi, care îl numeau „matcă fără 
ac“, şi de călugări, care îi admirau cunoştinţele în astronomie şi în 
muzică. 

Țăranii nu aveau ce mânca. 

Visteria era seacă. 

lenicerii, care formau garda princiară, erau stăpâni prin oraşe şi 
prin sate. 

Deodată soseşte un curier: cozacii se pregătesc a trece Nistrul, 
având în fruntea lor pe un frate al lui loan-vodă... 

2. Mult poate un nume! 

La Roma era de ajuns ca un Commod sau un Eliogabal să se 
numească Antonin pentru ca pe dată tot imperiul să-i aclame cu 
entuziasm, aducându-şi aminte de fericiţii timpi sub Antonin cel Piu 
şi sub Marc-Aureliu Antonin! 

În ochii francezilor, unul din cele mai mari merite ale lui Napo- 
leon III fu calitatea sa de nepot al lui Napoleon 1. 

Judecaţi dară de impresiunea produsă asupra moldovenilor 
prin vestea venirii unui frate al neuitatului martir de la Cahul! 

3. Pretendintele era fiul armencei, mumei lui loan-vodă; însă fiu 
din un alt tată, un tată nedomn şi chiar neromân. 

Dacă boierii şi călugării imputau ca o crimă originea armenească 
numai maternă a lui loan-vodă, apoi cu cât mai pronunţată cată să 
fi fost aversiunea lor pentru acest frate, nu fiu domnesc, armean şi 
de pe tată şi de pe mumă! 

Prima aşezare a armenilor în Moldova fuse anterioară descăle- 
cării aşa-numitului Dragoş-vodă; dar în curs de trei secoli de emi- 
graţiune mica lor colonie nu ştiu a se întruni cu românii; ea rămase 
diferită prin religiune, prin limbă, prin obiceiuri, prin ocupațiuni, 
prin încuscriri. 

Din această cauză, moldovenii priveau totdeauna cu un dispreţ 
suprem pe laborioşii armeni, acufundaţi cu totul în negoţul lor, 
numindu-i păgâni, şi bisericii lor zicându-i capişte. 

Ei bine! un armean, un paria al societăţii moldovene fu primit 
acum cu braţele deschise, numai pentru că avusese aceeaşi mumă 
cu nemuritorul erou al României! 

4. Carabied Serbega — aşa-i era numele armenesc — e cunoscut 
în cronicele noastre sub porecla de loan Creţul, după caracterul 
părului, iar în analele cozace sub acea de Ivan Potcoavă, fiindcă 
frângea între degete potcoava de cal. 

Nalt, bine făcut, având o forţă extraordinară, brav până la teme- 
ritate, acest domn, adevărat frate cu loan-vodă, fugind în urma 
catastrofei de la Cahul, îşi găsise un refugiu peste Nistru. 

Antipatiile sale şi ale cozacilor erau comune: îi însufleţea deo- 
potrivă acelaşi simț de răzbunare contra păgânilor. 


Aşadară, în curând Potcoavă îşi câştigă un renume teribil care 
răsuna până-n fundul Moscoviei şi până la haremurile Stambulului; 
vitejiile sale contra turcilor din Bugeac şi a tătarilor din Crâm îl 
făcură groaza mahometanilor şi „Roland“ al poeziei slavo-orientale! 

Născut şi crescut în Moldova, frate al unui mare domn moldo- 
venesc, el se scârbea de numele de armean şi se fălea cu acela de 
român, pe temei că e român oricine voieşte şi simte româneşte: la 
anticii noştri străbuni doi împărați din cei mai eminenti, Traian şi 
Alexandru Sever, a fost unul — barbar din Spania, cellalt — barbar 
din Siria... 

Astfel, gloria personală a lui Potcoavă măgulea amorul propriu 
naţional al moldovenilor, care îşi atribuiau şi aveau cuvânt de a-şi 
atribui loruşi cu mândrie victoriile înstrăinatului viteaz, şi figura lui 
apărea cu atât mai mare cu cât mai mult o exagera faima depărtării 
şi cu cât mai mică se vedea de aproape carecatura domnească a lui 
Petru cel Şchiop... 

5. După fatala bătălie de la Cahul reuşise a scăpa în patrie 
căpitanul cozacesc Kopycki, păstrând în inimă un devotament pos- 
tum şi religios pentru memoria lui loan-vodă. 

Tot atunci se retrăsese peste Nistru, de frica persecuţiunii lui 
Petru cel Şchiop, fostul pârcălab de Roman, Ţopa; îşi cumpărase o 
bucată de pământ la hotarul Moldovei; se însurase cu o femeie 
cozacă şi, privind cu dor de pe ţărmul fluviului la părăsita ţară, 
gemea după un trecut, oftă după un viitor. 

Aceşti doi, Kopycki şi Topa, întreprinseră acum a da lui Potcoa- 
vă coroana frăţâne-su lui loan-vodă, veştejită de trei ani pe fruntea 
unui trândav cirac al Porții otomane. 

Pe de o parte, ei îşi formară un puternic partit în interiorul ţării, 
pentre vechile slugi ale glorioasei domnii trecute; pe de altă parte, 
prin bani şi promisiuni, adunară câteva centurii de cozaci; în fine, 
arătând lui Potcoavă scrisorile moldovenilor, care îi propuneau cu 
stăruinţă tronul fratern, îl îndemnară a profita de ocaziune. 

6. Aflând despre mişcarea periculosului rival, Petru cel Şchiop 
începu a-şi organiza armata, rugând totodată pe comandanții po- 
loni de pe la fruntariile Moldovei ca să oprească cozăcimea de a 
călca tractatul de pace dintre Polonia şi Imperiul otoman. 

Potcoavă, Kopycki şi Ţopa, neavând încă sub arme mai mult de 
300 de voinici, crezură de cuviinţă a mai amâna întreprinderea 

până la un moment mai oportun, se retraseră de la hotarul Mol- 
dovei şi se împrăştiară cu scop de a recruta mai multe forțe: Kopycki 
merse la cetatea Bar, Țopa la oraşul Breslaw, însuşi Potcoavă se 
aşeză în târguşorul cozacesc Nemirov. 

În acest interval, guvernul polon, strâmtorat de cererile unui 
ceauş turcesc venit din partea lui Petru cel Şchiop, se văzu silit a 
aresta pe turburători: un căpitan fu expedit la Nemirov cu trei 
escadroane pentru a pune mâna pe Potcoavă. 

Viteazul avea pe lângă sine numai 50 de cozaci pedeştri cu 
puşte; dar în pieptul său bătea inima unui frate al lui loan-vodă: el 
nu se înfricoşă a ieşi în câmp întru întâmpinarea unui detaşament 
de şase ori mai numeros, înfruntând Polonia în mijlocul Poloniei. 

Pentru a putea intra în Nemirov, căpitanul polon trebuia să 
treacă un râuleţ, Potcoavă se puse în cale-i, vârându-se cu ai săi în 
apă până la brâu, cu puşte aţintate. 

Renumele adversarului şi tăria poziţiunii ce-şi alesese speriară 
pe trimisul regal: el se retrase cu cele trei escadroane fără a fi 
slobozit un singur foc; Potcavă se întoarse liniştit în târguşor. 

Dar orizontul său se posomorâse: el nu mai putea rămânea în 
Polonia. 

În acest moment hatmanul cozăcesc Şah îi propuse serviciile 
sale, care, unite cu ale lui Ţopa şi Kopycki, se ridicau în totul până 
la o mie de ostaşi de frunte. 

Nu era timp de a se mai gândi. 

Tobele răsunară: Potcoavă trecu Nistrul, lăsând la spate răzbu- 
narea guvernului polon şi privind în față armata lui Petru cel 
Şchiop... 

7. Invaziunea cozacilor în Moldova se operă prin județul Soroca. 

Poporaţiunea acestui district, o amestecătură de români cu tătarii 
pecenegi din secolul XIII şi cu o colonie de genovezi din secolul 
XIV, se distingea prin spiritul său războinic. 

Aşezaţi la hotarul ţării, ei ştiau totdeauna a-l apăra cu pieptul 
lor, când contra polonilor, când contra tătarilor: abia se arăta ina- 
micul pe sacrul țărm al Nistrului, în clipă sorocenii se strângeau 
grămadă, îl răspingeau şi-l goneau adesea chiar dencolo de fluviu. 

Înşişi cozacii o păţiseră nu o dată, şi o păţiseră foarte rău, cu 
hânsarii, — aşa se numea brava miliţie districtuală, comandată de 
pârcălabul Sorocei. 


Prin urmare, să fi fost iubit sau, cel puţin, să fi fost respectat 
Petru cel Şchiop, Potcoavă cu o mie de aventurieri cu greu străbătea 
prin războinicele maluri ale Nistrului. 

Dar sorocenii, ca şi toată țara, urând şi dispreţuind pe neca- 
pabilul lor domn, cozacii fură primiţi ca nişte amici, Potcoavă - ca 
un mântuitor... 

„Acolo mulţi i s-au închinat“, zice cronicarul Urechea. 

8. Apropiindu-se de laşi, eroul nostru fu oprit de armata lui 
Petru cel Şchiop, care puse în prima-i linie 500 de turci, dându-le 
ordinul de a trage dentâi din tunuri şi apoi a se arunca în atac cu 
armă albă. 

Dar Potcoavă moştenise o scânteie din acel geniu militar care 
caracteriza într-un grad suprem pe răposatul loan-vodă, făcându-l 
să prevază şi să preîntâmpine toate planurile inamicilor. 

Înţelegând gândul lui Petru cel Şchiop, el porunci cozacilor a se 
culca jos la pământ, până ce gloanţele tunurilor vor trece deasupra 
capetelor. 

Atunci, sărind pe neaşteptate în picioare, ei descărcară în turci 
toate pusştile: trei sute otomani căzură morți. 

Petru cel Şchiop crezu totul pierdut şi rupse la fugă. Victorie, 
goană, măcel... 

9. Moldovenii nu luară de loc parte la bătălie. 

Toată acțiunea se petrecuse numai între cei 500 turci din prima 
linie şi cozaci. 

Dindată ce otomanii fură bătuţi, oastea cea curat moldove- 
nească a lui Petru cel Şchiop se grăbi a trece la Potcoavă, pe care-l 
dorea mai denainte. 

10. Prin o singură victorie Potcoavă luă acel tron pe care Petru 
cel Şchiop nu-l putuse lua cu toată armata turcă-maghiară-mun- 
teană decât cu ajutorul celei mai mârşave trădări, după trei luni de 
o luptă necurmată, unde fusese bătut şi tot bătut în zece rânduri; 
acel tron, pe care încă mai nainte loan-vodă el însuşi l-a fost luat de 
la Bogdan-vodă fără a vărsa o picătură de sânge. 

În această cronologie se cuprinde o profundă lecţiune filozofică, 
la care cată să se gândească mult, foarte mult toţi domnii de pe fața 
pământului: tronurile se dobândesc lesne şi se pierd cu greu de 
către acei ce-i vrea ţara, se dobândesc cu greu şi se pierd lesne de 
către acei ce țara nu-i vrea. 

Aşa fu, aşa este, aşa va fi totdeauna. 

11. Intrând în laşi, Potcoavă fu coronat sub memorabilul nume 
de loan-vodă. 

Dar domnia-i fu atât de scurtă, încât nu e chip a ne pronunţa 
asupra capacităţii administrative şi diplomatice a acestui mare ostaş. 

Prima-i grijă fu de a trimite ambasadori la Constantinopole, ca 
să cerce de nu cumva vor reuşi a-i scoate învestitura domnească. 

Apoi eliberă de prin închisori gloate de prizonieri creştini, căzuţi 
în trecut la mâna păgânilor şi păziţi în capitala Moldovei, sub preve- 
gherea temnicerului turcesc — Petru cel Şchiop. 

În fine, numi boieri: Ţopa deveni mare vornic al Ţării-de-Jos, 
Kopycki — pârcălab la Hotin, Şah — hatman... 

12. Nu trecu mult timp, şi eternul nostru fugar, Petru cel Şchiop, 
reveni cu o puternică armată de munteni, tătari din Bugeac, turci 
din Dobrogea, adunaţi prin firmanul imperial al lui Amurat III... 
uitasem a spune că sultanul Selim II nu mai era; el murise de beţie 
în anul morţii celei vitejeşti a lui loan-vodă. 

Mai mulţi moldoveni, — moldoveni, vai! de felul pârcălabului 
leremia Golia, — se adauseră către oastea păgână, ridicată ea singu- 
ră la o cifră denaintea cărei ar fi tremurat oricine afară de Potcoavă. 

Fidel sistemului fratern, acesta nu aştepta a fi atacat acasă, ci, cu 
mulţi-putini câți avu lângă sine, ieşi cu semeţie el însuşi drept con- 
tra inamicului, ajuns deja în prejmele Iaşului. 

13. Răposatul Bălcescu analiză bătălia de la satul Docolina în 
următoarele câteva cuvinte, pline de acea limpeziciune critică care 
distingea pe nemuritorul nostru istoric: 

„La 1578 vedem pe Petru cel Şchiop a întrebuința aceeaşi tac- 
tică ce vestitul catarginez Annibal întrebuinţă în bătălia de la Zama. 

În lipsă de elefanţi, însă, el puse în fruntea liniei sale de bătălie 
cirezi de vaci şi herghelii de cai, pentru ca să calce pedestrimea lui 
Potcoavă. 

Lui i se prileji aceeaşi nenorocire ce întâmpină vestitul biruitor 
de la Canne: căci cozacii, stând pe loc şi lăsând să se apropie 
oştirea lui Petru-vodă, deodată sloboziră focurile într-însa. 

Atunci, acea herghelie de cai şi cireadă de boi spăimântându-se, 
se întoarse înapoi, şi, năvălind peste oastea lui Petru-vodă, o puse 
în neorânduială. 


Cozacii se folosiră d-această împregiurare, o izbiră deodată d-a 
dreapta şi d-a stânga, şi lesne o învinseră“. 

14. Ciudat lucru! 

Petru cel Şchiop, carele ştia bine elineşte, citise pe Polybiu 
numai pentru a imita greşelile lui Annibal, dând astfel lui Potcoavă 
o frumoasă ocaziune de a birui întocmai ca marele Scipion. 

Natura, nu lectura face adevărații generali, care sunt şi ei poeţi, 
adesea poeţi sublimi prin varietatea şi mărimea ideilor, prin fru- 
museţea şi armonia formei, prin uşurinţa concepțiunii, prin efectul 
finalului, prin darul de a improviza. 

15. După victoria de la Docolina, Poarta otomană se sperie, 
întocmai ca şi când ar fi văzut înviând din morţi pe teribilul Ioan- 
vodă: noi ordini fură expedite la munteni, la transilvani, la tătari şi 
la beglerbeiul Rumeliei, ca să intre cu toţii în Moldova, reaşezând 
pe tron pe Petru cel Şchiop. 

16. Caracterul lui Potcoavă prezintă un tip de cavalerism din 
evul mediu; dispreţ pentru foloase materiale, amor furios de re- 
nume. 

Cu o mână de oameni, el arătă lumii că ştie să-şi cucerească o 
purpură. 

Cu o mână de oameni, el arătă lumii că ştie a învinge o hidră. 

De patru ani în luptă necurmată cu păgânii, el nu fu bătut 
niciodată... 

Ei bine! decăt să-şi rişte o reputaţiune, câştigată prin un şir de 
vitejii minunate, el preferi acuma, după o lună de domnie şi după 
două victorii strălucite, să renunțe de bună voie la coroana fraternă, 
pierzând tronul, dar conservând gloria. 

Pe când Petru cel Şchiop fuge cu ruşine şi cu desperare de pe 
câmpul Docolinei, Potcoavă adună divanul ţării şi-i declară, cu 
demnitatea unui învingător, că el „nu voieşte a mai domni“. 

Apoi ia cu sine cele 14 tunuri, cucerite în bătălia de lângă laşi şi 
pe care le socotea cu tot dreptul ca un netăgăduit trofeu personal, 
şi se retrage în linişte peste Nistru. 

17. Prin capriciul azardului, guvernul polon însărcină cu aresta- 
rea lui Potcoavă tocmai pe generalul Mielecki, acela care, dacă vă 
mai aduceţi aminte, se încercase cu cinci ani mai nainte a restabili 
pe tron pe Bogdan-vodă şi fuse alungat de pe teritoriul Moldovei 
de către vornicul Dumbravă. 

Mielecki cunoscuse pe loan-vodă, auzise de Potcoavă, şi, păţit o 
dată de la unul din fraţi, se temea a nu mai păţi o a doua oară şi de 
la cellalt: astfel, deşi avea la dispoziţiune-i toate forţele armate ale 
regatului contra unui singur om, totuşi, el crezu mai demn a birui 
prin trădare. 

Amăgit cu promisiuni de iertare şi chiar de răsplată pentru mă- 
reţele sale fapte contra vrăjmaşilor numelui creştin, Potcoavă se 
dede el însuşi, cu toată artileria şi cu toate tezaurele sale, în ghea- 
rele perfidiei: fu ferecat la mâini şi la picioare şi aruncat în temniţă. 

18. Cozacii şi moldovenii fură cuprinşi de indignaţiune; dar o 
resimţiră mai cu seamă Kopycki şi Topa, în care o nestinsă iubire 
pentru familia lui loan-vodă se unea cu o ură mortală contra lui 
Petru Şchiopul. 

Hatmanul Şah şi de astă dată se înțelese cu dânşii. Potcoavă 
avea un frate bun, mai mic de ani, numit Alexandru; ca şi dânsul, 
armean prin sânge şi român prin cuget; ca şi dânsul, refugit peste 
Nistru, ca şi dânsul, semănând la caracter cu neuitatul loan-vodă. 

„În lipsa potcoavei avem o talpă!“ strigară cozacii, aducând în 
Moldova pe noul pretendinte. 

Petru cel Şchiop rămase fidel principiilor sale; el fugi sprinten 
mai nainte de a fi văzut faţa inamicului. 

Alexandru-vodă intră în laşi şi primi coroana ţării. 

19. Această domnie, ca şi a lui Potcoavă, ţinu abia o lună. 

Noul principe nu avuse încă timpul de a-şi organiza o armată, 
când iată o puternică oaste turcă, transilvană şi muntenească cotro- 
peşte țara. 

Alexandru-vodă, cu vreo câţiva cozaci, se închide în palatul 
domnesc, decis a susţine un asediu. 

20. Pentru un loan-vodă fu de ajuns o zi, o noapte, să ia o ce- 
tate ca Brăila sau ca Benderul. 

Petru cel Şchiop pierdu un şir de zile şi nopţi fără a putea re- 
duce o casă! 

„A bătut pregiur curtea din câşlegi până la meazi-părăsimi“, zice 
cronica ţării. 

Lipsit de praf de puşcă şi de proviziuni, Alexandru-vodă tot însă 
nu capitulă. 

leşind cu ai săi din palat, el străbătu în întunericul nopții prin 
posturile armatei inamice şi fugi în direcțiunea lacului care scaldă o 
coastă a capitalei. 


Aci însă îl ajunseră gonaşii. 

După o luptă furioasă, puiul de erou fu prins şi — oroare! — deja 
pe jumătate mort din rănile primite în bătălie, el expiră în ţeapă. 

21. Aproape de locul bătăii, Petru cel Şchiop zidi monastirea 
Galata, precum frate-său, domnul muntenesc zidise adiniori o bise- 
rică pe locul bătăliei cu vornicul Dumbravă. 

Şi biserica unuia, şi monastirea celuilalt încăpură amândouă în 
grifele a nişte greci, îmbrăcaţi în haine de călugări. 

lată cine trăgea foloase din sinuciderile românilor. 

22. Dar pe când Alexandru-vodă moare în laşi din mâna unui 
călău turcesc, ce oare va fi făcând groaznicul Potcoavă, pe care îl 
lăsarăm în fundul unei puşcării? 

Va muri şi el, nu vă îndoiţi; va muri şi el tot din mâna unui călău 
turcesc: căci aşa fu scris în cartea destinului pentru câteşitrei fraţi, 
legaţi prin sânge, prin eroism şi prin martiriu! 

23. Enric de Valois de demult nu mai domnea în Polonia. 

Chiar în anul pierii lui loan-vodă el fugi dintr-un regat ce nu-l 
meritase, alergând la tronul Franţei, rămas vacant şi pe care ur- 
cându-se dovedi în curând şi acolo că nu merita nici pe acela. 

După ce polonii îşi aleseră rege, iarăşi şi iarăşi din îndemnul 
Turciei, pe Ştefan Batori... acel bei transilvan, care dintâi trimisese 
oşti contra lui loan-vodă şi apoi extrădase muntenilor pe vornicul 
Dumbravă. 

24. Cu câteva zile mai nainte de oribila pieire a lui Alexandru- 
vodă, regele polon primi de la sultan următoarea epistolă, repro- 
dusă aci după original: 

„Etern-victoriosul fiu al lui Selim-han, nepot al lui Suleiman- 
han, Amurat-han. 

Lăudatule între cei mai aleşi monarhi creştini! cârmaciule po- 
poarelor lui Isus! tu, carele târâi după tine poalele generozităţii şi 
ale veneraţiunii! maiestosule şi respectabilule stăpân al ţărilor po- 
lone! rege Ştefan Batori, a cărui viață dea Allah să se sfârşească pe 
calea cea dreaptă! 

Pe dată ce această scrisoare imperială va ajunge la mâinile tale, 
ia aminte ceea ce urmează. 

Nu e mult timp de când un turburător al ordinii publice, pu- 
nându-se în capul unei monstruoase adunături de cozaci din Man- 
kerman, din Czerkas, din Kanev şi din Braslav, dentâi cucerise 

Moldova şi apoi, după mii de pustiiri şi deorânduieli, se întoarse 
înapoi în regatul său. 

Deşi mai în urmă hatmanul tău reuşi a pune mâna pe cei vino- 
vati, totuşi, grăbindu-se a merge întru întâmpinarea persoanei tale, 
el se mulţumi a-i distribui sub pază prin felurite casteluri, o dată cu 
turburătorul cel de frunte. 

Aflând noi toate astea, chiar când ne pregăteam a cere cu stă- 
ruinţă extradiţiunea capului invaziunii, viu sau mort, iată că tocmai 
atunci, spre mai marea noastră mirare, primim ştiri de la legitimul 
bei moldovenesc şi de la prea onorabilul Daud-bei, sanjac de la 
Silistria, cum că un alt nemernic, ce se zice a fi frate cu acela de mai 
nainte, năvăli acum cu vreo 2 000 de puşcaşi cozaci călări şi pe- 
deştri, tăiând şi arzând toată țara Moldovei şi amenințând însăşi 
capitala laşii. 

Ştii bine că din timpii respectabililor şi onorabililor străbuni ai 
noştri, — ale căror morminte Allah să le încunune cu o lumină 
eternă! — şi până-n ziua de astăzi, ambele noastre popoare, păzind 
strict condiţiunile păcii, considerau totdeauna tractatul ce ne leagă a 
fi un izvor de putere şi o temelie de prosperitate pentru fiecare 
din ele. 

Dar acum, când un hoţ netrebnic, ieşind din hotarele Poloniei 
în fruntea unei bande de vagabonzi şi tâlhari, cutează a inrumpe în 
Moldova, ţară atârnată de posesiunile noastre cele de Dumnezeu 
ferite, când el o pustieşte în mii şi mii de moduri şi apoi se întoarce 
înapoi în hotarele Poloniei, fără a găsi acolo pedeapsa crimelor 
sale, oare unele ca acestea nu sunt ele o vederată călcare a tractului 
nostru de pace? 

Mai apoi, când hatmanul tău, punând mâna pe turburătorul cel 
dentâi, îl lăsă în linişte, fără a ni-l trimite nouă la fericita noastră 
Poartă, viu sau mort, oare toţi vagabonzii şi toţi trântorii din Polonia 
nu sunt ei încurageaţi a crede cum că nişte asemenea hoţii şi ames- 
tecături nu numai nu vor fi pedepsite, ci încă, din contra, răsplătite 
şi sustinute? 

În adevăr, nepăsarea şi moleciunea din parte-ţi sunt singura 
cauză atât a cutezării primului turburător, precum iarăşi a invaziunii 
celui de al doilea! 

Adu-ţi aminte că numai prin înalta noastră protecţiune urcân- 
du-te pe tronul regal, tu însuţi ne promiteai nouă un nemărginit 


devotament intereselor noastre: oare evenimentele astea din urmă, 
întâmplate sub regimul tău şi prin neglijenţa ta, oare ele să fie 
realizarea acelor promisiuni ale tale? 

Aşadară, îndată ce atingerea acestei epistole îţi va onora mâi- 
nile, prudenţa ta şi spiritul amiciei ce ne uneşte cer deopotrivă ca să 
nu întârzii a trimite la fericita noastră Poartă, viu sau mort, pe 
turburătorul Moldovei, care se adăpostise în hotarele Poloniei şi se 
află până acum în a ta dispoziţiune. 

În cât priveşte pe secundul turburător, apoi ţi se cade neapărat 
şi nezăbovit a te pune tu însuţi în capul oștilor tale, cu care, dacă 
poţi, prinde-l şi-l pedepseşte cu toţi ai săi: iar dacă alţi inamici 
exteriori sau debilitatea forţelor tale sau vreo altă împiedicare te va 
fi oprind de la aceasta, atunci fă-ne cunoscută nouă slăbiciunea-ți, 
şi noi înşine îți vom trimite în ajutor nenumărate armate. 

Pe de altă parte, întâmplându-se cumva că povăţuitorul acestor 
nemernici să scape din mâinile oştirilor noastre şi să fugă în Po- 
lonia, apoi vei fi dator în orice chip a-l prinde şi a ni-l expedi nouă 
viu sau mort. 

Căci îţi declarăm ţie că nimic nu te va putea scuza înaintea 
noastră la caz de nu ne vei trimite viu sau mort pe capul primei 
turburări sau de vei protege orişicum pe turburătorul ăst de al 
doilea: atunci pacea noastră internaţională fiind săpată în cele mai 
profunde ale sale fundamente, războiul va sfâşia fericirea şi binele 
popoarelor! 

Prin urmare, îţi mai recomandăm încă o dată de a nu cruța şi a 
nu amâna nici unul din mijloacele câte se pot închipui prin energie 
şi prin înţelepciune pentru ca să conservi binefacerile păcii şi ale 
legăturilor de vecinătate de care se bucură ambele noastre ţări. 

Scris în ultimele zile ale sacrei lune Zil-hidjdje, în anul hegirei 
nouă sute optzeci şi cinci, în capitala Constantinopole.“ 

25. Reproduserăm textual această curioasă epistolă, sau, mai 
bine zis, această semeaţă poruncă, pentru a arăta deplin gradul de 
înjosorâre vasală la care ajunse mândra Polonie faţă cu Poarta 
otomană, prin stupiditatea unui Enric de Valois şi prin slugărnicia 
unui Ştefan Batori. 

26. Soarta grăbise finitul lui Alexandru-vodă, fără participarea 
regelui polon. 

Dar Potcoavă rămânea: aşadară fostul persecutor al lui Ioan- 
vodă şi al vornicului Dumbravă tot încă mai avea în rezervă o 
ocaziune de a-şi demonstra acum, ca rege polon, zel şi supunere la 
ordinele lui Amurat III, precum şi le demonstrase altădată, ca bei 
transilvan, la ordinele lui Selim II. 

27. Scena ce o vom descrie se petrecu în Leopole, seculara 
capitală a Galiției, respectată sub toate dominaţiunile: ruteană, po- 
lonă, austriacă. 

Acest oraş se afla totdeauna în cea mai strânsă legătură cu Mol- 
dova şi chiar cu Ţara Românească. 

Când amic, când neamic, istoria lui adesea se confundă cu 
istoria română, în cât timp avuse şi el o istorie a sa, şi noi o istorie 
a noastră. 

Aliată cu Alexandru cel Bun şi cu Mircea cel Mare, comuna 
Leopolii se bucura în secolii XIV şi XV de nişte imense prerogati- 
ve comerciale în tot cuprinsul României, de la Nistru şi până la 
Severin. 

Apoi Ştefan cel Mare, în războiul cu polonii, ajunse cu fier şi 
sabie până sub murii acestei capitale, pustiind într-un mod înfri- 
coşat toate satele dimpregiur şi chiar mahalalele, şi se zice — noi nu 
ne pronunţăm -— se zice că în jaful palatului unui magnat galițian ar 
fi găsit acolo cea mai veche cronică moldovenească, descoperită — 
zice-se — în anii trecuţi sub numele de Cronica lui Huru. 

De aci înainte Bogdan cel Chior, păşind în urmele tătâni-său, 
veni şi el cu o puternică armată a brava zidurile Leopolii şi se 
întoarse încărcat de pradă. 

Ca antic şi unic depozit al mărfurilor moldovene în Polonia, 
acest oraş se umpluse în cursul timpului de neguţători români, din 
care unii, ajutaţi dintâi de Alexandru Lăpuşneanul, cel mai bigot 
dintre tirani, fundară aice, pe la mijlocul secolului XVI, o frumoasă 
biserică de rit oriental, cunoscută până astăzi sub numele de „bise- 
rica moldovenească“. 

28. În 1578 petrecea din întâmplare în Leopole un italian din 
Florența, numit Filip Talducci. 

El lăsă în manuscript o naraţiune, păstrată până astăzi în Arhivul 
Mediceu, şi pe care o traduceam aici din literă în literă, precum în 
tribunaluri se înregistrează fără nici o schimbare depunerile unui 
martor ocular. 


29. „Plecând din Varşavia, regele poruncise a închide în caste- 
lul Rawa, în provincia Masovia, sub cea mai aspră pază, pe fostul 
domn moldovenesc Potcoavă. 

Mai în urmă dede ordin a-l strămuta la Leopole, unde venise 
un ceauş turcesc, nu cu alt scop, precum ştia toată lumea, ci numai 
pentru a cere capul lui Potcoavă. 

Tot cu aceeaşi ţintă sosi şi un ambasador din partea lui Petru cel 
Şchiop, aducând regelui peşkeş 50 boi, 4 buţi de tămâioasă, 2 buţi 
din lămâi sărate de cele mici şi un frumos armăsar. 

Pe aci luni dimineaţa, în 16 a lui iuniu, regele se depărtă pe 
două zile din oraş, sub pretext de vânâtoare, după ce mai întâi 
poruncise ca toată poliţia să stea sub arme, precum şi garda regală, 
iar porţile oraşului să fie închise. 

Ceaugşul turcesc fuse îndemnat a ieşi din Leopole atât pentru a 
se feri de pericol personal, cum şi pentru a se masca ruşinea vasa- 
lităţii guvernului în privinţa Turciei. 

Toate aceste măsuri fură ocazionate prin neobicinuitul concurs 
de oameni armaţi, veniţi la Leopole sub cuvânt de a onora prezința 
regelui, dar în realitate, precum se vorbea, mai ales pentru a asista 
pe Potcoavă. 

După plecarea regală şi regularea celor poruncite, ceva mai 
înainte de ameazi, principele prizonier fu adus pe piaţă, fără ca să- 
l ţină cineva, căci îşi ceruse această singură graţie, după ce îi fusese 
anunţată sentința de moarte. 

Scena răsună de zgomotul oamenilor şi de vuietul tobelor. 

Potcoavă trecu de două ori d-a lungul pieţei, netezindu-şi barba 
şi privind la public fără cel mai mic semn de frică; apoi rugă să-l 
asculte şi, făcându-se tăcere, rosti poloneşte următoarele cuvinte: 

„Domnilor leşi! merg la moarte nu ştiu pentru ce, căci nu-mi 
aduc aminte să mă fi învrednicit prin faptele mele de un asemenea 
sfârşit. 

Ştiu atâta, că totdeauna m-am bătut bărbăteşte şi vitejeşte îm- 
potriva duşmanilor numelui creştinesc, lucrând numai pentru bi- 
nele şi folosul ţării mele, cu hotărâre de a-i fi ca un zid pentru ca 
păgânii să nu poată trece Dunărea. 

Dumnezeu ştie de ce nu putui izbuti în această dorinţă; pricina 
cea de căpitenie este trădătorul care prin înşelăciune mă aduse în 
starea în care mă aflu. 

Dar bun e Dumnezeu! şi câinele cel vânzător curând îşi va primi 
plata pentru nevinovatul meu sânge. 

Atâta ştiu; ba mai ştiu încă, mai ştiu că trebuie să mor acuma 
din mâna acestui călău creştin — arătă la acela — căci acestuia îi 
porunci aşa craiul vostru, iar craiului vostru aşa îi porunci stăpânul 
său turcul, câinele de păgân! 

Mie unuia puţin îmi pasă de viaţa mea; dar ţineţi minte că peste 
puţin timp vă aşteaptă şi pe voi înşivă aceeaşi soartă; de câte ori va 
vrea câinele de păgân, capetele şi averile voastre, ba şi capetele şi 
averile crailor voştri vor fi trimise la Țarigrad!“ 

30. Ne întrerupem aci, neputând a nu ne întrerupe. 

Ultimele cuvinte din energicul discurs al lui Potcoavă erau nu 
numai o prorocie, ci chiar un fel de a doua vedere; căci aproape în 
acelaşi moment în care fură rostite, un nobil polon, amic personal 
al lui Ştefan Batori, fiind trimis din parte-i în Turcia pentru a cum- 
păra cai orientali, fu ucis din porunca sultanului, şi banii săi încă- 
pură în tezaurul otoman. 

Aflând mai în urmă această flagrantă călcare a dreptului ginţilor, 
începutul realizării predicţiunii lui Potcoavă, Polonia pufni de mânie 
şi... tăcu! 

Revenim la naraţiunea lui Talducci. 

31. „Apoi, după o scurtă pauză, arătând la opt oameni ce-l 
însoțeau, Potcoavă zise: 

„Aceşti slujbaşi şi tovarăşi ai mei fiind tot atât de ispravă ca şi 
mine însumi, oameni cinstiţi şi vrednici prin nişte slujbe făcute 
crăiei-voastre; aşadară, vă rog ca, după moartea mea, nu numai să 
nu fie bântuiţi, ci încă dimpotrivă răsplătiți după vrednicia lor.“ 

Apoi adaose: 

„Vă mai rog ca pe acest om lipsit de cinste — arătă la călău — 
carele nu e vrednic a se atinge de trupul meu cât timp sunt viu, să 
nu-l lăsaţi a mă pângări cu mâna-i nici după moarte; ci îngăduiţi 
această sarcină oamenilor mei, care numai pentru astă de pe urmă 
slujbă mă însoţiră până aice.“ 

De aci tăcu. 

Tot poporul plângea; mai cu seamă plângeau o mulţime de os- 
taşi, veniţi la Leopole numai pentru Potcoavă, dar pe care marea 
forță de rezistenţă din partea guvernului îi împiedica de a scăpa pe 
erou. 


Pe feţele lor se citeau durerile sufleteşti. 

Unul din ei, — se zice că după rugămintea lui însuşi Potcoavă, — 
îl abordă cu o mare cupă de vin. 

Principele îi mulţumi, luă cupa, o deşertă fără a răsufla şi, 
uitându-se în ochii aceluia ce-i dase, îi zise, după obicei, că bea 
pentru sănătatea lui şi a tuturor tovarăşilor lui. 

Apoi iară trecu de două ori de-a lungul pietei şi, în ajunul 
momentului fatal, zărind o legătură de paie pe care trebuia să înge- 
nunche, strigă cu indignaţiune: 

„O, Doamne! oare să nu fiu vrednic de a îngenunchea pe ceva 
mai bun decât asta!“ 

Şi, adresându-se către oamenii săi, le zise: 

„Aduceţi covorul ce-mi mai rămase din lucrurile mele!“ 

Când tapetul fu adus, Potcoavă se puse în genunchi cu demni- 
tate, recită rugăciunea, făcu cruce după modul grecesc şi închise 
ochii, în aşteptarea lovirii mortale; dar când simţi că gâdele nu se 
mişcă, se întoarse către el cu întrebarea: 

„Ce mai stai?“ 

Călăul răspunse: 

„Stăpâne! mai întâi haina trebuie aşezată astfel încât să nu mă 
împiedece. “ 

„Bine, bine“, zise principele. 

Atunci el singur îşi aşeză haina, invocă numele lui Dumnezeu, 
şi, poruncind călăului să-şi împlinească datoria, muri cu liniştea cea 
mai senină. 

Unul din oamenii guvernului, voind a arăta că totul e sfârşit, 
ridică de trei ori în sus, în spectacol, destruncheatul cap al eroului. 

În acest moment din toate gurile izbucni un singur țipăt de 
durere. 

Indignaţiunea poporului fu atât de mare, încât garda regală 
apucă puştele, temându-se de o revoltă...“ 

32. Capul lui Potcoavă fu al doilea cap princiar din Moldova 
rostogolit pe piaţa Leopolii din mâna unui gâde, într-un scurt inter- 
val de 14 ani. 

În 1564 fuse descapitat tot acolo, din ordinea regelui Sigis- 
mund-August, Ştefan-vodă Tomşa, fugit denaintea lui Alexandru 
Lăpuşneanul: testamentul său şi un petic de catifea din mantaua 
domnească se păstrează până astăzi în capitala Galiției. 

Dar între Ştefan Tomşa şi Potcoavă, între Sigismund-August şi 
Batori, între anul 1564 şi anul 1578 este un abis de diferență. 

Ştefan Tomşa, în domnia sa cea de câteva luni, făcea paradă de 
o antipatie febrilă contra Poloniei, mergând cu extravaganţa-i până 
la aceea încât pe neguţitorii din Galiţia, abătuţi din întâmplare la 
Suceava, poruncea armaşilor să-i înece în rău. Descapitând pe un 
asemenea vrăjmaş al numelui polon, regele Sigismund-August ex- 
ecuta o răzbunare naţională. 

Batori avu el oare vreo umbră de scuză măcelărind pe Pot- 
coavă? 

33. Archiescop catolic al Leopolii era pe atunci, sau cu vreo 
cinci ani mai târziu, învățatul Solikowski, carele ne lăsă o intere- 
santă istorie a timpului său. 

Deşi inamic declarat al ortodoxilor şi, prin urmare, al tuturor 
românilor, totuşi, el nu se sfieşte a mărturisi în gura mare o pro- 
fundă indignaţiune în privința morţii lui Potcoavă. 

„Aproape toţi cetăţenii — zise el — plânseră pieirea acestui viteaz 
moldovean; şi nu puţin pierdu regele chiar în stima popoarelor 
străine...“ 

Atare testimoniu este de o greutate extremă. 

34. Depus într-un cosciug împodobit cu cununi de trandafiri, 
cadavrul lui Potcoavă fu înmormântat în biserica cea românească... 

Despre Kopycki nu se mai aude nimica; Țopa abia peste cinci- 
sprezece ani cutează a se întoarce în Moldova; Şah se călugări şi 
muri într-o monăstire. 

35. Petru cel Şchiop, afară de o scurtă întrerumpere, îşi conservă 
letargica domnie până la anul 1591. 

Atunci începu a creşte în grațiile Porții otomane, refugit la 
Constantinopole, un frate mai mic al acelui Vintilă, care a fost 
împărţit în bine şi în rău toată soarta lui loan-vodă; era faimosul 
Mihai, cunoscut dentâi sub titlul de mare ban, apoi sub porecla 
domnească de „cel Viteaz“. 

Şi ca fiu al lui Petraşcu cel Bun, şi ca frate al nenorocitului 
Vintilă-vodă, urând cu înverşunare tot neamul lui Petru cel Şchiop, 
acest nou personagiu nu contenea a-l săpa mereu în opiniunea 
Turciei, până ce, în fine, reuşi a se face să se numească un alt domn 
în Moldova. 


Aflându-se în starea în care pusese altă dată pe nemuritorul 
loan-vodă, Petru cel Şchiop avu el oare inima de a imita pe prede- 
cesorul său? Chemă oare la arme pe toţi fiii ţării? Stete oare în 
fruntea vitejilor? Zbură să apere cu pieptul hotarele Moldovei? 
Umplu lumea de fala izbânzilor sale şi pe păgâni de teroare?... Nu; 
el îşi strânse catrafusele şi plecă în Germania! 

Suflet slab şi minte mică, om născut nu pentru grandoarea 
purpurii, ci pentru a se supune orbeşte astăzi la ordinele turcului, 
mâini la şoaptele jezuiţilor — pe care el cel dentâi se încercase a-i 
introduce chiar în Moldova - acest principe târâtor muri peste puţin 
timp în exil, devenind catolic şi tocmai atunci când mergea la Roma 
să sărute papucul papei! 

Aci apune secolul lui loan cel Cumplit şi răsare secolul lui Mihai 
cel Viteaz; două sărbători române atât de înrudite, încât istoricii cei 
vechi, care descriseră pe una din ele, credeau de datorie a descrie 
tot ei şi pe cealaltă geamănă. 

EPILOG 


Aşa, drumaşul serei în câmp vrând să se 
culce, 
E fericit când pleacă p-o floare fruntea sa... 


BOLINTINEANU 


1. Pînă acum loan-vodă jucă un rol secundar în analele române 
şi formă o lipsă în istoria universală. 

2. Nu vorbim nimic despre periodul cel aventuros al vieţii sale, 
sau de tot necunoscut, ori în totul desfigurat la Engel, Wolf, Şincai, 
Photinos, Vaillant, Laurian şi la toți ceilalţi câţi crezură de ajuns o 
pagină sau două pentru a cuprinde un om pe care nu-l putuse 
cuprinde o ţară; ne vom pironi toată atenţiunea noastră asupra 
altor elemente, prin care persoana individuală a lui loan-vodă se 
contopeşte cu persoana cea colectivă a României şi atinge colosul 
umanităţii. 

3. Ca domn, el fu judecat până astăzi numai de pre înveninatele 
spuse ale vrăjmaşilor săi: ciocoi, farisei şi străini. 

Astfel, marele Julian Apostatul, unul din cei mai sublimi împă- 
rați ai Romei deja căzute, zăcea osândit fără rezervă în cursul 
secolilor, până ce, în fine, trebuia să vină un Bayle şi un Voltaire 
pentru ca să întoarcă cezarului ceea ce este al lui cezar. 

Astfel, de asemenea, uriaşul Napoleon apare şi mai puţin decât 
mic în pamfletul lui Victor Hugo; dar nu Victor Hugo este istoricul 
lui Napoleon. 

4. Ca ostaş, loan-vodă fu micşorat până astăzi după viclenele 
relațiuni ale polonilor, când duşmani neputincioşi, când aliaţi per- 
fizi, care, în ambele cazurile, voiau a-i răpi sau toată gloria, sau 
partea-i cea mai frumoasă, împăunându-se ei înşişi cu mizerabilul 
plagiat de pene strălucite. 

Această soartă o avură, vai! toţi eroii României. 


Maghiarii oare nu-şi atribuiau ei loruşi, în faţa nedumeritei 
Europe, cele mai falnice şi mai legitime victorii ale lui Mircea, 
Tepeş, Ştefan şi Mihai? 

5. Numai un democrat poate înţelege domnia lui loan-vodă, a 
cărui toată administraţiunea fuse ca o luminoasă presimţire a cuvin- 
telor lui Saint-Simon: 

„Nu lăsaţi ca cei săraci, despoindu-se de puţinul ce au, să mai 
adauge la prisosul celor avuti. 

Nu lăsaţi ca hoţii cei de frunte să fie puşi judecători peste gre- 
şelile cele mici. 

Nu lăsaţi ca neştiinţa, superstiţiunea, lenea şi desfrânarea, năs- 
cute pe puful saloanelor, să calce în picioare capacitatea şi mora- 
litatea, ieşite din întunericul unui bordei...“ 

6. Numai un soldat poate înţelege războaiele lui loan-vodă, 
care se povesteau până acum ca un lung înşiră-te-mărgărite fără 
plan şi fără succesiune, dar în care arta militară descoperă cu uimire 
o prodigioasă diversitate de mijloace, cârmuită de o minunată uni- 
tate de direcţiune. 

7. Ce e dreptul, ca domn, loan-vodă se arătă câteodată prea 
crud; dar Mircea, Ştefan, Mihai fost-au ei, oare, mai blânzi? dar 
secolul al şaisprezecelea întreg nu fu el, oare, unul din secolii cei 
mai încruntaţi în toate ţările lumii, în Spania, în Francia, în Anglia? 
dar până şi capii bisericilor, până şi predicatorii păcii evanghelice, 
până şi Luther şi papa Piu V nu strigau ei, oare, atunci cu furie: 
„Tăiaţi! tăiaţi! tăiaţi mereu!“ 

8. Ce e dreptul, ca ostaş, loan-vodă, după ce făcuse miracole, 
căzu; dar nu uitaţi cuvintele lui Frederic: „Nici un geniu militar nu 
poate ţinea contra trădării“; dar nu uitaţi moartea lui Cezar, Enric IV, 
Gustav-Adolf, şi chiar pe a lui Mihai; dar nu uitaţi Waterloo!... 

Nu întotdeauna succesul este ceea ce distinge pe oamenii cei 
mari; căci adesea sunt foarte mari tocmai nenorociţii, care mor 
semănând, pentru ca mediocra posteritate să aibă fericirea de a 
culege mai târziu rodul cel ce se coace cu greu. 

9. Mircea domnise aproape 40 de ani. 

Ştefan — de asemenea. 

Mihai tot încă — cu bine, cu rău — îşi trăgână până la 9 ani eroica 
domnie... 

Mircea, Ştefan, Mihai, având puternici duşmani, avură însă şi 
puternici amici, regi şi împărați. 

Dar căutați cu lumânarea, ca Diogen, nu numai în România, ci 
căutați în toată istoria universală un singur principe carele cu mai 
puţine mijloace să fi executat în pace şi în război, ca domn şi ostaş, 
într-un interval de douăzeci şi opt de luni, nişte lucruri mai gi- 
gantice decăt reformele administrative şi bătăliile lui loan-vodă! 

10. Fiecare fact istoric este o învăţătură adresată la un mo- 
ment oarecare ce se va ivi cândva în viitor, precum în poezia lui 
Heine cedrul Livanului se gândeşte la depărtatul brad din codrii 
Scandinaviei. 

Zilele noastre mi se par a fi anume ora care răspunde la vechea 
lecţiune a lui loan-vodă: suntem slabi şi dezorganizaţi, nu avem 
amici, duşmanii ne împresoară, ne ameninţă, ne năbuşesc din toate 
părțile. 

Dar trebuie oare să desperăm? Lipsească un pârcălab leremia 
Golia, lipsească nişte vornici Bilăe şi Murgu, lipsească un hatman 
Slavilă, lipsească negrul stol de lacomi vânzători: şi atunci, sub un 
alt loan-vodă, ne vor ajunge doi ani, numai doi ani, fraţilor români, 
pentru a răsădi în scumpa noastră ţărişoară un paradis, păzit la 
hotarele sale de mii de îngeri cu săbii înflăcărate! 

11. Pentru cine vrea, în putin timp şi din nimica se fac multe şi 
mari. 

FRUNZELE 


„Precum în codri frunzele se scutură 
cu anii ce trec, /Şi întâile născute 
se duc acolo dintâi...“ 

HORATIUS 


Bubuie furtuna, 
Una câte una 
Frunzele răpite 

Cad şi rătăcesc: 


Arborul suspină, 

Însă nu se-nchină, 

Înfruntând ispite 
Pieptu-i bărbătesc! 


Şi la primăvară, 

O verdeață iară 

Mugurind îmbracă 
Falnicul stejar; 


Vântul urlă-geme, 

Trunchiul nu se teme, 

Foile când pleacă — 
Altele răsar! 


Arboru-i ideea, 
Frunzele-s aceea 
Ce-nviază ţara 

Şi-o ridică sus: 


Când furtuna muge 
Şi fricosul fuge, 
Alţii iau povara 
Celor ce s-au dus! 


CRANIUL LUI 
MIHAI CEL VITEAZ 


Sus la Deal în monăstire 
Se păstrează 

O trunchiată suvenire, 

De trei secoli prefăcută 

Într-un negru putregai. 


Pleacă-ţi capul, măi române, 
Şi oftează, 

Căci din gloria trecută, 

Ce zâmbise o minută, 

Astăzi tot ce-ţi mai rămâne 

Este ceafa lui Mihai! 


Ba ridică mândra frunte — 
Şi nainte! 

Fă din gândul tău o punte, 

Ca să legi cu bărbăţie 

Timpul vechi cu noul trai; 


Şi privind aceste oase, 
Oase sfinte, 

Tu să crezi c-o să mai fie 

Pentru biata Românie 

Alte zile mai frumoase 

Ş-un al doilea Mihai! 

Cându-i iarnă, când nu-i soare, 
Cându-i ceață, — 
Nemerind uscata floare, 
Omul stă şi se gândeşte; 
D-aş ajunge pân'la mai! 


O s-ajungi şi tu, române, 
lar la viaţă! 

lute, neaua se topeşte, 

laca, fulgerul trăsneşte, 

Vai de liftele păgâne; 

Tună groaznicul Mihai!... 

Când văz o floare 
Lucind la soare 
Ca o lumină din curcubeu, 
Mă fac o rază, 
Ce colorează 
Flori şi mai mândre pe chipul tău! 


Când pe sub seară 
În primăvară 
Previghetoarea cântă cu dor, 
Pentre suspine 
Gândind la tine, 
Te-auz, iubito, şoptind amor! 


Când luna-n unde 
Galeş s-ascunde, 
Vărsând în valuri mii de scântei, 
Eu jur, Iulie, 
Că-i mult mai vie 
Văpaia dulce din ochii tăi! 


Când în altare 
Vin cu-ntristare 
S-ador în pace pe Cel-de-Sus, 
Văz pe icoană 
Sânta Madoană, 
Şi bietul cuget la tine-i dus! 


Nimic nu-mi place! 
Anima tace, 

Dar mintea-ntreabă de multe ori: 
Să fii tu oare 


Mai dalbă floare 
Decât atâtea sublime flori? 


Scântei plăpânde, 
Steluţe blânde, 

Să nu mai fie ca-n ochiul tău? 
Să fii tu oare 
Lună şi soare, 

Lună şi soare şi Dumnezeu?... 


Suflet, junie 
Şi poezie 
Astfel se-nchină la zâna lor, 
Pe lângă care 
Totul se pare 
O noapte neagră, un negru nor! 


Suflet, junie 
Şi poezie 
Sunt călătoare pe-acest pământ: 
Orice le place 
Vor să-l îmbrace 
În haina ţării de unde sînt! 


Suflet, junie 
Şi poezie 
Din cer în lume când rătăcesc, 
Aduc cu sine 
Forme divine 
Şi prin iubire le răspândesc! 

VIERSUL 


Homer cânta mânia divinului Ahille, 

Şi Dante Tartarul cânta; 
Poetul, când se naşte în amărâte zile, 
Amar şi el ca lumea, nu cântă pe copile, 
Nici cupa baccanală nu-l poate îmbăta! 


Şi eu câteodată smulg harpa din tăcere, 
Când sparge muza pieptul meu, 
Căci inima zdrobită răsună prin cădere 
Şi saltă desperată în spasmuri de durere, 
Scoţând din agonie un țipăt scurt şi greu; 


O poezie neagră, o poezie dură, 

O poezie de granit, 
Mişcată de teroare şi palpitând de ură, 
Ca vocea răguşită pe patul de tortură, 
Când o silabă spune un chin nemărginit! 


Ar fi o ironie să cânt eu flori şi stele 

În veacul nostru pe pământ, 
Când ele sunt o larvă grimată cu văpsele, 
lar adevărul geme tempeste şi răzbele, 
Blestem, urgie, neguri, pucioasă şi mormânt! 


Lăsaţi pedestrei poze minciuna curtezană! 
Al cântului entuziasm 

Respinge veselia spoită şi vicleană, 

Când totul împrejuru-i printr-o imensă rană 

Exală din cangrenă un colosal miasm! 


Homer cânta mânia divinului Ahile, 

Şi Dante Tartarul cânta; 
Poetul, când se naşte în amărâte zile, 
Amar şi el ca lumea, nu cântă pe copile, 
Nici cupa baccanală nu-l poate îmbăta! 

MUNTELE ŞI VALEA 


Nebun, nebun de mii de ori 
Acel ce cată grâu şi flori 
Pe munții rătăciţi în nori: 


Sunt tari: sunt nalţi, sunt de granit, 


Dar fruntea lor cea triumfală 
Abia rodeşte cu sfială 
Un muşchi mărunt şi otrăvit. 


Priviţi, priviţi aceste văi, 

De râuleţe şi de căi, 

De busuioace şi de clăi 
Brăzdate ca un curcubeu: 
Se scaldă struguru-n lumină, 
Şi iese mierea din albină, 

Şi totu-i plin de Dumnezeu! 


Nu sus, nu sus la cei avuţi, 

În norii fumului pierduţi, 

Se nasc fecundele virtuți. 

Poporul ce suspină jos 

E singur valea roditoare, 

În care creşte grâu şi floare, 
Bun şi frumos... 


COMPLOTUL BUBEI 


Descrierea pe care anticii ne-au lăsat-o 
despre leproşi provoacă oroare. In 1321 
aceşti nenorociţi ajunseră să creadă că, 
dacă s-ar găsi un mijloc de a transmite 
întregii lumi oribilul flagel de care erau 
contaminati, ar putea şi ei să ajungă la 
ranguri înalte... 

CIBRARIO 


I 


Era-ntr-o bătrână pădure, 
Din care vrăjmaşa secure 
Nu smulse o creangă de brad: 
P-o stâncă de fulger crăpată, 
P-o râpă de şerpi îmbălată, 
P-o beznă cu fundul în iad. 


În cuibul acei văgăune — 
Precum într-o cronică spune 
Din secolul patrusprezeci — 
A fost o petrecere mare: 
Leproşii din mii de hotare 
Veniră pe mii de poteci. 


Vedeai o icoană grozavă! 
Tot bube, pocnind de otravă, 
Pe braţe, pe coapse, pe frunţi! 
Otrepuri, de mult închegate, 
Lipite pe răni destupate, 
Ca nişte oribile punți! 

Obrajii lor — cronica spune — 
Păreau ca un foc de tăciune 
Cu spuză-nvelit împrejur, 
Când negrul cu roşul se-alungă, 
Trecând pe de lături în dungă, 
Alb, vânăt, şi galben, şi sur! 


S-aşază pe gânduri în iarbă, 
Şi buba pe bubă se-ntreabă: 

Cum merge şi ce-i de făcut 
În lume să nu mai domnească 
Tăria şi fala trupească, 

Frumosul călcând pe cel slut? 


Se scoală atunci din grămadă 
O fiară, un monstru, o pradă 
A unui sarcasm infernal: 
Atât de urât că, văzându-l, 
N-ai pune pe oameni d-a rândul 
Cu cel mai hidos animal! 


Se umflă a scoate cuvântul, 
Şi parcă vuieşte mormântul, 
Răsună un glas din plămâni, 
Pe care ca toţi să-l auză, 
ÎL trage prin nări şi prin buză, 
Sudoarea curgând peste răni! 


„De prin puțuri şi izvoare 
Toată lumea bea — 
Aşa el zicea — 

Fraţilor, precepeţi oare 
Cugetarea mea? 


Apa-i pentru noi scăpare, 
lute la fântâni, 
Din glezne şi mâini 
Daţi-le cu mic şi mare 
Puroaie din răni! 


Toate ţările să fie 
De sus până jos 
Şi până la os 
Un popor de carne vie: 
Lepros şi lepros! 


Ha, ha, ha! Să vezi atunce 
O viţă s-un soi 
Întocmai ca voi: 

Unde-i sântul ca s-arunce 
Cu piatra în noi?..“ 


II 


Trecu d-abia o lună, 
Buboşii împreună 
Acum din nou s-adună 
În codrul cel spurcat; 
Dar nu mai este jale, 
Ci râsuri triumfale, 
Sunând în deal şi-n vale, 
Ca dracii în sabat! 


Aduce fiecare 
Cu sine pe spinare 
Bucata-i de mâncare 
La prânzul canibal: 
Nemăcinate grâne 
Servind în loc de pâine, 
Cu vrun ciolan de câine 
Sau un picior de cal! 


Apoi voioasa ceată, 
De stârvuri săturată, 
Încinge destrânată 

Un danţ neruşinat: 

Satan rânjind se pune 
Cu pompă să-ncunune 
Cumplita urâciune 

Cu groaznicul păcat!... 


Strigaţi de bucurie, 
Săltaţi de veselie, 
Căci lepra cu urgie 

Se mişcă pas la pas: 
Prin târguri şi prin sate, 
Cu ape-nveninate, 
Ea ţările răzbate, 

Putin i-a mai rămas! 


Priviţi-o cum pătrunde 
În turnurile unde 
D-abia se mai ascunde 
Seniorul tremurând; 
Bordeiul şi palatul, 
Săracul şi bogatul, 
Opinca şi-mpăratul 
O vor simţi pe rând! 


Atunci din voi oricare 
Va fi uşor în stare 
Şi el s-ajungă mare, 
Căci lepra-i chiar pe tron! 
Şi iacă din nimică 
Bubosul se ridică 
Marcheze ori vlădică, 
Sau cel puţin baron! 


Şi nu visează nime 

C-o nouă nobilime 

Se urcă la nălţime 
Pe feudalul car! 


O bubă moştenită, 

De secoli învechită, 

E cea mai strălucită: 
Lepros ereditar! 


În urmă, se-nţelege, 

Veţi născoci o lege, 

Că nimeni nu se-alege 
De nu va fi bubos: 

Căci este cu dreptate 

Ca prin majoritate 

Rotund să meargă toate 
Sub cerul luminos! 


O goană-nvierşunată 
Se va porni pe dată 
În lumea cea curată 
Pe bietul nesupus, 
Ce nu vrea să-nţeleagă 
Că trebuie o plagă 
Să fie țara-ntreagă 
Când buba şade sus! 

Printr-un decret se schimbă 
Orice idee strâmbă, 
Scoţându-se din limbă 

Că lepra e un rău; 
Şi după chip şi seamă, 
Pe pânză şi p-aramă, 
Veţi face fără teamă 

Bubos pe Dumnezeul!!.. 


III 


Poporul înconjoară pădurea fără veste 
Şi-i pune foc: 

Leproşii pân’ la unul, bărbaţi, copii, neveste, 
Au ars pe loc. 


Memoria lor însă p-o lespede funebră 
D-atunci s-a scris, 

Pe care se citeşte: „Creştini, fugiți de lepră 
Ca d-un abis!“ 


De câtva timp încoace, furtuna, pe morminte 
Cutrierând, 

Se zbuciumă a şterge bătrânele cuvinte, 
Străbunul gând. 

De lene uită lumea ispitele-i antice. 
Şi iar la sfat 

Se grămădesc buboşii, visând să se ridice — 
Pân' la palat!... 


LILICA 


Când copilaşu-mi se lipeşte 
Plăpând la sânul meu, 

Şi-l port în braţe, şi-mi zâmbeşte, 
Şi-l strâng, şi-l pup mereu; 


Îmi pare-atunci că-s o tulpină 
Ce-abia mai sta pe rădăcină, 
Tot sughițând după lumină 
De-atâtea ierne-n şir, 

Şi iată că-ntr-o zi cu soare, 
Sosind o rază iubitoare, 
Făcu din trestia ce moare 

Să iasă trandafir: 


Un copilaş ce se lipeşte 

Plăpând la sânul meu, 

Şi-l port în braţe, şi-mi zâmbeşte, 
Şi-l strâng, şi-l pup mereu! 

ODĂ LA CIOCOI 


I 


Ca lacoma omidă, ce-şi caută o pradă 
Pe fragede mlădiţe, 

Ca neagra lipitoare pe sânul de zăpadă 
Al dulcii copilite, 

Ciocoiule! un secol, un secol şi mai bine, 
Setos de duşmănie, 

Sugeai în frunză sucul şi sângele din vine 
În blânda Românie! 


II 


De groază şi durere, de muncă şi bătaie, 
În jaf şi-n umilinţă, 

Am tot strigat, dar glasul se-neacă şi se taie 
De-atâta suferinţă; 

Şi ca prin codri freamăt, ca murmur în izvoare, 
Aşa în noi suspinul 

Mai rămânea el singur să spună cum ne doare, 
Cât de cumplit e chinul!... 


III 


Şi tu râdeai, jupâne, cu fală şi rânjire: 
Râdeai precum un gâde, 

Când vede capul jertfei zburat dintr-o izbire, 
Se laudă şi râde; 

Căci nu ştiai că viaţa, închisă-n nemişcare, 
E cea mai cu putere; 

Căci nu credeai c-un suflet se face şi mai tare, 
Călindu-se-n tăcere!... 


IV 


Suspinul, ca scânteia ce cade jos în paie 
Sau pe-un covor de spice, 
Pândind o adiere s-o umfle-ntr-o văpaie 
Şi-n slavă s-o ridice; 
Suspinul, când poporul întreg din piept îl scoate 
Şi-un echo se găseşte, 
Suspinul, ca scânteia, turbat cuprinde toate 
Şi-n praf le mistuieşte! 


V 


Ca un satrap alene lungit într-o grădină 
În moale cugetare, 

Privind cum se iveşte în ziua cea senină 
Un nor în depărtare, 

Aşa privea ciocoiul cu genele-adormite 
Suspinul României, 

Şi iată că-ntr-o clipă din neguri grămădite 
Dă flacăra urgiei! 


VI 


Căci el zicea în gându-i, ca toţi apăsătorii 
În scurta lor vedere: 
„Nu-mi pasă de nimica! Nu mă-nspăimântă norii! 
E aburul ce piere!...“ 
Da! abur este norul, suspinu-i o suflare 
Ce-n aer rătăceşte, 
Uşoară, nesimţită, gingaşă, dar în care 
Un trăsnet locuieşte! 

VII 


A patruzecea iarnă, a patruzecea vară 
S-au dus pe-a vremii roată, 

De când prin mii de echuri suspinului din ţară 
Răspunse tara toată; 

Căci sunt anume timpuri în care o idee 
Îşi află un răsunet, 

Ş-atunci, ori niciodată, ia foc dintr-o scânteie, 
Suspinul naşte tunet! 


VIII 


Aşa cea sântă carte a Bibliei ne spune, 
Prin tainice cuvinte, 

C-o trâmbiţă de înger odată va să sune 
Pe stârvuri şi morminte; 

Ş-un sunet, numai unul, va face să re-nvie 
Încenuşata fire, 

Căci timpul este totul: o clipă dintr-o mie 
Aduce mântuire! 


IX 


A patruzecea vară-mbrăcase ieri câmpia 
În busuioci şi-n grâne, 

De când suspinul nostru smulsese România 
Din gheara ta, jupâne; 

A patruzecea iarnă în haina-i de mireasă 
Se-ndrumă după vară, 

De când suspinul nostru pe litfa n-o mai lasă 
A-şi bate gioc de ţară... 


X 


Şi tara se deşteaptă, voioasă, zâmbitoare, 
Plăpândă, răsfăţată; 

Jos florile dezmiardă, se uită sus la soare, 
De raze-nconjurată; 

Scăldându-se-n lumină, din ce în ce mai vie, 
Ca trandafiru-n rouă, 

O altă simte viaţă, o veche bărbăţie 
Şi o putere nouă... 


XI 


Dar ce privesc, o, Doamne! Eu cânt, ş-acum deodată 
Cutremurul m-apucă; 
O ceaţă se lăţeşte, o brumă-ntunecată, 
O groaznică nălucă: 
Ciocoii se ridică, ca hoituri învechite 
Din cripta infernală, 
Şi ca-n trecut se-aşază pe holdele-nverzite, 
Răzbiţi de flămânzeală!... 


XII 


Nu-i oare vreo părere, vrun joc al fanteziei 
Teribila icoană? 

Tu n-ai fost mort, jupâne? Sub masca letargiei 
Scăpat-ai viu din goană? 

A ţării bucurie la patul morții tale 
Să fie o greşeală? 

Venit-ai iar în lume să-nfrunţi cumplita jale 
Cu faţa triumfală? 


XIII 


Sau poate că natura, sărind din căi bătute, 
Din legile-i eterne, 

Când teancul de verdeață, din mii de flori tesute, 
Pe țarină se-aşterne, 

Şi filomela cântă, şi soarele zâmbegşte, 
Şi dragostea visează, 

Atunci deodată ninge... dar neaua se topeşte 
Sub călduroasa rază! 


XIV 


Un mort, ce-n cursul vieţii a secerat blesteme, 
Poporul povesteşte 

Că viermii nu-l mănâncă şi nemiloasa vreme 
În veci nu-l putrezeşte: 

Când vine miezul nopţii, când fulgeră şi tună, 
Din gaura-ngrozitoare 

Strigoiul dezmorţeşte şi iese la furtună... 
Să fie asta oare? 


XV 


Mai ştim că mortăciunea se-ntâmplă câteodată 
Să strângă din sprâncene 

Ori ochii să deschidă, ori mâna-i îngheţată 
S-o lase jos alene, 

Şi frica ne cuprinde... dar amăgirea trece 
Şi nu ne mai înşală: 

Cadavrul nu se scoală, cadavrul este rece, 
Mişcare mahinală!... 


XVI 


O, nu! E viu ciocoiul! Nu-i vis, nu-i rătăcire, 
Nu-i nea de primăvară! 

Nu-i spaimă zburătoare, născută-n zăpăcire 
Şi gata să dispară! 

Nu-i chiar nici letargia, ce lasă o pecete 
Pe tristele-i victime! 

O, nu! E viu ciocoiul, cu bube şi cu pete, 
Întocmai ca-n vechime... 

XVII 


Nu s-a schimbat nimica! Aceeaşi fudulie 
De naşteri venetice 
Din oameni fără nume, goniţi de prin Grecie 
Şi pripăşiti aice. 
Aceeaşi goliciune la inimă, la minte, 
La cugete române; 
De jafuri lăcomie, dispreţ de cele sfinte 
Şi lipsă de ruşine! 


XVIII 


O, nu! E viu ciocoiul! Nu-i mumie, nu-s moaşte: 
Priviţi-i crunta gheară! 

Şi pentru ca de-ndată să-l poată recunoaşte 
Nefericita ţară, 

El trage după sine, ca-n zile denainte, 
Invazia străină, 

Chemând păgâni şi unguri să danţe pe morminte 
În patria română!... 


XIX 


La luptă dar! La luptă! Să ne vedem d-aproapel!... 
Lăcustele-ngropate, 

De n-aţi strivit chiar oul, din fundul negrei groape 
Învie mai turbate! 

Nu mai greşi d-acuma! Trecutul să te-nvetțe! 
La vânătoare, frate! 

La vânătoare! Însă... jos puştile şi bete: 
Să-i baţi prin libertate!... 


DORUL 


I 


Privind tăcuta undă, 
Pe gânduri am rămas: 
Cât este de profundă 
La fiecare pas; 

Şi totuşi izvorăşte 
Din depărtate văi, 
Apoi se risipeşte 

Prin mii şi mii de căi! 


Asămenea-i şi dorul 
În pieptul meu sădit: 
E depărtat izvorul 

Din care mi-a venit, 
Şi-n multe lumi străine 
Cărările-i s-ascund, 
Dar revărsat în mine 
Cât este de profund! 


II 


Când razele din soare, 
Cătând iubirea jos, 
Pe-mbălsămata floare 
Aruncă voluptos 
Lumină şi căldură, 

Eu mă gândesc uimit 
Că ele străbătură 

Un spaţiu nefinit! 

Şi dorul meu îşi are 
Un soare născător; 

Un cer fără hotare 
Străbate şi-al meu dor; 
Dar prin întunecime, 
Pe drumu-i răcoros, 

El vine din 'nălțime 

Şi cald, şi luminos! 


III 


O rază diafană 

Şi undele d-azur 
De nor şi buruiană 
Lovindu-se-mprejur, 
O sferă-nveninată 
Înfruntă ne-ncetat, 
Dar flacăra-i curată 
Şi valul e curat! 


Aşa-i şi doru-n lume! 
În negură şi spin, 
Menite să-l sugrume, 
Rămâne tot senin; 
Nu simte şi n-aude 
Sarcasmul trivial: 
Ispitele-i sunt crude — 
Şi-i pur ca un cristal! 


SĂRĂCIA 
Sărăcia cea flămândă 
Ca puşcaşul stă la pândă, 
Cu cocoşul rădicat: 
Dintr-un deget o mişcare, 


Glonţul zboară cu turbare 
Şi vânatul a picat! 


Munca tare, munca deasă 
Numai dânsa nu mă lasă 
Zbuciumându-mă să pier: 
Tocmai astfel altădată 
O cămaşă ferecată 
Apăra pe-un cavaler! 


Dar junia mea, o, Doamne, 

Face loc zbârcitei toamne: 
Bătrâneţele-au sosit! 

Zile reci şi fără soare, 

Ca un negru şir de cioare 
Pe cadavrul părăsit! 


Munca geme şi suspină 

Şi se roagă la odină, — 
Invalid neputincios, 

Care după lungi campanii, 

Când apar din nou duşmanii, 
Fără voie cade jos! 


În zadar ca mai-nainte 
Îmi azvârl trudita minte 
Colo-n sferele de sus: 

Ea se-nalţă o bucată, 
Şi s-afundă desperată, 
Ca lumina în apus! 


Totuşi, surdă la durere, 

Lumea strigă, lumea cere, 
Lumea strânge birul ei! 

Dându-i spirit pentru pâine, 

Ea-ţi dă oase ca la câine: 
Schimb de cărnuri şi idei! 


Şi de ţi-a secat izvorul, 
Te turteşte cu piciorul, 
Scuipă ca-ntr-o cârpă rea; 
Căci pe lume n-o atinge 
Că fitilul, ce se stinge, 
Ars-a numai pentru ea!... 


Sărăcia cea flămândă 

Stă ca un puşcaş la pândă, 
Cu cocoşul ridicat: 

Dintr-un deget o mişcare, 

Glonţul zboară cu turbare 
Şi vânatul a picat!... 


VORNICUL IANCU MOŢOC 
(Baladă din secolul XVI) 


Răsturnător în curs de douăzeci de ani, 
vornicul lancu Motoc alungă pe Alexandru- 
vodă şi aduce în locu-i pe un străin din 
Germania; dar mai la urmă, dând jos şi pe 
acesta, pentru a pune pe tron o nouă crea- 
tură, poporul nu-l mai ascultă, ci primeşte 
înapoi pe gonitul Alexandru. Vornicul fuge în 
Polonia, unde însă, după stăruința Porții 
otomane, piere descapitat în capitala Galiției. 
Testamentul acestei triste celebrităţi se află 
până astăzi la Lemberg, în Tabula Munici- 
pală, Liber Testamentorum, t. 2, ab anno 


1554 ad 1578, p. 225. 


La cetatea Leov, în ţara leşească, 

Va tăia calăul pe-un român fugar: 

Curge tot poporul, lacom s-o privească — 
Lacom s-o privească, că-i un lucru rar. 


Solul din Moldova, trimăs ca să ceară 
Marfa cumpărată: capul cel tăiat, 

Stă cu nerăbdare mai curând să piară — 
Mai curând să piară omul vinovat. 


Mii şi mii de glasuri se pornesc deodată, 
Ca şi când oraşul izbucnea de foc; 

Vine! vine! vine! şi-n sfârşit se-arată — 
Şi-n sfârşit se-arată vornicul Moţoc. 


Dânsul alungase pe trei domni din ţară, 
Dând apoi cununa unui venetic, 

Care-n holda noastră ne-mblânzită fiară — 
Ne-mblânzită fiară, nu cruța nimic. 


Învăţat boierul să sufle şi-ndată 
A trânti pe-un vodă, fie bun sau rău, 


| RĂZVAN ŞI VIDRA 


N 
o 
oe) 


Cugeta să-şi spele fapta-i cea spurcată — 
Fapta-i cea spurcată: neamţul nătărău. 


Dar sătul românul, mai crescut la minte, 
Tot mereu să-ndure baterea de joc, 
Nu-l mai amăgeşte, meşter la cuvinte — 
Meşter la cuvinte, agerul Moţoc. 


Cel ce-nstrăinase ţara prin domnie 
În străinătate cată ajutor; 

Însă chiar străinii sfarmă cu urgie — 
Sfarmă cu urgie pe ciocoiul lor. 


„lancule! îi zice solul din Suceava, 
Vezi tu cum păţeşte cel necredincios? 
Astfel toţi să moară, cine cuteza-va — 
Cine cuteza-va să dea domnii jos!“ 

„Minti, lingău de câine, gata să iubească, 

Fie chiar murdară, palma de stăpân! 

Mulţi tirani zdrobit-au şi-o să mai zdrobească — 
Şi-o să mai zdrobească puiul de român. 


Nu-i aci blestemul ce mă urmăreşte; 

Vai, cu mult mai groaznic e păcatul meu! 
Moartea cea mai cruntă nu mă pedepseşte — 
Nu mă pedepseşte îndestul de greu! 


Când românul nostru e croit să fie 
Ramură domnească, viţă de-mpărat, 

Eu, nesocotitul, printr-o nebunie — 
Printr-o nebunie domn străin i-am dat!... 


“u 


Gâdea mişcă barda. Cârca se despică. 
Ceafa după trepte zuruind cădea... 
Astăzi este timpul ca lumea să zică — 
Ca lumea să zică: aşa-i trebuia! 

LUNTREA 


Şi râde, şi plânge, şi-ntocmai ca luntrea uşoară, 
Plutind pintre valuri 
Departe de maluri 
Se zbuciumă inima mea. 


Când luntrea, o, Doamne, se-nalţă şi iar se coboară, 
Ajunge odată 
Mereu legănată 
Doritul liman a vedea. 


Şi eu am o țintă, dar timpul ce fuge şi zboară 
Lăsa-mă-va oare 
Pe căi mişcătoare 
S-ajung şovăind pân'la ea? 


Când luntrei se-ntâmplă că groaznicul vânt o doboară, 
Cui pasă să ştie 
În lumea cea vie: 
Cu ce şi-ncotro se ducea? 


Ci-n mine se-ascunde ferită de toţi o comoară: 
D-a fi să se-nece 
În unda cea rece, 
Mai bine, ah, nu se năştea!... 


Şi râde, şi plânge, şi-ntocmai ca luntrea uşoară, 
Departe de maluri 
Plutind pintre valuri 
Se zbuciumă inima meal... 


BRADUL 


Când arde soarele de mai, 
Când vântul iernii geme, 
Măreţul brad pe-naltul plai 
Stă verde-n orice vreme. 


O rădăcină de colos 
Şi-a sfredelit în stâncă, 
Şi de pe stâncă maiestos 
Mai sfredeleşte încă! 


De mult cu blocul de granit 
El s-a făcut totuna, 

Şi pe-amândoi necontenit 
Îi zguduie furtuna. 


Şi lemn, şi piatră la un loc, 
Verdeaţa-i ne-ntreruptă, 
Aspiră ger, îndură foc, 

Cu trăsnetul se luptă! 


La piept cu viforul turbat, 
La cap cu norul rece, 
De-atâţia ani nestrămutat 
El tot aşa petrece. 


De-ar fi să-i daţi în văi adânci 
Odihnă dezmierdată, 
Răpindu-i viscole şi stânci, 
L-aţi omori pe dată! 


Când arde soarele de mai, 
Când vântul iernii geme, 
Măreţul brad pe-naltul plai 
Stă verde-n orice vreme! 

LUI N. NICOLEANU 
(1866) 


Râde omul cât e june; 
Cât e june, omul plânge; 
Şi râzând-plângând, 
Cântă cântece nebune, 
Cântă cântece de sânge, 
Cântă vrând-nevrând! 


Râsu-i o speranţă plină, 

Plânsu-i urmă de speranţă 
Ruptă din apus: 

lar speranţa-i o grădină 

D-unde cântecul se nalţă 
Drept la Cel-de-Sus! 


Însă iată fără veste 

Focu-n spuză se preface, 
Spuza piere-n vânt: 

Când speranţa nu mai este, 

Tace plânsul, râsul tace... 
Cum vrei să mai cânt! 


Am ajuns o căzătură 
Şi privesc cu nesimţire 
Împrejurul meu: 
Fără teamă de tortură, 
Fără dor de fericire, 
Voi să cuget eu! 


Suflet veşted, minte rece, 
Mi-a rămas atâta-n lume 
S-o tot cântăresc: 


Orice ţipă, orice trece, 
Că despoi de mândru-i nume, 
Masca să-i răpesc! 


Tot ce-i falnic, tot ce-i mare, 

Tot ce-ţi place în natură, 
June cântăreţ, 

Nu-i aşa precum se pare! 

Totul merge cu măsură! 
Totul are preţ! 


Ziua zboară, noaptea vine; 

Când din marea vieţii june 
Vei sosi la mal, 

O să vezi şi tu ca mine, 

Şi ca mine tu vei spune: 299 
Sarbăd carnaval! 


RAZVAN ŞI VIDRA 


Pân-atunci râsul şi jalea 
Te-mpresoară şi te-mbată: 
Cântă! Nu-nceta! 
Cântecul deschide calea: 
Cine n-a cântat vrodată 
Nu va cugeta! 

ADEVĂRATUL POET 


Doi duşmani făr-astâmpăr în urgie 
În inima poetului se bat: 

A ţărnei din aproape tiranie, 

Şi-al cerului un eco depărtat! 


În jos atârnă-n greutate lutul; 

În sus se-nalţă-al însuflării foc... 
Se rumpe inima la tot minutul: 
Vrăjmaşii şi-au ales acelaşi loc! 


Cumplită-i lupta! ea se poate simte! 
Dar n-o deplânge-al graiului penel: 
El zugrăveşte plastice morminte, 
Mormântul inimii e-ascuns de el! 


Sunt clipe când văpaia cea sublimă 
Se urcă, strălucind ca meteor: 

Se pare că splendoarea se dărâmă 
Pe elementul, ce-o popreşte-n zbor! 


Sunt clipe când povara târâtoare 
Întinde falnic orizontul său, 
Şi-ascunde-n adâncimi măreţul soare 
Al cugetărilor lui Dumnezău! 


Căzut din sfera de lumini nestinse, 
Trântit în glodul patimei lumegşti, 
Poetul râde-n amărâte plânse 

Sau geme el în hohote drăcegşti! 


Idei contrare, cerul şi pământul, 
Din inima sărmanului detun. 


Se-adună gloate spre-asculta cuvântul... 


Şi-apoi rostesc osânda: „îi nebun!“ 


O DOINĂ POSTUMĂ 
(1864) 


Nu aveam o şchioapă de pământ să-mi fie 
Locul meu... acuma-mi stăpânesc mormântul; 
Şi nu îndrăzneşte ciocoiul să vie 

Să-mi stoarcă pământul! 


Alergam ca vita, mânat de poruncă... 

Mă desfăt acuma-n ticna boierească; 

Ar vrea şi nu poate ciocoiul la muncă 
D-aci să m-urnească! 


Mă bătea boierul... acum nu mă bate 

Nici vântul, nici raza fierbintelui soare; 

Timpul n-a şters încă semne de pe spate, 
Dar nu mă mai doare! 


Îmi lipsea cămaşa pe ger şi pe ploaie, 

Când şedea ciocoiul lângă calda-i vatră; 

Acum port o haină care nu se moaie: 
Ţărână şi piatră! 


Fraţii şi copiii, ce-au rămas în gheară, 
Din a lor durere auzindu-mi cântul, 
De la ciocoime atâta să ceară 

Cât mi-a dat mormântul! 


RAZVAN ŞI VIDRA 

SĂ VORBIM ROMÂNEȘTE 


(1879) 


Cugetarea românească 

Are portul românesc: 

Nu lăsaţi dar s-o ciontească 
Cei ce limba ne-o pocesc. 


Când românul se-ndârjeşte 
Din ţărână când mi-l scoţi, 
El îţi toarnă româneşte 

Un blestem de şapte coti, 
Când de dragoste se-aprinde 
El vorbeşte lin şi blând, 
Încât dorul te cuprinde 
Dulcea-i vorbă ascultând. 


Niciodată altă limbă, 

De pre buze româneşti, 

Nu se-ndoaie, nu se schimbă 
După gândul ce gândeşti. 


La mânie, la iubire, 

La suspin şi chiuit, 
După chiar a noastră fire 
Graiul nostru e croit. 

La iubire, la mânie, 

La chiot şi la suspin, 
România-i România 

Cu fagur şi cu pelin. 


Sucind limba românească, 
Stricând graiul strămoşesc, 
După moda franțuzească, 
Sau cu modul latinesc, 
Ne-am strâns minţile cu fracul 
Şi simțul ne-am îmbrăcat 

Cu haina, de unde dracul 
Copiii şi-a înţărcat. 


Românimea cât trăieşte 
Graiul nu şi-l va lăsa; 

Să vorbim dar româneşte. 
Orice neam în limba sa! 

SUNT ROMÂN 


Eu din români îmi trag sorgintea. 
C-o sfântă dragoste-i iubesc 

şi pentru tot ce-i românesc, 
oricând, şi brațele şi mintea 

şi sufletul mi le jertfesc. 


REFERINŢE ISTORICO-LITERARE 


Răzvan şi Vidra... este una din cele mai bune drame din literatura 
română. Ideea nu-i fără raport în preocupările vremii. Până la 1855 
tinerimea liberală fusese agitată de problema dezrobirii ţiganilor, care se 
rezolvă parţial în 1844 şi integral în 1855. Kogălniceanu scrisese un studiu 
asupra ţiganilor... Alecsandri, în Istoria unui galben, arată reprobativ cum 
se vindeau copiii robilor... 

Lăsând la o parte intenţia socială, drama rămâne în sine o operă 
admirabilă, cu conflict original. Figura de femeie bărbătoasă a Vidrei, 
care împinge pe erou pe calea ambițiilor, e în tradiţia literaturii, dar nu ea 
oferă problema centrală. Răzvan nu e un om slab, împins, dincolo de 
capacitatea lui, de o femeie ambițioasă. Este dimpotrivă un om de voinţă 
şi de putere şi, dacă ezită, face aceasta din cauza unei măsurări juste a 
condiţiilor. El ştie că un ţigan un poate pătrunde. Iubirea Vidrei, respectul 
polonilor faţă de el deşteaptă amorul de sine amorțit de prejudecata oarbă 
a vulgului... 

Răzvan este dar un paria îmbrăcat în hainele efemere ale puterii, în 
luptă cu un factor monstruos, de nedefinit, şi în condiţie cu atât mai 
tragică, cu cât admiraţia tuturor se amestecă cu o compasiune jignitoare. 
Destinul implacabil din tragedia greacă a fost înlocuit aci cu reaua naştere 
apăsând asupra geniului... 

O fericită vioiciune de spirit a îngăduit lui Hasdeu să pună în jurul lui 
Răzvan un număr de personagii viabile. Sbierea avarul, aci țanțoş, aci 
onctuos, aproape inconştient de primejdii din cauza patimii lui, inocent 
în viţiu şi în definitiv simpatic, Tănase, ţăran judecând numai prin 
prejudecăţi, leal, tăcut, îndrăzneţ la vorbă, şleahticii polaci, pirați eroici şi 
nepăsători, însă cu mişcări româneşti, toţi au un contur pe care nu-l vor 
atinge niciodată eroii lui Alecsandri. Desfăşurarea scenică este petulantă, 
cu truculențe graţioase, ca acel interminabil şi distrat „Vezi bine!“ al lui 
Vulpoi. Şi în sfârşit miezul poetic al versurilor este remarcabil. 


George CĂLINESCU, Istoria literaturii române de la origini până în 
prezent. Ediţia a Il-a, revărzută şi adăugită, Editura Minerva, 


Bucureşti, 1986, p. 373, 374-375. 


Precocitatea intelectuală a lui Hasdeu este o ramificare simultană 
a complexelor lui însuşiri. Hasdeu nu este un adolescent exploziv care se 
va stinge sau se va corecta odată cu momentul corespunzător crizei; 

adolescenţa lui spirituală este o primăvară, o prefigurare a maturității pe 
toate laturile. Între începuturile lui şi realizările mature există raportul 
dintre floare şi fruct; toate florile vor rodi însutit, şi nici un fruct al 
maturității nu va fi sterp. În acest sens, genialitatea hasdeeană este o 
evoluţie organică. Seva din ramurile tinere va hrăni arborele, până în 
toate celulele lui vii, cu un fel de simetrie lăuntrică. 

Ceea ce ni se pare abrupt, risipit şi incomplet în spiritul matur al lui 
este totuşi de o rară organicitate. Unele ramuri vor creşte mai viguros, 
altele mai plăpând, dar toate vor exista, de la începutul până la finele 
evoluţiei. Liricul este completat astfel de poetul epic, a cărui inspiraţie 
istorică este unitară în fragmentul de roman Arbore, corespunzător Ursitei 
şi lui loan-vodă cel Cumplit, iar din fuziunea Domniței Roxana cu 
Domnița Voichiţa se presimte drama istorică Răzvan şi Vidra. În Intro= 
ducerea care-nsoţeşte poemul despre Voichiţa, Hasdeu are intuiţia clară a 
psihologiei Vidrei: „Legenda veche românească ne asigură că malurile 
Dunării au fost cândva locuite de un războinic neam de femei, care multă 
vreme s-au luptat cu statul vecin al bărbaţilor; în sfârşit, prin mijlocirea 
unei misterioase păreri, s-au împăcat cu ei, au intrat în alianţă, şi ce 
credeţi? Ce a rezultat de pe urma acestei alianțe? Poporul românesc. 
Legendă ciudată, poate, dar eu sunt gata s-o cred când îmi vin în minte 
vijeliile româncelor de mai târziu şi bărbăţia vechilor femei ale Daciei, 
care ni se mărturiseşte nu numai de tradiţiile şi de cronicile româneşti, ci 
chiar şi de izvoarele romane şi de Columna lui Traian. Nu cred să mai 
existe un popor care mai mult decât cel românesc ar putea să prezinte 
pilde de vitejie feminină sau, mai bine zis, de bărbăţie a femeilor“. 

Nu este aci tot mitul dacismului hasdeean, văzut în istorie, în filologie 
şi folclor, ca şi în figura Vidrei, mit care va străbate până la Vitoria Lipan 
din Baltagul dlui Sadoveanu? Nu este însăşi structura spirituală a erudi- 
tiei creatoare de ipoteze, de intuiţii şi prefigurată cu atâta siguranţă? 
Reîntorcându-ne la raportul dintre Voichiţa şi Vidra, observăm că scena 
duelului cu Ştefan, a travestirii eroinei într-un tânăr luptător (partea a 
treia a poemului), ca şi dragostea bruscă pentru voievod, conţin în germen 
toată psihologia iubitei lui Răzvan. 

Cu inspiraţia istorică, Hasdeu îmbină erudiţia, folclorul, pasiunea 
pentru limbile slavice şi pentru lingvistică în genere. Spiritul lui se formează 
nu succesiv, ci simultan, aşa cum îşi va alterna feţele creatoare, la ma- 
turitate, cu o mare putere de asimilare, cu o mobilitate de informaţie şi de 
sinteză uimitoare. Geniul hasdeean este o surpriză continuă, în înce- 
puturile lui confuze, ca şi-n realizările lui cristalizate. 


Pompiliu CONSTANTINESCU, Scrieri, vol. 3, Editura pentru litera- 
tură, Bucureşti, 1969, p. 121-122. 


Într-o vreme în care erudiţia istorică şi filologică lua încă loc printre 
genurile literare, scriitorii savanţi aduc contribuţia lor dezvoltării artistice 
a literaturii. Dar dintre numele de învăţaţi ai timpului, patru sunt acelea 


care pot pretinde cu mai multe drepturi a fi luate în considerare. Cel dintâi 
este acela al lui B. P Hasdeu, în care conştiinţa artistului n-a încetat 
niciodată a sprijini pe aceea a savantului. „Istoricul este un uvrier şi un 
artist totodată“, scrie el în 1865, în prefața primei ediţii a lui loan-vodă 
cel Cumplit. Acel interesant text notează principiile artei sale de istoric, 
atent nu numai la critica documentelor, dar şi la compunerea lor în între- 
guri care să aibă o „perspectivă“ şi un „colorit“. Perspectiva este gradarea 
episoadelor în aşa fel încât din fondul situaţiei generale, abia estompate, 
să înainteze planurile din ce în ce mai luminoase în raport cu importanţa 
lor pentru povestire. „Încât priveşte coloritul, adaugă Hasdeu, ştim atâta, 
că inima simţea în adâncul său ceea ce scria condeiul; iar când inima 
simte, condeiul devine scurt, laconic, iute ca bătăile pulsului“. 

Adevărul este că istoricul Hasdeu renunţă la perioadele ample şi 
bogate, la cadenţele oratorice ale lui Bălcescu. Alt ritm domină aici. 
Povestirea se întregeşte din scurte trăsături contrastante, din antiteze 
fulgerătoare. „Şi cine oare era acel fericit păstor al popoarelor?“ se 
întreabă istoricul. Răspunsul urmează numaidecât: „Fiul marelui Carol V, 
micul Filip II“ (loan-vodă cel Cumplit, ed. 1849, p. XII). Sau: „În Franţa 
domnea regele Carol IX. Greşesc: el nu domnea. Domnea mumă-sa, 
Caterina Medici“ etc. Când aceste efecte, sporite prin figuri ca aceea care 
ni-l arată pe Carol IX „sărutând lanţurile care îl sugrumă“, nu i se par de 
ajuns, Hasdeu introduce exclamaţia melodramatică, reflecţia generală şi 
patetică, enumeraţia şi întrebarea retorică, pentru a completa tabloul unui 
impenitent stil romantic... 


Tudor VIANU, Arta prozatorilor români, Chişinău, Editura Hyperion, 
1991, p. 120-121. 


Nu ca dramă istorică ne interesează Răzvan şi Vidra (plină de ana- 
cronisme), ci ca dramă a unei pasiuni general-umane. Nici la Hugo, nici 
la ceilalţi autori de teatru romantici lucrurile nu stau altfel. Şi de aceea nu 
e adevărat că Răzvan „cade“ de la statutul unui revoltat social altruist la 
acela al unui egoist orbit de putere (şi încă sub influenţa ambiţioasei 
Vidra): în el se află din capul locului germenele „răului“ fatal. Răzvan e un 
romantic tipic, măcinat de ambiţie ca de o boală, şi care-şi dezvăluie 
treptat esenţa demoniacă. El îşi provoacă în fond şi în mod repetat 
soarta: intervenind în discuţia dintre Başotă şi târgoveți sau iertându-l pe 
Sbierea de câte ori îl are în mână. Vidra e catalizatorul patimii lui (femeie, 
ea însăşi, din aceeaşi speţă de monomani şi de obsedaţi), însă nu mai 
mult. E greşit a vedea în ea geniul rău şi dublul impur al lui Răzvan... 


Nicolae MANOLESCU, Istoria critică a literaturii române, 1, Editura 
Minerva, Bucureşti, 1990, p. 303. 


Răzvan şi Vidra (1867) este o dramă istorică în versuri, de un real 
dramatism interior, cu măsură transpus în țesătura conflictuală, fluent 
exprimată şi de faptele în faţa noastră desfăşurate şi de discursul uşor de 

acceptat al personajelor. Fiindcă Hasdeu nu cedează nici poetizării, nici 
istorismului, ci se păstrează, cu adevărată demnitate stilistică, în dramă. 
Ţigan, deci în concepția românilor suspect religios şi moral, vrednic de 
disprețuit şi de alungat, ori în cel mai bun caz tolerat şi supus umilinţelor, 
Răzvan e înfăţişat ca cel mai capabil, mai drept şi mai curat printre 
românii din jurul său, faţă de care deţine pe deasupra şi pecetea alesului, 
a omului cu destin. El are farmecul naturaleţei calităţilor sale, sponta- 
neităţii, ingenuului. Şi ambiţioasa boieroaică, Vidra, care îl împinge pe 
tronul Moldovei, e de fapt subjugată de farmecul celui ales. Spre deosebire 
de Satanii ceilalţi ai literaturii lui Hasdeu, care nu sunt niciodată, roman- 
tic, demoni, Răzvan este, singurul, un veritabil înger căzut, de unde 
incompatibilitatea dintre făptura lui spirituală şi cea materială (a fi ţigan). 
lată drama lui, şi odată cu ea ne aflăm, de astă dată, în plin romantism, 
în plină poezie. 


I. NEGOITȚESCU, Istoria literaturii române, vol. I (1800-1945). 
Editura Minerva, Bucureşti, 1991, p. 96-97. 


Bazat pe o întinsă documentare, efectuată „în curs de mai mulţi ani“, 
„în biblioteci şi arhive străine şi naţionale“, „în legătură directă şi indi- 
rectă cu obiectul“ cărţii, dar mai ales pe intuiţiile sale critice şi pe specu- 
laţiile trezite de lectura proaspătă a izvoarelor — multe dintre ele necunos- 
cute înaintaşilor —, B. P Hasdeu punea într-o cu totul altă lumină domnia 
lui loan Vodă. 

Dintr-o figură ştearsă a istoriei, prezentată denaturat de cronicari, el 
făcea un erou naţional de primă strălucire, capabil să adumbrească marile 
personalităţi europene ale veacului, cu care era comparat nu o dată. 

În pornirea sa romantică de a-şi aureola „personajul“ cu atributele 
idealului de conducător înţelept, de bun administrator şi de geniu militar, 
autorul supralicita însă documentele, forțându-le să conlucreze cu fantezia 
sa înfierbântată, încât, pe bună dreptate, s-a afirmat că monografia Ioan- 
vodă cel Cumplit e mai degrabă „un poem“ sau o proză artistică de cea 
mai pură esenţă ce proiectează figura voievodului în mit, decăt o lucrare 
ştiinţifică în înţelesul clasic al cuvântului. 


I. OPRIŞAN, Romanul vieţii lui B. P Hasdeu, Editura Minerva, 
Bucureşti, 1990, p. 270-271. 


Temperament polemic neogoit, adept al teoriei imitaţiei naturii în 
artă, cunoscător al esteticienilor mari, printre care Horaţiu, Belinski, 
Herten, Cernâşevski ş. a., B. P Hasdeu a insistat în repetate rânduri 
asupra necesităţii de a se face deosebirea cuvenită între artă şi 
pseudoartă. Inclusiv o paranteză ce pare nevinovată, din introducerea la 
tragedia sa Răposatul postelnic, şi anume că „poezia poate fi şi fără 
versuri, precum şi versurile pot fi fără poezie“, denotă dorința savantului 
şi scriitorului de a-l avertiza pe cititor că există artă autentică, dar 
numaidecât şi surogatele acesteia. Un an mai târziu, în 1863, în studiul 


„Mişcarea literelor în leşi“, el întreprindea o analiză concretă a mai 
multor opere literare, a cărei ţintă principală pare anume distincţia 
dintre scriitorul de vocaţie şi cel de... profesie. Scriitorul de vocaţie este 
„un adevărat poet; poet din acei ce nascuntur, iar nu fiunt (ce nasc, iar 
nu ce fac. — I. C.), poet prin idee, prin simţ şi prin armonie“. 
Calificativele enumerate sunt rostite la adresa unui autor necunoscut 
astăzi (Pascali), dar adevărurile de ordin teoretic emise de Hasdeu îşi 
păstrează importanța, mai cu seamă că în continuare, fără să se refere 
la careva autor dispărut de pe firmamentul literaturii noastre clasice, 
distinsul scriitor şi savant descifrează atât noţiunea de „poet adevărat“, 
cât şi nenumărate probleme referitoare la „ceea ce e şi ceea ce nu este 
poezie“. 

Anticipând expunerea particularităţilor esenţiale ale poeziei autentice, 
consemnăm că Hasdeu le numeşte ideea, graiul şi efectul. La un moment 
dat el observă că „în istoria literaturilor ne întâmpină prea şi prea puţini 
poeţi care să fi întrunit cu desăvârşire, din când în când, într-un cap- 
d'operă, aceste trei măreţe țeluri poetice“, că „de cele mai multe ori ici 
vezi profunditatea conceperii, espreasă (exprimată. — I. C.) prin un limbaj 
neîndestulător; colo te robeşte prestigiul cuvintelor şi frazelor îmbrobodind 
o idee de rând; încheie nişte versuri idealmente şi verbalmente de mijloc“ 
şi, concomitent, că „a fi lipsit de tustrele de odată şi în aceeaşi măsură 
este a nu fi poet nici câtu-i negru sub unghie, ci doară un stâlpitor de 
silabe şi alegător de consunante, o specie de geometru, despre al cărui 
ingeniu, vreau să zic îngenierie, criticul se rosteşte cu Oraţiu: “...versus 
inopes rerum, nugaeque canorae...“ (versuri rupte de realitate, nimicuri 
răsunătoare. — I. C.)“. 

„Stâlpitor de silabe“ va să zică anume scriitor lipsit de vocaţie, 
improvizat şi incapabil să influenţeze artistic asupra publicului. În altă 
parte Hasdeu vorbeşte despre incapacitatea versuitorului ordinar de a fi 
un ecou al sentimentelor şi ideilor celor mulţi: „Numai talentele cele 
mărunte, numai poeţii cei de toate zilele ne asurzesc întruna cu propria 
lor microscopică personalitate, asemenea cloştii care umple de zgomot o 
mahala întreagă după ce a scos un ou, ca şi când oul ei ar interesa 
universul“. 

În schimb „adevăratul poet“, despre care în poezia cu acest titlu 
Hasdeu scrie: „Căzut din sfera de lumini nestinse, /Trântit în glodul patimii 
lumeşti,/Poetul râde-n amărâte plânse /Sau geme el în hohote drăceşti!“, 
„repercută şi reproduce într-o minunată prismă durerile altora, suferă 
suferinţele aproapelui, uşurează chinurile neamului omenesc, asumându-și 
chintesenţa lor, este un martir al altruismului... Chiar atunci când înalţă 
un imn de fericire, ca şi atunci când tună sau când geme, poetul nu este 
el, ci un ecou“. [...] Hasdeu parcă ar sta între „poetul adevărat“ şi 
„stâlpitorul de silabe“, nepermiţându-i celui dintâi să coboare la nivelul 
celui de-al doilea şi arătându-i cititorului pe care să-l aleagă şi să-l 

aprecieze. Cum anume îi arată? Dezvăluind o seamă de particularităţi 
esenţiale şi neîndoielnice ale poeziei autentice, şi anume ideea poetică, 
graiul poetic şi efectul poetic. 


Ion CIOCANU, Permanente, Ed. Literatura artistică, Chişinău, 
1973, p. 77-79. 


Hasdeu este, după Eliade, printre oamenii de Renaştere care trebuia 
să facă în secolul XIX românesc tot şi să facă repede sub semnul monu- 
mentalului, al marilor modele şi planurilor gigantice. [...] Peste tot dăm, la 
Hasdeu, de o adevărată manie a monumentalului şi universalului în 
aspiraţia de a cunoaşte şi a cuprinde Absolutul, de planuri gigantice şi de 
realizări pe măsura lor, de prisme generale şi de Istorii proiectate con- 
densat în câte un specimen, de legi universale, de un enciclopedism 
monstruos care seacă toate „fântânile“ (sursele adică), întregul volum de 
informaţii din trecut şi până în „prezinte“ şi care aruncă o lumină vie 
„asupra tuturor originilor“. Acţiunea de „spargere a întunericului“ este 
deosebit de efectivă, Hasdeu fiind marele Luminător, aruncând fie raze de 
lumină agere, fie fulgere de Jupiter tonans, al esenţelor, universalurilor, 
chestiunilor esenţiale, întregurilor percepute holografic în fragment. 

Deci, nici temerara comparaţiune cu Demiurgul nu ar spune totul: 
Hasdeu prezintă o simbioză pe cât de ciudată pe atât de firească, dat 
fiind gigantismul şi nebunia, „scelerateţea cea mai neagră“ a spiritului său, 
dintre Demiurg şi Satan. De aceea îşi propune, în stilul său caracteristic, 
să-l corijeze pe Pascal: „Anima este care simpte pe Dumnezeu!“ zice 
marele Pascal. Am putea adăogi: „Anima este care simpte pe Satana“ 
(loan-Vodă cel Cumplit). 

Farmecul operei lui stă în acest amestec original de spirit constructiv şi 
destructiv (de nihil nietzschean), de Demiurg şi Satan, înşişi eroii lui fiind — 
în chip romantic — firi superioare ieşite din obişnuitul cotidian: nişte genii 
care, binecuvântaţi de ziditorul suprem, dar şi atinşi de aripa lui Lucifer, 
sunt de fapt nişte genialoizi, nişte îngeri care, sfidându-şi creatorul, se 
transformă în îngeri căzuţi. Asemenea creatorului lor Hasdeu, loan Vodă 
cel Cumplit, Răzvan sunt nişte creaturi dumnezeieşti-satanice. [...] 

Figura titanică a lui Hasdeu se înscrie în orizontul de aşteptare a 
contemporaneităţii noastre printr-o contradictorie reacţie de acceptare- 
respingere, căci el poartă — programatic — nu numai un palton ponosit de 
om al tradiţiei, ca şi lorga şi majoritatea scriitorilor basarabeni, ci şi o 
pelerină romantică şi o haină din mai multe stofe prefigurând, aşa cum 
observa Nicolae Manolescu (în Istoria critică...) intertextualitatea ge- 
neralizată a sfârşitului de secol XX. Retoric, veleitar, programatic şi prag- 
matic în lirică (ce este dintre toate ramurile încercate cea mai slabă, după 
aprecierea lui Călinescu, Istoria... ed. II, p. 372) crezând greşit în primor- 
dialitatea gândului. Pragmatismul lui este cauzat de punerea poeziei în 
serviciul naţionalităţii şi al educaţiei morale, după cum consideră Şerban 
Cioculescu (Istoria... p. 126), el este totuşi un pionier al poeziei de idei, şi 


un cultivator al unei estetici energetice, vitaliste, agresive la porunca de- 
moniei din străfunduri care, după Negoiţescu, generează poetica „neagră“, 
„dură“. Privată de „un deosebit caracter evocator“ (Vianu, Arta pro- 
zatorilor români, 1988, p. 144), proza hasdeiană se citeşte, azi, pentru 
caracterul ei de frontieră, eseistic, dinamic, economicos, ce sfidează ritmul 
domol moldovenesc al narării. 

Genial în ansamblul operei, unde este uvrier şi artist deopotrivă, 
depăşind radical basarabenismul şi chiar românismul programatic printr- 
un har al titanismului creativ, Hasdeu ne dă, în domeniul literaturii, atât 
fragmente sclipitoare cât şi întreguri rău clădite. 


Mihai CIMPOI, Sfinte firi vizionare, Chişinău, CPRI „Anons S. Ungurean“, 
1995, p. 98-103. 


Înțelegerea adecvată a poeziei lui Hasdeu pretinde şi o incursiune în 
alte zone, de concepţie. Hasdeu e unul dintre spiritele „nordice“ ale 
literaturii noastre. Poezia este pentru el Dichtung, sfera ei nu se rezumă 
la vers, ci semnifică viziune, indiferent că aceasta se exprimă prin istorie, 
prin dramă, prin stihuri. În 1860, dezvoltând mărturisit o idee din 
polonezul Joachim Lelewel, scriitorul încerca definirea „poeziei“ prin 
raportarea la „religie“ şi „istorie“, acţiunea ei nefiind decât o pendulare 
între realitate şi idealitate. „Ce dar rămâne poeziei?“ se întreabă. „A se 
clătina între ambele, între istorie şi religiune, şi, împrumutând de la 
istorie realitatea, a se înălța apoi la un grad de idealitate, deşi fără a ieşi 
din sfera lumească“ (B. P Hasdeu, Literatura, în „Foiţa de istorie şi 
literatură“, 1860, nr.1, martie; apud Articole şi studii literare, 1961, p. 40). 
Sensibilitate şi cugetare (meditaţie) se conjugă în reconstituirea unei 
realităţi. Pasiunea hasdeiană urmăreşte „restaurarea“ concretului 
istoric; romantismul său caută „semnele“, „peceţile“ începuturilor, 
germenele purtător al unui destin. „Istoricul simpte şi vede cu ochii 
cugetului panorama tuturor scenelor trecute, cărora le dă o nouă viaţă; 
căci dacă nu o simte, nu o vede, opera sa rămâne rece şi diformă“ 
(B. P Hasdeu, Bătrânul Baba-Novac, în „Românul“, 19 aprilie 1863, 
p. 336). Studiul epocii, condiţie primă, mai pretinde însă gust şi 
imaginaţie. Importanţa acesteia din urmă e în repetate rânduri subliniată 
apăsat: „Precum fără raţie nu poate fi filosofia, aşa fără imaginaţie 
n-ar putea fi poezia“, fiindcă ea s-a născut „din naturala noastră tindere 
de a închipui“ şi „pruba perfecţiei unei poezii“ e capacitatea ei de 
transportare a fanteziei cititorului. „Astfel, imaginaţiunea e cauza, 
esenţa şi criteriul poeziei“ (Idem, Mişcarea literelor în leşi, în „Lumina 
Din Moldova)“, 1863, nr. 12, 13-14, 16; aprud Articole şi studii 
literare, 1961, p. 90. Expresia ei nu sunt doar „stihurile“, poezia se 
cuprinde în imagine, în ideea poetică. Nu lipseşte nici îndemnul la 
cultivarea unui specific naţional, al cărui model „naiv“ e regăsit în 
lectura cronicarilor. Ethosul nostru zace în: „inteligenţă limpede şi naivă, 
observaţie sigură şi necomplicată, tablouri simţite şi neafectate, o sistemă 

mai mult inspirată de bun-simt decât combinată“, calități ce ne deosebesc 
de „subtilismul“ german, de „volubilitatea franceză“ ori de „flema 
engleză“. Intuite admirabil de cei bătrâni, „ne lipsesc nouă, literaţilor 
proaspăt răsăriţi“ (Idem, Amorul în cronicele române, în „Satyrul“, 
1866, nr. 9; apud op. cit., p. 119). Traduse în realitatea limbajului, 
aceste precepte impun îmbogățirea „ziciunarului român poetic“ nu prin 
„răceala graiului prozaic“, nici prin neologismul de ultimă oră sau prin 
„jargonul saloanelor“, ci prin studiul regionalismelor (ardelenismul 
„astrucat“ întrece în poezie pe „îngropat“ sau pe „înmormântat“) şi al 
limbii vechi, plină de neaşteptate arome: „În letopiseţele, în opurile lui 
Varlaam, Dosoftei, Cantemir, am găsi mii de ziceri neglese [=neglijate, 
n.n.] în vorba vulgară de astăzi şi cari cu atât mai ales ar fi adevărate 
odoare în poezie“ (Idem, Mişcarea literelor în leşi, în op. cit., p. 94). 

Poezie însemnează aşadar imaginaţie, „restaurare“ a unei realităţi, 
aspirație spre idealul trandescent, dar şi expresie primenită la surse, 
cufundare în mituri originare. Astfel limpezită, privirea Poetului (care e 
un Vates) scrutează deopotrivă destinul individual şi cel colectiv. Ideal şi 
sarcasm fuzionează, deschizând perspective largi cugetării: „râsul şi jalea / 
Te-mpresoară şi te-mbată“ (Lui N. Nicoleanu). În inima poetului două 
forţe antagonice îşi dispută cântecul: „A ţărnii din aproape tiranie / Şi-al 
cerului un echo depărtat“; „În jos atârnă-n greutate lutul; / În sus se-nalţă-al 
însuflării foc...“ (Adevăratul poet). Condiţia lui e deopotrivă tragică şi 
fertilă: 


„Căzut din sfera de lumini nestinse, 
Trântit în glodul patimii lumești, 
Poetul râde-n amărâte plânse 

Sau geme el în hohote drăceşti!“ 


(Adevăratul poet) 


Suferinţa fiind „partea poetului“, ea îi căleşte sensibilitatea, îi des- 
coperă lucid raporturile sociale, fizionomia epocii, dimensiunea politică. 
Între poezie şi politică, relaţia e exponențială, afirmată prin meditaţie 
istorică şi prin opțiune contemporană. Conştiinţa politică a unei epoci 
conferă literaturii dimensiuni majore (Elada); lipsa mişcării politice 
provoacă, dimpotrivă, „mortăciunea literaturei“. La noi, „activitatea 
politică, crescută după 1848, fost-a oare o piedică contra creşterii lite- 
rare?“ (M.Zaciu, Nordicul Hasdeu, în nr. Viaticum, Bucureşti, 90, Cartea 
românească, 1983, p. 99-101.) Destinul particular al poetului se proiec- 
tează astfel pe ecranul suferințelor colective, misiunea sa de a rosti ade- 
vărul („Lăsaţi pedestrei proze minciuna curtezană“), refuzul contrafacerii 
sentimentale („Respinge veselia spoită şi vicleană“), a registrului minor şi 
a recuzitei frivole („Ar fi o ironie să cânt eu flori şi stele ÎÎn veacul nostru 
pe pământ...“) Verbul adecvat e teluric şi răscolitor, sumbru monument al 
deznădejdii: 


„O poezie neagră, o poezie dură, 

O poezie de granit, 
Mişcată de teroare şi palpitând de ură, 
Ca vocea răguşită pe patul de tortură, 
Când o silabă spune un chin nemărginit!“ 


(Viersul) 


Relaţia dintre veac şi poezie, dominanta sumbră, struna monocordă, 
deliberat „dură“, presimţirea unei nevroze cu rădăcini sociale, („ţâţânele 
sociale pe cari se mişcă acest fenomen psihologic“, anunţă (teoretic cel 
puţin, căci soluţia practică, discursivă e mult diferită) pe Bacovia. 

Aplecat asupra unui ev neguros, Hasdeu se destinde contemplând, în 
privelişti mai pline de lumină, un răstimp anume, acela al domniei lui 
Ştefan cel Mare, printre oştenii căruia putea eventual regăsi urmele unor 
străbuni ai săi. Idealizând, el închipuie o lume medievală, cu moravuri 
cavalereşti, în care „amorul făcea eroi pe toţi românii“ (Amorul în 
cronicele române) şi unde se încingeau turnire, precum acela înfăţişat în 
poemul epic Domnita Voichiţa: „Turneluri se făceau şi la noi,/ Şi fetele cu 
cununi înflorite/ Pe eroi îi răsplăteau“. Răzvan însuşi, în Răzvan şi Vidra, 
are şi simţirea şi purtarea unui cavaler, închipuindu-şi biruinţele femeii 
iubite, fiind gata oricând să-şi pună viaţa în joc, în bătălii sau dueluri, în 
fine, iertând senioral. Scriitorul gândeşte spectacular, în ritmuri care 
intensifică. Pasiunile se exprimă în cuvântări avântate sau se eliberează 
într-o gestică viguroasă, ceremoniile îşi au ritualul lor pompos. 

O asemenea romanescă descindere se întemeiază totuşi pe o cercetare 
asiduă a unei epoci, cu instituţiile şi obiceiurile ei. Cadrul care se creează 
graţie productivităţii imaginarului e numai bun pentru a găzdui o 
înfruntare de patimi, de caractere. Hasdeu este un vizual, care nu se 
mulţumeşte cu siluete vagi şi fără chip; el are nevoie de fizionomia cât mai 
pronunțată - pe care să se descifreze un relief sufletesc - a unei 
personalităţi ce îl preocupă, fie domnitorul Alexandru cel Bun, fie Ştefan 
ori Vlad Ţepeş. Era încredinţat că ar putea deduce cu mijloacele, ce-i 
drept, cam îndoielnice, ale „fiziognomoniei“, firea profundă, cu meandrele 
ei, a fiecăruia. Şi astfel ia naştere un personaj, în parte adevărat, în parte 
născocit, pregătit să-şi ia rolul în primire în vreunul din „scenariile“ 
(termen care revine întruna) hasdeiene. Din încremenirea lor îndelungată, 
„icoanele“ din vechime încep să prindă viaţă, iar firi păstrate în vreo 
sărăcăcioasă „iconografie“ se reîntrupează, prin istorisiri însufleţite, 
într-un rinforzando al „poeziei dramatice“. Hasdeu este un strateg 
debordant, organizându-şi materialul sub imboldul unui elan mai degrabă 
liric, în mişcări nervoase, precipitate, neapărat cu o încărcătură de 
dramatism. Sunt energii care se tot adună, concentrându-se în segmente 
cu potenţial exploziv, durata tragică trebuind să fie, în convingerea 
scriitorului, formulată aristotelic, „scurtă şi trecătoare“. 

Istoria, în monografia loan Vodă cel Cumplit (1865), oferă un 
spectacol tumultuos şi înnegurat, în care se simte patosul — cu alt cuvânt 

drama. (Poezia e patos, enunţă, cu alt prilej, teoreticianul, nuanţând, în 
Introducere la Răposatul postelnic: „poezia poate fi fără versuri, precum şi 
versurile pot fi fără poezie“). Ca peste tot în opera lui Hasdeu, scenele de 
violenţă sunt impresionante. Aşa este „cumplitul spectacol“ al „jafului 
Brăilei“, de care istoricul, precum cronicarii de demult, se cutremură: „Ce 
infamie, ce timpuri, o, Doamne!“ Totul e ritm, într-un montaj în care 
unghiurile alternează mereu, neaşteptat, încadrând alte şi alte planuri ale 
tragediei, de proporţii grozave, care se consumă. 

Prozatorul, aici, copleşeşte prin abundență şi grandoare. Eroul său 
creşte gigantic, umbra lui întunecând împărații. Şi deodată, cumplită, 
prăbuşirea: „În fine, când eroul nu mai este, spectatorul urmăreşte cu fiori 
cum se prevale una după alta majestoasele creaţiuni ale stinsului geniu, 
pân-ce un funest întuneric înfăşură tot orizontul“. Spectacolul a luat 
sfârşit. Rememorând nenorocirile toate, ce au culminat cu înfricoşata 
moarte a domnitorului, Hasdeu notează, ca Mihail Sadoveanu în Neamul 
Şoimăreştilor, cu slovă tremurată: „Voind a încheia acest registru mortuar, 
îmi tremură mâna, ca şi când prin descrierea crimelor aş resimţi eu, în 
locul ucigaşilor, remuşcările conştiinţei!“. Nici o distanţare, autorul se 
implică, gata să se confunde cu destinele evocate. 

În titanismul vrednic de o cunună de lauri al lui loan Vodă, romanticul 
sădeşte ceva din propriile năzuiri, ca şi din amarele-i deziluzii. „Omul 
reproduce bine numai pe „ego“ al său, oriunde îl găseşte“ — este 
confesiunea unui egotist care în peregrinările sale prin timp nu caută doar 
să-şi recupereze strămoşii dintr-o genealogie somptuoasă, ce se făleşte şi 
cu un voievod. Omul, cu mândrii princiare („prinţul Dieu-donne 
Petriceicu Hasdeu“), proiectează, în fiinţele proeminente pe care le 
selectează, lumini şi penumbre ale unui sine hipertrofic, camuflându-şi, 
sub măştile unor personaje, obsesiile esenţiale (puterea, soarta geniului, 
„fatum“-ul, ereditatea, ş.a.). Eroul preferat e cine altul decât omul 
superior, neadaptat unor vremuri pe care le depăşeşte, neînțeles de cei din 
jur şi predispus drept urmare unor atitudini extreme: ori se însigurează, 
într-o sumbră torsiune demonică, ori suportă nedrepte damnaţiuni. Dacă 
Răzvan, dăruit cu alese calităţi, îşi poartă stigmatul în sângele ţigănesc ce- 
i clocoteşte în vine, marele păcătos, sceleratul este, în ipostaze succesive, 
Moţoc. E, cu ambițiile nepotolite şi cruzimea lui nu numai virtuală, o 
figură... ca la carte. Impunător în felul său („într-o poză măreaţă“) 
prin cinismul monstruos, prin fanatism - abominabil prin învârtoşarea 
trăsăturilor negative. 

Viziunea dramatică, aşadar, se susţine, între altele, prin intensificare. 
Maleficul personaj îl preocupă pe Hasdeu, care îl invocă şi în poeme 
(Ştefan Tomşa Vodă şi vornicul Ion Motoc, Vornicul Iancu Motoc), şi în 
proză. În fragmentul de roman Ursita, a cărui acţiune se desfăşoară în 
amurgul domniei lui Ştefan cel Mare, Moţoc e încă un copil, dar dintr-o 
demonicească speţă, vădind de pe acum („rodul se cunoaşte în germene“) 
însemnele răului: el „se pare a fi născut numai pentru omoruri şi faceri de 


rele“. Acordul fatidic răsună neliniştitor, prelungind-se în scrierile care vor 
urma: fiecare este supus, oricât s-ar răzvrăti, unei ursite: („Oare acestea 
nu sunt de ajuns, fraţilor creştini, pentru ca să ne dovedească nouă 
tuturor că şubredul om merge orbeşte pe calea ce-i este scrisă în cartea 
dumnezeiască a vieţii încă din începutul veacurilor?“). Scrisa lui Moţoc e 
de a semăna nenorociri, de a răsplăti binele cu nerecunoştinţa, de a ucide 
chiar, cu sânge rece şi fără remuşcări. Intrările lui în scenă sunt presărate 
cu gătelile spectaculosului. „Aici, ca prin vărguța magică, spectacolul se 
schimbă cu desăvârşire“. Mecanismul implacabil care mişcă totul abia 
aşteaptă să se dea în vileag. 

Treptat, acest fatalism de soi romantic se înmlădie prin intervenţia 
unui factor psihologic („fecundul element psihologic“), care devine 
precumpănitor. Şi chiar cu oarecari excese. Ispitit de „studiul naturei 
umane“, Hasdeu negociază trăsături de caracter anumite, de care anină 
câte un atribut simbolic. În orice personaj e încorporat un caracter, care 
nu se defineşte prin fluiditate. Fluxul romantic, încăput în canonul 
clasicizant, este obligat să se disciplineze, pasiuni şi temperamente se 
orânduiesc într-un „fagure“ de tipologii, răspunzând nevoii de ordine, 
clasificatoare, a savantului dedat „studiului (s. n.) inimii omeneşti şi al 
patimilor ce se încuibează într-însa“. 


Florin FAIFER, în vol. Cordonul de argint, laşi, ed. Universităţii, 
1997, p. 44-46. 


Cele două încercări parţial reuşite, Răposatul postelnic şi Ursita, 
sunt fără îndoială schiţe preliminare pe temeiul cărora se va închega 
peste numai trei ani, în 1867, drama istorică Răzvan-Vodă (titlu schimbat 
de la a treia ediţie în Răzvan şi Vidra) prima reuşită certă a geniului în 
literatura română, în descendența căreia se aşază toate celelalte drame 
istorice intrate în fondul clasic al literaturii noastre: Despot Vodă al lui 
Alecsandri, Vlaicu-Vodă de Davila şi Apus de soare al lui Delavrancea. 
Shakespearianismul piesei, intuit încă de primii ei comentatori, incusiv în 
critica răuvoitoare dar nu lipsită de inteligență a lui P P Carp, pe care 
Hasdeu are orgoliul — şi umorul - să o aşeze ca prefaţă în fruntea 
reeditărilor din decursul timpului, nu trebuie căutat în asemănări concrete 
şi superficiale, existente şi acestea (apostrofa Vidrei îmboldind voința 
ezitantă a lui Răzvan precum Lady Macbeth pe a soţului ei, sau funcţia 
complementar cathartică a unor personaje secundare de felul lui Tănase, 
Vulpoi şi Răzeşul, precum, să zicem, a lui Fluellen, Bardolph ori Pistol în 
Henric al V-lea), ci în însuşi conflictul dramatic al piesei, adică în 
ciocnirea eroului cu destinul său, în încercarea unui ins excepţional 
înzestrat de a depăşi — fără să reuşească — datul istoric al vremii şi al 
propriei sale condiţii. Hasdeu, care nu se oprea la intermediari nici în 
literatură cum nu se oprea nici în ştiinţă, ci căuta direct sursele, n-a scris 
o dramă propriu-zisă romantică aşa cum ne apare ea în perspectiva 
istoriei literare, n-a luat ca model pe Hugo, cu al său pitoresc Ruy-Blas, ci 

pe Shakespeare cu eroii săi, dominați de pasiuni totalitare şi distructive, 
fiinţe umane în care calităţi şi defecte se întâlnesc ca în oricare din 
noi, dar cărora o trăire excesivă, o combustie deplină a latenţelor 
caracterologice le conferă nu numai dimensiuni scenice. Şi Richard al III-lea în 
voinţa nedomolită de putere, şi Răzvan va vedea visul cu ochii pentru o 
clipă, dar pentru o clipă numai, pentru că eroii săi, ca şi ai lui 
Shakespeare, se mişcă într-o lume determinată obiectiv şi ei sunt 
antrenați de propria lor desăvârşire caracterologică spre prăbuşirea care 
este înscrisă în însăşi condiţia unui succes obţinut împotriva acestei 
determinări. Opţiunea îl plasează pe autor deasupra ideii de şcoală sau 
curent, Shakespeare însemnând pentru el modelul prin care ajunge la 
adevărul esenţial al vieţii invocat în 1862, varietatea caracterelor, 
amestecul de râs şi plâns care ne defineşte existenţa, obiectivarea 
istorică a autorului în spatele personajelor sale, adică voinţa de a ieşi 
din cadrele rigide ale unei preconcepţii literare şi de a lăsa să se 
manifeste, în marginile unei libertăţi condiţionate istoric, oameni 
excepționali în împrejurări excepţionale. S-au căutat în această piesă 
reflexe autobiografice şi Hasdeu însuşi crede necesar să prevină 
interpretările contemporane ale unor pasaje, care nu reflectă în nici un fel 
„mârâiturile partidelor de astăzi“. Autobiografică, precum la Eminescu, 
este în piesă numai problema geniului într-o lume care nu-l poate 
cuprinde. Fidelitatea personajelor faţă de propria lor determinare, în 
pofida oricăror circumstanţe şi a oricăror consecințe, este o altă faţă a 
dramei lor şi abia în acest punct opera întâlneşte biografia autorului ei, 
punând pentru prima dată în chip explicit în teatrul nostru problema 
unui destin tragic acceptat ca un corolar al geniului, al ieşirii din 
rânduri. 

Răzvan şi Vidra este însă şi o dramă a dublei personalităţi, a sfâşierii 
între cele două tendinţe care alcătuiesc complementar caracterul 
eroului, între cele două naturi antagonice ale sale căci, văzut în general 
ca un ins lipsit de voinţă proprie, aflat sub dominaţia voluntarei Vidra, 
Răzvan nu poate fi înţeles decât ca o sinteză a celor două personaje 
separate artificial, printr-o convenţie scenică. Vidra nu este „reală“ nu 
pentru că existența ei nu e istorică, nu pentru că figura ei este 
neverosimilă istoric — la un autor care-şi proclamă preocuparea pentru 
veridicitate — ci pentru că numai văzută ca umbră neliniştită a unei 
voințe tot mai greu reprimate de realizarea personajului său capătă 
coerenţă logică şi sens, pentru că numai aşa conştiinţa nelămurit 
vinovată a eroului poate căpăta întrupare scenică şi deliberările sale 
expresie verbală, fără a cădea în monologism şi insuportabilă 
introspecţie. Vidra nu este decât un alter-ego, nocturn şi ambițios, al 
personajului din care Răzvan întruchipează faţa solară, generoasă şi 
terestră, ea înfăţişează dublul ascuns — ascuns chiar pentru propria sa 
conştiinţă — al unui personaj pe care nu-l mişcă numai temperamentul 
său eroic şi extravertit, ci şi o imensă ambiţie care rezultă firesc din 


marile sale înzestrări, crescută şi maturizată treptat, în neîncetata 
comparaţie care se stabileşte încă de la început exponenţii unei 
structuri învechite, rigide şi nedrepte. Când ambiția personificată de 
Vidra se revelă definitiv eroului, când el îşi însuşeşte deschis idealul 
măririi, în care personaj şi autor văd deopotrivă izbânda omului 
excepţional asupra mediocrităţii înconjurătoare, Vidra devine un 
personaj reticent şi retractil, în replică minoră a partiturii abandonate 
acum de Răzvan. Depărtându-se încă o dată de textul studiului lui 
Bălcescu, din care îşi extrage substanţa, eroul lui Hasdeu nu poate urca 
pe ultima treaptă a ambiţiei sale fireşti, justificată în subsidiar prin 
dorinţa lui Aron-Vodă de a capitula în faţa leşilor, decât prin trădare, 
prin răsturnarea domnului căruia îi jurase credinţă. El pecetluieşte 
astfel propriul său destin, căci Răzvan însuşi va fi învins, peste puţin, 
prin trădare. Datul psihologic şi datul istoric, exterior, se întâlnesc 
astfel, rotungind un caracter dramatic exemplar. 

Piesa are lungimi şi pasaje retorice, are episoade nemotivate şi exagerări; 
ea rezistă însă cu succes vremii pentru că fondul psihologic al eroilor este 
adevărat şi măreț al unei împrejurări istorice, cu vibrația şi pasiunea celui 
care a trăit-o în adâncime, o situaţie etern omenească. 


Mircea ANGHELESCU, Hasdeu şi drama istorică românească, în vol. 
Textul şi realitatea, Bucureşti, Ed. Eminescu, 1988, p.170-172 


Destinul unui om îşi are uneori rădăcinile adânc înfipte în acel 
„sânge“ blestemat sau nobil, care se află la „originile“ neamului său. 
Concepte perfect romantice; căci nu mai e vorba unui Atrid — ci de o 
realitate organică, imanentă fiinţei omeneşti, despre o plasmă vie, care 
face ca anumiţi oameni să nu se poată înţelege cu lumea, sau să fie eroi, 
luciferici, dramatici. Structurile organice, impenetrabile cu neputinţă 
de omologat — structuri care se leagă, de multe ori, de „sânge“, de 
„rasă“ — sunt dacă nu descoperite, cel puţin popularizate de către 
romantici. Nu e numaidecât vorba, la Hasdeu, de influente literare, 
deşi romanticii ruşi şi englezi l-au fascinat de timpuriu. Este mai 
degrabă o participare firească, organică, la acest stil de viaţă şi 
această structură mentală. Fascinaţia ţiganilor, neam nomad, „sânge“ 
misterios, blestemat, enigma etnică ale cărei nevăzute fire se leagă 
de „Faraon din Biblie“ (Răzvan şi Vidra) — fascinația aceasta care 
a purtat pe Puşkin în aproape legendare aventuri, l-a urmărit şi pe 
Hasdeu. 

„Destin“ şi „glorie“, „sarcasm“ — virtuțile acestea de geniu romantic 
explică în bună parte viaţa sa până la căsătorie; şi toată activitatea sa 
literară, ştiinţifică şi politică până pe la 1870. Sarcasmul era încă un semn 
al predestinatei izolări între oamenii mediocri, încă o „pecetie“ luciferică. 
Nici un alt scriitor român n-a cântat mai sincer şi mai înfierbântat gloria, 
„setea de a fi tot mai mare şi mai mare“, „setea de a merge înainte“ — ca 
Hasdeu, în Răzvan şi Vidra. Şi dacă s-a spus despre această dramă că e 

romantică, lucrul e adevărat în primul rând pentru că e străbătută de 
„destin“ şi de „glorie“. S-a spus, de asemenea, că Răzvan şi Vidra e 
„sforăitoare“ — pentru că într-adevăr principalii ei eroi vorbesc uneori cu 
o pasiune delirantă. Dar cât e de perfect romantică această „patimă de a 
fi mare“, această nebunie a ascensiunii, a violentării istoriei, a încrederii 
într-un destin imperial! Răzvan, convertit destul de târziu la această 
patimă a măririi, îşi dă seama de deşertăciunea ei şi o mărturiseşte în 
ceasul morţii. Dar Vidra rămâne întreagă, „din neamul acelui groaznic 
bărbat“, Moţoc — până la urmă. Era mamă - şi credea în „sânge“, în 
pecetea măririi care trece din frunte în frunte de-a lungul istoriei. 

Mi se pare că nu se preţuieşte îndeajuns această magnifică dramă, 
pe care Hasdeu a îmbunătăţit-o necontenit, cu dragoste şi trudă 
(cf. Variantele). În literatura română, în care patima gloriei şi „ambiția“ 
n-au ispitit imaginaţia niciunuia dintre marii scriitori - doar dacă s-a 
vorbit despre „parvenire“, despre instinctul ignobil al ascensiunii sociale 
prin imoralitate şi muncă de cârtiţă — Răzvan şi Vidra nu rămâne numai 
o bine construită şi admirabil scrisă dramă istorică romantică, dar este 
unică chiar prin cuprinsul ei. Străbat aici pasiuni şi nostalgii necunoscute 
repertoriului literaturii româneşti — atât de săracă în mituri, şi atât de 
bogată în personagii mediocre, „lipite de pământ“ sau „dezrădăcinate“. 
Există în Răzvan şi Vidra un model „imperial“, eroic, „pasional“ — despre 
care nu avem nici un motiv să credem că a fost anulat prin depăşirea 
romantismului. 


Mircea ELIADE, Introducere la Scrieri literare, morale şi politice, 
Bucureşti, 1937, reprodus în vol. Despre Eminescu şi Hasdeu, 
ed. M. Haudra, laşi, ed. Junimea, 1987, p. 75-76 

